
PROLOG 


Cu prezentul volum, ce cuprinde subiecte despre familie și despre 
încercările prin care trece omul din pricina crizei vieţii de familie din 
vremea noastră, continuăm publicarea „Cuvintelor” fericitului Stareţ 
Paisie. Starețul spunea că cele mai multe din scrisorile pe care le primea 
proveneau de la oameni cu probleme familiale. Iar aceste probleme el le 
atribuia depărtării oamenilor de Dumnezeu și iubirii lor de sine. „Mai 
demult spunea el, viața era mai liniștită și oamenii făceau răbdare. Astăzi 
sunt ca brichetele, nici măcar un singur cuvânt nu suferă; după care 
urmează automat divorțul”. 

Încă de foarte tânăr, Starețul a intrat și a lucrat efectiv în marea familie 
a Bisericii, căci simțea că nu mai aparținea micii lui familii. A dobândit 
dragostea dumnezeiască, făcându-se astfel Fiu al lui Dumnezeu. De aceea 
îi simţea pe toţi oamenii ca fraţi ai săi și-l iubea pe fiecare „cu dragostea 
lui lisus Hristos” (Filip 1, 8). „Atunci când văd un oarecare bărbat în 
vârstă, ne spunea Starețul, îmi zic că acesta este tatăl meu. Când văd o 
bătrână, îmi spun că aceasta este mama mea. Iar când văd un copil mic, îl 
privesc ca pe nepoțelul meu. Pe toţi îi iubesc. Pentru unii mă bucur, iar 
pentru alții mă doare. Știi ce înseamnă aceasta?”. Dar, potrivit cu cazul ce- 
întâlnea, se și făcea ca unul dintre aceștia, adică se făcea și copil, și frate, 
și tată și bunic. lar această dragoste sinceră a sa îl ajuta pe cel care se 
apropia de el să sufere schimbarea cea bună, să primească cuvântul lui 
Dumnezeu și să trăiască potrivit cu el. Ca mădular al Trupului lui Hristos, 
Starețul nu numai că se ruga cu durere pentru cei care înfruntau probleme 
în cadrul familiei, ci ajuta și cu cuvântul său, atunci când îi era cerut, 
chiar și în subiectele cele mai delicate ale vieţii de familie, deși el trăia ca 
un ascet. El însuși fiind încercat în focul ispitelor și în cuptorul bolii, care 
sub diferite chipuri l-a cercetat din 1947 până în 1994 când a adormit, 
împreună-pătimea cu fiecare om ce suferea și se ruga cu durere pentru cei 
bolnavi. Pentru propria-i sănătate se îngrijea numai atât cât să se poată 
sluji pe sine și pe cei care îl cercetau. Credea că, dacă își va neglija 
propria-i durere, aceasta îl va înduioșa pe Dumnezeu și astfel rugăciunea 
sa, făcută pentru ceilalți bolnavi, va fi ascultată. Acelora însă le 
recomanda să facă tot ce era omenește cu putință ca să se tămăduiască, 
iar ceea ce nu era cu putință omenește să o lase în seama lui Dumnezeu. În 
același timp le întărea credința, ca să poată înfrunta boala lor punându-și 
nădejdea în Dumnezeu, dar și pentru a nu uita că în viața aceasta toți 
suntem „străini și călători (I Petru 2, 11) și că trebuie să ne pregătim 
pentru viața veșnică. 

Volumul acesta - care se editează cu binecuvântarea Păstorului nostru, 
Înalt Prea Sfinţitul Nicodim al Kasandrei - este alcătuit dintr-un capitol 
introductiv și șase părți. Multe din subiectele acestui volum provin din 
discuţiile pe care stareța, precum și alte surori, le-au avut cu Părintele 


Paisie. Deși, potrivit poruncii Stareţului de a-i îndruma la duhovnic pe cei 
ce vin și ne cer ajutorul, adeseori se întâmpla - și se întâmplă - ca unii 
oameni aflați sub presiunea vreunei probleme să-și destăinuie durerea lor 
stareței sau unei alte maici mai bătrâne, și să le ceară sfatul. Uneori, 
pentru a fi sigure că răspunsul pe care l-am dat într-o problemă serioasă 
era cel corect, ne adresam Stareţului, care ne spunea pentru flecare caz 
cum trebuia înfruntată, după Dumnezeu, acea problemă. Dar și Starețul 
însuși, în sinaxele obștei și în discuţiile personale cu maicile, luând pricină 
de la vreo întâmplare din viața de obște sau de la vreo anumită întrebare, 
obișnuia să spună greutăţile pe care le înfruntau mirenii. Iar aceasta o 
făcea ca să ne rugăm cu durere pentru lume. De asemenea, ne dădea 
exemple de femei căsătorite sau mame, care, deși nu aveau condiţiile 
duhovnicești ale monahilor, au trăit totuși o viață sfântă. În felul acesta ne 
îndemna să ne nevoim cu și mai multă mărime de suflet. O parte din aceste 
subiecte s-au completat cu fragmente din scrisorile Stareţului, pe care ni le- 
au dat unii preoți și mireni evlavioși. 

Pentru a ajuta pe tinerii care își fac probleme pentru calea pe care 
trebuie să o urmeze în viaţă, s-a așezat la începutul prezentului volum 
capitolul introductiv: „Tinerii în fața celor două căi ale vieţii”. În el se 
accentuează faptul că cele două căi pe care le-a trasat Biserica noastră - 
viaţa de căsătorie și cea monahală - sunt binecuvântate. Tinerii, potrivit cu 
chemarea lor, cu puterile și cu mărimea lor de suflet, trebuie ca, 
neinfluențaţi și cu încredere în Dumnezeu, să aleagă una din cele două căi. 
Iar condiţia de bază pentru sporire în oricare din căile pe care ar vrea s~o 
urmeze este să trăiască o viață neprihănită și duhovnicească. 

În prima din cele șase părți ale acestei cărți sunt fixate ca temelie a 
familiei dragostea și respectul reciproc dintre soţi. Răbdarea în greutăţile 
vieţii familiale, atunci când ea este însoțită de rugăciune, izbăvește familia 
de la destrămare. 

În partea a doua, care se referă la obligaţiile și responsabilitatea 
părinților pentru o educaţie corectă a copiilor lor, se pune accentul în mod 
deosebit asupra importanţei pe care o are exemplul părinţilor, „dojana lor 
tăcută” făcută copiilor, precum și asupra rolului pe care îl are mama. De 
asemenea se subliniază că afecțiunea și dragostea față de copii sunt 
condiţiile de bază pentru dezvoltarea lor firească. 

Partea a treia se referă la copii, la bucuriile și greutăţile lor de la vârsta 
pruncească până la maturitatea lor, precum și la obligaţiile lor față de 
părinţi. Respectul și dragostea față de părinţi, nu numai la vârsta 
copilărească, ci și la maturitate, le asigură binecuvântarea lui Dumnezeu. 

În partea a patra se dau sfaturi simple și practice pentru viaţa 
duhovnicească în cadrul familiei. În felul acesta copiii și părinţii sunt 
ajutaţi să trăiască zilnic Evanghelia, fie că se află acasă, fie la lucru, care 
trebuie, pe cât este cu putinţă, să contribuie la desăvârșirea lor, cea după 
Dumnezeu, și nu să-i „înece” cu neîncetatul stres. 


În partea a cincea, care se referă la diferitele încercări prin care trec 
oamenii în viața lor, se arată câtă mângâiere și putere dă Dumnezeu celor 
care le înfruntă nu numai cu răbdare, ci și cu doxologie. Boala, 
infirmitatea, clevetirile sunt o binecuvântare pentru omul care a prins 
sensul cel mai profund al vieţii. Prin suferințele pe care le îndură își 
„Plătește” păcatele, sau își asigură răsplată cerească. 

În sfârșit, partea a șasea cuprinde subiecte care se referă la înfruntarea 
corectă a morţii și la pregătirea pentru ea. Starețul lămurește care este 
adevărata mângâiere pe care ar trebui să o aibă cei care se întristează 
pentru moartea persoanelor lor iubite și subliniază cât de mult ajută 
parastasele, rugăciunile și milosteniile ce se fac pentru cei adormiţi. El 
înfățișează o imagine simplă și sugestivă a judecății viitoare și a vieții 
veșnice. 

Subiectele acestui volum pe de o parte pot ajuta pe cei ce se nevoiesc în 
lume, să ducă „lupta cea bună” (1 Tim. 6, 12) cu mai multă râvnă, iar pe 
de altă parte pot deștepta conștiințele oamenilor care se chinuiesc departe 
de Dumnezeu, astfel încât să devină mădulare conștiente ale Bisericii și să 
se bucure în mica comuniune a familiei lor de pacea și odihna pe care le-o 
dă viața duhovnicească. Paralel, ele subliniază că în cadrul căsătoriei este 
absolut necesară respectarea tuturor poruncilor lui Dumnezeu, care „nu 
sunt grele'. Dacă, de pildă, fiecare din soți își jertfeşte voia proprie și face 
răbdare, atunci nu se simte asuprit, pentru că aceasta o face din dragoste, 
simțind astfel înlăuntrul său o mângâiere plăcută. 

Se poate ca omul contemporan, obișnuit cu legile „destinse” ale societăţii 
de astăzi, să considere rigide și cu neputinţă de pus în lucrare unele din 
poziţiile Stareţului, dar, dacă le va judeca prin prisma Evangheliei, va 
constata că ele sunt exprimarea exactă a ei. Starețul întotdeauna îndemna 
la desăvârșirea în Hristos, cu toate acestea prin îndrumarea sa pastorală 
iluminată de Dumnezeu, îndelung-rabdă în fața neputinței omenești și 
folosește iconomia, desigur fără a consimţi la păcat. El se străduiește, prin 
exemple, referiri la viaţa oamenilor din vremurile mai vechi, etc., să-l facă 
pe omul contemporan să înțeleagă că Dumnezeu este viu și „lucrează toate 
în toți”; și că El nu răsplătește numai în viaţa viitoare ca un Răsplătitor, ci 
și în cea prezentă ca un Părinte iubitor. Dar pentru aceasta omul trebuie 
să-și arate buna lui intenţie prin mica sa nevoință. Căci puţin nevoindu-se, 
mult va primi. Iar această puţină nevoință trebuie să o facă, pentru a da 
„dreptul” lui Dumnezeu să intervină cu mult ajutor în viaţa lui. 

Mulţumim tuturor acelora care au citit manuscrisele acestui volum și cu 
multă evlavie au formulat unele cugetări care au ajutat la întregirea lui. 

Nădăjduim că aceste cuvinte ale Stareţului să ajute familia - care, mai 
ales astăzi, se chinuiește din pricina uitării sau dispreţuirii poruncilor lui 
Dumnezeu - pentru a-și afla în șanurile Bisericii adevărata ei menire, astfel 
încât părinţi și copii să trăiască raiul încă din această viaţă. 


16 septembrie 2002 
Pomenirea Sfintei Mare Muceniţe Euftimia 
Stareţa Sfintei Sihăstrii 
Monahia Filoteia 


Tinerii în faţa celor două căi ale vieții 


Atât viaţa în căsătorie, cât și cea în feciorie sunt binecuvântate 

- Părinte, ce trebuie să răspundem tinerilor care întreabă dacă viața 
monahală este mai înaltă decât cea în căsătorie? 

- Mai întâi trebuie să-i faceţi să înțeleagă care este menirea omului 
şi care este sensul vieții. Apoi să le explicaţi că cele două căi pe care 
le-a trasat Biserica noastră sunt binecuvântate, pentru că amândouă îi 
pot duce în Rai, dacă trăiesc după Dumnezeu. Să presupunem că doi 
oameni vor să meargă la un loc de închinare. Unul merge cu 
autobuzul pe drumul principal, iar celălalt merge pe jos, pe o cărare. 
Însă amândoi au același scop. Dumnezeu şi de primul se bucură și de 
celălalt se minunează. Rău este numai atunci când cel care merge pe 
cărare îl judecă în sinea sa pe celălalt care merge pe drumul public, 
sau invers. 

Este bine ca tinerii care se gândesc la monahism să cunoască faptul 
că misiunea monahului este foarte mare; trebuie să devină înger. În 
cealaltă viață, în cer, vom trăi ca îngerii, a spus Hristos saducheilor 
(Mt. 22, 30). De aceea unii tineri cu multă mărime de suflet devin 
monahi și încep viață îngerească încă din această viață. 

Dar să nu creadă cineva că toţi cei care merg la mănăstire se și 
mântuiesc, numai datorită faptului că au devenit monahi. Fiecare om 
va da socoteală lui Dumnezeu dacă și-a sfințit viaţa pe care și-a ales-o. 
Peste tot este trebuință de mărime de suflet. Dumnezeu nu face 
oameni procopsiți sau neprocopsiţi, dar cel care nu are mărime de 
suflet, neprocopsit va rămâne orice viață și-ar alege. În timp ce acela 
care are mărime de suflet se procopsește oriunde s-ar afla, deoarece 
harul dumnezeiesc se află cu el. Există oameni căsătoriți care trăiesc 
foarte virtuos și astfel se sfințesc. Dacă un familist îl iubește pe 
Dumnezeu şi este atras de dragostea Lui, poate dobândi o mare sporire 
duhovnicească. Iar odată cu aceasta își înzestrează copiii cu virtuți, 
creând astfel o familie bună, pentru care va lua îndoită răsplată de la 
Dumnezeu. 

De aceea fiecare tânăr trebuie să aibă drept scop să se nevoiască cu 
mărime de suflet, astfel încât să-și sfințească viața pe care o va alege. 
Vrea căsătorie? Să se căsătorească, dar să se nevoiască pentru a deveni 
un bun familist și să trăiască în sfințenie. Vrea monahism? Să se facă 
monah, dar să se nevoiască pentru a deveni un călugăr bun. Fiecare 
să-și măsoare puterile sale, să vadă ce poate face și, potrivit cu ele să 
înainteze pe una din cele două căi. Dacă, de pildă, o tânără simte că 
nu are tăria necesară pentru a deveni monahie, atunci să-l spună lui 
Dumnezeu cu smerenie: „Dumnezeul meu, sunt neputincioasă. Nu pot 
duce viața de monahie. De aceea trimite-mi un om, care să mă ajute 


să-mi întemeiez o familie bună și să trăiesc duhovniceşte”. Şi atunci 
Dumnezeu nu o va lăsa. Dacă se va căsători, va face o familie bună și 
va trăi potrivit cu Evanghelia, Dumnezeu nu va cere de la ea nimic 
mai mult. 

Desigur, există tineri de la care Dumnezeu cere puţine lucruri, dar ei 
din mărime de suflet se nevoiesc mult și îi oferă mai multe decât li s-a 
cerut, alegând viața monahală. Unii ca aceștia vor primi îndoite 
cununi. Dacă, de pildă, un suflet are chemare pentru viața de 
căsătorie, dar din mărime de suflet vrea să le jertfească pe toate și să 
urmeze viața monahală, fapta aceasta îl înduioșează mult pe 
Dumnezeu. Numai să ia aminte ca imboldurile lui să fie foarte curate, 
să nu fie mișcat de mândrie. De aici înainte Dumnezeu va risipi toate 
greutățile. 


Neliniștea tinerilor pentru aflarea rostului lor în viaţă 

- Părinte, neliniștea unui tânăr pentru aflarea rostului său în viață se 
datorează necredinţei? 

- Nu întotdeauna. Adeseori tinerii care se interesează cum să se 
aranjeze mai bine, dar să se afle și aproape de Dumnezeu, se 
neliniștesc pentru rostul lor în viață. lar lucrul acesta dovedește 
sănătatea lor duhovnicească. A nu se gândi și a nu se neliniști un tânăr 
pentru aflarea rostului său, este dovada unui om indiferent, și prin 
urmare unul ca acesta este un neprocopsit. Numai că cei care se 
neliniștesc pentru aflarea rostului lor trebuie să ia aminte ca neliniștea 
lor să nu depășească limita, pentru că diavolul încearcă să o 
exagereze, să facă din ea un stres, ca astfel să le tină mintea într-o 
continuă zăpăceală. 

Tinerii trebuie să se încreadă în Dumnezeu pentru a se liniști, 
deoarece Bunul Dumnezeu ca un Părinte iubitor acționează acolo unde 
noi, omenește, nu putem face nimic. Nu trebuie să se grăbească să ia 
hotărâri „necoapte” pentru viaţa pe care o vor urma. Cunosc tineri 
care se neliniștesc mult și încearcă să-și rezolve toate problemele 
dintr-odată. În cele din urmă se încurcă și își părăsesc studiile. Căci 
având, de pildă, de terminat facultatea, ei se neliniştesc peste măsură 
pentru viitorul lor, își amână studiile și în cele din urmă se încurcă și 
mai rău. Nu se fac toate deodată și nici nu se rezolvă astfel 
problemele. Pentru a reuși în ceea ce vor, trebuie să facă o curățenie 
generală înlăuntrul lor și să pună lucrurile în rânduială. Să se 
îngrijească ca mai întâi să-şi ia diploma, apoi să-și găsească un loc de 
muncă - băieții să-și facă stagiul militar - și în continuare, ajunși la 
maturitate, să ia cu ajutorul lui Dumnezeu hotărârea de a face o 
familie bună, dacă simt înclinaţie către viaţa de căsătorie, sau să 
meargă la mănăstirea pe care și-au ales-o, dacă au chemare pentru 
viața monahală. 


De aceea, tinerilor care studiază și au astfel de neliniști, dar care 
încă nu s-au hotărât pentru ceea ce vor face în viață, le spun să-și 
continue studiile și ceea ce mai târziu îi va îndemna cugetul lor să 
facă şi îi va odihni, aceea să facă. Dacă există o dispoziție lăuntrică 
bună, atunci ajută Dumnezeu și încet-încet se vor lămuri care viață 
este pentru ei, cea de căsătorie sau cea de feciorie în mănăstire, și 
astfel vor afla odihnă. 


Să-i ajutăm pe tineri să-și urmeze chemarea lor 

Fiecare om are chemarea lui. Bunul Dumnezeu l-a făcut pe om liber. 
Are nobleţe și respectă libertatea omului, lăsând liber pe fiecare să 
urmeze calea care îl odihnește. Hu-i pune cu o disciplină militară pe 
toți în aceeași linie. De aceea tinerii să se lase pe ei înșiși liberi în 
spaţiul duhovnicesc al libertății lui Dumnezeu. Nu se folosesc dacă 
cercetează ce fel de viață urmează sau va urma cutare sau cutare. În 
privinţa aceasta nu trebuie să fie influențați de nimeni. 

Părinţii, duhovnicii, dascălii trebuie să-i ajute pe tineri să-şi aleagă 
viaţa pe care sunt în măsură să o ducă și să-și urmeze chemarea lor 
adevărată, fără să-i influențeze sau să le înăbușe chemarea lor. 
Hotărârea pentru viața pe care o vor urma trebuie să fie a lor. Toţi 
ceilalți ne putem exprima numai niște simple păreri și singurul drept 
pe care îl avem este să ajutăm sufletele să-și afle drumul lor. 

Uneori, atunci când discut cu tineri care își fac probleme asupra 
acestui subiect, deși văd încotro trage balanţa, nu le spun nimic, ca să 
nu-i influențez. Ceea ce încerc să fac este numai să-i ajut cât pot 
pentru a-și afla calea cea potrivită și pacea lăuntrică; să dezlipesc tot 
ce este vătămător, de ceea ce îi odihneşte pentru a lăsa ceea ce este 
bun și sfânt, astfel încât în această viață să trăiască fericiți alături de 
Dumnezeu, iar în cealaltă și mai fericiți. Sincer mă voi bucura pentru 
orice fel de viaţă va alege un tânăr pe care îl cunosc și totdeauna voi 
avea același interes pentru mântuirea sufletului său, numai acesta să 
fie alături de Hristos, în sânul Bisericii. Îl voi simți ca pe fratele meu, 
pentru că va fi un fiu al maicii noastre, Biserica. 

Firește, mă bucur mai ales pentru tinerii care urmează viața 
monahală, pentru că este cu adevărat înțelept cel care urmează 
această viață îngerească, deoarece scapă de „cârligul” diavolului care 
are ca momeală lumea. Însă nu-i poți pune pe toți oamenii pe același 
calapod. Vezi, Hristos nu a rânduit monahismul ca o poruncă - cu 
toate că el este calea spre desăvârşire - pentru că nu a vrut să pună 
asupra tuturor povară grea. De aceea, atunci când tânărul bogat L-a 
întrebat pe Hristos ce să facă pentru a se mântui (Mt.19, 16; Mc. 10, 
17 și Lc. 18, 18), El i-a răspuns: „Păzește poruncile” (Mt.19, 17; Mc. 10, 
19 și Lc. 18, 20). Iar când tânărul a spus că le păzeşte (Mt.19, 20; Mc. 
10, 20 şi Lc. 18, 21), și a întrebat: „Ce-mi mai lipsește?” (Mt.19, 20). 


Hristos i-a spus: „Un lucru iți mai lipsește. Dacă voiești să fii desăvârșit, 
mergi vinde tot ce ai... și vino de urmează Mie” (Mt. 19, 20. Mt. 10, 21; 
Mc. 19, 21 și Le. 18, 22). Adică, dacă afla pe cineva cu mărime de 
suflet, numai atunci vorbea despre desăvârșire; nu punea arcanul pe 
oameni. Nici nu a învăţat despre monahism, pentru că astfel ar fi 
„aprins foc” şi poate mulți ar fi alergat fără discernământ să se facă 
monahi, pricinuindu-se în felul acesta un rău. Ci a aruncat numai 
scânteia, iar când a venit clipa potrivită, monahismul a ieșit la iveală. 
Așa și noi, nu avem dreptul să-i silim pe ceilalți căci dacă vor, se vor 
sili ei înşişi - ci numai pe noi înșine, dar și atunci numai cu 
discernământ. Până acum, eu nu am spus nici unui tânăr să se 
căsătorească sau să se facă călugăr. Celor care mă întreabă le spun: 
„Să faci ceea ce te odihnește duhovnicește, numai să fii alături de 
Hristos”. Și dacă îmi va spune că nu simte odihnă în lume, numai 
atunci îi voi vorbi despre monahism, ca să-l ajut să-şi afle drumul său. 


Hotărâre pentru alegerea modului de viaţă 

Anii trec repede. Este bine ca tânărul să nu rămână nehotărât prea 
multă vreme la răscrucea drumului. Ci să-și aleagă o cruce - una din 
cele două căi ale Bisericii noastre - potrivit cu chemarea sa și cu 
mărimea lui de suflet și să înainteze pe ea cu încredere în Hristos. Să-L 
urmeze pe Hristos la Răstignire, dacă vrea să se bucure pascal. În 
ambele feluri de viață există amărăciuni, însă atunci când te afli lângă 
Dumnezeu, le îndulceşte dulcele Iisus. 

Când cineva trece de treizeci de ani, începe să șovăiască în a se 
hotărî. Și cu cât trec anii, cu atât mai mult va șovăi. Cel tânăr se 
adaptează mult mai ușor în oricare din vieţile pe care le-ar urma. În 
timp ce acela care a trecut de treizeci, pe toate le cercetează cu 
rațiunea sa. Caracterul său deja s-a format și greu se mai schimbă; este 
„beton turnat”. Şi uită-te, cei care se „aranjează” la o vârstă mică, fie 
în viața de căsătorie, fie în monahism, păstrează până la bătrâneţile 
lor o simplitate copilărească și se armonizează uşor între ei. Am văzut 
o pereche care s-au căsătorit de mici. Așa cum vorbea bărbatul, tot 
astfel vorbea și femeia; orice făcea bărbatul, făcea și femeia. Și fiindcă 
s-au căsătorit de mici, au împrumutat unul de la altul obiceiurile lor, 
atât în vorbire, cât și în comportament, legându-se astfel între ei cu 
mai multă ușurință. 

Un proverb spune: „De mic căsătorește-te sau de mic călugărește- 
te”. Mai ales tânăra este bine ca până la vârsta de douăzeci și cinci de 
ani să hotărască ce fel de viață va urma. După această vârstă 
„aranjarea” ei se va face tot mai greu, pentru că se gândește că nu-i va 
fi ușor să se supună. Pe lângă aceasta, cu cât trec anii, cu atât 
dobândește mai multe capricii, și atunci cine o va mai lua? Iar dacă în 
cele din urmă ajunge la căsătorie, atunci ea caută în aceasta mai mult 


o protecţie, decât să întemeieze o familie. 

Este dovedit faptul că cel care amână mereu căsătoria sa, după 
trecerea anilor caută şi nu mai găsește. Atunci când era tânăr, alegea 
el; apoi, însă, îl aleg alții pe el. De aceea spun că în problema aceasta 
este trebuință uneori și de puţină nebunie. Este bine să treacă cu 
vederea unele cusururi care nu sunt esențiale, pentru că altfel 
niciodată nu-i vor veni toate așa cum le așteaptă el. Odată a început să 
plouă, și printr-o albie a început să curgă apă. Un nebun și un 
raționalist voiau să treacă de cealaltă parte. Atunci raționalistul a 
spus: „Se va opri ploaia, se va împuţina apa și după aceea voi trece”. 
Nebunul, însă, nu a așteptat, ci rupând-o la fugă prin apă, a trecut 
dincolo. I s-au udat puţin hainele, dar a mers acolo unde voia. Între 
timp ploaia în loc să se oprească, s-a întețit și mai mult. Apa a crescut 
și în cele din urmă raționalistul nu a mai putut trece de cealaltă parte, 
pentru că de acum era deja primejdios. 

Unii au multă mândrie, mult egoism, și de aceea nu-i ajută 
Dumnezeu. Ani de-a rândul vin câţiva la Colibă și mă întreabă: „Ce 
vrea Dumnezeu de la mine, Părinte?”. Întreabă de parcă Dumnezeu ar 
avea nevoie de ei, nu ei de Dumnezeu, nici monahi nu s-au făcut, nici 
nu s-au căsătorit. Ca și cum ar fi făcuţi din aur și se tem să nu fie luaţi 
drept vergele de fier și băgați în beton. Alții iarăși mă întreabă: 
„Părinte, ce să fac? Să mă fac monah sau să mă căsătoresc? Spune-mi 
pentru ce fel de viață sunt?”. „Tu ce vrei?” îl întreb. „Și una și alta”, 
îmi răspund. Le vor pe amândouă. Dacă le-aș spune gândul meu, că, 
de pildă, sunt pentru căsătorie şi să se căsătorească, se poate ca ei să 
nu-și găsească odihnă, și atunci vor veni la mine să-mi spună: „Sfinția 
Ta mi-ai spus să urmez această viaţă și iată, acum mă chinuiesc”. 

- Părinte, cum se poate întâmpla asta? 

- Să presupunem că un tânăr are chemare pentru viața de căsătorie, 
dar se gândește și la monahism, însă, dacă nu ia aminte să facă o 
familie bună și mai târziu vor apărea probleme pe care nu le va 
înfrunta duhovnicește, atunci vicleanul îl va lupta cu gândurile, îi va 
spune mereu: „Tu erai pentru monahism, dar dacă te-ai căsătorit, așa 
îți trebuie” şi nu-l va slăbi deloc zi și noapte. 

Unii oameni nu știu ce vor. Iată, cu câţiva ani în urmă a venit aici o 
tânără și mi-a spus: „Părinte, nu mă pot hotărî ce cale să urmez. Vreau 
să mă căsătoresc, dar mă gândesc și la monahism. Ce să fac?”. „Vezi 
ce te odihnește duhovnicește mai mult, îi spun, şi aceea să faci”. „Nu 
ştiu, îmi spune, dar uneori mi se pare că înclin mai mult spre 
căsătorie. Părinte, te rog spune-mi Sfinția Ta ce să fac”. „Ei, dacă simţi 
că înclini mai mult spre căsătorie, îi spun, atunci este mai bine să te 
căsătoreşti și Dumnezeu îți va purta de grijă”. „Cu binecuvântarea 
Sfinţiei Voastre, Părinte, așa voi face”, îmi spune. Vine, deci, astăzi și- 
mi spune: „Părinte, m-am căsătorit. Am luat un marinar, om bun, 


slavă lui Dumnezeu, nu am ce spune, dar mă chinuiesc mult. Sufăr 
pentru că şase luni suntem împreună, iar șase suntem despărțiți; o 
jumătate de an călătorește”. „Suflet binecuvântat, îi spun, nu spuneai 
tu că ţi-ar plăcea și viața de căsătorie și cea monahală? Iată că acum le 
ai pe amândouă. De ce nu slăvești pe Dumnezeu, Care a rânduit astfel 
pentru tine?”. 

- Părinte, astăzi, însă, trăim ani grei și de aceea uniitineri șovăiesc 
să-și facă familie. 

- Nu. Această gândire a lor nu este corectă. Dacă există încredere în 
Hristos, nu au nimic de care să se teamă. Anii prigoanelor nu erau 
grei? Oare atunci creștinii au încetat să-și mai întemeieze familii? Câţi 
mucenici nu avem care au mărturisit împreună cu femeile şi copiii lor! 


Studiile și rostul în viaţă 

- Părinte, mulți tineri șovăiesc să-și continue studiile lor, pentru că 
nu s-au hotărât încă ce fel de viață să urmeze. Îi preocupă mereu 
subiectul acesta și de aceea nu se pot concentra la învățat. 

- Atunci când un oarecare tânăr are astfel de probleme, eu îi spun: 
„Ai aflat că astăzi există niște frigidere mari? Bagă, așadar, acest 
subiect într-un astfel de frigider până ce îţi vei termina studiile. Nu-ţi 
spun să arunci cele care te preocupă, ci să le păstrezi acolo, până ce 
vei termina. Dacă nu te vei îngriji acum de studiile tale, prietenii tăi se 
vor aranja, se vor linişti, după care vor «trage la ață»{ı) pentru tine, ca 
să te aranjezi și tu”. Este trebuință de multă luare aminte, pentru că 
aceasta este o măiestrie a vrăjmașului, ca să le creeze încurcături. 

- Părinte, i-am spus unei tinere: „Dacă te gândești să te căsătorești, 
să nu mai studiezi”. 

- Dar până ce se va căsători, ce va face? Va vinde caramele? Este 
mai bine să termine o facultate sau să înveţe o meserie, pentru că i se 
poate ivi ceva în viaţă și atunci îi vor trebui cele pe care le-a învăţat. 
Odată, o tânără mi-a spus: „Mă gândesc la monahism, dar mereu îmi 
schimb părerea”. „În ce clasă eşti?” o întreb. „Sunt la liceu în clasa a 
zecea, îmi spune, dar nu vreau să studiez”. „Nu vrei să studiezi?” îi 
spun. „Atunci îi voi spune tatălui tău să-ti cumpere niște capre, să-ți ia 
și un câine ciobănesc care să le păzească, să-ţi dea și un fluier cu care 
să cânţi, și astfel să mergi cu ele la păscut. Asta îți place? Caută să 
studiezi, sau să înveţi o meserie”. „Atunci, Părinte, îmi spune, până ce 
mă voi hotărî ce să fac, să mă căsătoresc sau să devin monahie, să 
rămân în mănăstire ca să învăţ meșteșugul smereniei”. „Acest 
meșteșug îl poți învăţa și acasă, îi spun, dacă primeşti cu bucurie tot 
ceea ce îți spun părinţii tăi. Termină mai întâi școala, dă examene 
pentru facultate și când vei termina, vom vedea ce vei face”. „Dar nu-i 
mult cinci ani, Părinte, până ce mă voi hotărî?”. „Este mult, dar ce să 
facem, dacă încă nu te-ai «limpezity?”. „Ce vină am eu că sunt 


nestatornică?” mă întreabă. „Nu ai nici o vină, dar deocamdată 
balanţa nu înclină nici într-o parte, nici în cealaltă”. 

În aceste cazuri este bine să accentuăm copiilor să ia aminte să nu-și 
piardă timpul în zadar, ci să trăiască cât se poate mai duhovnicește în 
perioada studiilor lor, să-și ia repede diploma, care este absolut 
necesară, şi după aceea va ajuta Dumnezeu. În perioada aceasta să-și 
găsească un duhovnic bun care să-i ajute să nu se entuziasmeze ușor 
de un fel de viață sau de celălalt, dar nici să deznădăjduiască. Să aibă 
răbdare să-și termine studiile, după care, având și mai multe condiții 
necesare, se vor putea hotărî deja cu mai multă maturitate pentru un 
fel de viaţă sau altul, sau vor face ceea ce cred ei că este mai bine spre 
slava lui Dumnezeu. Căci în starea în care se află astăzi lumea, cu cât 
tinerii se maturizează mai mult, cu atât este mai bine. Nu vedeţi câte 
se întâmplă astăzi? Şi mai ales atunci când cineva are mult entuziasm, 
trebuie să ia bine aminte să nu ia hotărâri „necoapte”. 

- Părinte, există tineri care nu au dispoziție pentruînvăţat, pentru că 
preferă studiul duhovnicesc șirugăciunea. 

- Nu este bine să lase învățatul, ci paralel cu lecţiilelor să citească 
ceva „tare” dintr-o carte patristică, să seroage puţin și să facă și vreo 
metanie, pentru a-șipăstra o cât de mică stare duhovnicească. Atunci 
cândau mult de învăţat, pot face pauze în care să rosteascărugăciunea 
lui lisus sau să psalmodieze. Căci de vorvrea să facă altceva, care este 
pentru mai târziu, nu ovor putea face deoarece se vor gândi și la 
învăţat, darnici cu studiile nu vor progresa. Şi astfel, în cele dinurmă, 
nu vor face nimic. În timp ce, dacă vor învăţa,își vor lua repede 
diploma și apoi vor face ceea ce vorvrea. Atunci când eram în 
sanatoriu), timp de câtevazile nu am făcut nici rugăciune, nici 
metanii, nici post,ci am mâncat ceea ce mi-au dat. 

„La să-i ajut acum puţin pe medici, îmi spuneam, ca să mă ajute și ei 
pe mine să mă fac bine, și după aceea voi face ceea ce voi vrea”. Vin 
la mine tineri care mi se plâng că părinţii lor îi silesc mereu să înveţe. 
Dacă îi mai silesc și eu, nu-i voi ajuta cu nimic. Dar ca să înțeleagă că 
nu trebuie să-și lase învățatul, le dau exemple de copii care nu au 
învăţat și mai apoi s-au chinuit, precum și de copii care au progresat, 
deoarece au învăţat. Tată, îmi aduc aminte de un caz. Într-un oraș 
erau doi copii vecini. Unul era foarte inteligent. La școala primară și la 
gimnaziu cu puțin învăţat, acesta obținea întotdeauna „foarte bine”. 
Celălalt, care avea mai puțină minte dar mai multă stăruință, îl urma. 
În cele din urmă, primul de îndată ce a terminat primul an de liceu, s- 
a încurcat în diferite anturaje, a lăsat școala și apoi a fost nevoit să 
lucreze la o întreprindere ca om de serviciu. S-a căsătorit, a dobândit 
şi doi copii şi se descurca destul de greu. Celălalt a terminat dreptul, a 
mers şi în străinătate pentru studii superioare și și-a luat diploma de 
manager. Într-o zi la întreprinderea unde lucra primul era așteptat 


noul director. Toţi spuneau că are pregătire superioară. Și în cele din 
urmă noul director era fostul său coleg. De îndată ce l-a văzut, l-a 
recunoscut. Apoi l-a cuprins o asemenea deznădejde, încât de vreo 
două-trei ori a încercat să se sinucidă. Atunci cineva i-a spus să vină la 
Sfântul Munte să mă caute. După ce mi-a povestit despre viața sa, a 
adăugat: „Tocmai pe ăsta să-l am director?”. Atunci îi trag o 
„scuturătură” puternică. „Mă, îi spun, tu ai fi ajuns şi mai sus decât el. 
Ai fi dus-o și tu bine și copiii tai și ai fi făcut și fapte bune. Nu ajunge 
că te-ai făcut pricină să se chinuiască familia ta, ci mai vrei acum să te 
și sinucizi, să le dai lovitura de grație și astfel să-ți rămână copiii 
orfani. Nu mi-e milă de tine, pentru că ceea ce ai păţit, tu singur ţi-ai 
făcut-o, ci mi-e milă de copiii tăi. Înţelegi ce-ţi spun? Acum caută să 
faci răbdare și cred că, cu ajutorul lui Dumnezeu, și noul director se 
va purta bine cu tine. Se poate ca acesta să te pună într-un post mai 
bun. Și dacă totuși nu-ți vei afla odihna, atunci caută-ți un alt serviciu, 
numai să nu-ți lași copiii tăi pe drumuri”. Şi astfel s-a potolit. 

De aceea spun că tinerii care studiază nu pățesc nimic dacă învaţă și 
se obosesc puţin mai mult în perioada studiilor lor, căci astfel nu vor 
rămâne restanţieri, ci vor termina repede și nu vor avea probleme mai 
târziu. Văd că toţi tinerii care au rămas restanţieri în timpul studiilor 
lor, atunci când termină și sunt numiţi în posturi, rămân iarăși datori, 
din obișnuință, unuia sau altuia, și astfel au numai probleme. 

- Părinte, dacă un tânăr are o oarecare cunoștințăîn perioada 
studiilor sale, este bine să-și facă familie întimp ce studiază? 

- Oricât de bună ar fi cunoștința, cred că asta va fiîn paguba 
studiilor lui. Chiar dacă ar afla partenera ceamai bună și s-ar căsători, 
totuși aceasta va fi un chinatât pentru femeia, cât și pentru copiii lui. 
Este maibine să-și concentreze toate puterile lui sufletești șitrupești la 
învățătură, pentru a-și termina fără preamultă osteneală studiile, după 
care se va rezolva şiproblema aceasta. Căci de îi vor fi puterile 
împrăștiate,va fi mereu împărțit sufletește și trupeşte. 


Viaţa duhovnicească este condiţia de bază pentru asigurarea 
unui viitor bun 

- Părinte, cutare tânără, care v-a spus că se gândește la monahism, 
mi-a destăinuit că un coleg de al ei a întrebat-o de ce nu merge la 
cinematograf și nu iese cu băieții la plimbare. Ce trebuia să-i 
răspundă? 

- Trebuia să-i spună: „O astfel de întrebare nici chiar fratele meu nu 
mi-a pus-o vreodată, și îndrăznești să mi-o pui tu?”. 

- După câteva zile a întâlnit-o lângă facultate - eanu-l văzuse - și a 
prins-o de umăr. Fata i-a spus numaiun „Salut!” și a intrat imediat 
înăuntru. 

- Nu a procedat bine. În acest caz trebuia săreacționeze, pentru că, 


aşa cum s-a purtat ea, se poatesă-i fi dat de înțeles că a primit acest 
gest al lui, și astfel acela îl va mai face și altădată. Vârsta la care se 
aflăacum este puţin dificilă și nu-i este de folos să seîmprietenească cu 
băieți. Nici nu trebuie să vorbeascăcu ei, chipurile să-i ajute. Iar atunci 
când va cunoașteun băiat bun și se hotărăşte să-și întemeieze o 
familie,trebuie să spună aceasta părinţilor ei. Și aceștia vorcerceta 
dacă acela îndeplinește condițiile necesarepentru a face o familie 
bună. Acum însă când nu ahotărât încă ce fel de viață va urma, nu-i 
folosește săvorbească cu băieți, pentru că se ameţește fără motivși își 
pierde liniștea sufletească. Tinerii care se ocupăcu acestea, sărmanii 
de ei, sunt foarte amețiţi și mereutulburaţi, neavând pace sufletească. 
Faţa și ochii lesunt sălbăticite. 

Atracția sexului femeiesc către cel bărbătesc, și invers, există în firea 
omului. Dar să-i spui că acum nu este vreme pentru aceasta. Să-şi 
caute de studiile ei. Tinerii care cultivă această atracție de mici 
răsucesc butonul înainte de a veni vremea rânduită, iar atunci când 
vine acel ceas, butonul este deja răsucit și nu se pot bucura, pentru că 
au trăit această bucurie atunci când nu era vremea potrivită. În timp 
ce tinerii care iau aminte se bucură mai mult atunci când vine vremea 
cuvenită, și până la acel moment au multă pace. Vezi câtă pace 
sufletească au unele mame care au trăit o viață curată, cu toate că au 
o grămadă de necazuri. 

Eu întotdeauna spun cu tărie ca tânărul, înainte de căsătorie, să 
încerce să trăiască cât mai duhovnicește, și să-şi păstreze curăţia, care 
îi asigură o îndoită sănătate. Viaţa duhovnicească este condiția de 
bază pentru orice fel de viață ar urma cineva. Lumea a devenit ca un 
ogor cu grâu, care începe să dea în spic, dar în care intră porcii 
sălbatici și îl calcă în picioare. lar acum arată ca o amestecătură de 
iarbă, noroi și spice, culcată la pământ și numai ici-colo, în vreo 
margine există și câte un spic în picioare. 

Cu cât mai multă lucrare duhovnicească face cineva în anii 
copilăriei sale, cu atât mai ușoare îi vor fi toate mai târziu, orice fel de 
viaţă ar alege. Cu cât se va înarma și pregăti mai bine înainte de luptă, 
cu atât mai ușor îi va fi în război, atunci când vor cădea gloanţe în 
jurul lui sau va fi bombardat. Până va veni vremea ca o tânără să 
hotărască dacă va deveni monahie sau mamă bună, absolut necesară îi 
este viața curată. De aceea să încerce, cât poate mai mult, să 
progreseze în studiile ei. Dacă va lua aminte la ochii și urechile ei și 
va alunga gândurile cele necurate, mai târziu va avea mai puţine de 
aruncat. lar un tânăr, atunci când întâlnește o fată bună, să încerce să 
pună gândul cel bun și să o considere ca o icoană vie a unei sfinte. 
Sau, dacă întâlneşte o fată ce a apucat pe un drum rău, să o vadă ca pe 
sora lui și să-i pară rău de ea, așa cum i-ar părea rău de sora sa dacă 
ar ajunge și ea tot astfel, căci toți suntem fiii lui Adam. 


- Astăzi însă, Părinte, în facultăți și în celelalte școliexistă multe 
ispite pentru un tânăr. 

- Să se împrietenească cu tineri duhovnicești, ca săfie ajutat și să se 
miște într-o atmosferă duhovnicească. Să nu facem lucrurile mai grele 
decât sunt.Cunosc mulți tineri care merg la facultate și trăiesc 
încurăție, prin mica lor osteneală și cu marele ajutor allui Dumnezeu. 


PARTEA INTAI PENTRU CONSOLIDAREA FAMILIEI 


«Soții să cultive virtutea dragostei 

cât mai mult pentru a rămâne 

uniți amândoi pentru totdeauna, 

ca astfel să fie împreună cu 

ei și al Treilea, Preadulcele nostru Iisus». 


CAPITOLUL 1 Pentru o familie armonioasă 


Începutul cel bun al vieţii familiale 

- Părinte, un oarecare tânăr, ce s-a hotărât pentru viața de familie, 
m-a întrebat cum o poate începe corect. 

- Mai întâi să se îngrijească să afle o fată bună, care să-l odihnească 
sufletește, pentru că pe fiecare îl odihnește alt caracter de om. Să nu 
caute să fie bogată și frumoasă, ci mai ales simplă și smerită. Adică 
trebuie să dea mai multă atenţie frumuseţii lăuntrice și nu celei 
exterioare. Atunci când tânăra este un om de nădejde și este înzestrată 
cu bărbăţie, fără să aibă mai mult din cele de care are trebuință 
caracterul femeiesc, aceasta îl ajută foarte mult pe bărbat să afle 
îndată înțelegere și să nu-l doară capul. Dacă are şi frică de Dumnezeu 
şi smerenie, atunci se pot lua de mână ca să treacă râul cel primejdios 
al lumii. Dacă tânărul se gândește serios să ia de soţie pe o fată, cred 
că este bine ca mai întâi să facă aceasta cunoscut părinților ei printr-o 
oarecare rudă, și după aceea să discute şi el personal cu ei și cu fata. 
În continuare, dacă își dau cuvântul și se logodesc - este bine ca 
logodna să nu tină mult - să încerce ca în perioada care va dura până 
la nuntă, să o vadă pe tânără ca pe sora sa și să o respecte. Dacă 
amândoi se vor nevoi cu mărime de suflet să-și păstreze fecioria lor, la 
Taina Căsătoriei, atunci când preotul îi încununează, vor primi har 
îmbelșugat de la Dumnezeu. Pentru că, așa cum spune Sfântul loan 
Gură de Aur, cununiile sunt simbolul biruinţei asupra plăcerii 3). 

În continuare, să cultive virtutea dragostei cât pot mai mult, pentru 
a rămâne uniți amândoi pentru totdeauna, ca astfel să fie împreună cu 
ei și al Treilea, Preadulcele nostru lisus. Fireşte, la început, până se 
vor aranja și se vor cunoaște bine, se poate să aibă unele greutăți. Așa 
se întâmplă la fiecare început. Iată, zilele trecute am văzut un pui de 
vrabie, care abia ieşise din cuib să-şi caute hrană și zbura cam la o 
palmă de pământ. Sărmanul nu știa bine să prindă insectele și i-a 
trebuit un ceas să prindă o gânganie să o mănânce. Și așa cum îl 
priveam, mă gândeam cât de greu este fiecare început. Studentul după 
ce își ia diploma și începe să lucreze, începe să întâmpine greutăți. La 
fel se întâmplă și cu începătorul atunci când intră în mănăstire. De 
asemenea, și tânărul când se căsătorește se înfruntă și el cu multe 
greutăți. 

- Părinte, este rău atunci când fata este mai mare decât băiatul? 

- Nu există un canon al Bisericii care să spună că nu trebuie să se 
căsătorească doi tineri atunci când fata este mai mare cu doi-trei sau 
cinci ani decât băiatul. 


În deosebirea caracterelor se ascunde armonia lui Dumnezeu 


Într-o zi a venit la Colibă cineva şi mi-a spus că este foarte mâhnit, 
pentru că nu se înțelege cu femeia lui. Cu toate acestea am văzut că 
nu există ceva serios între ei. El are o „umflătură”, femeia lui alta și de 
aceea nu se pot apropia unul de altul. Au nevoie de puțină 
„rindeluire”. Ia două scânduri nerindeluite, una care are un nod într- 
un loc, iar cealaltă în alt loc, încearcă să le unești, și vei vedea că 
rămâne un gol între ele. Dacă însă rindeluiești puţin una dintr-o parte, 
iar cealaltă din partea opusă, dar cu aceeași rindea, îndată se vor 
unita). 

Unii bărbați îmi spun: „Nu mă înțeleg cu femeia mea. Avem 
caractere deosebite. Cum poate face Dumnezeu astfel de lucruri 
ciudate? Nu putea, oare, rândui niște situaţii astfel încât să se 
potrivească soții, ca să poată trăi duhovniceşte?”. „Nu înțelegeți că în 
deosebirea caracterelor se ascunde armonia lui Dumnezeu? 
Caracterele deosebite creează armonia. Vai vouă, dacă aţi avea același 
caracter! Gândiţi-vă ce s-ar fi întâmplat dacă, de pildă, amândoi v-aţi 
mânia repede. Aţi fi dărâmat casa. Sau, dacă amândoi aţi fi cu 
caractere blânde. Aţi fi dormit în picioare. Dacă ați fi fost zgârciți, v- 
aţi fi potrivit, dar aţi fi mers amândoi în iad. lar dacă ați fi fost 
amândoi cu dare de mână, aţi fi putut ţine casa? Aţi fi distrus-o și 
copiii voştri ar fi umblat pe drumuri. Dacă un lemn strâmb ia tot un 
lemn strâmb, nu-i așa că nu se vor potrivi între ele? Ci se vor omori 
într-o zi. Dar ia ascultați ce se întâmplă. Dumnezeu rânduiește ca unul 
bun să ia un lemn strâmb, ca să-l ajute, pentru că se poate ca acela să 
aibă intenţie bună, dar să nu fi fost ajutat de mic. 

Micile deosebiri ale caracterelor soților ajută la crearea unei familii 
armonioase, pentru că unul îl completează pe celălalt. La mașină este 
absolut necesară acceleraţia, ca ea să meargă, dar și frâna, ca să se 
oprească. Dacă mașina ar avea numai frână, nu s-ar mișca din loc, iar 
dacă ar avea numai acceleraţie, nu s-ar mai putea opri. Ştiţi ce le-am 
spus unor soți? „Fiindcă vă potriviţi, de aceea nu vă potriviți”. 
Amândoi sunt sensibili. Dacă se va întâmpla ceva în casă, amândoi se 
vor pierde cu firea și vor începe: „Vai, ce-am păţit!” va spune unul, 
„Vai, ce-am păţit!” va spune celălalt. Adică unul îl ajută pe celălalt să 
deznădăjduiască și mai mult. Nu-l poate întări cât de puţin pe celălalt, 
spunându-i: „la stai, nu este un lucru chiar așa de grav ceea ce se 
întâmplă!”. Am văzut aceasta la multe perechi de soți. 

Atunci când soţii au caractere diferite pot ajuta mai mult și în 
educația copiilor lor. Unul frânează puţin, iar celălalt spune: „Lasă-i 
pe copii puțin mai liberi”. Dacă amândoi îi vor constrânge pe copii, îi 
vor pierde. Iar dacă îi vor lăsa liberi amândoi, iarăși îi vor pierde. În 
timp ce, în felul acesta, află și copiii un echilibru. 

Vreau să spun că toate sunt de trebuinţă. Dar, fireşte, nu trebuie să 
întreacă măsura, ci fiecare să-l ajute pe celălalt în felul său. Dacă, de 


pildă, mănânci ceva foarte dulce, simţi nevoia apoi să mănânci ceva 
care este puţin sărat. Să presupunem că mănânci mulți struguri, dar 
vrei și puţină brânză, ca să-ți taie dulceaţa. Sau verdețurile, dacă sunt 
foarte amare, nu se pot mânca. Puțin amar, însă, ajută, precum și 
puțin acru. Dar dacă cel care este acru va spune: „Să vă faceţi toți acri 
ca mine”, cel care este amar: „Să vă faceţi toți amari”, iar cel care este 
sărat, va spune: „Să vă faceţi toți săraţi”, atunci nu se va putea face 
sat. 


Respectul între soți 

Dumnezeu pe toate le-a rânduit cu înțelepciune. Pe bărbat l-a 
înzestrat cu un fel de harisme, iar pe femeie cu un alt fel. I-a dat 
bărbatului bărbăţie, pentru ca să se descurce în situaţiile grele și 
pentru ca femeia să se supună lui. Căci, dacă ar fi dat și femeii aceeași 
bărbăţie, nu s-ar fi putut menţine familia. 

Când eram în Epir, se vorbea despre o femeie cum că era 
înfricoşătoare. Purta o cămașă albă până jos și avea totdeauna un 
iatagan la ea. Tâlharii o luau în tovărășia lor. Gândiţi-vă, să aibă o 
femeie în ceata lor. Odată a mers mai multe ceasuri pe jos într-un sat 
îndepărtat, ca să ia de ginere un fiu de vlah pentru fiica ei. Și fiindcă 
acela se împotrivea, l-a răpit, l-a pus în spate și l-a adus în satul ei. 
Desigur, acestea sunt excepții. Astăzi însă, dacă ai mobiliza femei și ai 
face cu ele o companie, atunci când ar vedea cercetași venind înspre 
ele, ar lua-o la fugă toate, crezând că este duşmanul. 

Scriptura spune că: „Bărbatul este capul femeii” (Efes. 5, 23). Adică 
Dumnezeu a rânduit ca bărbatul să stăpânească peste femeie. Iar a 
stăpâni femeia peste bărbat este o ocară adusă lui Dumnezeu. Căci 
Dumnezeu a plăsmuit mai întâi pe Adam și el a spus despre femeia sa: 
„lată acesta-i os din oasele mele șl carne din carnea mea» (Fac. 2, 23). 
Evanghelia spune că femeia trebuie să se teamă de bărbatul ei, adică 
să-l respecte, iar bărbatul să-și iubească femeia (Vezi Efes. 5, 33). În 
dragoste există respect şi respectul se află în dragoste. Căci cel pe care 
îl iubesc, îl și respect. Și cel pe care îl respect, îl și iubesc. Adică nu 
este altceva una și altceva cealaltă, ci amândouă sunt același lucru. 

Oamenii însă se depărtează de această armonie a lui Dumnezeu, 
neînțelegând ceea ce spune Evanghelia. Și astfel bărbatul, interpretând 
greșit cele pe care le spune Evanghelia, îi spune femeii sale: „Trebuie 
să te temi de mine”. Dar dacă s-ar fi temut de tine, nu te-ar fi luat în 
căsătorie. Sunt şi unele femei care spun: „De ce să se teamă femeia de 
bărbat? Cu asta nu sunt de acord. Ce fel de religie este aceasta? Nu 
există egalitate?”. Dar, vezi ce spune Sfânta Scriptură? „Începutul 
înțelepciunii este frica de Domnul» (Pilde, 1,6). Frica de Dumnezeu 
înseamnă respectul față de Dumnezeu, evlavia, sfiala duhovnicească. 
Frica aceasta te face să simţi teamă. Ea este ceva sfânt. 


Egalitatea cu bărbaţii pe care o cer astăzi femeile poate fi valabilă 
numai până la un punct. Astăzi femeilor, deoarece lucrează și votează, 
le-a intrat în cap un duh bolnăvicios și cred că sunt egale cu bărbații. 
Fireşte sufletele sunt la fel. Dar dacă bărbatul nu-și iubește femeia, iar 
femeia nu-l respectă pe bărbat, atunci se creează scene neplăcute în 
familie. Mai demult era considerat un lucru foarte grav faptul de a 
vorbi împotriva bărbatului. Astăzi a intrat în lume un duh de 
răzvrătire. Ce frumos era mai demult! Am cunoscut odată o pereche 
de soți. Bărbatul era foarte mic, iar femeia lui era voinică și înaltă 
până colo sus. O sută optzeci de ocale de grâu le descărca singură din 
căruță. Odată un lucrător - înalt și acela - a făcut o glumă cu ea. 
Atunci aceea îl înhaţă și-l aruncă cât colo ca pe un băț de chibrit. Dar 
să fi văzut ce ascultare făcea de bărbatul ei, cum îl respecta! Astfel se 
ţine familia, altfel nu se poate. 


Dragostea dintre soți 

- Maică Stareţă, i-ai scris urări lui Dimitrie, care acum se 
căsătorește? 

- I-am scris. Părinte. 

- Adu-mi felicitarea să completez și eu ceva: „Hristos și Maica 
Domnului să fie cu voi. Dimitrie, îți dau binecu-vântare să te cerți cu 
toată lumea, în afară de Maria. La fel şi Mariei”. Ia să văd dacă vor 
înțelege la ce mă refer? Cineva m-a întrebat: „Ce unește mai mult pe 
bărbat cu femeia?”. „Recunoștința”, îi răspund. Unul iubește pe 
celălalt pentru ceea ce îi dăruiește. Femeia îi dă bărbatului ei 
încrederea, devotamentul și ascultarea sa. lar bărbatul îi dă femeii 
siguranţa că o poate proteja. Femeia este doamna casei, dar și o mare 
servitoare, iar bărbatul este stăpânul casei, dar și hamalul ei. 

Soții trebuie să aibă dragoste curată între ei, pentru ca existând un 
climat pașnic în familie, să-și poată îndeplini datoriile lor 
duhovnicești. Pentru a trăi în chip armonios soții trebuie din început 
să pună ca temelie a vieţii lor dragostea, dragostea cea scumpă, care 
se află în noblețea duhovnicească, în jertfirea de sine și nu în 
dragostea cea mincinoasă, lumească și trupească. Atunci când există 
dragoste și jertfire de sine, totdeauna se pune unul în situaţia celuilalt, 
îl înţelege și-l doare. Și atunci când cineva îl primeşte pe aproapele 
său în inima sa îndurerată, îl primește pe însuși Hristos, Care îl umple 
cu și mai multă veselie duhovnicească. 

Atunci când există dragoste chiar și departe de s-ar afla unul de 
celălalt, atunci când o cer împrejurările, se află aproape, pentru că 
dragostea lui Hristos nu poate fi limitată prin distanțe. Însă atunci 
când. Doamne fereşte, soții nu au dragoste între ei, deși s-ar afla 
aproape, în realitate însă se află departe unul de altul. De aceea 
trebuie să se străduiască să păstreze dragostea în toată viaţa lor și să 


se jertfească unul pentru celălalt. 

Dragostea trupească îi uneşte la exterior pe oamenii lumești, dar 
numai atâta vreme cât există factori lumești (bani, frumuseţe, poziție 
socială, etc. - n. tr.), şi îi desparte atunci când ele dispar, ducându-i 
astfel la pierzare. În timp ce, atunci când există dragostea 
duhovnicească, cea scumpă, chiar dacă unul dintre soți își pierde 
acești factori, aceasta nu numai că nu-i desparte, ci îi unește și mai 
mult. Atunci când există numai dragoste trupească, şi dacă, de pildă, 
femeia află că soţul ei a privit la alta, atunci îi aruncă vitriol în ochi și 
îl orbește. În timp ce, atunci când există dragoste curată, o doare mai 
mult și caută cu orice chip să-l aducă iarăși pe drumul cel bun. Astfel 
vine harul lui Dumnezeu. 

Odată a venit la Colibă un oarecare medic grec din America. Am 
văzut că avea un chip luminos și de aceea l-am întrebat cu discreţie 
despre viaţa lui. „Părinte, mi-a spus, sunt ortodox, dar până în ultima 
vreme nici posturi nu am ţinut, nici la biserică nu am mers. Într-o 
noapte am îngenunchiat în camera mea, ca să-L rog pe Dumnezeu 
pentru o problemă ce mă preocupa, când deodată camera s-a umplut 
de o lumină plăcută. Pentru destulă vreme nu vedeam nimic fără 
numai lumină și simțeam o pace negrăită înlăuntrul meu”. M-am 
minunat, deoarece am înţeles că omul acesta se învrednicise să vadă 
lumina necreată, şi de aceea i-am cerut să-mi spună ce se întâmplase. 
„Părinte, mi-a spus, sunt căsătorit și am trei copii. La început o 
duceam bine în familie. După o vreme însă femeia mea nu a mai avut 
răbdare să se preocupe de casă și de copii, și de aceea cerea mereu să 
ieşim la plimbări cu prietenele ei. I-am făcut hatârul. După puţin timp 
mi-a spus că vrea să meargă singură cu prietenele ei. Am primit și 
aceasta, iar eu mă îngrijeam de copii. După aceea nu a vrut să mergem 
în concediu împreună, ci a cerut bani să meargă singură. Și apoi mi-a 
cerut un apartament, ca să trăiască singură. Am făcut-o și pe aceasta. 
Dar ea își aduna acolo pe prietenii ei. În acest răstimp încercam s-o 
ajut în felurite chipuri, cu sfaturi, etc., ca să o conving să-i fie milă de 
copiii noștri, dar ea nici nu voia să audă. În cele din urmă mi-a luat o 
mare sumă de bani și a dispărut. Căutam și întrebam de ea peste tot, 
însă nici un rezultat, îi pierdusem urma cu desăvârșire. Într-o zi am 
aflat că venise aici în Grecia şi locuia la o casă de desfrânare. 
Mâhnirea mea pentru halul în care ajunsese nu se putea descrie. 
Cuprins de mâhnire, am îngenunchiat să mă rog. «Dumnezeul meu, 
am spus, ajută-mă s-o găsesc și să fac tot ce îmi va sta în putință ca să 
nu-și piardă sufletul. Nu pot suferi s-o las în halul în care a ajuns». Și 
atunci m-a învăluit acea lumină și inima mea a fost inundată de pace”. 
Atunci eu i-am spus: „Frate, Dumnezeu a văzut răbdarea, nerăutatea și 
dragostea ta și te-a mângâiat în acest chip”. 

De aceea spun că ne vor judeca mirenii. Vedeţi, acesta care era 


medic în America, care avea o astfel de soție, şi care trăia în condițiile 
şi mediul de acolo, de ce lucruri minunate s-a învrednicit! 


CAPITOLUL 2 Prin răbdare se menține familia 


- Ce face sora ta? Cum o duce cu soțul ei? 

- Părinte, am auzit că are greutăţi, dar face răbdare și merge înainte. 

- Aşa este. Atunci când doi sunt înjugați și unul este puțin mai slab 
sau mai leneș, atunci celălalt depune mai multă putere și trage, 
târându-l oarecum și pe acela. Ai văzut? Oameni din lume și fac 
lucrare duhovnicească. lar voi aici sunteţi ca niște prințese. Ia 
gândeşte-te la o mamă care are patru copii, unul întârziat mintal, altul 
bolnav psihic, altul anemic, iar al patrulea care umblă nopţile pe 
drumuri. lar cu soțul ei - cine știe ce fel de om o mai fi și acela - să 
aibă, sărmana, alte necazuri. Și să suporte atâtea și atâtea fără să 
cârtească sau să răbufnească și fără să aibă cui să-și spună durerea sa, 
căci unele lucruri din familie nu se pot spune oriunde. Se poate, de 
pildă, ca bărbatul să plece de acasă și să nu-i lase nici mâncare. Să nu 
aibă, sărmana, nici bani să plătească chiria și să vrea să o scoată din 
casă. Să fie nevoită să lucreze oriunde, să întâmpine primejdii, apoi să 
vină să-ți spună: „Fă rugăciune să mă păzească Dumnezeu cel puţin de 
aceste primejdii!”. Sau, bărbatul ei să fie beţiv, să nu lucreze, ci să 
meargă numai la cafenea și ea să fie nevoită să spele scările blocurilor. 
Iar acela să vină beat la miezul nopții, să o bată și să-i ceară banii pe 
care i-a câștigat ea, sau să meargă el însuși să-i ia de la cei la care a 
lucrat femeia lui. Aceasta este adevărată mucenicie. 

Desigur, unele femei au păcate și le plătesc în felul acesta, dar sunt 
altele care nu au. Acestea vor primi răsplata întreagă pentru 
necazurile pe care le suferă. Cunosc o mamă, care era ca un îngeraș, 
un suflet foarte bun, copilul cel mai bun și mai liniștit al familiei, dar 
care a nimerit un om sucit. Cum de s-au înșelat părinții ei?! S-a 
căsătorit cu un beţiv, care de mic a fost un vagabond. Tatăl lui se 
îmbăta și a luat și el obiceiul aceluia. Ea, sărmana, să lucreze pe la 
străini, să se omoare cu treburile casei, iar acela să o bată și s-o 
amenințe cu cuțitul. De câte ori nu i-a spus: „O să te omor!”, şi ea să 
tremure de frică să nu o omoare. Mucenicie suferă! Mai are încă și 
patru copii. Părinţii ei au ajuns până acolo încât i-au propus să 
divorțeze, dar ea le-a spus: „Îmi spune cugetul să mai fac puţină 
răbdare”. Și face răbdare. Vă daţi seama? Nu a citit nici Patericul, nici 
Vieţile Sfinţilor, dar cu toate acestea face răbdare. Odată i-am spus: 
„Bine, dar copiii tăi nu intervin?”. „Încă sunt mici, mi-a răspuns ea, au 
numai șaisprezece-șaptesprezece ani. Lasă să meargă în armată și după 
aceea îl vor lua în primire”. Adică, va mai mânca încă bătaie până ce 
vor merge copiii ei în armată. 


Răbdarea îl umple pe om de har 
- Părinte, cum poți face față unuia care este nervos? 


- Prin răbdare. 

- Şi dacă nu ai? 

- Mergi și cumpără! Se vinde la super-market...Ascultaţi, atunci când 
celălalt este mânios, orice i-aispune nu poți face nimic. Este mai bine 
ca în clipaaceea să taci și să te rogi. Prin rugăciune acela se va calma, 
se va linişti și după aceea te vei putea înțelege cu el. Uită-te și la 
pescari! Fi nu merg la pescuit dacă marea nu este liniștită, ci fac 
răbdare până ce va îndrepta vremea. 

- Părinte, cui se datorează nerăbdarea oamenilor? 

- Multei lor păci lăuntrice... Dumnezeu a legat mântuirea oamenilor 
de răbdare. „Cel care va răbda până în sfârșit acela se va mântui” (Mt. 
10, 22), spune Evanghelia. De aceea Dumnezeu îngăduie greutăți și 
diferite încercări pentru ca oamenii să se exerseze în răbdare. 
Răbdarea pornește de la dragoste. Ca să-l rabzi pe celălalt, trebuie să 
te doară pentru el. Și văd că numai prin răbdare se menţine familia. 
Am văzut fiare care au devenit mielușei. Prin încredere în Dumnezeu 
lucrurile evoluează duhovnicește cu multă ușurință. Odată, atunci 
când eram la mănăstirea Stomiu, am văzut în Koniţa o femeie a cărei 
față strălucea. Era mamă a cinci copii. După aceea mi-am adus aminte 
cine era. Bărbatul ei era tâmplar şi de multe ori lua lucrări împreună 
cu meşterul meu:5). 

Numai un cuvânt dacă îi spuneau sătenii la care lucra, ca de pildă, 
„Meştere, oare n-ar fi bine să facem lucrul acesta așa?”, el se înfuria. 
„Cu mine o faci pe dascălul?”, le spunea. Rupea sculele, le arunca și 
pleca. Dacă la case străine lăsa treaba neterminată și pe toate le 
spărgea, închipuiește-ți ce făcea acasă. Un astfel de bărbat avea acea 
femeie. Cu acest om nu puteai sta nici măcar o singură zi, iar ea trăia 
cu el de ani de zile. Fiecare zi era pentru sărmana femeie mucenicie, 
însă ea pe toate le suporta cu multă bunătate și făcea răbdare. Și 
fiindcă ştiam situația din casa lor, atunci când o întâlneam, o 
întrebam: „Ce face meșterul? Lucrează?”. „Ei, când mai lucrează, când 
mai stă puţintel”. „Cum o duceţi?”. Toarte bine. Părinte!”, îmi 
răspundea aceea. Și aceasta o spunea din toată inima ei. Nu punea la 
socoteală nici faptul că bărbatul ei strica sculele - și scule de valoare - 
nici că era nevoită, sărmana, să lucreze pe la străini, ca să se poată 
descurca. Vedeţi cu câtă răbdare, cu câtă bunătate și cu câtă noblețe 
sufletească le înfrunta pe toate?! Și nici măcar nu clevetise vreodată. 
De aceea Dumnezeu îi dăruia mereu harul Său, încât fata îi strălucea. 
A reușit să-și crească și pe cei cinci copii ai ei, care apoi au devenit 
niște oameni foarte buni. 

- Părinte, cum de a reuşit acea femeie să nu-și osândească bărbatul? 

- Printr-un gând bun: „Este bărbatul meu. O fi spus și el vreun 
cuvânt. Eu dacă aș fi fost în locul lui, poate aș fi făcut la fel”. Punea în 
lucrare Evanghelia și de aceea Dumnezeu îi trimitea harul Său. Și dacă 


oamenii din lume fac răbdare și se umplu de har, cu cât mai mult 
trebuie să facem răbdare noi monahii, care avem toate condiţiile și 
toate posibilitățile pentru o viaţă duhovnicească. 

După cum am înţeles, cele mai mari scandaluri, nu numai în familii, 
ci şi în state, se fac de la lucruri de nimic. În familie unul trebuie să se 
smerească înaintea celuilalt, să-i imite virtuțile, dar să-i suporte și 
capriciile. Pentru o astfel de înfruntare a lucrurilor, foarte mult îl ajută 
pe cineva atunci când se gândeşte că Hristos S-a jertfit pentru păcatele 
noastre și ne rabdă pe toți, miliarde de oameni, deși este fără de păcat, 
în timp ce noi, atunci când suntem chinuiți de capriciile altora, ne 
plătim păcatele. Bunul Dumnezeu le rânduieşte astfel încât unul, cu 
harisma cu care este înzestrat, să-l ajute pe celălalt și, prin cusurul pe 
care îl are, să se smerească înaintea aceluia. Pentru că fiecare om are 
harismele sale, dar are și câteva cusururi pe care trebuie să se 
nevoiască să le taie. 

I-am tras o scuturătură bună cuiva. Și să vedeți câtă răbdare face 
femeia lui cu el, deși este foarte destoinică. Înaintea ei, el este ca un 
copil mic. Ea, prin răbdarea pe care o face, primește și agonisește 
mereu har dumnezeiesc, în timp ce acela, prin egoismul său, îl alungă 
mereu și astfel se golește. Și în cele din urmă ne este cel câștigat? Vezi 
că tot secretul este smerenia? Ea este temelia. Și smerenia vine prin 
ascultare. Dacă bărbatul aceleia și-ar fi recunoscut neputința sa și ar fi 
cerut ajutor de la Dumnezeu, ar fi venit și la el harul dumnezeiesc. 


Soţia credincioasă 

- Părinte, o femeie a fost părăsită de bărbatul ei,care, după ce i-a 
luat și copilul, trăiește acum cu altele două. A venit aici și m-a 
întrebat ce să facă. 

- Să-i spui să facă pe cât poate, răbdare, rugăciuneși să se poarte cu 
bunătate. Să aștepte și să nu striceea căsătoria. Unul își disprețuia 
femeia, o maltrata, iarea le-a suferit pe toate cu răbdare până ce a 
muritdestul de tânără. Atunci când au dezgropat-o, a ieșitdin mormânt 
o bună mireasmă. Toţi care se aflauacolo s-au mirat de aceasta. 
Vedeţi, aceea le-a suferitpe toate cu răbdare în această viață, de aceea 
a fostrăsplătită în cealaltă viață. 

Vreau să vă povestesc și un alt caz. Un tânăr oarecare a simpatizat o 
tânără, care trăia duhovnicește. Și pentru ca să-l simpatizeze şi ea, 
încerca şi el să trăiască duhovniceşte, să meargă la biserică, etc. În 
cele din urmă s-au căsătorit. Însă, după câţiva ani, bărbatul acesta și-a 
început din nou viața sa lumească de mai înainte. Deşi avea copii mari 
- un băiat la facultate și două fete, una la liceu și cealaltă la gimnaziu, 
el continua să trăiască o viaţă destrăbălată. Avea o întreprindere mare 
și câștiga mulți bani, dar cei mai mulți îi cheltuia cu viața sa 
desfrânată. Sărmana lui soție ținea casa prin economiile ce le făcea și 


copiii cu sfaturile ei. Nu-l clevetea pe tatăl copiilor, pentru ca ei să nu 
se îngreţoşeze de el și astfel să se rănească sufletește, dar și pentru a 
nu fi atrași și ei de o astfel de viață. Noaptea târziu, atunci când acesta 
se întorcea acasă, soţia lui uşor îl putea justifica în faţa copiilor, 
spunându-le că are treburi, dar la amiază când mergea acasă cu câte o 
prietenă, ce putea să le mai spună? Dar ce făcea acest om fără frică de 
Dumnezeu? Cu toate că nu merită să fie numit om, pentru că nu avea 
deloc omenie. Îi telefona femeii sale să-i pregătească mâncarea ce o 
prefera și venea la amiază, la masă cu una din prietenele lui. Sărmana 
mamă, îi primea cu bunătate, pentru a nu intra la gânduri copiii ei. 
Dădea impresia că aceea este o prietenă a ei și că tatăl copiilor a 
trecut pe la ea pe acasă și a adus-o la ei cu mașina. Îi trimitea pe copii 
în camerele lor să înveţe, pentru că se temea ca nu cumva să vadă 
vreo scenă rușinoasă, deoarece, din păcate, bărbatul ei nu se ferea, și 
făcea lucruri necuviincioase și în casă. lar aceasta se întâmpla în 
fiecare zi la amiază. Și acesta atât de des își schimba prietenele, încât 
copiii au ajuns s-o întrebe pe mama lor: „Mamă, dar câte prietene 
ai?”. „Ne cunoaștem de mai demult”, le spunea aceea. Pe lângă toate 
acestea, acela o trata pe sărmana femeie mai rău decât pe o servitoare, 
deoarece se purta cu ea cu multă barbarie. Gândiţi-vă, această mamă 
să slujească în fiecare zi la două dobitoace, care îi necinsteau casa, iar 
ea să pună mereu gânduri bune în mintea copiilor ei. Și nu știa dacă 
povestea aceasta se va termina vreodată, ca să poată spune: „Voi face 
răbdare”, și astfel să aibă puţină mângâiere. lar povestea aceasta a 
durat mulți ani. Și fiindcă dăduse ticălosul, multe drepturi diavolului, 
era firesc să primească înfricoșătoare înrâuriri diavoleşti. Era ca un 
nebun, nu se putea controla, nimic nu-i convenea, într-o zi, alergând 
ca un nebun cu mașina și fiind ameţit de beţia poftei trupești, a deviat 
de pe drum și a căzut într-o prăpastie. Maşina s-a zdrobit cu totul, iar 
el s-a rănit grav. L-au dus la spital, iar după o perioadă de internare, a 
fost adus acasă schilodit. Dar nici o prietenă de a lui nu a venit la el, 
pentru că acum nu mai avea bani mulţi, iar fața lui era mutilată. 
Atunci devotata lui soție și mama cea bună îl îngrijea cu multă 
bunătate, fără să-i amintească nimic din viața Iui cea desfrânată. Fapta 
aceasta a ei l-a mișcat mult și l-a schimbat duhovnicește. S-a căit cu 
sinceritate și s-a spovedit. A trăit creștinește câţiva ani, în pace 
sufletească, apoi s-a odihnit în Domnul. După moartea tatălui, fiul său 
a preluat munca aceluia, și întreținea familia. Și împreună cu surorile 
lui au trăit în dragoste, pentru că primise învățături bune de la buna 
lor mamă. Această mamă a fost o eroină. A băut ea toate otrăvurile, 
numai ca să nu i se destrame familia și să nu i se amărască copiii, a 
ştiut să ţină corect cârma familiei, l-a mântuit și pe bărbatul ei, 
agonisindu-și pentru toate acestea multă răsplată în ceruri. Dumnezeu 
o va așeza pe această femeie în locul cel mai bun din rai. 


Copiii familiilor destrămate 

- Părinte, atunci când bărbatul are o patimă, însă recunoaște că este 
vinovat, se spovedește, etc., dar primește încă înrâuriri diavolești și îi 
spune femeii lui: „Te chinuiesc și pe tine și pe copii. Mai bine să plec 
și să vă trimit bani de departe, ca să nu suferiți”. Ce trebuie să facă 
soția lui în acest caz? 

- Dacă bărbatul simte într-adevăr așa cum spune, aceasta arată că 
are multă mărime de suflet și atunci femeia trebuie să facă răbdare. Și 
este bine ca ea să nu creadă ușor cele pe care le aude, ci să vadă mai 
profund. Pentru că uneori bărbatul poate spune chipurile din nobleţe: 
„Să plec, ca să nu vă mai chinuiesc”, dar el să vrea cu adevărat să 
plece, pentru că s-a încurcat cu alta. 

Astăzi căsătoria, așa cum a ajuns, și-a pierdut sensul ei. Familiile se 
destramă fără motiv. Cu câtăva vreme mai înainte a venit la Colibă 
unul cu desăvârşire amețit. Avea doi copii făcuţi cu o prietenă. Apoi s- 
a căsătorit cu alta, a făcut un copil și cu ea, și s-a despărțit. După 
aceea s-a recăsătorit cu alta, care era despărțită și avea doi copii din 
prima ei căsătorie și unul făcut cu un prieten. A mai făcut și cu 
aceasta doi copii. „Ia stai, îi spun, ai câtor mame și ai câtor taţi, sunt 
copiii aceștia?”. 

În felul acesta se distrug sărmanii copii. Cei care sunt sensibili şi nu- 
şi pot depăși mâhnirea se deznădăjduiesc și unii dintre ei se sinucid. 
Alţii se apucă de băut, ca să uite, iar alţii se încurcă cu drogurile. Dar 
oare unde găsesc bani, căci cea mai mică doză de heroină costă patru 
mii de drahme, iar cea mai mare șase sau șapte mii? (S-a spus în 
1990). Iar copiii aceştia sunt din cei vioi ai generaţiei precedente. 
Ceilalți, din divorțurile automate, care încă sunt mici, ce vor deveni? 
Vara aceasta câți copii care iau droguri nu au trecut pe la Colibă! Cei 
mai mulți, sărmanii, erau din familii destrămate. Să se afle în această 
stare la vârsta de douăzeci și șapte de ani și să ceară bani! Iar acești 
copii proveniți din familiile destrămate se cunosc de departe. Acolo la 
Colibă cutia cu rahat pentru vizitatori o țin afară în curte. Atunci când 
vin copiii, înainte de a apuca să mănânce rahatul, aleargă să mă 
îmbrățișeze. Mă fac alb ca un morar de la zahărul de pe rahat. Le 
lipseşte dragostea, afecțiunea. Acestor copii le este indiferent dacă au 
părinţi sau nu. Același lucru simte și atunci când vine tatăl lui acasă și 
atunci când pleacă, și atunci când este acasă și atunci când nu este. 


„ Vina” și „dreptatea” părinţilor 

Am observat că unii duhovnici spun bărbaţilor care au probleme cu 
femeile lor: „Fă răbdare, căci aceasta este crucea ta. Ce să facem? Vei 
avea plată de la Dumnezeu”. Merg apoi femeile și le spun și lor: „Fă 
răbdare, ca să iei răsplată de la Dumnezeu”. Adică se poate să fie 
amândoi vinovaţi și la amândoi duhovnicul să le spună: „Fă răbdare!”. 


Și atunci cel care este vinovat își odihnește gândul crezând că îl 
suportă pe celălalt, în timp ce în fiecare zi îl face să-și iasă din fire. 

Odată a venit la Colibă cineva care mi-a spus că are probleme cu 
femeia lui. Ajunsese la divorț. Nu voiau să se vadă unul cu altul. 
Amândoi erau învățători și aveau doi copii. Nu mâncau niciodată 
acasă. După ce terminau serviciul unul mânca la un restaurant, 
celălalt la altul, apoi luau câteva sandwich-uri pentru copii. Iar 
sărmanii copii, atunci când se întorceau părinţii lor acasă, se duceau și 
căutau prin buzunare și prin genţi să vadă ce le-au adus să mănânce. 
Sufereau o mare dramă. Bărbatul ei era și cântăreţ la o biserică. La o 
biserică mergea femeia lui, la alta cânta el. Până acolo au ajuns. 
„Părinte, ce să fac? îmi spuse acela. Duc o cruce mare, foarte mare. În 
fiecare zi avem certuri în casă”. „Ai fost la duhovnic?” l-am întrebat. 
„Da, am fost şi mi-a spus să fac răbdare, căci duc o cruce grea”, îmi 
răspunse. „Ia să văd, cine duce o cruce mare, îi spun. Să luăm lucrurile 
de la început. Atunci când v-aţi căsătorit, vă certaţi ca și acum?”. „Nu, 
îmi spune. Opt ani am avut multă dragoste între noi. O adoram pe 
femeia mea mai mult decât pe Dumnezeu. După o vreme însă, ea s-a 
schimbat. A devenit cârtitoare, capricioasă...”. Auzi! S-o adore mai 
mult decât pe Dumnezeu! „Ia vino-ncoace. Ai spus că ai adorat-o pe 
femeia ta mai mult decât pe Dumnezeu. Dar oare cine este de vină că 
aţi ajuns în această situație, tu sau femeia ta? Tu, căci din pricina ta 
Dumnezeu şi-a retras harul Său de la femeia ta. Și acum ce te gândești 
să faci?” îl întreb. „Cred că o să ne despărțim” îmi spune. „Nu cumva 
te-ai încurcat cu alta?”. „Da, mă gândesc la una”. „Măi omule, nu 
înţelegi că tu ești vinovatul? Să ceri iertare de la Dumnezeu, deoarece 
ai adorat pe femeia ta mai mult decât pe El. Apoi să te duci să ceri 
iertare şi de la femeia ta și să-i spui: «Iartă-mă, căci eu am fost pricina 
creării acestei situații în casă și a chinuirii copiilor noștri!». După 
aceea să te duci să te spovedești și să adori pe Dumnezeu ca pe 
Dumnezeu, iar pe femeia ta s-o iubeşti ca pe femeia ta și vei vedea că 
lucrurile vor merge bine”. L-am zguduit bine. A început să plângă. 
Apoi mi-a făgăduit că o să mă asculte. După puţină vreme a venit din 
nou la mine și mi-a spus bucuros: „Îţi mulțumesc, Părinte! M-ai 
mântuit. Suntem foarte bine și noi și copiii noștri”. Vedeţi? Să fie el 
vinovatul şi să creadă că duce o cruce grea. 

Nici voi să nu îndreptățiți vreodată pe femeile care vin aici și vi se 
plâng de bărbaţii lor. Eu nu îndreptățesc nici pe bărbați, nici pe femei, 
ci numai îi fac să se pună pe gânduri. Să presupunem că femeia îmi 
spune: „Bărbatul meu bea, vine acasă noaptea târziu, înjură...”. 
„Ascultă, îi spun, atunci când se întoarce noaptea acasă beat, să te 
porți cu el cu bunătate. Dacă începi să cârtești, zicând: «De ce ai 
întârziat? Cum de vii la această oră? O să te mai schimbi vreodată? 
Uită-te în ce hal ai ajuns. Lucrul acesta nu se întâmplă de o zi sau 


două. Câtă răbdare să mai fac?» și mai faci şi o mutră acră, atunci 
diavolul îi va spune: «Mă, de ce mai stai cu proasta asta? Du-te și te 
distrează cu alta!y. Se poate să ai dreptate, însă diavolul îl va încurca 
în altă parte dacă procedezi astfel. Iar dacă tu te porți cu el cu 
bunătate și faci puţină răbdare și rugăciune, fără să te plângi de ceea 
ce face acela, va vedea puțină însorire, se va pune pe gânduri și se va 
îndrepta”. După aceea vine bărbatul şi-mi spune: „Femeia mea 
cârtește, strigă”. „Măi omule, îi spun atunci, copiii şi biata ta femeie te 
aşteaptă cu nerăbdare până la miezul nopţii, iar tu te întorci acasă 
beat și începi să înjuri? Ruşine! Te-ai căsătorit să-ți chinuiești 
familia?”. 

Există cazuri în care se poate să aibă dreptate și unul și celălalt. 
Odată spuneam unui grup de creștini cât de curat a fost Makriyaniss). 

Avea curăţie trupească și sufletească. Atunci sare unul din grup și 
spune: „Părinte, hai să nu-l scoatem acum și pe Makriyanis sfânt!”. „Și 
de ce nu?” îl întreb. „Pentru că o bătea pe femeia lui”, îmi răspunde. 
Stai să-ți spun cum se petreceau lucrurile. Makriyanis, atunci când se 
întâmpla să aibă vreun ban și venea la el vreo văduvă care avea copii, 
i-l dădea. Însă femeia lui, sărmana, cârtea, spunându-i: «Dar şi tu ai 
copii, de ce ai dat banul?». Atunci acela îi dădea una și-i spunea: «Tu 
îl ai pe bărbatul tău, care te va ajuta. Însă aceea, sărmana, nu are pe 
nimeni. Cine să poarte grijă de ea?». Adică amândoi aveau dreptate”. 

Apoi, dacă unul din soți trăiește duhovnicește, și are dreptate, totuşi 
nu trebuie să ceară dreptate, deoarece, ca un om duhovnicesc ce este, 
trebuie să înfrunte în chip duhovnicesc nedreptatea. Adică să le 
înfrunte pe toate potrivit dreptății dumnezeiești, căutând să-l 
odihnească pe celălalt. Căci, dacă un suflet este slab și greşeşte, are 
oarecum circumstanțe atenuante. Însă celălalt, care este într-o stare 
duhovnicească mai bună, dar nu arată înțelegere, greșește mult mai 
mult. Dacă și oamenii duhovnicești înfruntă lucrurile lumești cu 
dreptatea lumească, ce se va întâmpla după aceea? Trebuie să meargă 
mereu la judecătoriile lumești. De 


PARTEA A DOUA PĂRINŢII ŞI ÎNDATORIRILE LOR 


«Părinţii care îi nasc pe copii 

și le dau trupul, trebuie să contribuie, 
pe cât pot și la renașterea lor 
duhovnicească». 


CAPITOLUL 1 Nașterea de prunci 


Sfinţii Ioachim și Ana sunt perechea cea mai nepătimașă 

- Părinte, vorbiţi-ne despre Sfinţii Ioachim și Ana, părinții Maicii 
Domnului. Cândva aţi început să ne spuneți ceva despre ei. 

- De mic copil aveam mare evlavie la Sfinţii Ioachim și Ana. Chiar 
am spus cuiva, că atunci când mă vor face călugăr, aş vrea să-mi pună 
numele de Ioachim. Cât de mult le datorăm! Sfinții Ioachim și Ana 
sunt perechea cea mai nepătimașă care a existat vreodată. Mu au avut 
deloc cugetare trupească. 

Dumnezeu așa l-a plăsmuit pe om și astfel, fără patimă, ar fi vrut să 
se nască oamenii. Dar după cădere a intrat patima în relația dintre 
bărbat și femeie. De îndată ce s-a aflat o pereche nepătimașă, așa cum 
l-a plăsmuit Dumnezeu pe om și aşa cum voia să se nască oamenii, s-a 
născut Maica Domnului, această făptură neprihănită, din care mai 
apoi S-a întrupat Hristos. Gândul îmi spune că Hristos ar fi venit mai 
devreme pe pământ dacă ar fi existat o pereche neprihănită, așa cum 
au fost Sfinţii Ioachim și Ana. 

Romano-catolicii au ajuns la înșelare și cred, chipurile din evlavie, 
că Maica Domnului s-a născut fără să aibă păcatul strămoșesc. Dar 
Maica Domnului nu s-a născut fără păcatul strămoșesc, ci aşa cum a 
vrut Dumnezeu să se nască oamenii după creaţie. Ea a fost 
preacurată:7), pentru că zămislirea ei s-a făcut fără plăcere trupească. 

Sfinții Ioachim și Ana, după rugăciunea fierbinte făcută către 
Dumnezeu pentru a le dărui un copil, s-au împreunat nu din poftă 
trupească, ci din ascultare față de Dumnezeu. Iar taina aceasta mi s-a 
descoperit la Sinai:s). 


Înfrânarea în viaţa de căsătorie 

Dumnezeu „pe toate le-a făcut bune foarte” (Fac. 1,31). Bărbatul 
simte o atracţie firească spre femeie și femeia spre bărbat. Dacă nu ar 
fi existat această atracţie, niciodată nimeni nu s-ar fi încumetat să facă 
familie, ci s-ar fi gândit la greutăţile pe care le-ar fi întâmpinat mai 
târziu cu creșterea copiilor, etc, și nu ar fi hotărât să pornească pe 
această cale. 

După căderea celor întâi zidiți, cugetarea trupească ar fi putut fi la 
unii oameni de cinci la sută, la alţii zece, treizeci, etc. Însă astăzi unde 
se mai află oameni care să aibă numai rinei la sută cugetare trupească, 
adică să aibă o cugetare curată. Cu toate acestea, tuturor oamenilor li 
s-a dat de la Dumnezeu posibilitatea să ajungă la nepătimire, dacă se 
nevoiesc cu mărime de suflet. 

Cei căsătoriți, fiindcă duc o viață conjugală, nu sunt îndreptățiți să 
uite că omul nu este numai trup, ci este și duh, și să trăiască astfel fără 


frâu». 

Ci trebuie să se nevoiască pentru a-şi supune trupul duhului. Iar 
dacă vor încerca să trăiască duhovnicește, sub  povăţuirea 
duhovnicului lor, vor începe să guste încet-încet bucurii și mai înalte, 
duhovnicești, și nu le vor mai căuta pe cele trupești. Soții au datoria 
să se nevoiască pentru a se înfrâna, ca să nu transmită patima 
trupească și copiilor lor. Un copil ai cărui părinți au multă cugetare 
trupească are de mic astfel de înclinații, pentru că ia cugetare 
trupească de la ei. La început ea este slabă, ca și toate celelalte patimi 
ce se moștenesc - ca urzica care, atunci când o plantezi, o poţi lua în 
mână, dar când se mărește înțeapă - dar se poate vindeca de către un 
duhovnic bun care are discernământ. lar dacă nu o taie la o vârstă 
mică, va trebui să se nevoiască mult să o taie atunci când ea va crește. 


Intervenţia rațiunii omenești în voia lui Dumnezeu în ce 
privește nașterea de prunci 

De multe ori, destule perechi de soți îmi destăinuiesc neliniștea lor 
cu privire la nașterea de prunci și îmi cer părerea. Unele perechi se 
gândesc să facă doi-trei copii, iar altele doresc să dobândească mai 
mulți. Însă ceea ce îi va ajuta cel mai mult este să lase lui Dumnezeu 
acest subiect al nașterii de prunci. Să-și încredințeze viața lor Proniei 
dumnezeiești și să nu-și facă programele lor. Trebuie să creadă că 
Dumnezeu, Care se îngrijește de păsările cerului, cu atât mai mult se 
va îngriji de proprii lor copii. Era un marinar care s-a căsătorit la 
vârsta de douăzeci și opt de ani. Sărac și el, săracă și fata pe care a 
luat-o, au închiriat un subsol în care să locuiască. Tânăra a găsit ceva 
de lucru și trăiau foarte cumpătat. Închipuiți-vă, drept masă aveau o 
ladă de fructe, pe care le-au cumpărat o singură dată. După aceea au 
dobândit și copii și făceau mari economii ca să-i crească. Și cu toate 
acestea, încet-încet s-au căpătuit. 

Unii încearcă mai întâi să le aranjeze pe toate celelalte și după 
aceea se gândesc la copii. Nu-L pun la socoteală deloc pe Dumnezeu. 
Alții spun: „Astăzi viaţa este grea. Ajunge un copil, cu toate că și pe 
acesta îl crești cu destulă greutate”, și nu mai fac alți copii. Aceștia nu- 
şi dau seama cât de mult păcătuiesc cu această concepție a lor, pentru 
că nu-şi pun nădejdea în Dumnezeu. Dumnezeu este milostiv şi de 
îndată ce va vedea că nu mai pot face faţă, nu le va mai dărui alți 
copii. 

Mulţi se căsătoresc, dar nu se gândesc că scopul căsătoriei este să 
facă copii şi să-i educe creştinește. Nu vor copii mulți, ca să nu aibă 
necazuri, dar au în apartamentele lor câini, pisici... Mi-au spus unii că 
acum (S-a spus în noiembrie 1990.) în America, unii oameni ţin în 
casele lor în loc de câini, un fel de purceluși, care sunt foarte scumpi și 
nu cresc repede. Au fost făcuți în așa fel, încât să-i poată ţine în 


apartamentele lor. Nu vor să aibă copii, pentru că le vine greu să-i 
spele, etc., dar să spele porci nu. Câinele cel puţin este și paznic. Dar 
ca să ţii porci în casă... Înfricoşător! În Australia am văzutuo; azile 
pentru câini, pisici..., chiar și cimitir pentru animale. 

Oamenii, așa cum progresează, vor crește șoareci și vor face 
conserve din ei pentru a hrăni pisicile, și vor crește iepuri pentru a 
hrăni câinii, în timp ce atâția oameni mor de foame. Și ca să vezi, 
dacă omoară cineva un câine, se poate să plătească mai mult decât 
dacă ar omorî un om. Depinde, fireşte, și al cui este câinele... Unde am 
ajuns?! În vremea noastră omul valorează mai puţin decât un câine. 

Şi mă mir cum de unii duhovnici pot spune anumite ciudățenii. 
Odată nişte închinători care au venit la Colibă m-au întrebat: „Părinte, 
Sfântul Ioan Gură de Aur scrie undeva ca soții să nu facă copii?”. „Ce 
sunt acestea pe care le spuneţi? De unde le-aţi auzit?”, îi întreb. 
„Părintele cutare ne-a spus”. Mă duc atunci la acel părinte și-l întreb: 
„Ai spus așa ceva?”. „Da”, îmi răspunde acela. „Dar unde ai găsit scris 
asta?” îl întreb din nou. „Sfântul Ioan Gură de Aur spune aceasta în 
cuvântul său «Despre Fecioriey, îmi răspunde. „Ascultă, îi spun, eu nu 
l-am citit pe Sfântul Ioan Gură de Aur, dar nu se poate ca el să fi spus 
așa ceva, altceva o fi spunând acolo. Adu-mi cartea să văd ce scrie”. 
Acela îmi aduce cartea şi-mi arată locul. Îl citesc și văd că Sfântul scrie 
acestea: „Acum s-au înmulțit oamenii și vi se dă posibilitatea să trăiţi 
și în feciorie. Nu mai este ca în vechime când trebuiau să lase urmași” 
(Sfântul loan Gură de Aur, „Despre feciorie”, XVI, PQ 48, 546.), și nu 
zice „să nu nașteți copii”. Însă acela continua să insiste. Este cu 
putinţă ca fiind cleric și teolog, să spună astfel de lucruri? Pe lângă 
faptul că vrea să arate că îl citește pe Sfântul Ioan Gură de Aur, că 
scrie și lucrări teologice, mai vrea să fie considerat și un duhovnic 
bun. Ştiţi ce vătămare pricinuiesc astfel de interpretări greșite 
oamenilor care vor să-şi odihnească gândul? 

Pentru mulți care trăiesc lumeşte, astăzi familia nu mai are sens. De 
aceea tinerii fie nu se căsătoresc, fie se căsătoresc dar nu fac copii, fie 
își omoară copiii prin avorturi, și astfel ei singuri își stârpesc neamul 
lor. Adică ei singuri se distrug, nu îi distruge Dumnezeu. În timp ce 
oamenii credincioși, care țin poruncile lui Dumnezeu, primesc harul 
dumnezeiesc, pentru că Dumnezeu este obligat oarecum să-i ajute în 
acești ani grei prin care trecem. Și vedem creștini familiști, aducând la 
viaţă pe toți copiii dăruiți de Dumnezeu, și crescându-i în frica Lui. lar 
toți aceşti copii sunt echilibraţi, bucuroși, și sporesc în toate, având 
asupra lor binecuvântarea lui Dumnezeu. Şi de la neliniștea pentru 
apropierea sfârșitului lumii, vedem astăzi cum, cu harul lui 
Dumnezeu, propăşeşte o generaţie bună. Diavolul distruge, dar și 
Bunul Dumnezeu lucrează şi nu va lăsa să dispară neamul nostru. 


Greutăţi în nașterea de prunci 

- Părinte, o femeie care nu este ortodoxă, dacă nupoate dobândi 
copil, îi este îngăduit, dacă cere, să seîncingă cu panglica ce o atingem 
de Sfintele Moașteale Sfântului Arsenie? {11} 

- Crede cu adevărat în puterea Sfântului sau segândește că va fi 
ajutată în chip magic? Dacă crede înputerea Sfântului i se îngăduie s-o 
poarte. 

La unele femei care nu pot dobândi copii acționează legile 
duhovnicești, pentru că nu au făcut familie la timp. Încep să aleagă, 
zicând: Nu, acesta este așa, celălalt altfel”, dau apoi o făgăduință 
cuiva, dar în acelaşi timp se uită și la altul, după aceea spun „nu” celui 
căruia îi dăduse făgăduinţa, iar acesta în loc să considere o 
binecuvântare faptul că îl lasă înainte de a se căsători, merge să se 
sinucidă. Ei, ce fel de familie va face o astfel de tânără? Alte femei nu 
pot face copii pentru că în anii tinereţii lor au trăit o viață 
destrăbălată. Iar altele sunt afectate de alimentaţie, căci un număr 
mare de alimente conțin multe chimicale și hormoni. 

Există şi perechi care, de îndată ce se căsătoresc, vor să 
dobândească imediat copii și dacă întârzie puțin îi cuprinde neliniștea. 
Dar cum să dobândească copii când ei sunt plini de neliniște și stres? 
Dacă vor alunga neliniștea și stresul și vor pune o bună rânduială 
duhovnicească în viața lor, atunci vor dobândi copii. 

Uneori Dumnezeu intenționat întârzie să dea copii unei perechi. Ați 
văzut că Sfinților părinți Ioachim și Ana, precum și Proorocului 
Zaharia şi Sfintei Elisabeta abia la bătrânețe le-a dăruit Dumnezeu 
copil? Şi aceasta a făcut-o în ambele cazuri, pentru a împlini planul 
său cel din veșnicie de mântuire a oamenilor. 

Soții trebuie să fie totdeauna pregătiți să primească voia lui 
Dumnezeu în viața lor. Pe cel care se încrede în Dumnezeu, El nu-l va 
lăsa. Noi nu facem nimic pentru Dumnezeu, iar El face atâtea pentru 
noi. Cu câtă dragoste și dărnicie ni le dă pe toate! Există oare ceva pe 
care Dumnezeu să nu-l poată face? O pereche avea cinci copii, care, 
atunci când s-au făcut mari, au plecat și s-au aranjat la casele lor, 
lăsându-i astfel singuri pe părinți. Atunci aceștia au hotărât să mai 
facă încă un copil, ca să-l aibă lângă ei la bătrâneţile lor. Cu toate că 
femeia era la vârsta Ia care nu mai putea face copii și, omenește, 
aceasta era cu neputinţă, aveau însă mare credință în Dumnezeu și de 
aceea au dobândit un băiat. Astfel au avut împreună cu ei la bătrânețe 
pe fiul lor cel mai mic, pe care l-au crescut și l-au căpătuit apoi și pe 
el. 

Nașterea de prunci nu depinde numai de om, ci și de Dumnezeu. 
Când Dumnezeu vede smerenie la perechea care întâmpină greutăţi în 
dobândirea de copii, atunci el le dă nu numai un copil, ci chiar și mai 
mulți. Însă atunci când vede încăpățânare şi egoism, nu le împlinește 


cererea lor, deoarece aceasta ar însemna să-i odihnească în patimile 
lor. De aceea soţii trebuie să se lase cu totul în voia lui Dumnezeu și să 
spună: „Dumnezeul meu, Tu te îngrijești de binele nostru, «facă-se 
voia Tay,. Şi atunci se va împlini ceea ce cer. Deoarece numai atunci 
se va face voia lui Dumnezeu când spunem: „facă-se voia Ta” și ne 
încredințăm Lui întru toate. Însă noi, pe de o parte spunem: „Facă-se 
voia Ta”, iar pe de alta insistăm să se facă voia noastră. Atunci ce să 
mai facă Dumnezeu cu noi? 


Cazuri de nerodire 

- Părinte, doi soți care au stigmatul anemiei mediteraneene ne-au 
întrebat dacă trebuie să facă copii. Noi le-am spus să-l întrebe pe 
duhovnicul lor. 

- Duhovnicii nu pot spune acestor perechi să nu facă copii. Ci 
trebuie să le cultive mărimea de suflet, care să-i îndemne la înfrânare 
şi să-i iconomisească cu discernământ. 

- Părinte există perechi, care, deși trăiesc foarteduhovnicește şi vor 
să dobândească copii, totuși nu pot. 

- Dumnezeu multora nu le dă copii, pentru ca astfel să iubească pe 
toți copiii din lume ca pe ai lor și să-i ajute la renașterea lor 
duhovnicească. Cineva nu avea copii, dar atunci când ieşea din casă, 
toți copiii din vecini alergau lângă el și îl înconjurau cu multă 
dragoste. Nu-l lăsau să meargă nici la serviciu Vedeţi, Dumnezeu nu i- 
a dat acestuia copii, dar i-a hărăzit binecuvântarea ca toți copiii din 
vecinătate să-l iubească ca pe un părinte, și să-i ajute duhovnicește 
după puterea lui. Judecăţile lui Dumnezeu sunt adânc de nepătruns. 

Alteori Dumnezeu nu dă copii pentru a se aranja și vreun orfan. 
Cândva, am cunoscut un creștin bun, care exersa profesia de 
judecător. Odată, când am trecut prin orașul în care locuia, l-am 
vizitat şi multa lui bunătate m-a înduplecat să rămân o zi la el. Am 
cunoscut-o şi pe soția lui, care și ea îi semăna soţului ei în virtute. De 
la soţie am aflat despre viața duhovnicească a soțului ei, iar de la el 
despre starea duhovnicească a soției. Mai târziu am aflat despre ei și 
de la alți mulți creștini, care i-au cunoscut și care s-au împărtășit de 
facerile lor de bine. Acest om al lui Dumnezeu își îndeplinea în mod 
corect profesia de judecător. Dacă vedea că cineva era escroc, nu 
numai că nu-i primea dosarul, ci îl și mustra cu asprime pentru a-și 
reveni. Dacă vedea pe unul că era vinovat, dar se căia, încerca să 
aranjeze cumva lucrurile sau să-i micşoreze pedeapsa. Dacă vedea că 
este sărac și nedreptăţit, nu lua deloc bani de la el, și încerca să-l 
îndreptăţească la judecată. Trăia foarte simplu și puținii bani pe care-i 
câștiga îi ajungeau, chiar și pentru a ajuta familii sărace. Casa 
judecătorului credincios era cu adevărat o oază duhovnicească în 
Sahara orașului. Acolo se adunau oameni îndureraţi, săraci, fără 


serviciu, cu probleme familiare, pe care îi sprijinea ca un părinte bun. 
Avea și cunoscuți în diferite posturi, și pe oricare dintre ei îl ruga să 
ajute pe cineva pentru loc de muncă, boală, etc., niciunul nu-i spunea 
„nu”, pentru că toți îl iubeau și îl prețuiau. Tot astfel lucra și femeia 
lui. Ajuta copii săraci sau tineri care aveau greutăți cu studiile lor, și 
toți o aveau ca pe o mamă. La un moment dat ea mi s-a plâns, 
spunându-mi: „Părinte, atunci când m-am căsătorit, îndată mi-am lăsat 
serviciul, căci am fost profesoară, deoarece m-am gândit că astfel voi 
putea fi o mamă mai bună. Am cerut de la Hristos să-mi dea și până la 
douăzeci de copii, dar, din nefericire, nu mi-a dat niciunul”. Atunci i- 
am spus: „Soră, tu ai mai mult de cinci sute de copii și încă te mai 
plângi? Hristos a văzut intenţia ta cea bună, și te va răsplăti pentru ea. 
Acum când ajuţi pentru renașterea duhovnicească a atâtor copii, te 
faci o mamă mai bună decât multe mame și le depășești pe toate 
femeile cu mulți copii. Vei avea şi cea mai mare răsplată, pentru că, 
prin renașterea lor duhovnicească, copiii se asigură duhovniceşte în 
viaţa veșnică”. După un timp au adoptat și o fată, căreia i-au dat toată 
averea lor. Iar ea purta grijă de ei și după ce bătrânii au murit, s-a dus 
la mănăstire, cu toate că și casa lor era ca o mănăstire, căci în ea se 
citeau toate slujbele. La vecernie și pavecerniță veneau și alți frați în 
Hristos, iar miezonoptica și utrenia le citeau ei trei. Aceste suflete 
binecuvântate au odihnit multe suflete îndurerate. Dumnezeu să-i 
odihnească și pe ei. 

De aceea spun că cel mai mare și cel mai bun părinte este cel care s- 
a renăscut duhovniceşte pe sine însuși și ajută și pentru renașterea 
duhovnicească a copiilor din toată lumea, pentru a-i ajuta astfel să 
ajungă în Rai. 

- Părinte, unii soți care nu pot face copii se gândesc să înfieze vreun 
copil. 

- Da, este mai bine să înfieze. Nu trebuie să insiste,căci ce vrea omul 
nu este întotdeauna și voia lui Dumnezeu. 

- Părinte, părinții adoptivi trebuie ca la o anumităvârstă a copilului 
să-i spună că este înfiat? 

- Ei, cel mai bine este să-i spună copilului la o anu-mită vârstă. Dar 
ceea ce are mai mare valoare estesă-l iubească mult și cum trebuie pe 
copil. Există copiicare trăiesc cu părinţii lor fireşti, dar iubesc mai 
multpe alți oameni pentru că părinţii lor nu au dragoste. 


Familiile cu mulți copii 

Dumnezeu iubeşte și poartă de grijă mai mult de perechile care au 
mulți copii. Într-o familie mare se pricinuiesc copiilor mai multe 
prilejuri ca ei să se dezvolte normal, atâta timp cât părinţii le dau o 
educație bună. Căci un copil îl ajută pe celălalt, fiica cea mai mare o 
ajută pe mama, al doilea copil poartă de grijă de cel mai mic, etc. 


Există sentimentul de dăruire și trăiesc într-o atmosferă de jertfire de 
sine și dragoste. Cel mic îl şi iubeşte, dar îl și respectă pe cel mare. 
Într-o familie cu mulţi copii acestea toate se cultivă în chip firesc. 

De aceea, atunci când în familie sunt doar unul sau doi copii, 
părinţii trebuie să fie foarte atenți cum să-i crească. De obicei părinții 
acestor copii caută să nu le lipsească nimic, iar ei, având de toate, se 
netrebnicesc cu desăvârșire. Ia uită-te la o fată singură la părinți și 
care le are pe toate. Are și servitoarea ei, care-i aduce mâncarea la ora 
fixă, care-i va aranja şi camera, etc. Servitoarea este plătită, dar și 
sporește duhovnicește, deoarece se dăruiește pe sine, se jertfeşte, în 
timp ce aceea, dacă nu va face nici cea mai mică jertfire de sine, va 
rămâne buștean. Eu recomand tinerilor să-și ia soții din fetele 
familiilor numeroase, deoarece copiii care cresc cu lipsuri materiale se 
obișnuiesc cu jertfirea de sine, și astfel se gândesc cum să-i ajute pe 
părinții lor. Iar lucrul acesta rar îl întâlneşti la copiii deprinși cu traiul 
bun. 

Părinții cu mulți copii au o inimă bună. Mi-aduc aminte că în timpul 
ocupaţiei germane, printre vecinii noştri era un copil orfan care 
rămăsese complet singur. Unui familist sărac, cu zece copii, i s-a făcut 
milă de el, l-a luat în casa sa și l-a crescut și pe acela împreună cu 
copiii lui. Și știți ce binecuvântare a primit după aceea acel om de la 
Dumnezeu! Oare, Dumnezeu l-ar fi lăsat neajutat pe acela ce avea o 
astfel de mărime de suflet? 

Se poate ca unul cu mulți copii să înfrunte la început multe greutăți, 
dar Dumnezeu nu-l va lăsa. Să vă spun un caz. Un familist care avea 
şase copii mi-a cerut odată să fac rugăciune pentru ei, ca să nu-i 
scoată proprietarii din casă. Din păcate, mulți proprietari preferă să-şi 
închirieze casa lor la doi oameni și cinci câini sau pisici care o 
murdăresc, și nu vor s-o închirieze la familii cu mulți copii, ca să nu le 
strice, chipurile, casa. Așadar acest familist obosise, sărmanul, fiind 
alungat dintr-o casă în alta, grăbindu-se să închirieze înaintea altuia în 
altă parte, ostenindu-se să transporte lucrurile și copiii din casă în 
casă. Lucra din greu ca să-și economisească cele absolut necesare 
pentru familie şi nu se târguia pentru chirie, numai ca să fie lăsat de 
proprietar mai mult timp în casă, pentru a nu se chinui cu mutările, 
dar nici așa nu era îngăduit. Când am auzit aceasta mi s-a făcut milă 
de el și i-am spus: „Nu te mâhni. Dumnezeu se va îngriji și de copiii 
tăi. El este Creatorul, Cel care le dă copiilor ceea ce este mai 
important, adică sufletul. Voi, ca împreună-creatori cu El, le dați 
numai trupul. Așadar Dumnezeu se îngrijește de copii mai mult decât 
voi”. Nu au trecut două-trei luni, când într-o zi vine la mine şi-mi 
spune: „Slavă lui Dumnezeu! Dumnezeu mi-a rânduit și casă și-mi 
prisosesc şi destui bani”. L-am întrebat ce s-a întâmplat, iar el mi-a 
povestit următoarele: „Odată am vrut să merg în satul natal și așa cum 


aşteptam la autogara să vină autobuzul, se apropie de mine un 
vânzător de bilete de loterie și mă îndeamnă să cumpăr. Eu însă nu 
am vrut să iau, deoarece conștiința de creștin nu-mi îngăduia. Dar 
după ce acela s-a îndepărtat puţin, m-am gândit că poate se află într-o 
mare sărăcie şi i-am strigat să aştepte. Am scos bani pentru un bilet și 
i-am dat, fără să iau biletul. Dar acela fiind cinstit, nu a primit aceasta. 
Atunci neștiind ce să fac, dar dorind totuși să-l ajut, i-am spus: „Dă-mi 
un bilet. Poate îmi va trebui”. Și astfel am luat un loz cu scopul de a-l 
bucura pe acela și nu pe mine, căci eu mă mâhnisem puţin, deoarece 
îmi călcasem rânduiala. Dar cu lozul acela am câștigat o mare sumă de 
bani. Cu o parte din ei mi-am cumpărat o casă. O altă parte i-am lăsat 
pentru întreținerea copiilor, iar o altă parte i-am pus într-un plic pe 
care l-am lăsat în căsuţa poștală a vânzătorului de lozuri, deoarece în 
mână nu i-ar fi primit sub nici un chip”. Este uimitor cum lucrează 
dragostea lui Dumnezeu pentru cei cu mărime de suflet. 


Avorturile sunt un păcat înfricoșător 

- Părinte, o oarecare femeie de patruzeci de ani,care are copii mari, 
este însărcinată în luna a treia.Bărbatul ei o ameninţă că va divorța 
dacă nu face avort. 

- Dacă va face avort, vor plăti ceilalți copii cu boliși accidente. 
Astăzi părinţii își omoară copiii prin avorturi și nu au binecuvântarea 
lui Dumnezeu. Mai demult dacă se năștea un copil bolnav, îl botezau, 
iar dacă murea, pleca îngeraș. Dar părinţii aceluia rămâneau cu alți 
copii sănătoși şi astfel aveau binecuvântarea lui Dumnezeu. Astăzi, 
însă, părinții își omoară copiii sănătoși cu avorturile și țin în viață pe 
cei bolnăvicioși. Apoi aleargă în Anglia și America să-i vindece. Iar 
aceşti copii, dacă vor trăi, vor face familie și poate să dea naștere la 
alți copii bolnavi. În timp ce, dacă ar fi făcut şi alți copii, nu ar fi 
alergat atât de mult pentru unul, pentru cel bolnav, și nu s-ar fi 
mâhnit atât de mult dacă ar fi murit, căci ar fi plecat îngeraș de aici. 

- Părinte, am citit undeva că în fiecare an, în întreaga lume, se fac 
cinci milioane de avorturi și două sute de mii de femei mor din cauza 
întreruperilor de sarcină pe care le fac (S-a spus în 1980). 

- Îi omoară pe copii, pentru că, aşa cum spun ei, dacă se va înmulți 
lumea, oamenii nu se vor putea întreține și nu vor avea ce să 
mănânce. Există atâtea suprafeţe necultivate, atâtea păduri, care, în 
puţină vreme, cu mijloacele care există astăzi, ar putea să le facă, de 
pildă, plantaţii de măsline, și să le dea celor ce nu au proprietăți. Ei 
spun că nu taie copaci, deoarece nu va mai exista apoi oxigen, însă 
măslinii tot copaci sunt. În America ard grâul, iar în Grecia aruncă 
fructele, etc., în gropi de gunoi, în timp ce în Africa oamenii mor de 
foame. Atunci când în Etiopia mureau oamenii de foame pentru că era 
mare secetă, i-am spus unui oarecare cunoscut, care era armator și 


ajuta în astfel de cazuri, să meargă Ia o astfel de groapă de gunoi, să-i 
roage să-l lase să încarce un vapor de fructe și să-l ducă acolo în dar. 
Însă sub nici un chip nu i-au dat voie. 

Câte mii de embrioni mor în fiecare zi! Avortul este un păcat 
înfricoşător. Este o ucidere, și încă una mare, căci copiii mor 
nebotezați. Părinţii trebuie să înțeleagă că viaţa începe în clipa 
zămislirii. 

Într-o noapte, Dumnezeu a îngăduit să văd o înfricoşătoare vedenie, 
care mi-a arătat care este soarta acelor copii. Era în noaptea spre 
Marţea Luminată. Aprinsesem două lumânări în două tinichele, așa 
cum obișnuiesc să fac chiar și atunci când dorm, pentru cei ce suferă 
sufletește și trupește, vii și morți. La ora douăsprezece, în miezul 
nopții, în timp ce rosteam rugăciunea lui lisul, văd un ogor mare, 
înconjurat cu un gard de zid, semănat cu grâu care abia începuse să 
crească. Eu stăteam în afara ogorului și aprindeam lumânări pentru 
cei morți, pe care le lipeam de zidul împrejmuitor. În partea stângă 
era un teren viran, plin de stânci și văgăuni, care se mișcau mereu din 
pricina unui vuiet puternic alcătuit din mii de ţipete sfâșietoare, care- 
ți rupeau inima. Chiar și cel mai împietrit om s-ar fi umilit, dacă le-ar 
fi auzit. În timp ce sufeream din pricina acelor țipete sfâşietoare și mă 
întrebam de unde provin și ce înseamnă toate acestea pe care le 
vedeam, am auzit o voce spunându-mi: „Ogorul cu grâu, care încă nu 
a dat în spic, este cimitirul cu sufletele morţilor care vor învia. Iar în 
locul care se cutremură de țipetele sfâşietoare, se află sufletele copiilor 
care au fost omorâți prin avorturi”. După această vedenie mi-a fost cu 
neputinţă să-mi revin multă vreme, din pricina marei dureri ce am 
simţit-o pentru sufletele acelor copii. Nu am putut nici măcar să mă 
odihnesc după aceea, cu toate că eram istovit de oboseală. 

- Părinte, se poate face ceva pentru a se abrogalegea cu privire la 
avorturi? 

- Se poate, dar trebuie să se miște puțin guvernul, Biserica, etc., 
astfel încât lumea să fie informată despre consecinţele ce le va avea 
subnatalitatea. Preoţii să explice lumii că legea pentru avorturi este 
împotriva poruncilor evanghelice. La fel și medicii să vorbească despre 
pericolele prin care trece femeia care face avort. Vezi, europenii au 
avut noblețea și au lăsat-o moștenire copiilor lor. Noi am avut frica de 
Dumnezeu, dar am pierdut-o și nu am lăsat-o moștenire generației 
următoare, de aceea acum legiferăm avorturile, căsătoria civilă, etc. 

Atunci când un om încalcă o poruncă a Evangheliei, responsabil este 
numai el. Dar când un lucru care se opune poruncilor evanghelice se 
face din partea statului, atunci vine urgia lui Dumnezeu peste tot 
neamul, ca să se îndrepte. 


CAPITOLUL 2 Rolul mamei în educaţia copiilor 


Dragostea mamei 

- Părinte, ne-aţi spus odată că omul crește și se maturizează prin 
dragoste. 

- Nu ajunge să iubească cineva pe altul, ci trebuie să-l iubească mai 
mult decât pe sine. Mama își iubeşte copiii mai mult decât pe ea 
însăși. Rămâne flămândă pentru a-și hrăni copiii, dar simte o bucurie 
mai mare decât aceia. Copilașii se hrănesc trupeşte, iar mama 
duhovnicește. Aceia rămân cu gustul mâncării, în timp ce mama cu 
veselia duhovnicească. 

O tânără, înainte de a se căsători, poate dormi dimineața chiar și 
până la ora zece și poate dori ca și ceașca de lapte să i-o pregătească 
mama ei. Nu are chef să facă nimic. Le vrea pe toate de-a gata, și vrea 
ca toți să poarte grijă de ea. Are pretenţii de la mama, pretenţii de la 
tata, iar ea își caută de huzurul ei. Deşi există dragoste în firea ei, ea 
nu se dezvoltă, pentru că primește mereu ajutor și binecuvântare de la 
mama ei, de la tatăl ei şi de la fraţii ei. Însă din clipa în care devine 
mamă, seamănă cu motorul care cu cât este mai accelerat, cu atât se 
încarcă mai mult, pentru că dragostea lucrează mereu. Mai întâi se 
îngrețoșa atunci când atingea ceva murdar și se spăla cu săpun 
mirositor. După aceea însă, atunci când se murdărește copilul și 
trebuie să-l curețe, ai zice că ia în mână... marmeladă. Nu se 
îngrețoșează. Mai înainte dacă o deșteptai, striga de ce o deranjezi. 
După aceea însă, atunci când plânge copilul, chiar dacă nu doarme 
toată noaptea, nu-i vine greu, ci îl îngrijește pe copil și se bucură. De 
ce? Pentru că încetează de a mai fi copil. A devenit mamă și a venit 
vremea jertfei, a dragostei. 

Mama ajunge să aibă mai multă dragoste și jertfire de sine decât 
tatăl, deoarece tatălui nu i se dau multe ocazii ca să se jertfească. 
Mama se chinuiește, se osteneşte mai mult cu copiii, dar în același 
timp „se încarcă” de har prin grija față de ei. Dăruiește continuu, de 
aceea și primește mereu. Tatăl nici nu se chinuiește atât de mult cu 
copiii, dar nici nu se „încarcă”, de aceea și dragostea lui nu este ca 
aceea a mamei. 

Câte mame nu vin și mă roagă cu lacrimi: „Părinte, fă rugăciune 
pentru copilul meu”. Ce agonie au, sărmanele! Însă puțini taţi îmi 
spun: „Fă rugăciune, deoarece copilul meu a luat-o pe un drum 
greșit”. Chiar și astăzi o mamă, cu multă nerăbdare, sărmana, își 
împingea copiii - opt avea - și îi punea în șir, ca să ia toți 
binecuvântare. Un tată nu ar fi făcut ușor lucrul acesta. Și Rusia tot 
prin mame a fost salvată, îmbrățișarea tatălui este seacă atunci când 
nu are harul lui Dumnezeu. În timp ce sânul mamei, chiar și atunci 


când nu are Dumnezeu, are lapte. Copilul îl iubește pe tatăl său și îl 
respectă, dar prin afecțiunea și gingășia mamei i se mărește și mai 
mult dragostea față de tatăl său. 


Punerea în valoare a nerodirii 

Femeia, dacă nu pune în valoare în chip duhovnicesc problema 
nerodirii, se chinuieşte. Ce am tras odată cu o femeie care nu avea 
copii! Bărbatul ei avea o funcţie înaltă. Femeia aceasta avea mai multe 
case pe care le închiria, o casă mare în care locuiau și avere multă. 
Dar îi venea greu să meargă la piaţă să cumpere, îi venea greu să facă 
mâncare, pe care, de fapt, nici nu ştia să o facă. Telefona și îi aducea 
mâncare gata pregătită. Avea de toate și totuși se chinuia, pentru că 
nu o satisfăcea nimic. Toată ziua stătea în casă şi de aceea se plictisise 
de toate; nu o mai trăgea inima să facă nimic. Apoi o copleşeau 
gândurile, încât era nevoită să ia hapuri. Bărbatul ei își aducea de 
lucru acasă, iar ea îi stătea mereu pe cap, ca să-i treacă timpul. 
Sărmanul se plictisise de ea, și ar fi vrut să plece, însă trebuia să-şi 
termine lucrul său. Atunci când am întâlnit-o, i-am spus: „De ce stai 
toată ziua în casă şi mucezeşti? Du-te la vreun spital să cercetezi pe 
cei bolnavi”. „Unde să mă duc, Părinte? m-a întrebat aceea. La spital? 
Mi se pare tare greu”. „Atunci să faci următorul lucru: să citeşti Ceasul 
întâi la vremea lui, Ceasul al treilea la vremea luiu2, etc. şi să faci și 
câte o metanie”. „Nu pot” îmi spune. „Ei, atunci să citești Vieţile 
Sfinților”. 

I-am spus să citească vieţile tuturor femeilor care s-au sfințit, cu 
gândul că astfel se va folosi. Mult m-am chinuit să o pun în rânduială, 
ca să nu ajungă la azilul de nebuni. Se netrebnicise cu desăvârşire. 
Motor rezistent, dar cu uleiurile îngheţate. 

Prin toate acestea vreau să arăt că inima femeii se netrebnicește, 
atunci când dragostea sădită în firea ei nu află ieșire. Și uită-te la alta 
cu cinci-șase sau opt copii, pe deasupra și foarte săracă, dar care se 
bucură. Are și nobleţe și bărbăție. Dar de ce oare? Pentru că și-a aflat 
menirea. Mi-a făcut o deosebită impresie cazul unui cunoscut de al 
meu care avea două surori. Una s-a căsătorit de foarte tânără și a 
dobândit și mulți copii. Se jertfea mereu. Mai cosea și la mașină și din 
ce câștiga dădea milostenie la săraci. Cu câteva zile mai înainte a 
venit aici și mi-a spus: „Acum am și nepoței!”, și îi tresaltă inima de 
bucurie. Cealaltă nu s-a căsătorit, nu și-a pus în valoare în chip 
duhovnicesc nici lipsa de grijă pe care o avea și a devenit... nu mă 
întreba! O făptură netrebnică. Se plictisise chiar și de viață. Aștepta ca 
bătrâna ei mamă să o slujească și tot nemulțumită era. Dar oare de ce 
s-au întâmplat toate acestea? Pentru că nu s-a produs schimbarea 
înlăuntrul ei, pentru că nu a devenit mamă și nici nu a pus în valoare 
dragostea ce există în firea femeiască, ajutând pe cei care au nevoie. 


De aceea spun că jertfirea de sine este absolut necesară pentru 
femeie. Bărbatul, chiar și atunci când nu și-ar cultiva dragostea, nu 
suferă mare pagubă. Femeia însă, cu dragostea pe care o are, dacă 
cumva nu o canalizează corect, este o mașină care funcționează, dar 
nu are materia primă pe care să o prelucreze și astfel merge în gol 
zguduindu-se pe sine și zguduind și pe alții. 


Puterea mamei de a rezista 

- Părinte, Sfântul Nectarie, într-o epistolă către monahii, le scrie să 
nu uite că sunt femei și de aceea să încerce să imite pe Cuvioase, iar 
nu pe Cuvioși(3). 

De ce spune aceasta? Oare pentru că femeile nu au rezis-tență? 

- Cine? Femeile să nu aibă rezistență? Eu m-amminunat de multa lor 
rezistență. Femeia poate fi maislabă cu trupul, poate avea mai puţine 
puteri trupeștidecât bărbatul, dar cu inima ce o are, dacă o pune 
înlucrare, are o astfel de rezistență, încât întrece și puterea 
bărbătească. Bărbatul are putere trupească, dar nu are inima pe care o 
are femeia. Iată, odată a venit la Colibă o pisică cu pisoii ei. Era atât 
de slabă, încât pântecele i se lipise de spate. Într-o zi a trecut pe acolo 
un câine mare de vânătoare. Motanul pe care îl aveam la Colibă a 
luat-o la fugă. Însă pisica s-a ridicat în picioare, s-a încordat, s-a 
înfuriat, fiind gata să se repeadă asupra câinelui. M-am mirat, cum de 
avea atâta curaj. Vezi, trebuia să-și apere puii ei. 

Pe mamă o doare pentru copiii ei, se ostenește, dar nu simte 
oboseala. Se silește pe ea însăși, dar fiindcă își iubeşte copiii și casa, 
pe toate le face cu bucurie. Mai mult se oboseşte unul care stă întins 
toată ziua, decât ea. Mi-aduc aminte că, atunci când eram mic, mama 
trebuia să care apă, care era foarte departe de casă; trebuia să facă 
mâncare, să facă pâine, să spele rufele, să meargă și la ogor. Adică 
făcea toate treburile, ne avea și pe noi care o zăpăceam și pe lângă 
toate acestea trebuia să facă și „judecată” atunci când ne certam. Însă 
spunea: „Aceasta este datoria mea. Sunt obligată să le fac pe toate, 
fără murmur”. Iar aceasta o spunea din toată inima, deoarece își iubea 
casa și copiii ei și nu se descuraja din pricina treburilor, ci pe toate le 
făcea cu bucurie. 

Și cu cât trec anii, cu atât mai mult mama își iubeşte casa. Cu toate 
că înaintează în vârstă, ea se jertfește tot mai mult, ca să-și crească și 
nepoțeii ei. Și deși puterile ei trupești se împuţinează, dar fiindcă ceea 
ce face, face cu toată inima, ea are mai mult curaj decât în tinerețile 
ei, mai mult curaj chiar și decât bărbatul ei. 

- Părinte, dar şi în boli femeia are mai multă tăriesufletească decât 
bărbatul. 

- Ştii ce se întâmplă? Mama înfruntă de multe oriboala prin bolile 
copilului ei, dobândind astfel multăexperiență. Își aduce aminte de 


câte ori s-a ridicat și a coborât temperatura. A văzut pe copil cum se 
îneacă sau leșină, dar care își revine cu una-două lovituri, etc. 
Bărbatul nu le vede pe acestea și nu are astfel de experienţe. De aceea 
dacă l-ar vedea vreodată pe copil că are temperatură, sau puţin palid 
la față, intră în panică și strigă: „Moare copilul! Ce să facem acum? 
Alergaţi şi chemați medicul!”. 


Purtarea sarcinii și alăptarea 

Educaţia copilului începe încă din perioada sarcinii. Dacă mama 
care poartă în pântece se supără și se mâhnește, atunci și fătul se 
tulbură în ea. lar dacă mama se roagă și trăiește duhovnicește, 
copilașul din pântecele ei se sfințeşte. De aceea, femeia atunci când 
este însărcinată trebuie să rostească rugăciunea lui lisus, să citească 
puțin din Evanghelie, să psalmodieze, să nu-și pricinuiască neliniști, 
dar și ceilalți să caute să nu o mâhnească. Făcând astfel copilul care se 
va naşte va fi sfințit, iar părinţii nu vor avea probleme cu el, nici când 
este mic, nici când va creşte mare. 

Apoi, după ce se va naște copilul, mama trebuie să-l alăpteze cât 
poate mai mult. Laptele mamei dă sănătate copiilor ei. Prin alăptare 
copiii nu sug numai lapte, ci și dragoste, afecțiune, mângâiere, 
siguranță, dobândind astfel un caracter puternic. Dar și pe mamă o 
ajută alăptarea. Atunci când mamele nu-și alăptează copiii, se creează 
anomalii în organismul lor, care pot duce chiar și la extirparea 
sânului. 

Mai demult o mamă putea alăpta și copilul vecinei, dacă aceea nu 
avea lapte. Acum însă multe mame se îngreuiază să-și alăpteze chiar și 
propriii lor copii. Mama care se lenevește și nu-și alăptează copilul 
transmite această lenevire şi copilului ei. Mai demult cutiile cu lapte 
concentrat aveau pe ele o etichetă cu o mamă care ţinea la sânul ei un 
copil. Acum însă au o mamă care tine în braţe niște flori. Mamele nu- 
şi mai alăptează copiii, și astfel aceștia cresc fără mângâierea mamei. 
Și atunci cine le va da afecțiune și dragoste? Cutia cu laptele de vacă? 
Copiii sug din sticla „înghețată” și astfel îngheaţă și inima lor. Apoi, 
după ce cresc mari, caută mângâiere în sticla de la tavernă. Beau ca 
să-și uite stresul, și astfel devin alcoolici. Dacă copiii nu vor primi 
afecțiune, nu vor avea de unde să dăruiască afecțiune, și astfel se 
transmit mai departe patimile părinților. Apoi vin mamele la mine și- 
mi spun: „Părinte, fă rugăciune, căci îmi pierd copilul!”. 


Mame cu servici 
- Părinte, este bine ca femeia să lucreze? 
- Ce spune bărbatul ei? 
- El o lasă să facă ceea ce o odihnește sufletește. 
- O tânără care a studiat și a început să lucreze înainte de a se 
căsători, cu greu își va lăsa serviciul atunci când va deveni mamă, 


pentru a se dărui copiilor ei. În timp ce alta care nu a studiat și are 
serviciu simplu, mult mai ușor îl poate lăsa. 

- Părinte, dacă femeia nu are copii, cred că serviciul o ajută. 

- Adică, dacă nu are copii, trebuie neapărat să aibă un servici? Mu 
există oare atâtea lucruri pe care să le poată face? Desigur, dacă are 
copii, cel mai bine este să stea acasă. Căci altfel cum vor fi ajutați 
copiii? 

- Părinte, multe femei spun că nu o pot scoate lacapăt și de aceea 
sunt nevoite să lucreze. 

- Mu o scot la capăt pentru că vor să aibă televizor, video, mașină 
personală, etc., şi de aceea trebuie să lucreze, neglijându-și și chiar 
pierzându-și în felul acesta copiii. Dacă va lucra numai tatăl și se vor 
limita numai la strictul necesar, atunci nu va exista nici o problemă. 
Când însă vor lucra amândoi, pentru că, chipurile, nu le ajung banii, 
atunci familia se va risipi şi-şi va pierde sensul ei adevărat. Și atunci 
copiii ce să mai facă? Dacă ar trăi mai simplu, ar fi şi mamele mai 
odihnite și s-ar bucura și copiii. Cineva știa șapte limbi, iar femeia lui 
se silea să înveţe patru, dădea și lecţii șilua şi medicamente, ca s-o 
scoată la capăt. Copiii lor s-au născut sănătoși, dar crescând, s-au 
vătămat. Apoi au urmat psihanalize, etc... De aceea le spun mamelor 
să-și simplifice viaţa lor, pentru a se putea ocupa mai mult de copiii 
lor, care au atâta nevoie de ele. Altceva este să aibă și o altă 
preocupare în casă și să se îndeletnicească cu ea atunci când se 
obosește cu copiii. Atunci când mama este în casă, îi poate 
supraveghea pe copii, rânduiește cum trebuie lucrurile și astfel se 
evită multe necazuri. Astăzi copiii nu se satură de dragostea mamei și 
nici nu învață limba maternă, pentru că mama lipsește, fiind toată 
ziua la serviciu și-și lasă copiii cu femei străine. De o mie de ori o duc 
mai bine copiii de la creşă, unde se află și vreo educatoare cu dăruire, 
care să le arate puţină afecțiune, decât copiii pe care îi părăsesc 
părinţii şi sunt îngrijiţi de o femeie plătită. Și după aceea ce se 
întâmplă? Cel care nu are o mamă, are o grămadă de doici. 


Grija pentru casă și viața duhovnicească a mamei 

- Părinte, cum își poate rândui o femeie treburile ei, astfel încât să 
aibă timp și pentru rugăciune? Adică ce raport trebuie să existe între 
lucru și rugăciune? 

- De obicei femeile nu au măsură la treburi. Vor mereu să înceapă 
treburi noi. Şi deși au o inimă mare și ar fi putut să facă o gospodărie 
foarte bună în sufletul lor, își cheltuiesc inima cu lucruri neînsemnate. 
Să presupunem că avem un pahar cu modele frumoase, cu linii, etc. Și 
dacă nu ar avea linii, paharul tot şi-ar face treaba lui. Însă femeile 
merg la magazin și încep: „Nu, vreau ca liniile să fie până sus”, Nu 
așa, ci așa”. Și dacă paharul mai are și vreo floare pe el, ei atunci să 


vezi ce le saltă inima. În felul acesta femeia își distrugedinamismul ei. 
Rar vei găsi vreun bărbat să dea atenţie la astfel de lucruri. Și dacă, de 
pildă, o lampă de birou este cafenie sau neagră, nici o atenţie nu dau 
bărbaţii la aceasta. Dar femeia vrea ceva frumos, se bucură, își 
dăruiește o bucată de inimă acestui lucru, altă bucată altui lucru. Iar 
pentru Hristos ce va mai rămâne? Căscaturile în vremea rugăciunii din 
pricina oboselii. Cu cât se depărtează inima femeii de lucrurile cele 
frumoase, cu atât se apropie mai mult de Hristos. Iar când inima este 
dăruită lui Hristos, atunci ea are mare putere. Zilele acestea am văzut 
un suflet care se dăruise cu desăvârşire lui Dumnezeu. Puteai vedea 
cum ardea înlăuntrul ei o flacără dulce. Le ia pe toate în serios. Deși 
era cu totul lumească, dar având intenţie bună, într-o bună zi i s-a 
aprins înlăuntrul ei scânteia credinței. 

Podoabele de aur, obiectele de lux, toate le-a aruncat. Acum trăiește 
într-o mare simplitate. Se nevoieşte, face lucrare duhovnicească. Dacă 
ați şti ce jertfire de sine are! I-a invidiat pe Sfinţi în sensul cel bun. Să 
vedeţi cât de mult se roagă cu rugăciunea lui lisus, ce posturi ține, câți 
psalmi citeşte!... Uimitor! Ea se hrănește acum din nevoință. 

- Părinte, o mamă mi-a spus: „Sunt slabă trupește și mă obosesc 
repede, nici treburile nu apuc să le termin și nici timp pentru 
rugăciune nu-mi rămâne”. 

- Să-şi simplifice viața, ca să-i rămână timp și pentru rugăciune. Căci 
în felul acesta ea poate spori mult duhovnicește. Dacă o mamă și-a 
simplificat viaţa ei, dar se osteneşte pentru că are mulți copii, atunci 
este îndreptățită să spună „sunt obosită”. Dar dacă îşi pierde timpul 
căutând să-și aranjeze casa cât mai frumos pentru străinii care o vor 
vizita, atunci ce să mai spui? Unele mame, pentru a le avea pe toate 
aranjate în casă, își constrâng atât de mult copiii, încât nu-i lasă nici 
măcar să miște un scaun sau o pernă. Le impun disciplină militară și 
astfel copiii, deşi se nasc sănătoşi, din păcate cresc vătămaţi. Un om 
inteligent, dacă va vedea într-o casă cu mulți copii toate lucrurile puse 
la locul lor, va trage concluzia că, sau copiii sunt vătămaţi la minte, 
sau mama este barbară și le impune disciplină militară. Le-a băgat 
frica în suflet și de aceea copiii se tem să se joace. Odată am mers la o 
casă cu mulți copii. Câtă bucurie mi-au pricinuit copiii cu 
neorânduielile lor copilăreşti, care stricau ordinea lumească - adică 
Fiecare lucru să fie pus la locul lui. Dar tocmai aceasta este cea mai 
mare neorânduială, care îl obosește mult pe omul contemporan. 

Mai demult nu existau cărți duhovniceşti, pentru a se folosi mamele 
din cititul lor. Astăzi, însă, există o grămadă de cărți patristice, o 
mulțime de traduceri, dar, din păcate, cele mai multe mame se ocupă 
sau cu lucruri de nimic, sau lucrează pentru a face față cheltuielilor. 

Este mai bine ca mama să se ocupe de educaţia copiilor, decât să se 
preocupe în mod exagerat de menajul casei, de lucrurile neînsufleţite. 


Să le vorbească despre Hristos, să le citească viețile sfinților și o dată 
cu aceasta să se ocupe și de curățirea sufletului ei, pentru a străluci 
duhovniceşte. Viaţa duhovnicească a mamei va ajuta fără zgomot și 
sufletele copiilor ei. Astfel și copiii ei vor trăi bucuroși și ea va fi 
fericită, deoarece îl are pe Hristos înlăuntrul ei. Dacă mama nu are 
timp să rostească nici măcar un „Sfinte Dumnezeule...”, atunci cum se 
vor sfinți copiii? 

- Părinte, dar atunci când mama are mulți copii și multe treburi de 
făcut? 

- Atunci când mama face treburi în casă, nu se poate ruga în același 
timp? Pe mine mama mea m-a învăţat să rostesc rugăciunea lui lisus. 
Atunci când noi, ca niște copii ce eram, făceam vreo neorânduială și 
era gata să se mânie, o auzeam spunând: „Doamne lisuse Hristoase, 
miluieşte-mă!”. Când băga pâinea în cuptor, spunea: „În numele lui 
Hristos şi al Maicii Domnului”. lar când frământa și gătea, rostea 
mereu rugăciunea. În felul acesta se sfinţea şi ea, se sfințeau și pâinea 
şi mâncarea, se sfințeau și cei care le mâncau. 

Câte mame care au avut viață sfântă, nu au avut și copii sfinții! 
Iată, așa a fost şi mama Stareţului Hagi-Gheorghe. Chiar și laptele 
acestei mame binecuvântate, pe care îl sugea Gavriil - numele de 
botez al Starețului Hagi-Gheorghe - era ascetic. Ea a dobândit doi 
copii, după care a trăit cu soțul ei în curăție și dragoste frățească. Încă 
de mică avea duh ascetic, pentru că avea o soră călugăriță, pustnică, 
pe care o cerceta adeseori, mergând la ea chiar și cu copiii ei. Tatăl lui 
Gavriil a fost și el un om evlavios și se ocupa cu negoțul și de aceea 
cea mai multă vreme o petrecea în călătorii. Iar acesta a fost un prilej 
pentru mama Stareţului să trăiască simplu, să nu „se îngrijească și să 
se silească la multe” (Cf. Le. 10, 41), să-l ia și pe copil la privegherile 
pe care le făcea împreună cu alte femei, fie în peșteri, fie în 
bisericuțele din afara satului. De aceea a ajuns el la o măsură atât de 
mare de sfințenie). 

Evlavia mamei are mare însemnătate. Dacă mama are smerenie, 
frică de Dumnezeu, toate lucrurile din casă merg bine. Cunosc mame 
tinere ale căror feţe strălucesc, deşi nu au fost ajutate de nicăieri. 
După copii îmi dau seama în ce stare duhovnicească se află mamele 
lor. 


CAPITOLUL 3 Responsabilitatea părinților pentru 
educaţia copiilor 


Părinţii să-și încredinţeze copiii lui Dumnezeu 

Dumnezeu a dat primilor zidiți, lui Adam și Evei, marea 
binecuvântare de a deveni împreună-creatori cu El. În continuare 
părinţii, bunicii, etc. sunt și ei împreună-creatori cu Dumnezeu, pentru 
că dăruiesc trupul. 

Dumnezeu, într-un anumit fel, este obligat să se intereseze de copii. 
Atunci când copilul se botează, Dumnezeu îi pune la dispoziţie un 
înger pentru a-l apăra. Așadar copilul este ocrotit de Dumnezeu, de 
îngerul păzitor şi de părinţii lui. Îngerul păzitor este întotdeauna lângă 
el și îl ajută. Cu cât crește copilul, cu atât părinții sunt eliberaţi de 
responsabilități. Dacă părinţii mor, atunci Dumnezeu de sus și de 
aproape, precum şi îngerul păzitor de aproape, continuă să-l 
ocrotească necontenit pe copil. 

Părinţii trebuie să-i ajute duhovnicește pe copiii lor încă de când 
sunt mici, pentru că atunci metehnele lor sunt mici și uşor se pot tăia. 
Sunt precum cartoful proaspăt, care se cojește uşor, atunci când îl razi 
puţin. Căci dacă se va învechi trebuie să iei cuțitul pentru a-l curăța, 
iar dacă este şi puţin stricat, trebuie să tai mai în adânc. Atunci când 
copiii sunt ajutați de mici și se umplu de Hristos, vor fi lângă El 
totdeauna. Şi chiar dacă ar devia puțin atunci când vor crește, datorită 
vârstei sau a unei rele prietenii, pe urmă iarăși se vor întoarce la El. 
Pentru că frica de Dumnezeu și evlavia care au adăpat inimile lor încă 
din vârsta copilăriei nu este cu putinţă să fie uitate vreodată. 

Apoi, în perioada adolescenţei, care este vârsta cea mai grea, grija 
părinţilor pentru copiii lor este mai mare, până ce îi vor ţine la școală 
şi îi vor căsători. Atunci părinţii să facă tot ceea ce pot pentru a-i 
ajuta, iar ceea ce nu pot face, pentru că întrece puterile lor, să o 
încredințeze  Atotputernicului Dumnezeu. Când părinții îşi 
încredințează copiii lor lui Dumnezeu, atunci El este obligat să-i ajute 
în lucrurile care nu se pot face omeneşte. Dacă, de pildă, copiii nu 
ascultă, să-i încredințeze lui Dumnezeu, iar nu să caute diferite moduri 
de a-i constrânge. Mama să-i spună lui Dumnezeu: „Dumnezeul meu, 
copiii mei nu mă ascultă. Eu nu pot face nimic. Ai grijă Tu de ei!”. 

Alaltăieri, la priveghere mi-a făcut o deosebită impresie o mamă pe 
care o cunoșteam de multă vreme. A venit să ia binecuvântare. Dar 
văd că are cu ea numai pe copiii cei mai mari. „Unde sunt cei mici?” o 
întreb. „Acasă, Părinte, îmi răspunde. Fiind o zi așa de mare am vrut 
să venim la priveghere și m-am sfătuit cu soțul: «Deoarece mergem la 
priveghere şi nu la distracții, Dumnezeu va trimite un înger să-i 
păzească pe micuţii noștri»,„. Rar mai întâlneşti astăzi o astfel de 


încredere în Dumnezeu, pentru că acum, așa cum a dispărut 
încrederea copiilor în părinţi, tot astfel a dispărut și încrederea 
părinţilor în Dumnezeu. Și auzi adeseori pe mulți părinți spunând: „De 
ce tocmai copilul nostru să apuce pe un drum rău? Doar noi mergem 
regulat la biserică”. Şi aceasta se întâmplă pentru că părinții nu-l dau 
lui Hristos șurubelnița ca să le strângă puţin copiilor lor vreun șurub 
slăbit, ci vor să le facă ei singuri pe toate. Și cu toate că există 
Dumnezeu, Care ocroteşte copiii, și îngerul lor păzitor este mereu 
lângă ei, ocrotindu-i și el la rândul său, părinţii se neliniștesc până se 
îmbolnăvesc. Și deși sunt oameni credincioși, se comportă ca și când 
nu ar exista Dumnezeu și înger păzitor, împiedicând astfel intervenția 
dumnezeiască. În timp ce ar trebui să se smerească și să ceară ajutor 
de la Dumnezeu și atunci Bunul Dumnezeu le va ocroti copiii lor. 


Renașterea duhovnicească a copiilor 

- Părinte, pentru educaţia copiilor sunt răspunzători numai părinţii? 

- Cea mai mare răspundere o au părinții, pentru că, potrivit cu 
educaţia ce o vor da copiilor lor, aceștia vor deveni clerici buni, 
dascăli buni, etc. și vor ajuta și ei la rândul lor atât pe copiii lor, cât și 
pe ceilalți. Iar dintre părinți mama are răspundere mai mare pentru 
educația copiilor. 

Dacă părinţii, în perioada în care copilul este încă în pântecele 
mamei lui, se roagă, trăiesc duhovnicește, copilul se va naște sfințit. 
Iar în continuare, dacă îl vor ajuta duhovnicește, va deveni un om 
sfințit și va ajuta societatea, fie că va sluji în biserică, fie că va ajunge 
într-un post de răspundere, etc. Cu toţii trebuie să-i ajutăm pe copii să 
devină oameni cinstiți și astfel să rămână puțin aluat pentru 
generaţiile viitoare. Pentru că acum, așa cum merg lucrurile, este pe 
cale să dispară și aluatul. Și dacă va dispărea aluatul, ce se va 
întâmpla după aceea? 

Părinţii care nasc copii şi le dăruiesc trupul trebuie să contribuie, pe 
cât pot, și la renașterea lor duhovnicească. Pentru că omul, dacă nu 
renaște duhovniceşte, va merge în iad. Apoi, ceea ce nu pot face ei 
înșiși pentru copiii lor, să o încredințeze dascălilor. De aceea și 
biserica noastră spune: „Pe părinţii şi învățătorii noștri” (Din ectenia 
de la sfârșitul miezonopticii). Există însă și Părinți duhovnicești, care 
deși nu au copii, pot însă ajuta mai eficient la educaţia copiilor, 
pentru că lucrează la renașterea lor duhovnicească. 

Vreau să spun că toţi trebuie să ajutăm, fiecare în felul său, cu 
exemplul său, pentru renașterea duhovnicească a copiilor, astfel încât 
şi în această viaţă să trăiască în pace și în cealaltă să meargă în Rai. 
Atunci când copiii vor deveni oameni duhovnicești, nu vor mai trebui 
nici legi, nici alt mod de constrângere. „Legea nu este pusă pentru cel 
drept” (I Tim. 1, 9), ci pentru călcătorii de lege. Stăpânirea duhovni- 


cească este mai presus decât stăpânirile omenești. 


Exemplul părinților 

- Părinte, atunci când copilul nu ascultă și seîmpotrivește, cum 
trebuie să procedeze părinţii? 

- Dacă nu ascultă copilul și se comportă urât,înseamnă că există o 
pricină. Se poate ca el să fi văzut scene urâte, sau să fi auzit cuvinte 
murdare în casă sau în afara ei. Oricum, pe copii îi ajutăm în 
problemele duhovnicești mai ales prin exemplul nostru și nu prin 
constrângere. lar cel mai mult îi ajută mama prin purtarea, prin 
ascultarea și respectul ei față de soț. Dacă în vreo problemă are o 
părere diferită faţă de cea a soțului, niciodată să nu și-o exprime în 
fața copiilor, pentru ca să nu o folosească cel viclean, niciodată să nu 
strice încrederea copiilor în tatăl lor, ci, chiar și atunci când el este 
vinovat, ea să-l îndreptățească.Dacă, de pildă, acesta se poartă urât, să 
le spună copiilor: „Tata este obosit, pentru că a lucrat toată noaptea ca 
să termine o treabă urgentă. Iar aceasta pentru voi o face”. 

Mulţi părinți se ceartă în faţa copiilor și astfel le dau lecţii urâte, iar 
sărmanii copii se întristează. După aceea, părinții, ca să-i mângâie, le 
fac toate hatârurile. Merge tatăl și-l ia pe copil cu binișorul: „Puiu' 
tatii, ce vrei să-ți cumpăr?”. Merge apoi mama, să-l alinte și ea un pic 
şi astfel copiii cresc mofturoși și pretenţioşi. Iar după aceea, dacă 
părinţii nu le pot da lucrul pe care copiii lor îl cer, aceștia îi amenință 
că se vor sinucide. 

Şi văd cât de mult îi ajută pe copii exemplul bun al părinţilor. Astăzi 
au venit două fetițe - una să fi avut vreo trei ani, iar cealaltă patru - cu 
părinţii lor, care erau foarte evlavioși. Cât de mult m-am bucurat de 
ele! Erau ca niște îngerași. Stăteau pe scaun și-și acopereau genunchii 
cu rochițele lor. Aveau o sfială, un respect. Și toate acestea proveneau 
din comportamentul părinților. Când copiii îi văd pe părinţii lor că au 
dragoste între ei, că se respectă unul pe altul, că se poartă cu bună 
cuviință, că se roagă, etc. atunci ei le întipăresc pe acestea în sufletul 
lor. De aceea spun că cea mai bună moștenire pe care părinţii o pot 
lăsa copiilor lor este evlavia lor. 

Să fi văzut o fetiță din Australia câtă nobleţe avea! Eram în 
Camberra. Văzusem pe ultimii oameni care veniseră acolo și peste 
puţin trebuia să plecăm. Deodată văd că se opreşte o mașină și din ea 
coboară o pereche cu fetița lor. „Părinte, bine că v-am prins!”, îmi 
spun aceia. „Da, peste puţin timp vom pleca”. „Părinte, îmi spune 
soțul, pe mine puteţi să nu mă primiţi, ci doar puţin pe soția mea, să 
se ușureze, deoarece este sensibilă. Am mers puțin mai deoparte cu 
acea femeie, ca să-mi spună ce dorea. Fetița a venit și ea în urma 
mamei ei. „Stai acolo, i-am spus, ca să vină mama ta”. „Tu ai mamă?” 
mă întreabă fetița. „Nu am”, îi răspund. Și văd cum ochii ei se umplu 


de lacrimi. „Vrei să ţi-o dau pe mama mea?” mă întreabă din nou. 
Atunci o întreb şi eu: „Dar tu ai bunic?”. „Nu” îmi răspunde. „Vrei un 
bunic?”. „Vreau. Dar cum dorești? Să stai tu acasă la noi, sau să venim 
noi acasă la tine?” mă întreabă. Câtă noblețe! Copil mic și s-o 
jertfească pe mama ei! Și să vedeţi cum i-a copiat pe părinţii ei. Și 
tatăl ei avea multă nobleţe. L-am îmbrățișat, l-am sărutat și l-am 
felicitat. Câte binecuvântări nu i-am dat. Astfel de oameni mișcă și pe 
omul cel mai împietrit la inimă, cu cât mai mult pe Dumnezeu. 


Copiii trebuie să se sature de afecțiune și dragoste în sânul 
familiei 

Copilul are nevoie de multă dragoste și afecțiune, precum și de 
multă povăţuire. Vrea să stai lângă el, să-ți spună problemele lui, să-l 
mângâi, să-l săruți. Atunci când copilul cel mic este câteodată 
neliniștit și face zburdălnicii, dacă mama lui îl ia în braţe, îl mângâie 
şi-l sărută, se linişteşte. Dacă de mic copil se satură de dragoste și 
afecțiune, mai târziu va avea putere să înfrunte toate problemele 
vieţii. 

Astăzi însă, cei mai mulți copii îi văd pe părinții lor numai seara, 
pentru puțin timp, și astfel nu se satură de dragoste. De multe ori 
părinţi care sunt învățători sau medici și se ocupă la serviciul lor cu 
copiii, atunci când se întorc acasă nu mai au afecțiune și pentru copiii 
lor. Sunt obosiţi, căci li s-a terminat bateria. Pe de o parte, tatăl se 
întinde în fotoliu, ia ziarul ca să citească ceva și nu se ocupă deloc de 
copil, pe care, deşi se apropie de el, îl alungă, în loc să-i vorbească și 
să-l mângâie. Iar pe de altă parte, mama se duce să pregătească ceva 
de mâncare, neavând nici ea timp să se ocupe de copii și astfel 
sărmanii copii cresc lipsiţi de dragoste. Sau vezi unele cadre militare, 
care, fiind obişnuite să dea pedepse severe soldaților atunci când nu se 
supun, vor să impună și în familie disciplina militară și astfel se poartă 
aspru cu copiii lor sau chiar le dau și câte o palmă pentru lucruri 
neînsemnate. La fel și unii judecători nu arată dragoste și afecțiune 
față de copiii lor, ci atunci când aceştia fac vreo poznă deschid și 
acasă proces. De aceea acești copii vor avea mai târziu probleme 
psihologice. 


Suferinta copiilor din pricina părinţilor 

- Părinte, o mamă ne-a întrebat ce să facă cu fiica ei care o huleşte 
pe Maica Domnului. 

- Să cerceteze de unde provine răul. Uneori, în astfel de cazuri 
părinții sunt de vină. Atunci când ei înșiși nu se comportă cum 
trebuie, nu-i ajută pe copii și astfel aceia vorbesc cu obrăznicie. În 
aceste cazuri primesc o înrâurire diavolească și reacționează urât. 
Alteori părinţii cred că îi vor face buni pe copiii lor cu sila. Dar intră și 
egoismul la mijloc și le vorbesc copiilor cu înverșunare, în timp ce 


întotdeauna ar trebui să se poarte cu ei cu multă bunătate. 

Astăzi o femeie m-a scos din sărite. Avea un copilaș pe care îl bătea 
fără milă. De frică, tremura tot sărmanul. Nu putea vorbi, căci își 
zdruncinase nervii. „Are diavol”, i-au spus unii, iar ea îl lăsa flămând 
pe copil, chipurile să fugă diavolii. „Nu-i dau să mănânce, îmi spune, 
pentru a pleca diavolul din el”. „Bre, femeie, ești în toate minţile?” îi 
spun. „Dă-i copilului să mănânce. Caută să-ti izgonești diavolii din 
tine. Tu ești pricina schilodirii copilului. Copilul nu are diavol, ci 
tremură pentru că se teme de tine că-l baţi mereu. „Îl împărtășești 
regulat?”. „Nu” îmi răspunde. Înţelege-te cu ea dacă poți. 

- Părinte, oare nu din pricină că uneori copilul înjură spun că are 
diavol? 

- Înjură? Când mama îl zorește pe copil până îl sufocă, atunci nu ştie 
nici el ce mai face. Îndrăcită este mama lui, iar nu copilul. 

Oricum vom vedea lucruri surprinzătoare în Ziua Judecăţii. În 
vremea idolatriei mamele își ardeau copiii înaintea statuii lui 
Moloh-s;, pentru a lua parte astfel la doxologia adusă în cinstea 
acestui zeu (Vezi Lev. 18, 21 și 20, 2-4; 4 Împ. 23, 10 și 13; ler. 39, 
35). 

Dacă ar fi cunoscut ele pe adevăratul Dumnezeu ce jertfe nu ar fi 
făcut! Aceste mame vor avea circumstanţe atenuante în Ziua Judecăţii, 
deoarece au fost atrase cu înșelăciune la acest păcat. Însă mamele de 
astăzi, cu nepăsarea pe care o au față de copiii lor, ce circumstanțe 
atenuante vor avea? Acestora le va spune Dumnezeu: „Aţi cunoscut pe 
adevăratul Dumnezeu, v-ati botezat, ați auzit și ați învăţat atâtea 
lucruri, însuși Dumnezeu S-a răstignit ca să vă mântuiască, dar voi ce 
aţi făcut? Vă venea greu chiar și numai să vă duceţi copiii la biserică 
să-i împărtășiți. Acele femei credeau că Moloh este adevăratul 
Dumnezeu și de aceea îi aduceau ca jertfă chiar și pe copiii lor. Dar 
voi ce ați făcut?”. 

Greşelile părinților le plătesc copiii. Unii părinți îşi distrug copiii, 
însă Dumnezeu nu este nedrept, ci are o deosebită dragoste față de 
copiii nedreptăţiți din lumea aceasta, fie de către părinţi, fie de către 
alți oameni. Atunci când din pricina părinților copilul o ia pe un drum 
strâmb, Dumnezeu nu-l va lăsa, pentru că i se justifică ajutorul 
dumnezeiesc. El va rândui astfel lucrurile încât să-l ajute. Iată, vedem 
pe unii tineri, dar şi pe unii bătrâni, cum la un moment dat fac dintr- 
odată o întoarcere spre bine. Îmi aduc aminte de o astfel de 
împrejurare. Într-o familie cu doi copii, tatăl, mama și fiica erau atei. 
Băiatul se încurcase mai întâi cu marxismul, dar acesta nu l-a 
satisfăcut. S-a dus apoi și la hinduiști, dar nici hinduismul nu i-a 
plăcut și, în cele din urmă, a venit în Sfântul Munte. Venea adeseori la 
mine la Colibă, dar mergea și la alte chilii. Iar părinţii lui, în tot acest 
răstimp, se rugau pentru el, zicând: „Hristoase al meu. Maica 


Domnului, păziți-ne copilul!”. După ce a stat o bucată de vreme în 
Sfântul Munte și oarecum și-a revenit și s-a întărit duhovnicește, s-a 
întors acasă - pentru că nu era pentru monahism - și i-a ajutat 
duhovniceşte pe tatăl şi pe mama sa. Acum îl văd pe tatăl său stând la 
priveghere în strana cea dintâi. La biserică citeşte psalmul Vecerniei, 
iar acasă citește Vecernia, Pavecerniţa şi Paraclisul. Cum le-a rânduit 
Dumnezeu! Diavolul a vrut să facă rău, dar Dumnezeu a iconomisit 
astfel lucrurile, încât i-a adus pe calea cea bună. 

- Şi pe fată, Părinte? 

- Şi ea vine încet-încet, căci Dumnezeu îi dă prilejuri de întoarcere. 

- Părinte, unii părinţi care încep să trăiască duhovnicește la o vârstă 
înaintată, se mâhnesc pentru că nu au dat o educaţie creştinească 
copiilor lor atunci când erau mici. 

- Dacă au pocăință sinceră și-L roagă pe Dumnezeu ca să-i ajute pe 
copiii lor, atunci El va face ceva pentru ei, le va arunca vreun colac de 
salvare, pentru a se izbăvi din furtuna în care se află. Și chiar dacă nu- 
i vor ajuta oamenii, se poate ca un lucru pe care îl vor vedea să-i ajute 
să facă o întoarcere bună. Să știți că acești părinți au avut de mici o 
dispoziție bună, dar nu au fost ajutați de familia lor și de aceea sunt 
îndreptățiți să primească ajutorul dumne-zeiesc. 

- Părinte, există copii care trăiesc duhovnicește, dar întâmpină 
multe greutăți de la părinţii lor, care sunt indiferenți. 

- De acești copii Dumnezeu se îngrijește mai mult decât de ceilalți 
care au părinţi ce trăiesc duhovnicește, așa precum se îngrijește și de 
cei orfani. 


Înrâuririle pe care le primesc copiiide la cei din jur 

- Părinte, de la ce vârstă încep copiii să fie influențați de către cei 
din jur? 

- Copiii îi copiază pe părinți încă din leagăn. Imită ceea ce fac cei 
mari și le înregistrează pe toate în „caseta” lor goală. De aceea părinții 
trebuie să se nevoiască să-și taie patimile lor. Indiferent dacă unele le- 
au moștenit de la proprii lor părinţi, ei vor da socoteală lui Dumnezeu, 
nu numai pentru că nu s-au nevoit să le taie, ci și pentru că le transmit 
copiilor lor. 

- Părinte, cum se face că doi fraţi, care au primit de mici aceeași 
educație în familie, nu seamănă deloc între ei? 

- Adeseori copilul primește multe înrâuriri de la cei din afara 
familiei. Dar atunci când va creşte, dacă are intenție bună, Dumnezeu 
îl va lumina mai mult pentru a înțelege înrâuririle negative pe care le- 
a primit şi pentru a se nevoi să le lepede. 

Astăzi există în lume multă răutate. Vor să-i distrugă pe copii de 
mici. În loc să-i frâneze de la rău până vor ajunge mari, îi împiedică 
de a face binele. Apoi sărmanii, după ce cad în păcat și se chinuiesc, 


vor să se ridice, dar nu știu cum. Pentru că de vor apuca pe povârnișul 
cel dulce, cu greu se mai pot opri. Vin la mine la Colibă tineri de 
douăzeci și cinci, douăzeci și șapte de ani, care consumă droguri, și 
cer sărmanii ajutor. S-a întâmplat odată să ajut unul-doi tineri să facă 
întoarcerea cea bună, iar acum îl aduc pe prietenul lor și prietenul 
prietenului lor ca să-i ajut. Ţi se sfâșie inima de durere. Un tânăr, 
sărmanul, consuma droguri puternice și se netrebnicise cu totul. 
Mâinile și dinţii îi erau în ultimul hal. După aceea s-a lăsat de ele și a 
ajutat și pe alți tineri. Avea cândva în jur de cincisprezece tineri în 
anturajul său și fiecare spunea: „Sunt al lui cutare”. Adică îl aveau de 
„stareţ”, însă mulți din tinerii aceştia au ajuns în prăpastie, își fac 
injecții, își vând sângele, etc. Se distrug și pe ei înșiși și părinții. Și 
uită-te, tatăl moare de comoţie cerebrală, mama de inimă sau de 
ficat... 


Dragostea dintre fraţi 

Părinţii trebuie să cultive dragostea dintre frați și atunci când vor 
să-l ajute pe cel mai slab, să pregătească terenul, luând 
consimțământul fratelui mai puternic. Adică să-l ajute să înțeleagă că, 
într-adevăr, fratele lui are nevoie de sprijin. Dreptatea este a lui 
Dumnezeu și trebuie să se împartă în mod egal, atât celui mai mare, 
cât și celui mai mic. Celui mai mare cu respect, iar celui mai mic cu 
dragoste, fără a vătăma pe vreunul. Lucrul acesta se arată și în 
Deuteronom (Deut. 1,7). Dacă, de pildă, este vinovat cel mare, vom 
îndreptăți pe cel mic, însă fără să-l mustram pe cel mare în fața celui 
mai mic, ci să discutăm cu el separat, astfel încât să-l facem să-și 
înţeleagă greşeala. 

- Părinte, cum se poate înfrunta invidia care apare de obicei la fraţii 
cei mai mari față de cei mai mici? 

- Invidia este o patimă. Însă atunci când copilașul este de trei ani, 
iar mama lui îl alăptează pe frățiorul lui nou-născut, este oarecum 
îndreptățit să-l invidieze, deoarece cu puţin timp mai înainte el era 
alăptat. Îl vede pe frăţiorul lui în braţele mamei sale și spune: „Până 
ieri mama m-a avut în brațe, iar acum m-a dat deoparte”. Dar dacă are 
bunică, are cine să-l mângâie. Când însă copilul ajunge la vârsta de 
patru ani, trebuie să invidieze mai puţin. lar când ajunge la șase ani, 
mama lui trebuie să-i spună: „Acum ești ditamai flăcăul. Care mamă 
mai poartă în braţe un copil atât de mare?”. Dacă îl va ajuta pe copil 
să înfrunte astfel situațiile, atunci el își va aduce aminte de mama lui 
numai atunci când există un motiv. Dar a o ţine pe mama lui mereu de 
fustă este un lucru bolnăvicios. 


Anturajele îi influențează foarte mult pe copii 
- Părinte, cum se face că un tânăr care de mic a trăit duhovnicește și 
a avut mărime de suflet ajunge în situaţia de a apuca pe căi cu totul 


greșite? 

- Să nu judecăm, că sunt mulți factori care influențează. Copiii care 
trăiesc lumește, fără luare aminte, sunt mustrați de conștiință atunci 
când văd pe copiii care duc o viaţă curată, duhovnicească și de aceea 
vor să-i atragă şi pe ei. Odată doi copii mergeau pe un drum. Unul 
dintre ei la un moment dat s-a împiedicat şi a căzut într-o groapă cu 
noroi, murdărindu-se din cap până în picioare. După ce au mai mers 
puţin, cel murdar l-a îmbrâncit pe prietenul său într-o altă groapă, ca 
să se murdărească și acela, deoarece se simţea stânjenit ca el să fie 
murdar, iar celălalt curat. 

Anturajele îi influențează mult pe copii. Atunci când eram mic 
aveam sădită în firea mea dragostea. Când împreună cu frații mei 
plecam undeva cu catârii, căutam să-i pun călare, iar pe cel mai mic îl 
luam în spate. Odată, când un frate de al meu a omorât o păsărică, m- 
am mâhnit foarte mult și l-am certat. Am luat apoi păsărică şi am 
îngropat-o plângând. În acea vreme mă împrietenisem cu copii de 
vârsta mea. Mergeam în pădure, ne rugam, citeam Vieţile Sfinţilor și 
posteam. De la un timp însă mamele lor au început să nu-i mai lase să 
vină cu mine. „Nu faceţi prietenie cu acesta, le spuneau, că o să vă 
chinuiască”. Și astfel m-au lăsat singur. Apoi au început să-și bată joc 
de mine, să mă poreclească „călugărul” și să-mi facă viaţa un chin. 
Ajunsesem la un moment dat să nu mai pot suferi bătaia de joc. Atunci 
am spus și eu: „Voi merge să mă joc cu copiii mai mari”. Am început 
așadar să mă împrietenesc cu acei copii. Am găsit niște gumă și mi-am 
făcut o praștie. Mai întâi trăgeam cu praștia la o ţintă. Apoi am luat 
alice şi am devenit cel mai bun ţintaș. Odată am tras într-o păsărică, și 
văzând-o moartă mi-am revenit. Am aruncat și praștia și alicele. „Tu 
plângeai atunci când fratele tău a omorât o păsărică, mi-am spus, și l- 
ai certat, dar tu unde ai ajuns? Acum omori păsări, dar încet-încet vei 
ajunge să ucizi și animale”. Și într-adevăr, dacă aș fi continuat astfel 
aş fi ajuns să vânez animale și după aceea chiar le-aș fi jupuit. 

De la o astfel de sensibilitate sufletească la ce fel de răutate poate 
ajunge cineva, dacă nu ia aminte și este atras în anturaje rele! În timp 
ce prieteniile bune ajută mult. Dumnezeu i-a umplut pe oameni cu 
diferite harisme. lar omul, așa cum vede strâmbătura celorlalți, tot 
astfel poate vedea și virtutea lor și să-i imite. 


Ajutorarea copiilor 

În casă este absolut necesar să existe o atmosferă de dragoste și 

pace. De fiecare dată când copilul va primi în familie puţină dragoste, 

dar la un moment dat va aluneca puţin, se va întoarce, deoarece va 

vedea că nu poate afla dragoste în altă parte, ci numai fățărnicie. Dar 

atunci când își va aduce aminte de scenele urâte din familie, certuri și 
neînțelegeri, cum îl va trage inima să se mai întoarcă? 


- Părinte, ce trebuie să facă părinţii atunci când copilul pleacă de 
acasă? 

- Să încerce să păstreze o cât de mică legătură cu el, astfel încât 
atunci când își va reveni, să se poată întoarce acasă. Să-i vorbească cu 
bunătate, să-i creeze probleme de conștiință pentru a-l ajuta. Dacă, de 
pildă, copilul umblă noaptea, atunci mama lui să-i spună: „Copilașul 
meu, ascultă-mă puţin! Dacă tu ai fi fost în locul meu și copiii tăi s-ar 
fi întors acasă noaptea târziu, nu te-ai fi neliniștit?”. 

Chiar și cea mai gravă cădere a copiilor nu trebuie să-i ducă la 
deznădejde pe părinţi, pentru că în vremurile noastre păcatul a 
devenit modă. Să aibă întotdeauna în vedere și următorul lucru: copiii 
din ziua de azi vor avea și unele circumstanțe atenuante pentru 
neorânduielile pe care le fac. Nota șapte la purtare din vremea de 
astăzi are valoarea lui zece, lui „foarte bine” din vremea noastră. 
Fireşte, părinții vor încerca să-i ajute pe copiii lor, însă fără a se 
neliniști peste măsură, deoarece mai târziu le va veni mintea la cap. 
Acum se poate ca ei să nu-şi dea seama de ce este bine, pentru că 
mintea lor nu s-a maturizat încă, ci le este tulbure. Mu au limpezimea 
minții pentru a distinge primejdia prin care trec și vătămarea 
ireparabilă pe care o pot suferi. 

Este bine ca părinţii să arate copilului lor că se mâhnesc pentru 
neorânduielile pe care le face și să se roage pentru el, iar nu să-l 
zorească. Rugăciunea care se face cu durere aduce rezultate eficiente. 
Dacă și după aceasta copilul va face vreo greșală gravă, atunci părinții 
să intervină, dar cu grijă. Însă de nu este serioasă, să o treacă puţin cu 
vederea, pentru a nu-l irita pe copil și astfel să-i înrăutăţească situația 
sa, îndepărtându-l cu totul de ei. Să se roage lui Hristos și Maicii 
Domnului să-l ocrotească. 

Rugăciunea părinţilor, dar mai ales a mamei, deoarece se face din 
inimă și cu durere, este repede auzită. Atunci când eram în Schitul 
Ivirului, a venit la mine un tânăr. Era plecat de la părinți și umbla prin 
Halkidikius). 

Aici s-a lipit de un grup de închinători care veneau în Sfântul Munte 
și astfel a venit și el împreună cu aceia. Era ateu, hulitor și foarte 
obraznic. Avea o inteligență diavolească şi nu credea în nimic. Îi 
înjura pe toți, mici și mari. L-am luat cu binișorul și l-am adus cât de 
cât pe calea cea bună. L-am și tuns chiar, pentru că avea părul lung. 
„Ascultă, îi spun, ai o mamă binecuvântată. Rugăciunile ei te-au adus 
aici”. „Da, Părinte, îmi spune acela. Umblam prin Halkidiki și nici eu 
nu mi-am dat seama cum am ajuns aici”. „Dacă va afla mama ta că ai 
venit aici în Sfântul Munte, şi te va mai vedea și tuns, foarte mult se 
va bucura”. „Dar de unde ştii, Părinte? Într-adevăr, se va bucura mult 
mama mea atunci când mă va vedea așa schimbat”. Dumnezeu l-a 
împins când dintr-o parte, când din alta până ce l-a dus la „meșter”. 


Câtă rugăciune trebuie să fi făcut sărmana lui mamă. 


Certarea și lauda copilului 

Părinţii trebuie să ia aminte să nu-i certe pe copiii lor seara, pentru 
că în timpul nopții ei nu au cum să-și risipească mâhnirea, iar 
întunecimea nopţii o înnegrește și mai mult. Încep să se gândească 
cum să se împotrivească, caută diferite soluţii, intră la mijloc și 
diavolul și astfel pot ajunge şi la deznădejde. În timpul zilei, chiar de 
ar spune copiii: „O să fac asta și asta”, atunci când sunt certaţi, însă 
ieşind afară din casă vor uita cele plănuite de ei și astfel li se risipește 
mâhnirea. 

- Părinte, bătaia ajută pe copii să se îndrepte? 

- Pe cât se poate părinţii să o evite. Să încerce cu bunătate și cu 
răbdare să-l facă pe copil să înțeleagă că ceea ce face nu este corect, 
numai când copilul este mic și nu înțelege că ceea ce vrea să facă este 
primejdios, numai atunci îl ajută, căci primind o palmă va ţine minte 
să nu mai facă altădată. Frica de a nu mai primi cumva vreo palmă i 
se face copilului ca o frână care îl protejează. Atunci când eram mic 
mă rușinam mai mult de mama mea decât de tatăl meu. Amândoi mă 
iubeau şi îmi voiau binele. Însă fiecare mă ajuta în felul său. Tatăl 
meu era aspru. Atunci când făceam vreo neorânduială, ca niște copii 
ce eram, ne dădea câte o palmă. Pe mine când mă bătea, mă potoleam 
puțin, dar trecându-mi durerea, uitam și de bătaie și de sfaturile lui. Şi 
aceasta o făcea nu pentru că nu mă iubea, ci din dragoste mă bătea. 
Mi-aduc aminte că odată - eram cam de trei ani - tatăl meu mi-a dat o 
palmă de m-a zvârlit cât colo. Ce se întâmplase? Alături de casa 
noastră era o casă părăsită. Proprietarii ei plecaseră în America și casa 
se dărâmase, în curtea ei era un smochin ale cărui ramuri ajungeau 
până în drum. Era vară şi smochinul era încărcat de roade. În timp ce 
mă jucam cu alți copii, vine un vecin și mă ridică în sus ca să-i iau 
câteva smochine, pentru că el nu ajungea până la ele. I-am rupt vreo 
cinci-șase, iar el mi-a dat înapoi două. Atunci când tatăl meu a aflat 
despre aceasta, s-a mâniat foarte tare. Mi-a dat o palmă atât de 
puternică, încât am început să plâng. Mama, care era de fată, s-a 
întors spre el și i-a spus: „De ce-l lovești pe copil? Ce știe el? Este un 
copil. Cum poți suferi să-l auzi plângând?”. „Dacă ar fi plâns atunci 
când l-a ridicat acela să ia smochine, nu ar mai plânge acum, a spus 
tatăl meu. Dar se vede că a vrut şi el să mănânce câteva smochine. De 
aceea lasă-l să plângă acum”. Cum aș fi îndrăznit să mai fac a doua 
oară. Şi mama îmi vedea poznele mele și se mâhnea, dar avea o 
nobleţe sufletească, deoarece, atunci când făceam vreo poznă, își 
întorcea capul în cealaltă parte și se făcea că nu mă vede, ca să nu mă 
mâhnească. Dar mie, acest comportament al mamei îmi sfâșia inima. 
„la te uită, îmi spuneam, eu am făcut o poznă atât de mare, iar mama 


nu numai că nu mă bate, ci se face că nici nu mă vede! Altădată n-o să 
mai fac. Cum aș putea să o mai mâhnesc din nou?”. Cu acest 
comportament al ei, mama mă ajuta mai mult decât mi-ar fi dat 
palme. Eu însă nu profitam de aceasta, ca să spun: „Ei, acum mama nu 
mă vede, hai să fac o poznă şi mai mare”. În timp ce tatăl meu de 
îndată ce făceam ceva, tac! Îmi dădea o palmă. Vezi, amândoi mă 
iubeau, dar ceea ce mă îndrepta mai mult era purtarea nobilă a mamei 
mele. 

- Părinte, unii copii însă sunt foarte obraznici: strigă, aleargă, 
pricinuiesc pagube. Cum să evite părinţii bătaia în astfel de cazuri? 

- Ascultă, nu sunt vinovaţi copiii, deoarece ei, pentru a creşte 
normal, au nevoie de curte ca să se poată juca. Acum, sărmanii, sunt 
închiși în blocuri și sunt constrânși, nu pot alerga liberi, nu se pot 
juca, nu se pot bucura. Părinţii nu trebuie să se mâhnească atunci 
când copilul lor este vioi, căci un astfel de copil are multă energie 
înlăuntrul său și poate spori mult în viață dacă o pune în valoare. 


Constrângerea nu-i ajută pe copii 

Unii părinţi îi constrâng peste măsură pe copiii lor și mai ales în fata 
străinilor. Se comportă de parcă ar avea un catâr, pe care îl bat cu 
varga ca să meargă drept înainte. Ţin și frâiele în mână și îi spun: „Să 
mergi liber!”. Apoi aceşti copii ajung până acolo încât îi lovesc pe 
părinţii lor. Astăzi a venit o mamă cu copilul ei - un cogeamite flăcău - 
care era bolnav. „Părinte, ce să fac? mă întreabă. Copilul meu nu 
mănâncă și nici măcar nu vrea să ne mai vadă”. I-am spus ce să facă, 
dar aceea iarăși mă întreabă: „Părinte, ce să fac?”. 

- Părinte, nu cumva nu a înţeles ce i-ați spus? 

- Cum nu a înțeles? I-am spus așa: „Eu nici un ceas nu aș putea sta 
cu tine, cum dar să mai poată sta copilul tău? L-ai înnebunit!”. „Nu! 
îmi spune. Eu îmi iubesc copilul”. „Cum îl iubești de vreme ce nu se 
odihneşte lângă tine? Vrea să plece de acasă, deoarece își dorește un 
alt mediu. Când se află departe de voi, copilul se simte foarte bine. 
Faptul că nu vă vrea arată că și voi sunteți de vină. Nu-l mai iritați. Îl 
nenorocești pe copil așa cum te porți cu el. Poartă-te cu el cu bunătate 
şi răbdare”. După ce i-am spus toate acestea,mă întreabă din nou: „Ce 
să fac, Părinte, că nu ne vrea copilul?”. Cum să te poţi înțelege cu ea? 
Copilul să fie sănătos, iar ea să-l considere nătâng. În cazul acesta 
mama suferă de vătămare de minte. 

Prin constrângere părinţii nu-i ajută pe copii, ci îi sufocă. Mereu le 
spun: „Să nu faci aceasta!”, „Să nu faci aceea!”, „Lucrul acesta să-l faci 
așa”, etc. Însă trebuie să tragă frâiele astfel încât să nu se rupă. Să-i 
mustre cu bunătate pe copii ca să-i aducă pe calea cea bună, iar nu să 
creeze prăpastie între ei. Să facă ceea ce face un grădinar bun atunci 
când plantează un copăcel: îl leagă uşor cu o sforicică de un țăruș, ca 


să nu se strâmbe și să se rupă atunci când îl apleacă vântul într-o parte 
și alta. Îl împrejmuieşte cu un gărduţ și în același timp îl udă și-l 
păzește de capre până îi cresc ramurile. Căci de-l rod caprele nu mai 
este bun de nimic, pentru că nici rod nu face și nici umbră nu tine. 
Numai atunci când îi cresc ramurile, grădinarul îi scoate gărduţul, iar 
copacul rodește și la umbra lui se pot odihni și caprele și oile și 
oamenii. 

Însă părinţii, de multe ori, dintr-o grijă exagerată, vor să-l lege pe 
copil cu sârmă, în timp ce ar trebui să-l lege ușor, ca să nu-l rănească. 
Ar trebui să încerce să-i ajute pe copii printr-o purtare nobilă, purtare 
care cultivă mărinimia în sufletele lor, astfel încât să simtă binele ca 
pe o necesitate. Să le explice ceea ce este bine, pe cât se poate cu 
bunătate, cu dragoste şi cu durere în suflet. Mi-aduc aminte de o 
mamă căreia, atunci când îi vedea pe copilașii ei făcând vreo poznă, 
ochii i se umpleau de lacrimi din pricina durerii și spunea: „Nu așa, 
copilașul meu cel scump”. Și astfel prin pilda vieţii ei i-a învăţat pe 
copii să se nevoiască cu bucurie pentru a scăpa de ispitele vieții și a 
nu se tulbura ușor în fata unei greutăţi, ci a o înfrunta cu rugăciune și 
încredere în Dumnezeu. 

Astăzi, şi cei mici și cei mari trăiesc în lume ca într-un spital de 
nebuni, de aceea este trebuință de multă răbdare și rugăciune. O 
mulțime de copii suferă comoţii cerebrale. Și aceasta deoarece părinții 
întorc puţin mai mult decât trebuie ceasul, care este deja puţin stricat, 
şi astfel arcul se rupe. Este trebuință de discernământ, deoarece un 
copil are trebuință de mai multă răsucire, altul de mai puţină. 
Sărmanii copii sunt expuși la toate curentele. Când aud în diferite 
întruniri: „nu-i respectaţi pe părinți”, „nu respectați nimic”, iar 
mamele încearcă să-i constrângă, atunci reacționează urât. 

De aceea le spun mamelor să se zorească pe ele însele în rugăciune, 
iar nu să-i zorească pe copii. Dacă mama spune copilului mereu „nu”, 
chiar și pentru lucruri mici, iar uneori şi pe nedrept, atunci când va fi 
vorba despre ceva serios, ca, de pildă, când copilul vrea să arunce 
benzină în foc, nu va asculta și va face ceea ce și-a pus în minte, 
pătimind astfel o mare vătămare. Copilul nu înţelege că înăuntrul lui 
„nu” se ascunde dragoste. Iar când crește puţin mai mare, intră la 
mijloc egoismul și se împotrivește atunci când i se face vreo 
observație, spunând: „Nu mai sunt mic, ca să se poarte astfel cu 
mine”. De aceea părinţii trebuie să-l facă pe copil să înțeleagă că, 
precum luau aminte ca el să nu se ardă atunci când era mic, astfel 
trebuie să facă și acum, când s-a mărit, căci există un alt fel de foc. Iar 
copilul trebuie să ia aminte să nu dea drepturi diavolului, ci să-și 
păstreze harul Sfântului Botez. 


Dragostea fără discernământ și exagerată a părinţilor 


- Părinte, o mamă își poate vătăma copilul din pricina dragostei fără 
discernământ? 

- Desigur că poate. Atunci când, de pildă, o mamă își vede copilașul 
că încearcă să meargă dar nu poate şi pentru aceasta îl poartă mereu 
în brațe spunând: „Sărmanul copil, nu poate umbla”, în loc să-l ţină 
puțin de mânuţă. În felul acesta cum va putea învăța copilul să 
meargă? Desigur mama este mânată de dragoste pentru copil dar îi 
face rău prin multa ei purtare de grijă. Am cunoscut un tată al cărui 
fiu terminase serviciul militar, și pe care îl mai ținea de mână pentru 
a-l duce la frizer. „L-am adus pe fiul meu să-l tunzi. Cât vrei și când o 
să termini, ca să vin să-l iau?”. Îl nenorocise pe copil. 

Dragostea trebuie frânată cu discernământ. Dragostea adevărată 
este lipsită de interes, nu are în ea eul personal, ci are cumpătare. Iar 
aceasta este absolut necesară pentru ca dragostea cea multă a femeii 
să nu se irosească fără rost. Odată a venit la mine la Colibă un tânăr 
care era supărat pe părinţii lui. Sărmanii de ei aveau multă dragoste, 
dar nu știau cum să-l ajute. Îmi spunea că părinţii lui îl constrâng, că 
nu-l iubesc, etc. „Ascultă, îi spun, atunci când erai mic şi mama ta te 
îmbrăca cu o grămadă de haine, de ce oare o făcea? Ca să nu răcești, 
sau ca să te sufoci? Fapta aceasta a mamei avea ascunsă în ea multă 
dragoste”. Când, în cele din urmă, a înțeles cât de mult îl iubeau 
părinţii lui, a început să plângă. Mama lui avea multă dragoste, dar cu 
toate acestea nu l-a putut ajuta pe fiul ei, căci prin felul lor de a se 
purta cu el îl făceau să se împotrivească. 

Mama, atunci când este nevoie, trebuie să se poarte și cu severitate 
față de copil. Căci nu-l ajută atunci când cu prea multă ușurință îi ţine 
partea, chipurile, ca să nu se mâhnească. În localitatea Adana era o 
văduvă care avea un copil - loan îl chema - și pe care îl iubea foarte 
mult. Când a crescut puţin l-a dus la un cizmar să înveţe acel 
meșteșug. Copilul a stat la acel meşter o săptămână, după care a 
plecat acasă și i-a spus mamei sale: „Mamă, nu mai este nevoie să 
merg la cizmărie, pentru că deja am învăţat meşteșugul!”. „Dar când l- 
ai învăţat atât de repede?” l-a întrebat aceea. „Dacă vrei, îţi pot arăta 
şi ţie cum se fac papucii, îi spune copilul. Iată, așa se taie talpa, așa se 
pune pielea, şi călcâiul, așa se prind în cuișoare...”. Meșterul Iui era 
foarte bun și a vrut să-l înveţe pe loan meșteșugul cizmăriei deoarece 
era orfan. Când a văzut că a trecut o săptămână și loan nu a mai 
apărut, s-a neliniștit gândindu-se că poate s-a îmbolnăvit și s-a dus la 
mama lui să o întrebe ce face fiul ei. „Ce a păţit loan de nu a mai venit 
la lucru? Nu cumva este bolnav?”. Nu, a răspuns aceea, este bine”. 
„Atunci de ce nu a mai venit la atelier?”. „Dar ce să mai vină? Ionel al 
meu a învăţat deja meșteșugul”. „Cum l-a învățat numai în câteva 
zile?”, o întrebă meşterul. „Uite, îi spune mama lui, ia pielea, o pune 
pe un calapod, o prinde în cuie, îi pune și călcâiul, apoi îl scoate și e 


gata papucul”. Meșterul a început să râdă, a salutat-o și a plecat. Când 
s-a întors la atelier, ucenicii lui l-au întrebat: „Meștere, ce face Ioan?”. 
„Este foarte bine, le răspunse acela. A învăţat deja cizmăria, şi nu 
numai el, ci chiar și mama lui”. 

Acest fel de purtare o văd la mulți părinți. Ei cred că își iubesc 
copiii, dar mai degrabă îi distrug prin felul cum se poartă cu ei. Când 
o mamă, să presupunem, din dragostea exagerată își sărută copilul și 
spune: „în toată lumea nu mai există un copil ca al meu”, atunci îi 
cultivă mândria și bolnăvicioasa încredere în sine. După aceea copilul 
nu mai ascultă de părinți deoarece îşi închipuie că le ştie pe toate. 

Părinţii trebuie să-i ajute pe copiii lor încă de la o vârstă mică să-și 
asume răspunderea pentru ei înșiși. Să facă în sânul familiei anumite 
treburi ușoare și să nu le aștepte pe toate de-a gata. Căci altfel vor 
întâmpina multe greutăți atunci când vor crește mari. Un meșter a 
lucrat din greu și și-a crescut copiii. Aceia însă toată ziua umblau prin 
sat. Apoi s-au căsătorit, dar și atunci le așteptau pe toate de la tatăl 
lor. Atunci când tatăl lor le-a spus că a venit timpul ca ei să-și caute 
singuri de casele lor, copiii i-au spus: „Bine, tată, tu nu ne-ai lăsat 
atunci când eram mici și ne laşi acum când suntem mari și avem 
atâtea obligaţii?”. 


Împărţirea averii 
Părinţii care au posibilități materiale au și datoria să se îngrijească 
de viitorul copiilor lor. Firește, cel mai bine este să le dea o educație 
bună, apoi să-i poarte la studii sau să-i trimită să înveţe un oarecare 
meșteșug, pentru a putea trăi și apoi să-și poată asigura o căsuţă, etc. 
În 1924 când familia noastră a venit în Grecia din Farasa Capadochiei, 
atunci cu schimbul de populaţii, tatăl meu, ca primar al satului, s-a 
îngrijit să-i aranjeze pe toți consătenii noștri. Familia noastră a lăsat-o 
la urmă. Mai târziu frații mei mai mari i s-au plâns: „Tată, te-ai îngrijit 
de toți, dar la noi nu te-ai gândit”. Dacă cineva este singur, din râvnă 
pentru Dumnezeu, din nobleţe, le poate da pe toate și să nu-i pese de 
sine, dar, dacă are familie, trebuie să se gândească și la familia lui. 
Desigur, părinţii nu trebuie să se grăbească să le dea copiilor lor cele 
pe care le au, toate odată, pentru că ei sunt fără experiență și se pot 
avânta la cheltuieli necumpătate, căci viața contemporană le oferă 
bunuri nenumărate. După aceea le va fi milă de ei, dar nu vor mai 
avea cu ce să-i ajute. De asemenea, părinții trebuie să ia aminte ca pe 
copilul care este mai slab să-l ajute materialicește mai mult, dar și mai 
mult moralicește, pentru ca acesta să nu intre în panică din cauza 
nereușitei lui în viață. Dar să caute să-i căpătuiască cu discernământ și 
dragoste pe toți copiii lor, pentru a nu se răci dragostea dintre ei. 
Rar găsești familii unite, care trăiesc duhovnicește, și frați care nu 
se ceartă pentru pământ și avere și nu aleargă la judecătorii. Am 


cunoscut o familie cu șapte membri. Părinţii aveau niște podoabe de 
aur. După moartea lor, copiii au hotărât să le ia fratele care i-a îngrijit. 
Dar acela însă, văzând că sora lor are familie mare și are mai multă 
nevoie, i le-a dat aceleia. Aceea însă le-a dat unui alt frate de-al lor, 
iar acela la altul și, în cele din urmă, au ajuns din nou la primul. Adică 
s-a întâmplat exact cum au făcut acei părinți despre care citim în 
Patericu7. La urmă, nici acela nu a vrut să le țină și le-a dat la o 
biserică. 


PARTEA A TREIA COPIII ȘI DATORIILE LOR 


«Binecuvântarea părinţilor este 

cea mai mare moștenire pentru copii. 
De aceea ei trebuie să se îngrijească 
să o dobândească». 


CAPITOLUL 1 Copiii - bucuriile și greutățile lor 


Copiii mici 

- Părinte, am observat că pruncii zâmbesc în timpul Sfintei Liturghii. 

- Asta nu o fac numai în timpul Sfintei Liturghii. Pruncii sunt într-o 
permanentă legătură cu Dumnezeu, deoarece nu au griji. Ce a spus 
Hristos despre ei? „Îngerii lor în ceruri pururea văd fata Tatălui Meu, 
Care este în ceruri” (Mt.18,10). Copiii mici au comuniune cu Dumnezeu 
și cu îngerul lor păzitor, care este mereu lângă ei. În somnul lor uneori 
râd, alteori plâng, pentru că văd diferite lucruri. Deseori îl văd pe 
îngerul lor păzitor, care îi mângâie, îi prinde de mânuţe, iar aceștia 
râd, alteori văd pe diavolul sub diferite chipuri urâte și plâng. 

- Dar de ce se apropie diavolul de prunci? 

- Aceasta îi ajută să caute protecția mamei. Căci de nu ar exista 
această frică, pruncii nu ar simţi nevoia să alerge în brațele mamei lor. 
Pe toate le îngăduie Dumnezeu pentru binele nostru. 

- Cele pe care copiii le văd atunci când sunt mici, le mai țin minte 
când cresc mari? 

- Nu, le uită. Dacă ar ţine minte copilul de câte ori l-a văzut pe 
îngerul său păzitor, ar cădea în mândrie. De aceea, le uită atunci când 
crește mare. Dumnezeu în toate lucrează cu înțelepciune. 

- Pruncii văd aceste lucruri după botez sau înainte? 

- Desigur că după botez. 

- Părinte, un copil nebotezat se poate închina laSfintele Moaște? 

- De ce să nu poată? Fl poate fi chiar și binecuvântat cu Sfintele 
Moaşte. Astăzi am văzut un copil ca un îngeraș. „Unde îţi sunt 
aripioarele?” l-am întrebat, dar nu a știut ce să-mi răspundă. La 
Colibă, atunci când vine primăvara și înfloresc copacii, pun bomboane 
pe ramurile arbuștilor de lângă gardul chiliei, și le spun copiilor care 
vin la mine: „Mergeţi și luați bomboane din copaci, pentru că de va 
ploua, se vor topi”. Unii copii mai inteligenţi își dau seama că le-am 
pus eu și râd, alții cred că le-am plantat, iar alţii stau pe gânduri. 
Copiii mici au nevoie și de puţină însorire. 

- Dar puneţi multe bomboane, Părinte? 

- Da, de ce nu? Dulciurile cele bune nu le dau celor mari, ci le țin 
pentru copiii de la Atoniadă (Seminarul teologic din Sfântul Munte 
Athos). Pentru cei mari am numai rahat. Iată, aseară am plantat aici 
nişte bomboane și ciocolată, iar astăzi au răsărit. Le-aţi văzut? Timpul 
a fost bun, pământul afânat, pentru că a fost săpat bine, și îndată au 
răsăritus). 

Să vedeţi ce grădină de flori o să vă fac! Nu va mai trebui să 
cumpărăm bomboane și ciocolată pentru copii. Ce? Nu putem avea și 
noi producția noastră? 


- Părinte, câțiva închinători au văzut ciocolatele pe care le-aţi pus în 
pământ, pentru că se vedea ambalajul lor ieșit în afară, și s-au mirat, 
spunând: „Un copil mic trebuie să le fi pus acolo”. 

- Nu le-ai spus că le-a pus un copil mare? 


Îngerul păzitor ocrotește copiii 

- Părinte, de ce Dumnezeu îi dă fiecărui om câte un înger păzitor, de 
vreme ce El însuși ne poate ocroti? 

- Faptul că Dumnezeu rânduieşte fiecăruia înger păzitor arată grija 
deosebită a lui Dumnezeu pentrufăptura Sa, și trebuie să-l fim 
recunoscători pentru aceasta. Îngerii ocrotesc în mod deosebit pe 
copiii cei mici și încă cu câtă grijă îi păzesc! Odată doi copii se jucau 
pe un drum. Unul dintre ei a luat o piatră în mână și a vrut să-l 
lovească pe celălalt în cap. Acela însă nu vedea ce vrea să facă 
prietenul său. Dar în ultima clipă se vede că îngerul său l-a făcut să 
vadă ceva, a sărit într-o parte și piatra nu l-a lovit. Altădată o mamă a 
luat împreună cu ea la ogor pe pruncul ei. După ce l-a alăptat, l-a pus 
în leagăn, și s-a dus să lucreze. După puţină vreme s-a întors la copil și 
s-a înspăimântat de cele pe care le-a văzut. Copilul ținea în mână un 
şarpe şi se uita la el. Ce se întâmplase? După ce l-a alăptat pe copil, 
rămăsese puţin lapte în jurul gurii lui. Un șarpe mirosind laptele s-a 
dus și a început să-l lingă, iar copilul l-a prins cu mânuţa sa și nu-i 
dădea drumul. Văzând mama acestea a început să strige. Copilul 
speriindu-se a dat drumul șarpelui și acesta a fugit. Dumnezeu îi 
păzește pe copii. 

- Părinte, atunci de ce mulți copii suferă de boli, etc.? 

- Dumnezeu ştie ce-i foloseşte fiecăruia și de aceea îi dă cele ce i se 
potrivesc. Mu-i dă omului ceva care să nu-l folosească. Vede, de pildă, 
că mai mult ne va folosi dacă ne va da vreun cusur, sau vreo neputinţă 
trupească, decât dacă ne va proteja să nu ne lovim și astfel să 
rămânem cu vreo invaliditate. 


Botezul 

- Părinte, ce se va întâmpla cu locuitorii din Epirul de Nordu» 
atunci când vor muri, deoarece sunt nebotezaţi? 

- Cei mai mulți dintre ei au fost botezați cu așa numitul „botez al 
aerului” {20}. 

Există şi infirmiere care botează pruncii cu acest fel de botez. O 
infirmieră a botezat un copil într-un lighean cu apă. Se gândea că 
acest fel de botez este mai bun decât cel al aerului. Dumnezeu a văzut 
intenţia ei cea bună și a luat în considerare cele făcute de ea. Dacă ați 
şti cât de mult har au cei de curând botezați! Odată am cunoscut că 
între trei sute cincizeci de persoane se afla o femeie de curând 
botezată. Când am întrebat cine este acea femeie, mi-au răspuns că 
este o turcoaică care abia se botezase. Fata ei strălucea. Pe lângă ea 


ceilalți semănau cu niște barbari. 

- Părinte, este corect ca la botez pruncilor să se dea două nume? 

- Dacă din această pricină ajung să se certe și chiar să se despartă, 
să le dea și trei nume. Cu toate că numele frumoase de sfinți, oamenii 
de astăzi le-au făcut... Viky, Bebe, Mimi.... 

- Părinte, o mamă și-a pierdut copilul în luna a cincea şi acum este 
mâhnită, deoarece copilul s-a născut mort și nici măcar botezul 
aerului nu i-au putut face. 

- Dacă nu a fost vinovată ea, atunci să aibăîncredere în mila lui 
Dumnezeu, căci El are socoteala Lui cu toţi acești copilași. 

- Părinte, mama mea mi-a spus că frățiorul meu a murit la câteva 
ore după ce s-a născut și nu a apucat să-l boteze. I-am spus să-l întrebe 
pe duhovnicul ei despre aceasta. 

- Dacă a vrut să-l boteze, dar nu a apucat, are circum-stanțe 
atenuante. Vezi altele fac avorturi și își omoară copiii și nu le pasă. 
Noi nu știm judecăţile lui Dumnezeu. Ar fi fost un păcat greu dacă din 
nepăsare nu l-ar fi botezat pe copil și ar fi murit astfel. Tu ai privit 
problema aceasta prin prisma raţiunii. lar aceasta este teologia 
raționalismului. Odată am spus unor creştini despre un copil din 
Epirul de Nord, care a fost botezat de trei ori. Odată bunica, altădată 
bunicul și a treia oară mama copilului, dar fiecare în ascuns de 
ceilalți. Atunci sare unul și spune: „Aceasta este anti-canonic”. „Măi 
creştine, dar oare acest copil a fost botezat canonic (Adică conform 
rânduielilor bisericești) de trei ori? Nu, ci acest copil a fost 
binecuvântat de trei ori”. 

- Părinte, Dumnezeu iconomiseşte ca oamenii să vadă în somn pe 
rudele lor adormite și să vorbească cu ele, pentru a se întări în 
credință și în pocăință? 

- Da. Dar oare nu v-am povestit acea întâmplare? Un monah din 
Sfântul Munte era dintr-un sat care se afla pe teritoriul bulgar, în care 
erau mulți oameni nebotezaţi. Acela mi-a spus că atunci când era încă 
mirean l-a văzut în somn pe nepoțelul său, care murise cu puţin timp 
mai înainte și care se afla acum în afara unei grădini frumoase și 
plângea. În grădină se aflau mulți copilaşi care se jucau bucuroși. „De 
ce nu mergi și tu înăuntru?”, l-a întrebat. „Cum să intru de vreme ce 
sunt nebotezat?” a răspuns el. După acest vis, acela a mers de îndată și 
s-a botezat, după care i-a povestit preotului cele pe care le-a văzut în 
somn. Astfel a rânduit Dumnezeu ca să înțeleagă și ceilalți cât de mare 
este vrednicia Botezului. După aceea, toți din acel sat au început să-și 
boteze copiii. 

- Părinte, există părinți care au numai cununia civilă și vor să-și 
boteze copiii. Este îngăduit aceasta? 

- De ce să nu fie îngăduit? De altfel cu ce sunt vinovați sărmanii 
copilași? Faptul că aceşti părinți vor să-și boteze copiii arată că mai au 


ceva bun înlăuntrul lor, nu sunt cu totul nepăsători. Se vede că undeva 
au încurcat treburile. Dacă vrea cineva să-i ajute pe unii ca aceștia, 
mai întâi trebuie să vadă pentru care motiv nu au făcut cununia 
religioasă și după aceea de ce vor să-și boteze copiii. 

- Părinte, o monahie care a botezat un copil atunci când era în 
lume, în afară de rugăciunea pe care o face pentru el, trebuie să-i 
trimită şi daruri, aşa cum se obișnuiește? 

- Acum, că s-a făcut monabhie, este slobozită de astfel de lucruri. 
Dacă vor părinţii monahiei să-i trimită daruri, o pot face. Monahul va 
ajuta numai cu rugăciunea. 

- Adică numai dacă părinţii se vor hotărî singuri să facă aceasta? 

- Da, să nu-i oblige monahia. Să facă rugăciune pentru ca Dumnezeu 
să-i lumineze. În orice caz nașul are o mare răspundere. Odată părinții 
mei au făgăduit unei familii cunoscute că cineva din familia noastră le 
va boteza un copil de al lor. Atunci când a sosit vremea botezului, toți 
ai casei noastre lipseau și mi-au spus să-l botez eu. Pe atunci aveam 
doar șaisprezece ani și nu voiam să-l botez, pentru că îmi dădeam 
seama de răspunderea pe care o luam asupra mea. Mă aflam într-o 
situație dificilă. În cele din urmă m-am rugat: „Dumnezeul meu, dacă 
acesta va deveni un om bun ia de la mine toți anii și dă-i lui, iar dacă 
va deveni rău, ia-l acum când este îngeraș”. Și astfel l-am botezat și l- 
am numit Pavel. Dar după o săptămână a murit. Și astfel acum se află 
în cer în siguranță. 


Copiii orfani 

- Părinte, dacă tatăl unor copii a murit, este bine pentru ei să-l vadă 
mort? 

- Este mai bine să nu-l vadă. Vezi, dacă unui om mare încerci să-i 
spui cu grijă despre moartea vreunui apropiat de al său, cu cât mai 
mult copiilor. 

- Dar până la ce vârstă să le ascundem aceasta? 

- Depinde și de ce fel de copil este. 

- La mormântul lui îi putem duce? 

- Da, la mormânt îi pot duce și le pot spune: „Tatăl vostru a plecat 
de aici în cer. Dacă sunteţi cuminţi, va veni din cer să vă vadă”. Mi- 
aduc aminte că atunci când a murit bunica mea, părinții mei m-au dus 
la casa unor cunoscuţi ca să nu văd înmormântarea și să nu aflu că a 
murit. Îmi găseau tot felul de jocuri ca să mă distrez. Eu râdeam, iar 
aceia plângeau. Când m-am întors acasă întrebam: „Unde este 
bunica?”. „O să vină”, îmi răspundeau. Eu o așteptam pe bunica, dar 
după câtva timp am aflat că murise. Nu-i ajută pe copii să vadămoarte 
pe persoanele lor iubite. 

- Părinte, copiii mici sunt mult mai îndureraţi atunci când le moare 
mama. 


- Da, copiii suferă mai mult atunci când sunt lipsiți de mamă, decât 
atunci când le lipsește tatăl. Rar se întâmplă ca după moartea mamei, 
tatăl copiilor să le fie ca o mamă. Însă acești copii se vor mângâia în 
Rai. Acolo vor primi multe bucurii pentru mâhnirea suferită aici. Un 
copil orfan va intra în Rai cu mai puține „unități” precum și cei de 
același neam din străinătate intră în facultate fără examene, pentru 
că sunt închiși într-o anumită lege. 

Adică pe copiii orfani îi cuprinde legea lui Dumnezeu și vor intra în 
Rai cu mai puţină osteneală, în timp ce ceilalți trebuie să se 
ostenească mult. Eu îi fericesc pe copiii care au fost lipsiți de 
dragostea părinților lor, pentru că au izbutit să-L facă pe Dumnezeu 
Tată al lor încă din această viață și în același timp și-au depus în Casa 
de Economii a lui Dumnezeu dragostea părinţilor lor de care au fost 
lipsiţi și care se mărește prin adăugare de dobândă. 

Dar și în această viață Bunul Dumnezeu îi va ajuta pe acești copii, 
pentru că din clipa în care îi ia pe părinţii lor EI este, într-un anumit 
fel, obligat să-i ocrotească. Ce spune proorocul David? „Pe orfan și pe 
văduvă va sprijini” (Ps. 145, 9). Fireşte, Dumnezeu îi iubeşte mai mult 
şi are mai multă grijă de ei. Iar acestor copii Dumnezeu le dă mai 
multe drepturi în această viață decât altora. Dacă orfanul întoarce 
butonul spre bunătate, sporește foarte mult. Iar dacă va spune: „Eu am 
fost chinuit, lasă acum să-i chinuiesc și eu pe alții”, se va distruge. 

- Părinte, faptul de a fi orfan are urmări neplăcute pentru toată 
viața omului? 

- Ce sunt cuvintele acestea pe care le spui? Se poate ca orfanii să fie 
puțin mai sfioşi, mai retrași — nu au acea bucurie și vioiciune pe care o 
au copiii care se hrănesc din belșug cu afecțiunea părintească — însă 
această sfială este ca o frână care îi ajută în această viață, dar în 
același timp învistierește și în cealaltă. Și crezi, oare, că Dumnezeu nu 
vede această sfială a lor și nu-i va căpătui mai târziu? De aceea mai 
ales pe orfanul de mamă trebuie să-l îmbrățișăm cu durere și cu 
dragoste fierbinte, pentru a se încălzi și a prinde mai întâi curaj, după 
care să-și deschidă inima. Iaratunci când are mărime de suflet, trebuie 
să-i frânăm bine marele lui entuziasm, ca nu cumva să pătimească 
ceva în încercarea lui de a-și manifesta marea sa recunoştinţă. Sfântul 
Arsenie Capadocianul a crescut orfan și de mamă și de tată. Dacă nu 
ar fi înfruntat aceasta duhovnicește, cu mărime de suflet, ar fi trebuit 
să fi fost un om chinuit, cu probleme psihologice. Dar ai văzut ce 
bărbăţie a avut şi ce nevoinţe a făcut? Și ceea ce mă impresionează și 
acum este faptul că și oasele lui erau ca bumbacul, ca buretele. La 
dezgroparea sa, atunci când au scos moaștele lui, coastele șivertebrele 
se sfărâmau atunci când le zgâriam puţin. Numai două vertebre, 
bazinul și gamba piciorului erau oarecum mai tari. Cum a putut face 
atâtea călătorii pe jos, fiind atât de bolnăvicios? Pășea de parcă 


plutea. Aici poate vedea cineva puterea suprafirească pe care i-a dat-o 
Dumnezeu. Dacă Hristos a făcut lucruri atât de mari, oare de creșterea 
orfanilor nu va putea purta grijă? 


Îngrădirea copiilor este necesară până la maturizarea lor 

Copiii trebuie să simtă sfaturile ca pe o mare necesitate, mai ales în 
vârsta critică a adolescenţei, pentru a nu aluneca pe povârnișul cel 
dulce al plăcerilor lumești care umplu sufletul de neliniște și îl 
depărtează de Dumnezeu pentru veșnicie. Trebuie să intre în noima 
ascultării. Să înțeleagă că în ascultarea față de părinţi se ascunde 
interesul lor propriu şi astfel să asculte cu bucurie și să se miște liber 
în spaţiul duhovnicesc. 

Vedeţi cum îngrădim libertatea copilului mic? Embrionul este 
îngrădit nouă luni în pântecele maicii lui. Pe noul-născut îl bagă în 
leagăn. Apoi, după cinci-șase luni îi pun și gărduț. Când creşte mai 
mare nu este lăsat singur afară, ca să nu se lovească sau să cadă de pe 
vreo scară. Căci de va fi lăsat liber, va cădea și va muri. 

Toate acestea sunt absolut necesare pentru a crește copilul în 
siguranță. Se pare că îl lipsesc de libertate, dar fără aceste măsuri ar fi 
fost în primejdie să moară din prima clipă. Copiii însă nu înţeleg, nici 
atunci când sunt mici că au nevoie de îngrădire, dar nici atunci când 
cresc mai mari că au nevoie de altfel de îngrădire, și pentru aceasta 
cer libertate. Dar ce fel de libertate poate fi aceasta? Libertate pentru a 
se schilodi? Însă prin libertatea aceasta ajung la distrugere. Copiii 
trebuie să înțeleagă că până la terminarea studiilor lor, până atunci 
când îşi vor lua diploma și până când se vor maturiza și vor ajunge 
oameni în toată firea, au trebuință de o oarecare îngrădire. Pentru că 
de se vor schilodi chiar și numai o singură dată, se vor distruge. 
Trebuie să simtă îngrădirea ca pe o nevoie, ca pe o binecuvântare a lui 
Dumnezeu, şi astfel să fie recunoscători părinţilor lor pentru aceasta. 
Să înțeleagă că ceea ce fac părinţii o fac din dragoste, nici un tată sau 
vreo mamă nu și-au îngrădit vreodată copilul din răutate, chiar dacă s- 
a purtat cu ei cu barbarie. Și deși părinții îi constrâng puțin mai mult 
pe copii, totuși în aceasta se ascunde multa lor dragoste. Și o fac cu 
intenţie bună, ca ei să fie atenți și să nu fie expuși la primejdii. Se 
poate ca un grădinar pentru mai multă siguranță să lege cu sârmă 
copăcelul pe care îl plantează și astfel să se rănească puţin, dar Bunul 
Dumnezeu, văzând că se rănește coaja copăcelului, îi închide rana în 
scurtă vreme. Și dacă Dumnezeu închide rana copăcelului, cu atât mai 
mult se va îngriji de făptura Sa. Adică dacă părinții l-au strâns pe copil 
puțin mai mult și s-a rănit puţin, oare nu-l va vindeca Dumnezeu? 

Iar copiii trebuie să discute cu părinţii lor şi să le spună gândurile. 
Așa cum monahul în mănăstire are pe stareţul său, căruia îi spune 
gândurile sale și astfel se ușurează, la fel și copilul trebuie să aibă o 


apropiere sufletească de părinţii lui. În mod normal copilul trebuie să 
se mărturisească mai întâi mamei și apoi duhovnicului. Deoarece, 
precum atunci când copilul se lovește la picior părinții merg împreună 
cu el la medic și îl întreabă ce trebuie să facă pentru a se vindeca 
piciorul, tot astfel ei trebuie să știe și ce fel de probleme îl frământă pe 
copil, pentru a-l ajuta. Dacă acesta îşi spune problemele sale sufletești 
numai la duhovnic, atunci cum vor putea părinții să-l ajute, neștiind 
ce anume îl preocupă? 


Dificultățile copiilor în timpul studiilor 

Unii copii care sunt ageri la minte au uneori probleme și se 
chinuiesc. Ei vor să le aranjeze pe toate cu mintea lor și vor să facă 
lucruri mai presus de puterile lor. Au o minte puternică, dar nu știu să 
pună frână. Fac experienţe cu ei înșiși, ca și cum ar vrea să vadă cât 
rezistă, şi astfel se chinuiesc. Dacă se vor smeri, agerimea minții lor îi 
va ajuta să sporească. În timp ce copiii care nu au această agerime a 
minții nu întâmpină astfel de probleme, dar nici nu-și fac probleme de 
conștiință în sensul cel bun. 

Mulţi dintre studenţi, deşi au învăţat bine lecţiile, nu se duc să-și 
dea examenele pentru că se tem că nu vor scrie bine. Și cu toate că ei 
ar putea face față cu ușurință examenelor, își creează ei înșiși, din 
pricina fricii, o stare de panică. Dar dacă ei ar spune cu smerenie: 
„Rugaţi-vă pentru mine ca să merg bine la examene, pentru că singur 
nu cred că o să reușesc. Dar cu rugăciunile voastre voi încerca”, 
atunci, prin faptul că se smeresc, vor primi și harul lui Dumnezeu și 
iluminarea dumnezeiască. Pe lângă aceasta, înainte de a începe 
examenele să se roage Sfântului lor ocrotitor, iar acela îi va ajuta 
potrivit cu credința și evlavia pe care o au. 

- Părinte, o fată care studiază în străinătate mi-a scris următoarele: 
„Îmi spune gândul că niciodată nu voi putea spori duhovniceşte”. 

- Bine, dar acel suflet tocmai în Europa s-a gândit să facă acest 
lucru? Acolo nu a mers să sporească duhov-nicește, nici ca să se 
închinovieze, ci să dobândească numai cele ce îi sunt necesare pentru 
profesia ei. Să încerce să-și păstreze starea duhovnicească pe care o 
are și să nu caute acolo sporire duhovnicească. De altfel europenii 
sunt avansați în științe și nu în cele duhovnicești. Să nu se silească pe 
sine mai mult decât poate și să nu le dea prea mare importanță, nu 
merită ca cineva să-și lipească inima și să sufere pentru acestea. Ci să 
considere şederea la studii numai ca pe unserviciu militar. În armată 
soldatul se osteneşte mult, și uneori superiorii lui se poartă cu el 
foarte aspru, în timp ce acolo, la studii, oamenii se poartă cel puţin cu 
politeţe, chiar dacă aceasta este numai exterioară și fățarnică, 
rezultată din mentalitatea europeană. Prin urmare era firesc să 
întâlnească astfel de greutăţi, pentru că și în Grecia întâlnim lucruri 


asemănătoare, numai că în Grecia, ca ţară ortodoxă cum este, cei care 
sunt interesați de sporirea lor duhovnicească pot găsi sprijin 
duhovnicesc. Cu puţină răbdare și atenţie vor trece greutățile. De 
vreme ce se află acolo, să folosească timpul liber pentru studiu și 
rugăciune, ca să se hrănească și duhovnicește. Străduința pe care ova 
depune pentru studiile ei o va absorbi și o va ajuta să se înstrăineze de 
orice gând rău sau ispită tinerească. 


CAPITOLUL 2 Respectul și dragostea copiilor față 
de părinți 


Respectul copiilor faţă de părinţi și de cei mai mari 

Copilul, atunci când este mic, nu face nimic, ci numai părinții lui 
din dragoste se îngrijesc de mâncarea, de îmbrăcămintea și de 
celelalte ale lui. Și chiar dacă uneori mai face câte o trebușoară, asta 
nu înseamnă că prin ea răsplătește osteneala sau cheltuielile pe care le 
fac părinţii lui pentru el. Dar atunci când copilul creşte și nu înţelege 
cât de mult i-au oferit părinţii lui, aceasta este foarte grav. 

Mai demult părinţii îl băteau pe copil, iar acela primea bătaia fără 
gânduri de împotrivire. De multe ori el nici nu-și dădea seama pentru 
ce lua bătaie. Astăzi însă orice le-ai spune copiilor, ei îți răspund la 
toate cu „De ce?” și îţi vorbesc împotrivă. Nu au deloc simplitate, ci pe 
toate le trec prin sită. Dar harul dumnezeiesc nu vine astfel. Atunci 
când copilul nu-l simte pe tatăl său ca tată și nu primește certarea lui, 
este un copil fals. Unii copii, atunci când părinţii lor le fac o mică 
observație, îndată spun: „O să-mi tai venele”. În situaţia aceasta ce să 
mai facă părinţii cu ei? Cedează la toate mofturile lor și în cele din 
urmă copiii se distrug. 

Copilul trebuie să înțeleagă că, dacă uneori părinţii lui îi mai dau 
câte o palmă, nu o fac din răutate, ci din dragoste, pentru a se 
îndrepta, a deveni mai bun și a se bucura mai târziu. Noi, atunci când 
eram mici, fie că părinţii noștri ne mângâiau, fie că ne băteau, fie că 
ne sărutau, pe toate le primeam cu bucurie, ne dădeam seama că pe 
toate le făceau pentru binele nostru. Aveam mare încredere în ei. 
Uneori unul dintre noi era vinovat iar mama îl certa pe altul, pentru 
că nu apuca să facă judecată”. Însă vinovatul, văzând că a fost certat 
altul în locul său, spunea „eu am greșit”, deoarece îl mustra conștiința 
și astfel celălalt era îndreptățit. 

În familie copiii trebuie să aibă respect atât față de părinţi, cât și 
față de cei mai mari. Să simtă respectul, supunerea și recunoştinţa față 
de cel mai mare ca pe o necesitate. Iar cei mai mari să aibă dragoste 
față de cei mai mici, să-i ajute și să-i ocrotească. Atunci când cel mai 
mic îl respectă pe cel mai mare, iar cel mai mare îl iubeşte pe cel mai 
mic, se creează o frumoasă atmosferă familială. Tatăl meu adeseori 
îmi spunea: „Să faci ascultare de fratele tău mai mare”. Noi știam că 
tatăl nostru ne iubeşte pe toți și de aceea aveam multă îndrăzneală la 
el. Însă față de fratele nostru mai mare, la care nu aflam dragostea 
tatălui nostru, făceam mai multă ascultare (Starețul avea șapte frați). 

Atunci când soții au dragoste între ei şi copiii au respect fată de 
părinții lor, viaţa în familie este pașnică, merge ceas. Într-o astfel de 
familie niciodată fiul cel mai mare nu spune mamei sale: „Mamă, te 


rog ca lucrul acesta să nu-l mai faci!”, sau: „De ce ai făcut aceasta 
astfel, iar pe cealaltă invers?”, şi nici tatăl nu vorbeşte mamei în felul 
acesta. Cel mai mare poate face glume cu cel mai mic, ca să-l facă să 
se bucure, însă cel mic nu trebuie să dobândească îndrăzneală prin 
bucuria ce o simte din gluma celui mare. Atunci când eram la 
Mănăstirea Stomiu și coboram câteodată să cumpăr diferite materiale, 
un copilaș a cărui casă era lângă drum, de îndată ce mă vedea, venea 
lângă mine, iar eu îi sărutam mâna. Mai apoi se obișnuise astfel, iar 
atunci când mă vedea alerga și-mi dădea el singur mâna să i-o sărut, 
iar eu i-o sărutam. Însă după o vreme părinții lui mi-au spus: „Părinte, 
nu-i mai sărutați mâna, pentru că atunci când vede preoţi, aleargă la 
ei şi le întinde mâna ca să i-o sărute, iar dacă nu i-o sărută începe să 
plângă”. 


Dragostea copiilor față de părinţi după căsătoria lor 

Bunul Dumnezeu a rânduit lucrurile în așa fel încât cei doi soţi să se 
lege cu o astfel de dragoste, care să-i facă să-şi părăsească chiar și 
părinţii. Dacă nu ar exista această dragoste, nu s-ar putea întemeia 
nici o familie. Misiunea părinţilor se termină odată cu aranjarea fiilor 
lor. Dar şi după aceasta copiii lor le datorează mult respect și numai 
acea dragoste care li se cuvine părinţilor. Nu vreau să spun prin 
aceasta că nu trebuie să-și iubească părinții, ci mai întâi între ei să 
aibă multă dragoste şi apoi să-și iubească și părinții. Să se iubească 
între ei atât de mult, încât din belșugul dragostei lor să dea și 
părinţilor lor, împreună cu tot respectul și recunoştinţa cuvenită lor. 
Iar dragostea lor să fie nobilă, încât fiecare soț să poarte grijă, cât 
poate de mult, de părinţii celuilalt. 

În păstrarea unităţii familiei ajută foarte mult ca bărbatul să-și 
iubească femeia mai mult decât pe mama sa și decât pe oricare altă 
rudă sau persoană iubită. Dragostea lui față de părinţii săi să se 
canalizeze prin intermediul femeii sale. Firește că, același lucru 
trebuie să-l facă şi femeia. 

Cunosc soţi care, la începutul căsniciei lor au avut probleme între 
ei, deoarece femeia sau bărbatul și-a iubit mama cu o dragoste 
exagerată. Iar aceasta se datorează mărimii de suflet pe care o au; simt 
o mare recunoștință pentru mama lor. Dar încet-încet, după ce s-au 
legat între ei, a dispărut această problemă. Nu ar fi fost firesc dacă 
dintru început s-ar fi iubit unul pe altul cu o astfel de dragoste care să 
fi covârșit dragostea fată de mamă. 

Atunci când soțul își respectă părinţii, aceasta îi face cinste, precum 
şi norei îi face cinste să-şi respecte și să-și iubească soacra, pentru că a 
născut pe bărbatul ei, l-a crescut și, acum când este mare se bucură ea 
de el. Iar toate acestea se întipăresc în sufletele copiilor lor. 

Atunci când se însoară fiul unei mame care până atunci a aflat 


multă ușurare din dragostea pe care acesta i-a arătat-o, aceasta este 
cuprinsă de sentimentul pe care îl are copilul cel mai mare atunci 
când vede în brațele mamei sale un prunc, căci bătrânii se fac din nou 
precum copiii. Vezi, dacă nu-și taie cineva patimile atunci când este 
tânăr, cu cât crește mai mare cu atât îi slăbeşte voinţa, iar patimile se 
măresc și mai mult. Nora însă nu trebuie să ia lucrul acesta în nume 
de rău. Iar dacă va trebui să o îngrijească pe bătrâna ei soacră, să facă 
puţină răbdare, ca să nu-și piardă răsplata ce i se adună pentru 
îngrijirea ce i-o arată. Dacă acum o va sluji cu răbdare, mai târziu, 
după ce va trece osteneala, se va bucura pentru binele ce l-a făcut. 

Fireşte că şi soacra trebuie să-și iubească nurorile ca pe fiicele ei. 
Bunica mea - mama tatălui meu - o iubea pe mama mea mai mult 
decât pe tatăl meu. Atunci când s-au căsătorit frații mei, vecinele 
spuneau: „Să vezi ce o să se întâmple acum când vor veni nurorile...”. 
lar mama mea le întreba: „De ce spuneţi aceasta? Soacra mea mă 
iubește pe mine mai mult chiar decât pe fiica ei. Așadar de ce să nu-mi 
iubesc și eu astfel nurorile mele?”. Și într-adevăr, le iubea și ea ca pe 
fiicele ei. 


Bătrâneţele îl smeresc pe om 

Cât de mult se smerește omul la bătrâneţe! Bătrânii îşi pierd încet- 
încet puterile lor și seamănă cu șoimii care au îmbătrânit. Atunci când 
șoimul îmbătrâneşte, îi cad penele și aripile lui seamănă mai apoi cu 
un pieptene mare ce are mai mulți dinți rupți. Mi-aduc aminte că în 
Mănăstirea Filoteu:22y era un proiestos:23) originar din Smirna, care în 
1914 se dusese voluntar în Albania pentru a se răzbuna pe turcii care 
îi uciseseră tatăl. 

Odată a prins un turc și a vrut să-l omoare. Dar acela i-a spus: 
„Religia noastră este neomenoasă. Ne poruncește să omoram pe 
ceilalți. A voastră însă nu este așa. Hristos vă spune să nu omorâţi”. 
Atât de mult l-au mișcat aceste cuvinte, încât de îndată ce le-a auzit și- 
a aruncat pușca și a plecat în Sfântul Munte să se facă călugăr. S-a 
făcut și călugăr, a ajuns şi proiestos, dar spiritul de luptător din el nu 
l-a părăsit. Îndeplinea toate ascultările şi avea atârnate de centura sa 
toate cheile de la magaziile mănăstirii. Nimeni nu îndrăznea să-i 
vorbească. Dacă vreun părinte uita să-l strige cu întreaga formulă de 
adresare: „Prea Cuvioase Părinte Spiridon”, se făcea ca o fiară. Odată, 
în Postul Mare, au mers la mănăstire niște tâlhari și au cerut brânză. 
„Măi, mistreţilor, tocmai acum, în Postul Mare cereți brânză?” le-a 
spus și i-a alungat. Altă dată părinții din mănăstire desfăcuseră 
policandrele bisericii pentru a le curăța. Tâlharii văzând că străluceau 
diferite bucăţi din policandre au crezut că sunt din aur. Au mers deci 
şi le-au luat și le-au pus în saci, după care au adunat toți catârii din 
împrejurimile mănăstirii, ca să le transporte. De îndată ce Părintele 


Spiridon i-a zărit, i-a prins și le-a golit sacii. „Măi neisprăviţilor, 
bronzuri sunt acestea, bronzuri ca şi voi!”. Nu se temea deloc. Însă la 
bătrâneţele lui s-a îmbolnăvit și s-a smerit. Părinții m-au pus să-l ajut 
puţin. Odată mi-a spus: „Averchie:2, fă rugăciune, căci nu mă simt 
bine!”. 

M-am ridicat şi am început să rostesc: „Doamne, Iisuse Hristoase, 
miluieşte pe robul Tău, Prea Cuviosul Spiridon”. „Prostule, spune «pe 
Spiridon»!”, mi-a strigat. Cât de mult îl smeriseră boala și bătrâneţele! 
Însă atunci când era sănătos, ai fi îndrăznit oare să nu-i spui: „Prea 
Cuvioase Părinte Spiridon”? 

Iată, şi tatăl meu la bătrâneţe a fost smerit de o muscă. Într-o zi sora 
mea l-a găsit plângând. „Tată, ce ai păţit? îl întreabă. Nu cumva te-a 
supărat vreun nepoţel?”. „Nu, nu, îi spune. Ce este omul?! Am încercat 
să omor o muscă cu pliciul și nu am putut. Dădeam s-o lovesc, dar ea 
fugea. Atunci când eram tânăr, ocheam atât de bine, încât pe Teti 
(răsculații turci) nu-i omoram, ci îi răneam numai și astfel îi forțam să 
se predea. La vârsta de şaisprezece ani am rănit un leu și m-am luptat 
apoi cu el, iar acum să nu pot omorî o muscă? Nimic nu este omul”. Se 
simțea sărmanul un nimic, ca și cum nu ar fi făcut nimic în viaţa sa. 

Şi în Sfântul Munte la bolniţele mănăstirilor cât de mult se smeresc 
bătrâneii! Trec printr-a doua „tundere”. Le scurtează părul, ca să nu se 
îngreuieze să-i spele cei ce îi slujesc. Le taie și bărbile, pentru că le 
curge saliva și mâncarea și apoi cum să-i mai curețe? Aceasta este 
ultima „tundere”. O tundere cu adevărat în smerenie. 


Răsplata pentru îngrijirea bătrânilor 

Cum a ajuns lumea de astăzi! În Farasa și în Epir oamenii îngrijeau 
nu numai pe bătrânii lor, ci chiar și animalele care îmbătrâneau. Nu 
vorbim de catâri, dar nici animalele a căror carne se mânca nu erau 
omorâte. Boii bătrâni, de pildă, cu care arau, erau îngrijiţi, pentru că 
oamenii spuneau: „Am mâncat pâine de pe urma lor”. Adică animalele 
de muncă, care lucrau la ogor, aveau parte de bătrâneţi bune. Iar 
atunci oamenii nu aveau mijloacele pe care le au astăzi. Trebuiau să 
macine făina cu moara purtată cu mâna, s-o facă măruntă pentru a o 
putea mânca sărmanul animal. Dar lumea de astăzi a deviat. Nu se 
mai îngrijesc nici de oameni, darămite de animale. 

Niciodată în viața mea nu m-am simțit atât de bine ca în acele 
puţine zile în care mi s-a poruncit să îngrijesc de un părinte bătrân. 
Îngrijirea de bătrâni are mare răsplată. Mi-aduc aminte că se vorbea 
mai demult în Sfântul Munte despre un frate începător care avea un 
diavol înfricoșător. Acela fusese rânduit să îngrijească șase bătrâni la 
bolnița unei mănăstiri. Acele vremuri erau grele, nu aveau înlesnirile 
de astăzi. Rufele murdare le punea pe un lemn și le ducea în spate 
până la un jgheab care se afla departe și acolo le spăla cu leșie. Slujind 


astfel bătrânilor, după puțină vreme s-a slobozit de acel diavol, iar 
apoi s-a făcut monah. Și aceasta pentru că nu numai el se jertfea în 
ascultarea sa, ci și bătrâneii îl binecuvântau mereu. 

Multe perechi suportă cu greu greutăţile cu care se confruntă în 
familie din pricina capriciilor și cârtirii bătrânilor pe care îi îngrijesc. 
Uită de neorânduielile, de nemulțumirile și de ciudățeniile pe care ei 
înșiși le-au făcut. Nu-și mai aduc aminte că prin planșetele și mofturile 
lor nu-i lăsau pe părinţii lor să se liniștească. De aceea Dumnezeu 
îngăduie ca și ei să întâmpine aceste greutăți, ca să plătească oarecum 
propriile lor neorânduieli. Acum este rândul lor să-i ajute și să-i 
îngrijească cu recunoștință pe părinţii lor bătrâni, pentru jertfele pe 
care aceștia le-au făcut pentru ei atunci când erau copii. Toţi cei care 
nu simt această datorie față de părinții lor vor fi judecaţi de 
Dumnezeu ca niște nedrepți și nemulțumitori. 

Şi văd că necazurile pe care le au mulți mireni de multe ori se 
datorează faptului că părinţii lor sunt amărâți din pricina lor. Familiile 
se chinuiesc deoarece nu îngrijesc pe bătrânii lor. Atunci când pe biata 
bătrână sau pe sărmanul bătrân îi duc și îi părăsesc la azil, le mai iau 
încă și averea și nu-i lasă să se bucure de nepoțeii lor, ci îi fac să 
moară cu durere în suflet, ce binecuvântare vor mai primi apoi copiii 
lor? Astăzi o femeie bătrână mi-a spus că are patru băieți căsătoriți 
care locuiesc în același cartier, dar nu-i poate vedea deoarece odată le- 
a sfătuit pe nurorile ei, zicându-le: „Să aveți dragoste intre voi și să 
mergeţi la biserică”. Auzind ele acestea s-au înfuriat peste măsură și i- 
au spus: „Să nu mai calci vreodată în casele noastre!!. De cinci ani nu- 
şi mai văzuse copiii și pentru aceasta plângea mereu sărmana. „Fă 
rugăciune, Părinte, mi-a spus, căci am și nepoţei, pe care aș vrea să-i 
văd măcar în vis”. Ei, ce fel de procopseală vor face copiii ei? 

Şi, deşi bunica este pentru familie o mare binecuvântare, acești 
oameni nu înțeleg lucrul acesta. De obicei bărbatul este cel care cade 
primul la pat și îl îngrijește femeia lui. După ce moare bărbatul, este 
foarte bine ca s-o ia copiii pe mama lor la ei acasă pentru a purta grijă 
de nepoţei și a nu se simți nefolositoare. În felul acesta și ea se 
odihneşte și soţii sunt ajutaţi. Pentru că mama, din pricina mulțimii 
treburilor ei, nu apucă să le dea copiilor ei afecțiunea și dragostea ce 
le sunt absolut necesare. Așadar pe acestea le dă bunica, deoarece 
vârsta aceasta este vârsta dragostei și a afecțiunii. Şi uită-te, atunci 
când copilul face pozne bunica îl alintă, în timp ce mama lui îl ceartă. 
Astfel prin grija bunicii și mama își face treburile ei, și copiii au parte 
de mângâiere și dragoste, dar și bunica se odihneşte prin dragostea 
nepoțţeilor. 

Cel ce îngrijește de părinții săi primește mare binecuvântare de la 
Dumnezeu. Într-o zi un tânăr familist mi-a spus: „Părinte, mă gândesc 
ca la casa pe care vreau s-o construiesc să fac la parter două 


apartamente, pentru părinţii și socrii mei”. Ştiți cât de mult m-a 
mișcat aceasta. Câte binecuvântări nu i-am dat! Mă mir cum de nu 
înţeleg aceasta soţii tineri. Cu câteva zile mai înainte a venit aici o 
femeie și mi-a spus: „Mama mea, Părinte, are hemiplegie. M-am 
săturat, opt ani de zile s-o tot întorc de pe o parte pe alta”. Auzi, fata 
să vorbească astfel despre mama ei?! „Da, îi spun, este foarte simplu. 
Voi face rugăciuni ca să zaci tu opt ani de hemiplegie, iar mama ta să 
se facă bine ca să te îngrijească”. „Nu, nu, Părinte!” strigă aceea. 
„Atunci cel puţin patru ani, îi spun. Nu ti-e rușine? Ce este mai de 
preferat? Să fie cineva sănătos, să nu-l doară nimic, să slujească unui 
bolnav, să aibă și răsplată de la Dumnezeu, sau să sufere, să nu-și 
poată întoarce piciorul, să se smerească și să te roage «adu-mi plosca», 
«întoarce-mă pe dreapta», «întoarce-mă pe cealaltă partey?”. Când a 
auzit acestea, și-a mai revenit puţin. 

Dacă s-ar pune copiii în situaţia părinților lor care au îmbătrânit sau 
dacă nora s-ar pune în situația soacrei ei și s-ar gândi: „Voi îmbătrâni 
şi voi deveni și eu într-o zi soacră. Oare îmi va plăcea ca nora mea să 
nu-mi dea nici o atenţie?”, atunci nu vor exista astfel de probleme. 


Binecuvântarea părinţilor 

Binecuvântarea părinţilor este cea mai mare binecu-vântare pentru 
copii. De aceea copiii trebuie să se îngrijească să dobândească 
binecuvântarea lor. nu ai văzut până unde a ajuns Iacov pentru a lua 
binecuvântarea tatălui său? S-a înfășurat până și cu piei de oaie. (Cf. 
Fac, cap. 27) 

Şi mai ales binecuvântarea mamei este un lucru mare. Cineva 
spunea: „Fiecare cuvânt al mamei mele este ca o liră de aur”. Cât de 
mare impresie mi-a făcut cu câtva timp mai înainte o persoană din 
Johannesburg (Oraș în Africa de Sud)! În toamna trecută a venit la 
mine la Colibă și mi-a spus: „Părinte, mama mea nu se simțea bine și 
am venit s-o văd”. Nu au trecut trei luni și de Crăciun a venit din nou. 
„Cum de te afli din nou aici?” îl întreb. „Am aflat că mama mea iarăși 
nu se simte bine și am venit să-i sărut mâna, pentru că este în vârstă și 
se poate să moară. Căci pentru mine cea mai mare avere este 
binecuvântarea mamei mele”. Bărbat de șaizeci de ani a pornit din 
Johannesburg și a venit în Grecia ca să sărute mâna mamei sale. Și are 
o astfel de mărinimie încât acum se gândeşte să facă un azil mare de 
bătrâni pentru clerici, pe care să-l dăruiască Bisericii. Adică nu suferea 
să țină numai pentru el binecuvântările ce le primise de la mama sa. 
Pentru mine este medicament un astfel de suflet. Este ca şi cum m-aș 
afla în pustiul Sahara și aș afla dintr-o dată puţină apă. Însă unii ca 
aceştia se pierd încet-încet. 

Un altul a venit într-o zi la Colibă plângând: „Părinte, mama mea m- 
a blestemat și pentru aceasta în casă avem numai boli, mâhniri, iar 


serviciul nu-mi merge bine”. „Cred că nici tu nu ai fost cum trebuie, îi 
spun. Nu se poate ca mama ta să te fi blestemat fără motiv”. „Da, îmi 
spune, am fost şi eu...”. „Să mergi și să ceri iertare de la mama ta”, îi 
spun. „Voi merge, Părinte, dar daţi-mi binecuvântarea Sfinţiei 
Voastre”. „Binecuvântarea mea o ai, i-am spus, dar să iei și 
binecuvântarea mamei tale”. Însă este greu să obţin binecuvântarea 
ei”, îmi spune. „Mergi, şi dacă nu ţi-o va da, să-i spui: «Mi-a spus un 
stareț că și tu vei da răspuns lui Dumnezeuy”. S-a dus, iar mama lui l-a 
binecuvântat zicându-i: „Fiul meu, să ai binecuvântarea lui Avraam”. 
După o vreme a venit în Sfântul Munte cu sucuri și rahat. Era plin de 
bucurie. Copiii îi erau sănătoși, iar serviciul îi mergea bine. Mereu 
lăcrima și spunea: „Slavă lui Dumnezeu”. Toată viaţa i s-a schimbat și 
vorbea numai despre lucruri duhovnicești. Dar cu atât mai mult va 
avea binecuvântarea lui Dumnezeu cel care dintru început își respectă 
părinții. 


PARTEA A PATRA VIAŢA DUHOVNICEASCĂ 


«Dacă cineva îl va iubi pe Dumnezeu, 
dacă va recunoaște marea 

Lui Jertfă și facerile Lui de bine și 

se va sili pe sine cu discernământ 

spre urmarea Sfinţilor, unul ca 

acesta repede se va sfinţi. Este de 
ajuns să se smerească, să-și simtă 
ticăloşia sa și marea sa nerecunoștința 
faţă de Dumnezeu. 


CAPITOLUL 1Viaţa duhovnicească în familie 


Cu cât cârtește cineva mai mult cu atât se distruge pe sine 

- Părinte, cui se datorează cârtirea și cum poţi scăpa de ea? 

- Ea se datorează ticăloşiei omului și este alungată cu doxologie. 
Cârtirea naște cârtire, iar doxologia naște doxologie. Când cineva nu 
cârtește pentru o greutate pe care o întâmpină, ci slăvește pe 
Dumnezeu, atunci diavolul plesnește şi se duce la altul care cârtește, 
pentru a-i încurca aceluia și mai mult lucrurile. Pentru că, cu cât 
cârtește cineva mai mult, cu atât se distruge pe sine. 

Uneori ne fură aghiuţă și ne face să nu ne mulțumească nimic, în 
timp ce te poți bucura de toate duhovnicește cu doxologie, primind 
astfel binecuvântarea lui Dumnezeu. Iată, cunosc pe cineva acolo în 
Sfântul Munte care, atunci când plouă și îi spui «iarăși plouă», începe: 
„Da, plouă mereu. O să putrezim de atâta umezeală”. Dacă, după 
puțin timp se oprește ploaia și îi spui: „Ei, nu a plouat atât de mult”, 
acela începe iarăși: „Da, ploaie a fost asta? O să se usuce pământul”. Și 
nu se poate spune că nu este sănătos la minte, ci pur și simplu s-a 
obișnuit să cârtească. Să fie om raţional și să gândească astfel de 
neghiobii! 

Cârtirea atrage blestemul. Este ca și cum omul s-ar blestema pe sine 
însuși, după care vine urgia lui Dumnezeu. În Epir am cunoscut doi 
țărani. Unul era familist și avea vreo două ogorașe, și întotdeauna pe 
toate le încredința lui Dumnezeu. Lucra cât putea, fără stres. „Voi face 
atât cât voi apuca” spunea. Uneori o parte de snopi de grâu ce 
rămâneau pe câmp putrezeau din pricina ploii pentru că nu apuca să 
le strângă, iar pe altele le împrăștia vântul. Dar pentru tot ce se 
întâmpla spunea: „Slavă Ţie, Dumnezeule!” și toate îi mergeau bine. 
Celălalt avea multe terenuri, vaci, etc. şi nu avea nici copii. Dacă îl 
întrebai „Cum îți merge?”, răspundea: „Lasă-mă, nu mă întreba!”, 
niciodată nu spunea: „Slavă Ţie, Dumnezeule!”, ci mereu cârtea. Și să 
vedeţi ce i se întâmpla, uneori îi murea vaca, alteori pătimea altceva. 
Le avea pe toate, dar procopseală nu făcea. 

De aceea spun că doxologia este un lucru mare. Depinde de noi să 
gustăm sau nu binecuvântările pe care ni le dă Dumnezeu. Dar cum să 
le gustăm, dacă atunci când Dumnezeu ne dă, de pildă, banane, noi ne 
gândim ce mâncare bună mănâncă cutare bogătaș? Câţi oameni nu 
mănâncă numai posmag, dar zi și noapte slavoslovesc pe Dumnezeu și 
se hrănesc cu dulceaţă cerească! Acești oameni dobândesc o 
sensibilitate duhovnicească și cunosc mângâierile lui Dumnezeu. Dar 
noi nu le înțelegem pe acestea, deoarece inima noastră ni s-a 
învârtoșat și nimic nu ne mai satisface. Nu înțelegem că fericirea o 
aflăm în veșnicie şi nu în deșertăciune. 


Să-L punem pe Dumnezeu cârmuitor vieţii noastre 

- Părinte, de ce în Evanghelie Împărăţia lui Dumnezeu este 
asemănată cu grăuntele de muștar „care, când se seamănă în pământ 
este mai mic decât toate seminţele de pe pământ; dar după ce s-a semănat 
crește și se face mai mare decât toate legumele” (Mc. 4, 31-32 și Mt. 13, 
32; Le. 13, 19)? 

- Sămânța de muștar este foarte mică, dar atunci când este semănată 
se face ca un arbust pe ale cărui ramuri stau chiar și păsările. 
Cuvântul lui Dumnezeu se aseamănă cu sămânța lui, pentru că de la 
un cuvânt evanghelic mic omul crește duhovnicește și începe să 
înţeleagă tainele împărăției lui Dumnezeu. 

- Părinte, cum poate simţi cineva ceea ce spune Sfânta Scriptură: 
„Împărăția lui Dumnezeu este înlăuntrul vostru” (Le. 17, 21)? 

- Suflet binecuvântat, când în inima noastră se află o parte din 
bucuria Raiului, atunci „Împărăţia lui Dumnezeu este înlăuntrul 
nostru”. Şi dimpotrivă, când avem în noi neliniște și mustrări de 
conștiință, atunci înlăuntrul nostru există o parte din iad. Este un 
lucru mare ca omul încă din această viață să simtă înlăuntrul său o 
parte din bucuria Raiului. Nu este greu să reuşim aceasta, dar, din 
păcate, egoismul nostru ne împiedică să dobândim această măreție 
duhovnicească. 

Omul își poate face singur viața sa un rai dacă primeşte să-l 
chivernisească Dumnezeu ca un Părinte bun. Trebuie însă să aibă 
încredere în El, să nădăjduiască în Fl pentru tot ceea ce întreprinde să 
facă şi să-L slăvească pentru toate. Și să nu fie cuprins de stres, căci 
acesta pricinuieşte o ruptură în suflet, îl paralizează. Atunci când omul 
caută împărăţia cerurilor, toate celelalte vin de la sine. Evanghelia 
spune: „Căutaţi mai întâi împărăţia lui Dumnezeu” (Mt. 6, 33), dar 
„Împărăția iui Dumnezeu se ia prin stăruință, și cei ce se silesc o răpesc” 
(Mt. 11, 12). 

Oamenii de astăzi și-au îngreuiat propria lor viaţă, deoarece nu se 
limitează la puţine, ci aleargă mereu după bunuri materiale. Însă cei 
care voiesc să trăiască o viaţă duhovnicească curată, mai întâi de toate 
trebuie să se mulțumească cu puţine. Atunci când viața lor este 
simplificată și fără multe griji, se vor elibera și de duhul lumesc și le 
va prisosi timp şi pentru cele duhovnicești. Altfel se vor obosi 
încercând să meargă după cum este moda, își vor pierde pacea și vor 
câștiga o mare neliniște. 

Şi văd că uneori unii oameni își fac propria lor viață o mucenicie. 
Astăzi am venit de la Uranopolis cu o persoană care m-a rugat să trec 
pe la casa lui. Și fiindcă stăruia, nu am vrut să-i stric hatârul. De 
îndată ce am ajuns la ușa de la intrare a casei, îl văd că își scoate 
încălțămintea și intră înăuntru mergând în vârful picioarelor. „Ce ai 
păţit de mergi așa?”, îl întreb. „Nimic, Părinte, pășesc cu atenţie, ca să 


nu stric parchetul”. Ce să mai spui? Se chinuiesc fără motiv. 


Durerea pentru aproapele ajută familia 

Cu cât mai multe bunuri dobândesc oamenii de astăzi, cu atât mai 
multe probleme au. Nu mulțumesc nici lui Dumnezeu pentru facerile 
Lui de bine, și nici nu văd nefericirea semenilor lor, pentru ca să facă 
vreo milostenie. Risipesc şi nu se gândesc la celălalt că nu are ce să 
mănânce. Cum să vină apoi harul lui Dumnezeu? Chiar și familist să 
fie cineva, tot trebuie să taie de undeva și să iconomisească ceva, 
pentru a face vreo milostenie. Să le spună femeii și copiilor lui că în 
cutare loc există un bolnav părăsit, sau o familie săracă care are mare 
nevoie. Și dacă nu are bani să le dea, atunci să le spună casnicilor săi: 
„Hai să le dăm cel puţin o carte creștinească, căci avem multe”. Și 
astfel dând celor ce au nevoie, își face bine atât sieși, cât și familiei 
sale. 

Cât de lipsiți sunt sărmanii credincioși în Rusia! Odată am dat unui 
preot rus o cutiuţă de tămâie și i-am spus: „Îţi dau un dar sărac”. „Ce, 
acesta este un dar sărac? mă întrebă. Tămâia noastră îţi pricinuiește 
numai tuse. Și aici în Grecia cât de mult se chinuiesc refugiații! În 
Halkidiki am văzut pe un refugiat care lucra la așezat plăci de 
marmură și lua numai trei sute de drahme pe metru pătrat (S-a spus în 
1992) şi spunea: „Slavă Ţie, Dumnezeule, că avem bani de pâine”. De 
aceea, atunci când un antreprenor de lucrări mi-a spus că se încarcă 
numai cu păcate din pricina lucrărilor pe care le face, eu i-am 
recomandat: „Dacă te vei încărca cu acești refugiați și îi vei iconomisi, 
te vei descărca de păcatele tale. Nu au nici măcar unde să locuiască. În 
comparaţie cu ei, tu ești Onasis” (Mare armator grec). 

Pentru a ne putea pune în lucrare virtuțile, Dumnezeu îngăduie să 
existe bolnavi, săraci, etc. FEl îi poate iconomisi și pe bolnavi și pe 
săraci, dar atunci am fi cuprinși de sentimentul fals că suntem 
virtuoși. Am spune, de pildă, că suntem milostivi fără să fim, în timp 
ce astfel faptele noastre ne arată virtuțile ce le avem. Slavă lui 
Dumnezeu că mai există oameni care se jertfesc pentru semenii lor. 
Am cunoscut pe cineva care, de îndată ce s-a eliberat din armată, a 
primit să fie condamnat pe nedrept cu o pedeapsă mare pentru a 
izbăvi o familie. Nu s-a gândit nici la disprețul din partea lumii, nici la 
cariera sa. 

Cu toate acestea, văd cum rânduiește Dumnezeu lucrurile, astfel 
încât cel puţin unul din fiecare familie să aibă credință, evlavie și 
astfel să fie ajutați şi ceilalţi. În Konița am cunoscut o familie care, în 
afara unei fete, era cu totul indiferentă față de Biserică. De îndată ce 
aceea auzea clopotul, arunca șortul, lăsa toate treburile baltă și 
mergea la biserică. Chiar și atunci când au venit germanii și 
paracliserul trăgea clopotul ca oamenii să fugă din case, aceasta 


mergea la biserică pentru vecernie. Era și foarte compătimitoare, spre 
deosebire de părinţii ei care erau foarte zgârciți. Tatăl ei, în loc să 
mănânce mâncare gătită, mânca o bucată de pâine uscată, după ce o 
înmuia în apă. Mama ei era încă și mai zgârcită. Deși copiii ei aveau 
funcții mari şi avere multă, aceea căuta în sobă vreun cărbune aprins 
de la care să aprindă foc, ca să nu strice nici măcar un chibrit. Iar în 
loc de ibric avea o cutie de conserve. Pe atunci mă aflam la 
Mănăstirea Stomio, iar mama acelei fete după ce m-a cunoscut, a 
început să mă preţuiască foarte mult. Când fiica ei voia să ia vreun 
lucru din casă pentru a-l da unui sărac și nu putea să-l scoată pe 
ascuns, îi spunea mamei sale: „Mamă, călugărul are nevoie de lucrul 
acesta”. „Dă-i-l, dă-i-l!” îi spunea aceea. Numai când auzea că este 
pentru călugăr, mama ei nu se împotrivea. Dar și în timpul ocupației 
germane ea îi ajuta în ascuns pe cei săraci. Cu multă băgare de seamă 
scotea grâu din magazia lor, îl căra în spate până la moară, îl măcina, 
iar făina o împărțea familiilor sărace. Odată mama ei a prins-o și 
numai ea știe ce a tras. Atunci a făgăduit spunând: „Dumnezeul meu, 
ajută-mă să găsesc ceva de lucru, și toți banii pe care îi voi câștiga, îi 
voi da milostenie”. Și chiar a doua zi au angajat-o la o fundaţie. Să fi 
văzut ce bucurie a avut atunci! Și astfel și-a putut ține făgăduinţa ei. 
Căci nu şi-a cumpărat pentru sine din salariul ei nici măcar o pereche 
de ciorapi, ci pe toate le dădea milostenie. Câţi nu spun acum: 
„Dumnezeu s-o ierte”? în cele din urmă Dumnezeu, pentru milosteniile 
fetei, a iconomisit-o și pe mama ei. 


Lucrarea virtuţii în familie 

- Părinte, cum poate un familist să se exerseze în lucrarea virtuții? 

- Dumnezeu ne dă prilejuri de a practica virtuțile. Dar mulți, deși 
cer de la Dumnezeu să le dea astfel de prilejuri, murmură atunci când 
întâmpină vreo greutate. Uneori, de pildă. Bunul Dumnezeu din 
nesfârșita Sa dragoste, voind să-l deprindă pe bărbat cu smerenia și 
ascultarea, își retrage harul de la femeia lui, care începe să devină 
capricioasă şi să se poarte cu asprime. Atunci bărbatul trebuie să se 
bucure și să mulțumească lui Dumnezeu pentru acest prilej pe care El 
i-l dă ca să se nevoiască, iar nu să murmure. Sau mama cere de la 
Dumnezeu să-i dea răbdare. Și chiar atunci copilul ei trage fața de 
masă cu toate cele pregătite pentru prânz și le aruncă jos. Ca și cum i- 
ar spune: „Mamă, fă răbdare!”. 

În general, greutăţile care există astăzi în lume îi silesc pe cei care 
voiesc să trăiască cât de cât duhovnicește să se afle în trezvie. Așa 
precum atunci când - ferească Dumnezeu! - se întâmplă vreun război, 
oamenii se află în trezvie, la fel văd că se întâmplă și acum cu cei care 
încearcă să trăiască duhovnicește. lată și sărmanii copii care sunt 
alături de Biserică, cât de multe greutăți întâmpină. Cu toate acestea 


războiul pe care li-l face mediul lumesc în care trăiesc îi ajută într-un 
anumit fel să fie treji. Și vezi că în vreme de pace, atunci când nu 
există greutăți, cei mai mulți se dedau plăcerilor trupești. În timp ce, 
tocmai atunci ar trebui să profite de pace pentru sporirea lor 
duhovnicească; să încerce să-și taie neputințele lor și să cultive 
virtuțile. 

În viaţa duhovnicească ajută foarte mult liniştea. Este bine ca 
fiecare să aibă o oră pe zi de liniștire, pentru a se cerceta pe sine, a-și 
cunoaște patimile sale și a se nevoi să le taie, pentru a-și curați inima. 
Dacă în casă există o cameră liniștită, care să amintească de atmosfera 
unei chilii călugărești, aceasta este foarte bine. Acolo, „în ascuns” (Mt. 
6, 4), îşi va putea face datoriile lui duhovnicești, va putea citi cărți 
duhovnicești şi se va putea ruga. Puţina citire duhovnicească, atunci 
când este premergătoare rugăciunii, ajută foarte mult, pentru că prin 
ea sufletul se încălzește, iar mintea se transpune în spațiul 
duhovnicesc. De aceea atunci când cineva are multă risipire în timpul 
zilei, dacă găsește zece minute pentru rugăciune, să citească două 
minute, ceva „tare”, ceva duhovnicesc, care să-i alunge această 
risipire. 

- Părinte, nu cumva este cam greu pentru cineva care trăiește în 
lume să le facă pe acestea? 

- Nu. Există mireni care, deşi au copii și nepoți, trăiesc o viață foarte 
duhovnicească, ca asceţii, cu posturi, cu pravilă, cu rugăciunea lui 
lisus și cu metanii. 

Duminica merg la biserică și se împărtășesc, apoi se întorc iarăși la 
„chilia” lor, așa cum merg pustnicii duminica la Kiriaco:25;, după care 
se liniștesc în chiliile lor. Slavă lui Dumnezeu că există multe astfel de 
suflete în lume. 

Mai concret, cunosc pe un oarecare familist care rostește neîncetat 
rugăciunea lui lisus, oriunde s-ar afla și are mereu lacrimi la 
rugăciune. Rugăciunea lui a devenit de-sine-mișcătoare, iar lacrimile 
lui dulci sunt lacrimi izvorâte din veselia dumnezeiască. Mi-aduc 
aminte și de un oarecare argat, pe nume loan, care lucra din greu în 
Sfântul Munte; făcea treabă cât doi oameni. Îi spusesem să rostească 
rugăciunea lui Iisus atunci când lucrează și încet-încet s-a obișnuit cu 
ea. Odată a venit la mine și mi-a spus că simte o oarecare bucurie 
atunci când rostește rugăciunea. „Rugăciunea a început să se 
încrusteze cu dulceaţă în inimă”, i-am spus. După puţină vreme am 
aflat că l-au omorât doi oameni beți. Cât de mult m-am mâhnit. După 
câteva zile de la această întâmplare un oarecare monah căuta o 
unealtă, dar nu găsea pentru că Ioan o pusese undeva. Însă în noaptea 
următoare loan i s-a arătat în vis monahului și i-a spus unde pusese 
acea unealtă. El ajunsese într-o astfel de stare duhovnicească încât 
putea să ajute și din cealaltă viață. 


Cât de simplă este viaţa duhovnicească! Dacă cineva îl va iubi pe 
Dumnezeu, dacă va recunoaște marea Lui Jertfă și facerile Lui de bine 
și se va sili pe sine cu discernământ spre urmarea Sfinților, unul ca 
acesta repede se va sfinți. Şi astfel ajunge să se smerească, să-și simtă 
ticăloşia sa și marea sa recunoștință față de Dumnezeu. 


Rugăciunea în familie 

- Părinte, rugăciunile de seară trebuiesc făcute de către toți membrii 
familiei împreună? 

- Cei mari trebuie să se poarte cu nobleţe. Ei să rostească toate 
rugăciunile de seară, iar copiilor lor să le spună: „Dacă vreţi, puteți 
rămâne şi voi puţin”. Atunci când copiii sunt mai mărișori, familia 
poate avea un program de rugăciune. De pildă, cei mari să se roage 
cincisprezece minute, iar copiii două sau cinci minute, și, dacă vor, se 
pot ruga și mai mult. Dacă părinţii îi vor ţine pe copii la toate 
rugăciunile de seară, aceștia se vor revolta, nu trebuiesc siliți, pentru 
că einu au înțeles încă puterea și valoarea rugăciunii. Părinţii pot 
mânca și fasole și orice altă mâncare consistentă. Dar dacă copilul încă 
mai bea lapte, îi vor spune oare să mănânce carne, deoarece este mai 
întăritoare? Se poate ca ea să fie mai întăritoare, dar sărmanul copil 
nu o poate mistui. De aceea la început îi dau puţină cărniță cu supă, 
ca să vrea să mai mănânce și a doua oară. 

- Părinte, uneori și cei mari sunt atât de obosiţi seara, încât nu-şi pot 
face toate rugăciunile. 

- Atunci când sunt foarte obosiţi sau bolnavi, să spună numai 
jumătate din rugăciuni, sau chiar numai un „Tatăl nostru”. Să nu 
neglijeze cu totul rugăciunea. Precum în război, dacă te afli noaptea 
singur pe o înălțime și înconjurat de vrăjmași, tragi câteva focuri de 
armă, ca să se înfricoșeze aceia și să nu te asalteze, așa și aceștia să 
tragă câteva focuri, ca să se înfricoșeze aghiuţă și să fugă. 

Rugăciunea are mare putere în familie. Cunosc doi frați care cu 
rugăciunea lor au reușit nu numai să facă să nu se despartă părinții 
lor, care aveau probleme între ei, ci chiar să se iubească și mai mult. 
Tatăl nostru ne spunea: „Nu știu ce veţi face, dar va trebui să spuneți 
«prezent» lui Dumnezeu de două ori pe zi, ca să ştie unde vă aflaţi”. În 
fiecare dimineață și seară ne făceam rugăciunile toți împreună 
înaintea icoanelor, tatăl, mama și noi, copiii, iar la sfârșit făceam 
metanie la icoana lui Hristos. De asemenea, atunci când aveam vreo 
problemă, ne rugam cu toții împreună pentru a se rezolva. Mi-aduc 
aminte că odată, atunci când s-a îmbolnăvit fratele cel mai mic, tatăl 
nostru ne-a spus: „Veniţi să-L rugăm pe Dumnezeu ca, ori să-l facă 
bine, ori să-l ia, pentru a nu mai suferi”. Ne-am rugat cu toții și copilul 
s-a făcut bine. Dar și la masă stăteam cu toții împreună. Mai întâi 
făceam rugăciune și după aceea începeam să mâncăm. Dacă cineva 


începea să mănânce înainte de a se binecuvânta masa, noi spuneam: 
„Acesta a curvit”. Lipsa înfrânării o consideram curvie. A veni fiecare 
acasă la orice oră vrea și a mânca de unul singur fără a exista motiv 
înseamnă distrugerea familiei. 


Viaţa duhovnicească a soților 

- Părinte, atunci când bărbatul nu trăiește duhovnicește, femeia ce 
trebuie să facă? 

- Să-l încredinţeze lui Hristos și să se roage ca să i se înmoaie puțin 
inima. Apoi Hristos încet-încet va „debarca” în inima lui și acela va 
începe să-și facă probleme de conștiință. De îndată ce i se va înmuia 
puţin inima, femeia lui îi va putea spune, de pildă, s-o ducă cu mașina 
până la biserică. Nu-i va spune: „Vino și tu la biserică!”, ci „Te rog 
frumos să mă duci până la biserică”. Iar dacă o va duce până acolo, 
bărbatul ei poate spune: „Dacă tot am venit până aici, ia să intru și eu 
puţin în biserică ca să aprind o lumânare”. Și astfel se poate ca acela 
să înainteze încet-încet și mai departe. 

- Părinte, duhovnicul femeii îl poate ajuta și pebărbatul ei? 

- Uneori, pentru a putea fi ajutat bărbatul,duhovnicul trebuie să 
facă lucrare duhovnicească înfemeia aceluia. Iar de la femeie binele se 
va transmite la bărbatul ei, care, de va avea inimă bună, Dumnezeu îl 
va ajuta să se schimbe. 

Femeia are evlavia sădită în firea ei. Dar atunci când bărbatul, deși 
este de obicei puţin mai indiferent fată de biserică, va lua o 
întorsătură duhovnicească, va înainta apoi cu statornicie în viața 
duhovnicească, nemaiputând fi ajuns de femeia lui. În aceste cazuri se 
poate ca femeia să-l invidieze, pentru că nu sporește ea. De aceea, în 
aceste cazuri, le spun bărbaţilor să fie cu băgare de seamă. Dar oare 
de ce? Pentru că, cu cât bărbatul va trăi mai duhovnicește, cu atât mai 
mult îi va sta împotrivă femeia, dacă ea nu trăieşte duhovnicește. 
Dacă bărbatul va spune: „Este târziu, hai să mergem la biserică”, 
femeia va răspunde: „Du-te singur. Nu vezi că am o grămadă de 
treburi?”. Iar dacă bărbatul îi va spune: „De ce este stinsă candela?”, 
sau de va merge el singur să o aprindă, va răni egoismul femeii, care 
va începe să strige: „Ce, o să te faci preot?”, Ce, ești călugăr?”. Se 
poate chiar să-i spună: „De ce să ardă candela? Mai bine să dăm 
untdelemnul la vreun sărac”. Până acolo poate ajunge, la teorii 
protestante. Firește, după aceea se mâhnește pentru îndreptățirile pe 
care le-a spus, dar se mâhnește și pentru sporirea pe care o vede la 
bărbatul ei. În aceste cazuri este mai bine să se stingă candela de o 
mie de ori, decât să meargă bărbatul să o aprindă. Pentru a păzi 
familiile de destrămare, le spun bărbaţilor: „Să-i spui femeii tale 
atunci când o vei găsi în toane bune: «Dacă merg la biserică și fac 
puțină rugăciune și câteva metanii, sau dacă citesc vreo carte 


duhovnicească, nu le fac pe acestea din multa evlavie, ci pentru că ele 
mă frânează și mă țin să nu fiu atras de această societate jalnică și 
astfel să merg la baruri de noapte cu prietenii»”. Când bărbatul va 
mânui astfel problema aceasta, atunci femeia se va bucura și se poate 
ca ea să se schimbe și chiar să-l întărească în cele duhovnicești. Iar 
dacă nu va proceda astfel, va ajunge să-i rupă oasele, și apoi chiar la 
divorţ. Dacă bărbatul vrea să o ajute duhovnicește pe femeia sa, este 
bine să încerce să o împrietenească cu o familie care trăiește 
duhovniceşte, astfel încât, văzând ea evlavia mamei din acea familie, 
să se îndemne și ea să o urmeze. 


Copiii și viața duhovnicească 

- Părinte, o mamă îi dă copilului ei agheasmă, iar acela o scuipă jos. 
Ce trebuie să facă? 

- Să se roage pentru copilul ei. Poate că și felul în care îi dă 
copilului agheasmă îi pricinuiește acestuia împotrivire. Pentru ca fiii 
să meargă pe calea lui Dumnezeu, trebuie ca și părinţii lor să trăiască 
corect duhovnicește. Unii părinți credincioși încearcă să-și ajute copiii 
să devină buni, nu pentru că-i preocupă mântuirea sufletului lor, ci 
numai pentru că vor să aibă copii buni. Adică mai mult se mâhnește 
pentru cele pe care le spune lumea despre copiii lor, decât pentru 
faptul că ar putea merge în iad. Și atunci cum să mai ajute Dumnezeu? 
Scopul nu este să-i ducă pe copii cusila la biserică, ci să-i facă să o 
iubească. Să nu facă binele din silă, ci să-l simtă ca pe o necesitate. 
Viaţa sfântă a părinților aduce în sufletul copiilor lor o încredințare 
lăuntrică, care îi face să se supună în mod firesc. Și astfel cresc într-o 
atmosferă de evlavie având o îndoită sănătate, fără traume psihice. 
Dacă părinţii îl silesc pe copil din frică de Dumnezeu, atunci și 
Dumnezeu ajută și copilul se folosește. Iar dacă fac aceasta din 
egoism, atunci nu ajută Dumnezeu. De multe ori copiii suferă din 
pricina mândriei părinților. 

- Părinte, unele mame ne întreabă ce rugăciune să facă copiii de 
trei-patru ani? 

- Să le spuneţi să nu impună copiilor un canon derugăciune, ci 
fiecare mamă să caute singură să vadă cât poate rezista copilul ei. 

- Părinte, nu cumva copiii cei mici, pe care părinţii lor îi duc la 
priveghere, se obosesc prea mult? 

- În timpul utreniei să-i lase puţin să se odihnească, iar la Sfânta 
Liturghie să-i aducă în biserică. 

Mamele, fără să-i silească pe copii, trebuie să-i înveţe de mici să se 
roage. În satele Capadociei locuitorii trăiau intens viaţa ascetică. 
Mergeau cu copiii lor la sihăstrii și acolo făceau metanii și se rugau cu 
lacrimi, învățând astfel și pe copiii lor să se roage. Teţii, atunci când 
mergeau noaptea să-i jefuiască, treceau pe lângă aceste sihăstrii şi se 


mirau auzind înăuntru plânsete. „Bine, dar ce se întâmplă? spuneau. 
Aceştia ziua râd și noaptea plâng?”, nu puteau înțelege ce se întâmplă. 

Rugăciunile copiilor mici pot face și minuni. Orice lucru pe care îl 
cer de la Dumnezeu, El îl dăruiește pentru că au multă nevinovăție și 
de aceea Dumnezeu le ascultă rugăciunea lor cea curată. Mi-aduc 
aminte că odată părinţii noștri plecaseră la câmp și m-au lăsat acasă 
cu cei doi frați mai mici. Dintr-odată cerul s-a înnegrit și a început o 
ploaie torențială. „Ce vor face acum părinții noștri? am spus. Cum vor 
putea veni acasă?”. Cei doi frățiori au început să plângă. „Veniţi să-L 
rugăm pe Hristos să oprească ploaia”, le-am spus. Am îngenunchiat 
toți trei în fața icoanelor și ne-am rugat. lar după câteva minute ploaia 
s-a oprit. 

Părinţii trebuie să-i ajute cu discernământ pe copii încă de când 
sunt mici să se apropie de Hristos şi să trăiască înaltele bucurii 
duhovnicești. Iar când încep să meargă la şcoală, trebuie să-i înveţe să 
citească încet-încet și vreo carte duhovnicească și să-i ajute să trăiască 
duhovnicește. Făcând astfel vor deveni ca niște îngerași, iar 
rugăciunea lor va avea multă îndrăzneală la Dumnezeu. Astfel de copii 
sunt comori duhovnicești pentru familiile lor. Mai ales Vieţile 

Sfinților ajută foarte mult în viața duhovnicească pe copiii mici. 
Când eram mic luam niște broșuri cu vieți de sfinţi existente în acea 
vreme și mergeam în pădure, unde citeam și mă rugam. Aproape că 
zburam de bucurie. De la vârsta de zece până la șaisprezece ani, 
atunci când a început războiul greco-italian, am trăit o viață 
duhovnicească fără griji. Bucuriile copiilor sunt curate și se întipăresc 
în ei, mișcându-i foarte mult duhovnicește atunci când cresc mari. 
Dacă copiii trăiesc duhovnicește, vor trăi veseli și în această viaţă, iar 
în cealaltă se vor bucura veșnic lângă Hristos. 


Legăturile cu rudele și prietenii 

- Părinte, o doamnă întreabă ce să facă cu două verișoare ale ei care 
de mulți ani trăiesc în chip parazitar din osteneala sa. 

- Ce vrea? Să facem acum o Evanghelie nouă?Dumnezeu cere de la 
ea să le ajute trupeşte, iar sufletește va rândui El cele care le sunt de 
folos. 

- Părinte, dacă între rude se creează o neînțelegere, trebuie să le 
spună cineva ceva pentru a le ajuta? 

- Da, trebuie să le spună ceva, dar cu discernământ, pentru că de va 
tăcea se poate să se pricinuiască ceva rău. Dacă rudele se supără pe el, 
să meargă din nou și să le spună: „lertaţi-mă că v-am mâhnit”. Apoi 
să-i lase în pace și să se roage pentru ei. 

Cel care vrea să trăiască pașnic trebuie să ia aminte mai ales la 
legăturile sale cu rudele și prietenii. Să nu fie înșelat de politețea pe 
care se poate să o întâlnească la ei. Politetea lumească poate face un 


mare rău, pentru că are în ea fățărnicie. Comportamentul exterior 
poate prezenta un sfânt desăvârşit, dar în realitate să fie exact invers 
atunci când i se descoperă lumea lui lăuntrică. 

- Părinte, atunci când cineva simte bunătatea celuilalt, este bine să- 
și exprime recunoştinţa? 

- Dacă acela este foarte apropiat de el, nu este nevoie să facă 
aceasta, pentru că și el la rândul său îl va fi ajutat cândva, căci acela 
simte recunoştinţa lui lăuntrică. Iar dacă nu este o persoană apropiată, 
atunci să-și exprime recunoştinţa sa cum va putea el mai bine. 
Străinilor să le spunem „mulțumesc”. Iar dacă, de pildă, un copil vrea 
să-șiexprime recunoştinţa sa față de părinţi, nu trebuie să facă altceva 
decât numai să spună zi și noapte „mulțumesc” pentru tot ce fac aceia 
pentru el. 

Pentru ca cineva să fie neprefăcut în relațiile sale cu ceilalți, foarte 
mult îl ajută să aibă pentru ei întotdeauna gândul cel bun și să nu ia 
în serios pe toate cele spuse de ei. Să evite discuţiile care se fac, 
chipurile, pentru folos duhovnicesc, dar care aduc mai degrabă durere 
de cap. Să nu aștepte înțelegere duhovnicească de la oamenii care nu 
cred în Dumnezeu, ci mai bine să se roage pentru ei, pentru ca Acela 
să-i ierte și să-i lumineze. Să vorbească fiecăruia în limba sa și să nu 
descopere marile adevăruri în care crede şi pe care le trăiește, pentru 
că nu-l vor înțelege, deoarece vorbește în altă frecvenţă și într-o altă 
lungime de undă. 

Unii spun: „Vreau să-L cunoască și alții pe Hristos, aşa cum L-am 
cunoscut şi eu” și fac pe dascălul cu alții. Dar trebuie ca viaţa lor să fie 
conformă cu ceea ce învaţă. Dacă prin viaţa lor învaţă despre un alt 
Hristos și nu corespunde cu ceea ce spun, atunci nu pot spune că L-au 
cunoscut pe Hristos. Şi dacă cineva nu va avea trăire, va fi în afară de 
realitate și, mai devreme sau mai târziu, îl va trăda starea sa lăuntrică. 
Când ne apropiem de cineva cu durere și dragoste adevărată, atunci 
această dragoste adevărată a lui Hristos îl schimbă pe aproapele 
nostru. Omul care are sfințenie, oriunde s-ar afla, creează în jurul său 
un fel de câmp electromagnetic duhovnicesc și îi influențează pe toți 
cei care se află în jurul lui. Desigur, trebuie să luăm aminte să nu ne 
risipim dragostea și să nu ne dăm ușor inima noastră, pentru că de 
multe ori unii ne-o exploatează și ne-o fac „tocătură”, sau alteori nu 
ne pot înţelege și ne interpretează greșit. 


Ispitele în sărbători 

- Părinte, de ce mai ales în sărbători se întâmplă ispite? 

- Nu ştii de ce? În sărbători Hristos, Maica Domnului și toți Sfinții 
se bucură și dăruiesc oamenilor binecuvântări, daruri duhovnicești. 
Dacă părinţii împart daruri atunci când sărbătoresc copiii lor și 
împărații fac grațieri atunci când li se naște vreun fiu, sfinții de ce să 


nu împartă și ei daruri? Mai ales că bucuria pe care ei o dăruiesc ține 
multă vreme și ajută mult sufletele. De aceea diavolul, care știe lucrul 
acesta, creează ispite pentru ca oamenii să fie lipsiți de darurile 
dumnezeiești și să nu se bucure, nici să primească folos duhovnicesc 
din sărbătoare. Și poți vedea uneori cum într-o familie, atunci când 
toți se pregătesc să se împărtă-șească la vreo sărbătoare, diavolul îi 
face să se certe și nu numai că nu se împărtășesc, dar nici la biserică 
nu mai merg. Aghiuță brodează astfel lucrurile, încât aceia să se 
lipsească cu totul de ajutorul dumnezeiesc. 

Aceasta se poate vedea şi în viața noastră călugărească. De multe ori 
aghiuță, deoarece cunoaște din experiență că ne vom folosi 
duhovniceșşte la sărbători, în ziua praznicului sau în ajun creează - ca 
un ispititor ce este - o ispită și ne strică toată dispoziția. Se poate, de 
pildă, să ne facă să ne certăm cu vreun frate, după care ne aduce 
întristare, zdrobindu-ne sufletește și trupește. Și astfel nu ne lasă să ne 
folosim de sărbătoare prin doxologia dătătoare de bucurie. Însă Bunul 
Dumnezeu ne ajută atunci când vede că nu am fost noi pricina ispitei, 
ci ea s-a făcut numai din invidia celui viclean. Şi ne va ajuta încă și 
mai mult atunci când vom lua cu smerenie greșeala asupra noastră și 
nu numai pe fratele nostru, dar nici măcar pe diavolul, urătorul de 
bine, nu-l vom judeca, deoarece treaba lui este să pricinuiască sminteli 
și să împrăștie răutate, iar a omului, ca chip al lui Dumnezeu, să 
răspândească pace și bunătate. 


CAPITOLUL 2 Munca și viața duhovnicească 


Munca este o binecuvântare 

- Părinte, mai demult se spunea: „Mai bine să rupi tălpile decât 
păturile”. La ce se refereau? 

- Voiau să spună că este mai bine să rupi tălpile încălță-mintei 
lucrând decât să stai în pat trândăvind. Munca este o binecuvântare, 
un dar al lui Dumnezeu. Ea dă vioiciune trupului și prospețime minţii. 
Dacă Dumnezeu nu ar fi dat munca, omul ar fi mucezit. Nici la 
bătrâneţele lor oamenii harnici nu încetează să muncească, căci de vor 
înceta să lucreze câtă vreme mai sunt în putere vor cădea în 
melancolie. Nelucrarea este moarte pentru ei. Mi-aduc aminte de un 
bătrânel din Koniţa, care la vârsta de aproape nouăzeci de ani lucra 
mereu. În cele din urmă a murit pe ogor, care se afla la o distanță de 
două ore de mers pe jos de casă. De altfel odihna trupească pe care o 
caută unii nu este o stare permanentă, ci uită numai pentru un scurt 
timp de stresul lor. Au mâncarea lor, prăjitura lor, baia și odihna lor, 
dar de îndată ce se termină acestea, caută altă odihnă. Și astfel sunt 
mereu mâhniți, pentru că întotdeauna le lipseşte ceva; simt un gol în 
sufletul lor, pe care caută să-l umple. În timp ce acela care se ostenește 
cu munca are o bucurie continuă, bucuria cea duhovnicească. 

- Părinte, atunci când ai probleme cu mijlocul nu poți face nici un 
fel de treabă. 

- Bine, dar mijlocul nu are trebuinţă de asceză? O muncă care este 
ca o asceză pentru mijloc oare nu ajută? Ascultă: dacă cineva 
mănâncă, bea, doarme și nu lucrează, pătimeșşte o slăbănogire și vrea 
să doarmă mereu, pentru că trupul și nervii săi slăbesc. Încet-încet va 
ajunge să nu poată face nimic. Nu apucă bine să facă nici doi pași, că 
îndată i se înmoaie picioarele, în timp ce, dacă ar lucra puţin și s-ar 
mișca, i se vor întări și picioarele și mâinile. Vezi, cei care iubesc 
munca, nu dorm mult sau deloc din pricina oboselii, cu toate acestea 
au putere, pentru că prin muncă se călesc și se întăresc trupește. 

Munca, mai ales pentru tânăr, este sănătate. Am observat că unii 
tineri învățați cu traiul bun, atunci când merg în armată se călesc, se 
oțelesc. Armata le prinde foarte bine. Firește, aceasta se întâmpla mai 
demult. Astăzi însă ofițerii se tem să-i zorească pe soldați, pentru că 
atunci când sunt zoriți puţin își taie venele, pătimesc șoc nervos, etc. 
Eu le spun părinţilor să dea bani cuiva și să-și trimită copiii la acela ca 
să lucreze, și astfel să-și mențină sănătatea. Este destul să facă munca 
pe care o îndrăgesc. Pentru că un tânăr care este viguros și are și 
minte, dacă nu lucrează, devine un trântor. lar când îi vede pe ceilalți 
că progresează este cuprins de egoism și nu-l mai satisface nimic. Este 
chinuit mereu de gânduri și mintea lui se zăpăceşte. După aceea se 


apropie și diavolul de el și-i spune: „Neprocopsitule, ești un om 
pierdut! Cutare a ajuns profesor, celălalt are munca lui și câștigă bani, 
tu unde ai să ajungi?”, și astfel îl aruncă în deznădejde, în timp ce 
dacă va lucra va dobândi încredere în sine în sensul cel bun. Va vedea 
că și el poate face ceva și că mintea lui va scăpa de gânduri atunci 
când muncește. Și în felul acesta se săvârșesc două lucruri bune. 


Alegerea meseriei 

- Părinte, unii părinți își îndrumă copiii spre propria lor meserie și 
de multe ori devin chiar sâcâitori. 

- Nu fac bine, nu trebuie să-i silească pe copiii lor să facă ceea ce-i 
odihneşte pe ei înșiși, și nu-i odihnește pe aceia. Am cunoscut un tânăr 
care voia să studieze teologia și să devină preot. Dar mama lui nu-l 
lăsa, ci îl silea să meargă la medicină. Copilul învățase muzica 
bizantină și îi plăcea mult să cânte. Îşi făcuse el singur un instrument 
muzical cu care putea învăţa glasurile. Ştia cărțile de muzică pe de 
rost. Avea un dar deosebit. Alcătuia tropare, slujbe de sfinţi, etc.De 
îndată ce a terminat gimnaziul, a dat examene și a intrat la Seminarul 
Teologic. Mama lui a suferit un șoc nervos din pricina supărării, după 
care venea la mine și mă ruga: „Părinte, fă rugăciune să mă fac bine, 
iar copilul meu să facă ce vrea el”. De îndată ce se însănătoșea, iarăși 
nu-l lăsa să facă ceea ce voia. Iar copilul văzând aceasta le-a părăsit pe 
toate și în cele din urmă i s-au irosit toate planurile de viitor. 

Tinerilor pe care îi văd că oscilează în alegerea științei pe care vor 
să o studieze, le spun: „Vedeţi care știință vă place, astfel încât să 
faceți ceea ce aveţi sădit în fire”. Dacă nu au sădită în fire înclinația 
către lucrul pe care vor să-l facă, încerc să-i conving să încline spre 
ceea ce este sădit în firea lor, pentru ca astfel să fie ajutați. Adică îi 
ajut să studieze ştiinţa pe care o vor și să practice meseria care este pe 
măsura puterilor lor, numai să facă aceasta după Dumnezeu. Are, de 
pildă, cineva înclinație spre muzică? Să se facă muzician sau un bun 
cântăreț bisericesc, care să ajute prin viaţa și prin cântarea sa pe toți 
cei care îl vor auzi, să iubească Biserica și rugăciunea. Are înclinație 
spre pictură? Să devină pictor, și să picteze cu evlavie icoanele, dintre 
care unele pot săvârși și minuni. Are înclinaţie spre o știință oarecare? 
Să se dăruiască ei și să lucreze cu mărime de suflet. 

Şi să vedeţi că încă de când este mic se arată înclinația pe care o are 
cineva. Odată la Mănăstirea Stomio a venit un creştin cu doi nepoței. 
Unul dintre ei, în vârstă de șase-șapte ani, stătea lângă noi și mereu ne 
punea diferite întrebări. La un moment dat îl întreb: „Ce o să te faci 
când vei fi mare?”. „Avocat”, îmi răspunse. Celălalt dispăruse. Atunci 
îl întreb pe unchiul său: „Unde s-a dus celălalt copil? Nu cumva să 
cadă în vreo prăpastie?”. Am ieşit afară ca să-l căutăm și am auzit 
niște lovituri în tâmplărie. Am intrat înăuntru și ce să vedem? 


Scândura netedă care era pe bancul unde rindeluiam o stricase de tot 
cu tesla. „Ce o să te faci atunci când vei creşte mare?” îl întreb și pe 
acesta. „Tâmplar”, îmi răspunde. „Bine, tâmplar să te faci. Dacă-i așa, 
atunci nu-i nici o pagubă că s-a stricat scândura”. 


Dragostea de muncă 

- Părinte, de ce mulți oameni simt plictiseală atunci când muncesc? 

- Nu cumva nu-și iubesc munca? Sau poate că din pricină că se 
ocupă mereu cu același lucru. Adeseori într-o fabrică unde se face, de 
pildă, tâmplărie, la unele secții un muncitor de dimineață până când 
pleacă încheie mereu ferestre, altul pune mereu sticlă de geam iar 
altul chituieşte. Fac mereu aceeași muncă, un lucru monoton, cu șeful 
lor lângă ei, care îi supraveghează. Iar lucrul acesta nu este pentru o zi 
sau două. Se îngreuiază făcând mereu același lucru. Mai demult nu era 
aşa. Un tâmplar lua în primire patru pereţi de la zidari și trebuia să 
predea proprietarului cheile casei terminate. Făcea mai întâi 
dușumelele, tâmplăria, la care punea sticla de geam și o chituia. Apoi 
făcea scările în spirală, cu balustradă făcută la strung, după care 
văruia, făcea dulapurile, rafturile și în continuare făcea mobila. Și 
chiar dacă nu se ocupa el însuși cu toate acestea, știa totuși să le facă. 
La nevoie făcea chiar și acoperișul și punea și tigla. 

Astăzi mulți oameni sunt chinuiți pentru că nu-şi iubesc munca. 
Așteaptă să vină ora plecării. În timp ce atunci când cineva are râvnă 
pentru muncă și interes pentru ceea ce vrea să facă, cu cât lucrează, 
cu atât i se aprinde și mai mult râvna. Se dăruiește apoi muncii sale și 
atunci când vine ora plecării, spune: „Cum a trecut timpul atât de 
repede?”. Uită şi de mâncare și de somn și de toate. Și chiar de nu 
mănâncă nimic, nu flămânzește, nici nu moțăie dacă nu se odihnește, 
ci mai degrabă se bucură că nu doarme. Nu se chinuiește din pricina 
foamei sau a nesomnului, căci pentru unul ca acesta munca este 
sărbătoare. 

- Părinte, cum se face că dintre doi oameni care fac aceeaşi muncă, 
unul se folosește duhovnicește din ceea ce face, iar celălalt se vatămă? 

- Depinde de felul în care face fiecare această muncă și de ceea ce 
are înlăuntrul său. Dacă lucrează cu smerenie și dragoste, atunci toate 
vor fi luminate, curate, pline de har și va simți odihnă lăuntrică. Iar 
dacă se mândrește că face munca mai bine decât celălalt, poate simţi o 
satisfacție, dar ea nu îi umple inima pentru că sufletul lui nu este 
încredințat că lucrul pe care l-a făcut este bun și de aceea nu are 
odihnă. 

Apoi, atunci când cineva nu-și face munca sa cu dragoste obosește. 
Unul obosește numai când vede că trebuie să urce o pantă pentru a 
termina o oarecare treabă. Și aceasta se întâmplă pentru că nu-și 
iubește munca. În timp ce altul care o face din toată inima sa urcă și 


coboară fără să-şi dea seama de aceasta. Un lucrător, de pildă, poate 
săpa multe ore stând în soare fără să obosească dacă face aceasta cu 
toată inima sa. lar dacă nu o face din toată inima, se oprește mereu 
din lucru, cască gura, cârteşte că este prea cald și suferă. 

- Părinte, se poate ca cineva să fie absorbit atât de mult de munca 
sa, încât să-și neglijeze familia, etc.? 

- Omul trebuie numai să-și iubească munca sa, iar nu să se 
îndrăgostească de ea. Dacă nu-și va iubi munca sa, se va obosi îndoit, 
atât trupeşte cât și sufleteşte, și atunci repaosul trupesc nu-l odihnește, 
pentru că este obosit sufletește. Iar tocmai această oboseală sufletească 
este cea care îl răpune pe om. Atunci când cineva lucrează cu toată 
inima și este bucuros, este odihnit sufletește și nu mai simte oboseala 
trupească. lată, am cunoscut un general, care face chiar și treburile 
soldaţilor. Şi cât de mult suferă pentru soldaţi! Întocmai ca un tată. 
Dacă ați șticâtă bucurie simte atunci când își face datoria sa. Odată a 
pornit la miezul nopţii din Evro ca să apuce Sfânta Liturghie ce se 
săvârşea în Larisa la prăznuirea Sfântului Ahile, deși era îndreptățit să 
meargă mai târziu la Te Deumul ce urma să se săvârşească la sfârșit. 
Dar îşi spunea: Trebuie să fiu din timp acolo, pentru a-l cinsti pe 
Sfânt”. Pe toate le face din toată inima sa. Satisfacţia pe care o simte 
cel ce-și îndeplinește munca sa cu mărime de suflet este o satisfacție 
bună, pe care Dumnezeu a dăruit-o pentru a nu se chinui făptura Sa. 
Iar aceasta este odihna ce izvorăște din osteneală. 


Fiecare să-și pună în valoare, în chip duhovnicesc, harisma pe 
care o are 
Harisma pe care o are fiecare om trebuie să o pună în valoare spre 
bine, pentru că Dumnezeu, de vreme ce le-a dat-o, are și pretenţii de 
la ei. De pildă, mintea este o putere care poate face bine sau rău 
potrivit cu felul în care o foloseşte fiecare. Unul care are multă 
inteligență, dacă o foloseşte corect, poate născoci ceva, să 
presupunem, prin care să-l fure pe celălalt. Sau cei care fac desene în 
ziare, reviste, etc., într-un astfel de desen sau schiță, pot ascunde chiar 
şi un întreg eveniment. Şi dacă acesta are legătură cu subiecte 
bisericeşti, poate ascunde în el o întreagă teologie. Unii dintre aceștia, 
dacă ar studia teologia, s-ar putea adânci mult în noimele 
dumnezeiești, mai ales atunci când mintea lor îi ajută. Adică ar pune 
în valoare această agerime, ar sfinți-o și s-ar ajuta astfel și pe ei înșiși 
și pe alţii. În timp ce acum mulți fac lucrare negativă; dacă sunt 
nerușinați fac un desen necuviincios, iar dacă sunt caraghioși, unul 
caraghios. 
Adică cei care au o oarecare aptitudine deosebită, vor deveni fie 
folositori, fie distrugători. Iar cei care nu au nici o aptitudine 
deosebită, desigur nu pot face vreun mare bine, dar nu pot face nici 


mare rău. 


Stresul și munca 

- Părinte, mulți sunt nervoși când se întorc acasă de la muncă. 

- Eu recomand bărbaţilor ca, după terminarea muncii, să intre în 
vreo biserică, să aprindă o lumânare și să stea înăuntru zece- 
cincisprezece minute, sau să stea în vreun parc și să citească un 
capitol din Evanghelie, pentru a se linişti puţin și după aceea să 
meargă la casele lor liniștiți și zâmbitori, și nu puși pe ceartă. Să nu 
aducă acasă problemele pe care le întâmpină la servici, ci să le lase 
înafara ușii casei lor. 

- Părinte, unii dintre ei sunt oarecum îndreptățiți, pentru că 
răspunderea pe care o au la servici îi umple de stres. 

- Se umplu de stres pentru că nu-L pun și pe Dumnezeu în treburile 
lor. Leneșul care spune: „Ei, va avea grijă Dumnezeu...”, este mai bun 
decât aceștia. Eu prefer ca cineva să fie un simplu muncitor, să-și facă 
munca sa corect și cu mărime de suflet, dar să-și simplifice viaţa și să 
se limiteze la cele absolut necesare pentru a-și avea mintea liniștită, 
decât să fie patron și să fie mereu „ah” și „vai”, pentru că unul ca 
acesta mai tot timpul este dator. Apoi este ispitit de mândrie și spune: 
„Voi lua atâţia bani împrumut, le voi prezenta proiectele mele și astfel 
mă voi aranja mai bine”. Dar în cele din urmă nu-i reușesc planurile și 
dă faliment, după care urmează sechestrul, licitaţia, etc. 

Iar multora dintre aceștia nu le lucrează mintea și de aceea se 
ostenesc în zadar, iar profit nu scot. Și neputând face față la cheltuieli 
îi cuprinde stresul. Cineva vrea să înveţe, de pildă, o meserie și fiindcă 
nu ia aminte, ani de zile bate drumurile fără să facă vreo procopseală, 
iar aceasta se întâmplă pentru că nu-și pune mintea la lucru. De aceea 
trebuie să vadă ce anume mai trebuie să adauge la munca sa. Iată, 
atunci când lucram în lume ca tâmplar, am văzut că pentru mobila pe 
care o făceam îmi trebuia și un strung. Ce, trebuia să fi mers la 
altcineva ca să-mi facă ceea ce aveam nevoie? Nu, ci mi-am cumpărat 
un strung și am învățat să lucrez la el. Apoi am văzut că era nevoie să 
fac și scări în spirală. Am stat și mi-am amintit și de geometrie și de 
aritmetică, şi am învăţat să le fac. Dacă nu vei pune mintea să lucreze, 
te vei chinui. Adică vreau să accentuez faptul că mintea trebuie pusă 
neapărat să lucreze, pentru că în munca pe care o face cineva apar o 
mulțime de situații. Numai astfel poate ajunge cineva un meșter bun, 
după care va ști singur ce să facă și va progresa. În aceasta constă 
secretul reuşitei: ca mintea să găsească soluţii în toate împrejurările. 
Altfel, mintea omului va rămâne nedezvoltată și astfel va pierde 
timpul. 


Sfinţirea muncii 
Fiecare trebuie să-și sfințească prin rugăciune și trăirea sa atât 


munca pe care o face, cât și pe el însuși. lar de este patron și are 
răspundere, să-i ajute duhovniceşte şi pe muncitorii lui. Şi dacă mai 
are și o stare lăuntrică bună, își sfințește și munca sa. De pildă, atunci 
când niște tineri merg la un meșter ca să învețe meșteșugul aceluia, în 
paralel cu cele pe care îi învață trebuie ajutați să trăiască și 
duhovniceşte. Iar aceasta îl va folosi atât pe el însuși, cât și pe cei ce 
lucrează la el şi chiar pe clienţii lui, pentru că Dumnezeu îi va 
binecuvânta munca sa. 

Fiecare profesie se poate sfinți. Un medic, de pildă, nu trebuie să 
uite că în medicină cel mai mult ajută harul lui Dumnezeu. De aceea 
să încerce să devină vas al harului dumnezeiesc. Medicul care este și 
un creștin bun, în paralel cu profesia lui, îi ajută pe bolnavi cu 
bunătatea și credinţa sa, pentru că îi încurajează pe aceia să-și 
înfrunte boala cu încredere în Dumnezeu, în cazul unei boli grave îi 
poate spune bolnavului: „Știința a avansat până aici. De aici încolo 
există și Dumnezeu, Care face minuni”. 

Sau, de exemplu, dascălul trebuie să se străduiască să-și facă cu 
bucurie slujba sa de învățător și să-i ajute pe copii pentru a renaşte 
duhovnicește, lucru pe care nu au posibilitatea să-l facă toți părinții, 
chiar dacă au intenţie bună. De asemenea, să aibă grijă ca, pe lângă 
cunoștințele pe care le învață, copiii să devină și oameni buni. Altfel, 
la ce va folosi învățătura de carte? Societatea are nevoie de oameni 
corecți, care să-și facă meseria cum trebuie, oricare ar fi ea. 
Învățătorul nu trebuie să se limiteze numai la examinarea elevilor, ci 
să aibă în vedere şi calitățile lor, cum ar fi evlavia, bunătatea, 
mărimea de suflet. Notele puse de Dumnezeu nu se potrivesc 
întotdeauna cu cele puse de învățători. Se poate ca nota patru a unui 
copil să fie zece la Dumnezeu, iar nota zece a altuia la Dumnezeu să 
fie patru. 


Nu meseria îl face pe om 

- Părinte, care este pricina pentru care cineva, deşi se ostenește, nu 
are spor în munca sa? 

- Nu cumva nu înfruntă cu gânduri bune diferitele situaţii ce se 
ivesc în orice fel de muncă? Dacă însă le-ar face fată într-un mod 
corect, atunci orice muncă ar face va fi pentru el o sărbătoare. 

- Părinte, dar atunci când cineva se mâhnește că face o muncă grea 
şi disprețuită, de pildă, zidește sau spală cratițele într-o bucătărie, etc., 
ce trebuie să facă să-și dobândească buna dispoziție? 

- Dacă se va gândi că Hristos a spălat picioarele ucenicilor săi (In. 
13, 4-14), va înceta să se mai mâhnească. Căci, prin ceea ce a făcut 
Hristos, este ca și cum ne-arspune: „Așa trebuie să faceţi și voi”. Fie că 
cineva spală cratițe, fie că sapă pământul, trebuie să se bucure. Altul 
curăță canalele de scurgere, pentru că nu găsește altceva de lucru și se 


află sărmanul mereu într-un mediu infectat de microbi. Oare acesta nu 
este om? Oare nu este și el chipul lui Dumnezeu? Era un familist care 
avea ca meserie curățirea acestor fel de canale de scurgere și ajunsese 
la o mare înălțime duhovnicească. Se îmbolnăvise de tuberculoză și, 
deși avusese posibilitatea să plece, nu a vrut, deoarece se gândea: „De 
ce să sufere altul în locul meu?”. Iubea viațadisprețuită și de aceea 
Dumnezeu i-a dăruit mult har. 

Nu meseria îl face pe om. Am cunoscut un hamal care înviase un 
mort. Atunci când eram dicheugs în Schitul Ivirului, într-o zi m-a 
vizitat un bărbat cam de cincizeci de ani. 

A venit târziu după amiază şi ca să nu deranjeze pe părinţi, nu a 
sunat clopoţelul și s-a culcat afară. Când l-au găsit părinţii, l-au luat 
înăuntru și m-au înștiințat. „Bine, i-am spus, dar de ce nu ai sunat 
clopoțelul, ca să-ți deschidem și să te găzduim?”. „Ce spuneţi. Părinte? 
Cum să-i deranjez pe părinți?”, mi-a spus. Atunci am văzut că faţa lui 
avea o strălucire și am înţeles că acela trăia foarte duhovniceşte. Apoi 
mi-a spus că a rămas orfan de tată și de aceea, atunci când s-a însurat, 
îl iubea foarte mult pe socrul său. Venind de la muncă, mai întâi 
trecea pe la socrii săi și după aceea mergea acasă. Dar se mâhnea 
pentru că socrul său înjura mult. De multe ori îl rugase să nu mai 
înjure, dar acela înjura și mai mult. Odată socrul său s-a îmbolnăvit 
grav. L-au dus la spital și după câteva zile a murit. Acela nu era lângă 
el atunci când își dăduse sufletul, pentru că trebuia să descarce un 
vapor. Când s-a dus la spital și l-a găsit la morgă, s-a rugat cu multă 
durere, spunând: „Dumnezeul meu. Te rog să-l înviezi ca să se 
pocăiască și apoi poţi să-l iei!”, în aceeași clipă mortul și-a deschis 
ochii și a început să-și miște mâinile. De îndată ce l-au văzut, toți cei 
de la morgă au dispărut. După ce l-a îmbrăcat, l-a luat acasă, fiind cu 
desăvârșire sănătos. A mai trăit încă cinci ani în pocăință, după care a 
murit. „Părinte, mi-a spus, îi mulțumesc mult lui Dumnezeu pentru că 
mi-a făcut acest bine. Cine sunt eu ca să-mi facă Dumnezeu un astfel 
de har?”. Avea multă simplitate și smerenie, încât nici nu-i trecuse 
prin minte că înviase un mort. Se topise de recunoștință față de 
Dumnezeu pentru ceea ce Acela i-a făcut. 

Mulţi oameni se chinuiesc pentru că nu reuşesc să câștige slavă 
lumească, sau să se îmbogăţească cu lucruri deșarte. Nu se gândesc că 
acestea nici nu trebuie, nici nu se pot lua în cealaltă viață, cea 
adevărată. Ci acolo vom lua numai faptele noastre, care ne vor scoate 
încă de aici pașaportul corespunzător pentru călătoria cea mare în 
veșnicie. 


CAPITOLUL 3 Înfrânarea în viaţa zilnică 


Prin asceză omul se imaterializează 

- Părinte, odată ne-aţi spus că: „În nevoința duhovnicească este 
nevoie de blocadă”. La ce vă refereați? 

- În război soldaţii încearcă să-l blocheze pe dușman, îl înconjoară, 
îl închid între ziduri şi îl lasă flămând. După aceea îi taie și apa. Iar 
dacă dușmanul nu are provizii și muniții, va fi nevoit să se predea. 
Vreau să spun că tot astfel, prin post și priveghere, diavolul este 
dezarmat şi se retrage. „Cu postul, cu privegherea, cu rugăciunea, 
cereștile daruri luând...” 27, spune imnograful. 

Prin asceză omul se imaterializează. Firește, cel care se înfrânează 
trebuie să privească la un scop duhovnicesc mai înalt. Dacă se 
înfrânează pentru a se dezintoxica de grăsimile acumulate, tot pentru 
binele trupului său se îngrijește. Atunci asceza lui seamănă cu yoga. 
Din păcate chiar și oamenii Bisericii au dat la o parte subiectul 
ascezei. „Trebuie să mănânc mâncărica mea, spun ei, să mă desfătez şi 
de asta și de cealaltă, pentru că Dumnezeu pe toate le-a făcut pentru 
noi”. Ştiţi ce mi-a spus odată un arhimandrit la o masă pe care ne-a 
oferit-o? Eu nu m-am putut sili să mănânc mai mult decât de obicei, 
iar acela a observat și mi-a spus: „De va strica cineva templul lui 
Dumnezeu, îi va strica Dumnezeu pe el” (I Cor. 3, 17). „Nu cumva ai 
înţeles anapoda?, îl întreb. Aceasta s-a spus pentru asceză sau pentru 
desfrânare? Versetul acesta se referă la cei care strică, distrug templul 
lui Dumnezeu cu desfrânarea și abuzurile, și nu la cei care fac asceză 
din dragoste pentru Hristos”. Și uită-te, acela îşi odihnea gândul său, 
spunând: „Trebuie să mâncăm, ca să nu stricăm templul lui 
Dumnezeu”. Un altul, după o vizită la o mănăstire, mi-a spus: „Am 
mers la o mănăstire și am aflat că monahii de acolo se îmbolnăviseră 
din pricina postului îndelungat pe care l-au făcut. Sticluțele cu 
untdelemn de pe masă erau neatinse. Asta fac, Părinte, post şi 
priveghere”. Ce să mai spui? Astfel de oameni nu vor să se lipsească 
de nimic. Îşi numără mâncarea lor, fructa lor, prăjitura lor și apoi, 
pentru a se îndreptăţi, îi judecă pe ceilalți care fac asceză. Nu au 
simțit încă bucuria duhovnicească a ascezei. Iar altul îți spune: 
„Trebuie să beau atâtea căni de lapte. Voi posti în post, dar după 
aceea îmi voi completa substanţele hrănitoare, trebuie să am atâta 
albumină în organism”. Și spune acestea nu pentru că organismul lui 
ar avea nevoie de albumină, ci deoarece consideră că este dreptul lui 
să facă aceasta, își odihnește astfel gândul că este în regulă, că aceasta 
nu este păcat. Dar chiar şi numai a gândi cineva astfel este păcat. 
Unde ajunge logica omenească? Să fie în regulă și cu posturile pe care 
le-a rânduit Biserica, dar să nu se lipsească nici de cele pe care le-a 


pierdut în vremea postului. Ei, cum să se sălășluiască apoi Duhul Sfânt 
în astfel de oameni? 

Şi poţi vedea la unii familiști câtă mărime de suflet au. Odată un 
creștin foarte simplu, care avea nouă copii, s-a dus la duhovnic să se 
spovedească, iar acela i-a spus să se împărtășească. „Dar nu mă pot 
împărtăși, îi spune acela duhovnicului, deoarece lucrez și eu și copiii 
mei și de aceea punem puțin untdelemn în mâncare”. „Câţi copii ai?” 
îl întreabă duhovnicul. „Nouă”. „Cât untdelemn puneţi în mâncare?”. 
„Două linguri”. „Atunci cât untdelemn îţi revine, amărâtule? îl întrebă 
duhovnicul. Mergi și te împărtășește”. Erau unsprezece persoane și 
mâncau numai două linguri de untdelemn și îl chinuia gândul pentru 
aceasta. 

Am cunoscut mireni care s-au sfințit prin asceza pe care au făcut-o. 
Iată, până nu demult în Sfântul Munte a lucrat pentru mai multă 
vreme un mirean cu fiul său. După câtăva vreme s-a ivit un serviciu 
bun în părțile de unde erau, și tatăl a hotărât să plece împreună cu fiul 
său pentru ca să fie mai aproape de familie. Tânărul însă fiind 
impresionat de viața ascetică a monahilor și având în vedere și viaţa 
lumească cu stresul ei, nu a vrut să-l urmeze pe tatăl său și să plece în 
lume. „Tată, de vreme ce mai ai și alți copii, lasă unul și în Grădina 
Maicii Domnului!”. Și fiindcă acela stăruia, tatăl său a fost nevoit să-l 
lase. Tânărul acesta nu știa carte, dar era foarte sensibil și avea multă 
mărime de suflet și simplitate. Se simțea pe sine foarte nevrednic 
pentru a deveni monah, căci credea că nu va putea face față la 
datoriile monahicești. În cele din urmă a găsit o colibă mică, care 
fusese folosită mai demult pentru catâri, a astupat ușa și ferestrele cu 
pietre și ferigă, lăsând numai o gaură mică rotundă, prin care intra și 
ieşea cu destulă greutate, și pe care o astupa pe dinăuntru cu un 
palton zdrențuit, pe care îl găsise aruncat acolo. Nu aprindea nici 
măcar focul, negreşit, cuiburile păsărilor și adăposturile animalelor 
erau mai bune decât sălașul său. Dar bucuria pe care o avea acest 
suflet nu o au cei care trăiesc în palate bogate, pentru că acesta se 
nevoia pentru Hristos, iar Acela era lângă el, nu numai în coliba sa, ci 
şi în casa lui duhovnicească, în trupul și inima sa. Şi de aceea trăia ca 
în Rai. Din când în când ieșea din cuibul său și trecea pe la vreo 
Chilie, unde vedea că părinţii au de lucru la grădină. Ajuta la săpat și 
părinţii îi dădeau puţin posmag și măsline. Dacă nu era lăsat să 
lucreze, nu voia să primească nici o binecuvântare de la ei. Iar 
binecuvântările pe care le lua le plătea cu îndoită muncă. Desigur, 
viața lui duhovnicească numai Dumnezeu o cunoștea, pentru că trăia 
în ascuns, simplu și în tăcere. Dar dintr-o împrejurare care s-a făcut 
cunoscută multora s-au descoperit multe despre el. Odată a trecut pe 
la o mănăstire și a întrebat când începe Postul Mare - deşi pentru el 
aproape tot timpul era Postul Mare - după care a mers și s-a închis în 


cuibul său. Au trecut aproape trei luni, fără să-şi dea seama când au 
trecut. Într-o zi a ieșit și s-a dus la o mănăstire ca să întrebe când este 
Pastele. A stat la slujbă, s-a împărtășit la Sfânta Liturghie și după 
aceea a mers cu părinţii la trapeză. Dar în trapeză, pe mese, a văzut 
ouă roșii - era odovania Paştilor. A rămas uimit și a întrebat pe un 
frate: „Bine, dar atât de repede a venit Paștele?”. „Ce Paști, frate? 
Mâine este înălțarea!”. Adică postise tot Postul Mare și încă patruzeci 
de zile până la înălțare. În felul acesta s-a nevoit până la ceasul morții 
lui. Un vânător l-a găsit mort la două luni după ce murise și a 
înștiințat poliția și medicul. După aceea medicul mi-a spus: „Nu numai 
că nu mirosea, ci, dimpotrivă, trupul lui avea o bună mireasmă”. 


Postul copiilor 

- Părinte, copiii de cinci-şase ani trebuie să postească înainte de 
Sfânta Împărtășanie? 

- Cel puţin seara trebuie să mănânce mâncare de post cu untdelemn. 
Dar aceasta este o problemă pe care o rânduiește duhovnicul. Este mai 
bine ca mama să întrebe pe duhovnic, deoarece copilul poate avea o 
problemă de sănătate și este nevoit să bea lapte. 

- Părinte, cât trebuie să postească un copil? 

- Dacă este sănătos, trebuie să postească. De alt fel, acum există o 
mulțime de mâncăruri de post. Mai demult copiii posteau şi toată ziua 
alergau şi se jucau, dar mâncau de mai multe ori. În Farasa, în Postul 
Mare, toți, mici și mari, posteau până la ceasul al nouălea 2. 

Părinţii îi adunau pe copii în Castru:o, le dădeau jucării, iar la ora 
trei după-amiază, când suna clopotul pentru Liturghia mai-înainte- 
sfințită, mergeau și se împărtășeau. 

Sfântul Arsenie spunea: „Dacă atunci când copiii se joacă toată ziua 
nu-și mai aduc aminte de mâncare, acum când îi va ajuta și Hristos 
oare nu vor rezista?”. 

Cei mari, când nu postesc, sunt mustraţi de conștiință atunci când îi 
văd pe copii postind. Când eram mic lucram pentru mai multă vreme 
cu meșterul meu la câte o casă și mâneam acolo, dar miercurea și 
vinerea plecam acasă să mănânc, deoarece aceia nu posteau. Odată, 
într-o miercuri, mi-au adus o baclava. „Mulţumesc, le-am spus, dar 
postesc”. „la te uită, copil mic și posteşte, iar noi, oameni mari, 
mâncăm de toate!”. 


Post cu mărime de suflet 

Prin post omul își arată intenţia sa cea bună. Face din mărime de 
suflet o asceză și Dumnezeu îl ajută. Dacă însă se silește pe sine și 
spune: „Ce să fac? Este vineri și trebuie să postesc”, atunci se va 
chinui. În timp ce, dacă ar înțelege folosul postului și ar posti, s-ar 
bucura gândindu-se că în această zi Hristos a fost răstignit. Nici apă 
nu l-au dat să bea, ci oțet (Vezi Mt. 27, 34; Mc. 15, 36; Le. 23, 36 și 


In. 19, 29), iar eu să beau apă toată ziua. Iar dacă face aceasta, atunci 
va simţi înlăuntrul său o bucurie mult mai înaltă decât a celui care 
bea cele mai bune răcoritoare. 

Şi uită-te, mulți mireni nu pot posti nici măcar o Vinere Mare, dar 
în fata Ministerului pot face, dintr-o încăpățânare, greva foamei ca să 
obțină ceva. Acolo diavolul îi încurajează. Dar aceasta pe care o fac 
este sinucidere. Iar alții, atunci când vine Pastele, cântă: „Hristos a 
înviat!” cu toată puterea lor, de bucurie că vor mânca bine. Unii ca 
aceştia seamănă cu iudeii care voiau să-L facă pe Hristos împărat, 
deoarece i-a hrănit în pustie (In. 6, 5-15). 

Vă aduceţi aminte ce spune Proorocul? „Blestemat este cel care face 
lucrurile Domnului cu lenevire” (ler. 31, 10). Altceva este atunci când 
cineva are dispoziție să postească, dar nu poate, pentru că, dacă nu 
mănâncă, îi tremură picioarele, cade jos - adică nu-l ajută trupul, 
sănătatea sa, etc. - și altceva este să ai putere și să nu posteşti. Și 
atunci unde este buna intenţie? Iar mâhnirea celui care vrea să facă o 
nevoință și nu poate completează lipsa acesteia, și unul ca acesta are 
mai multă plată decât cel care are curaj și se nevoieşte, căci acela 
simte și o mulțumire de sine. Astăzi a venit o femeie amărâtă, în 
vârstă cam de cincizeci și cinci de ani, care plângea fiindcă nu putea 
să postească. Bărbatul ei o părăsise, copilul și-l pierduse într-un 
accident, mama îi murise și astfel a rămas singură. Nu are nici casă, 
nici masă, ci o cheamă când o femeie, când alta pe la casele lor ca să 
lucreze câte ceva. „Părinte, mi-a spus sărmana, am o mare greutate pe 
conștiință pentru că văd că nu fac nimic. Și ceea ce e mai rău decât 
toate este că nu pot posti. Mănânc tot ceea ce mi se dă. Uneori 
miercurea şi vinerea îmi dau mâncare de post, dar adeseori îmi dau de 
dulce și sunt nevoită să mănânc, pentru că altfel mă istovesc repede și 
nu mai pot sta în picioare”. „Mănâncă, îi spun, de vreme ce nu ai 
curaj”. Fiecare trebuie să se supravegheze pe sine şi dacă va vedea că 
nu rezistă la post, să mănânce puțin mai mult. „Măsoară-te pe tine 
însuţi”+30;, spune Sfântul Nil Ascetul. 

- Părinte, cum mai demult la sate unele femei nu mâncau nimic din 
prima zi a Postului Mare până înSâmbăta Sfântului Teodor? Cum 
puteau rezista, având o mulțime de treburi, case, copii, animale, 
ogoare? 

- Ele își spuneau în sinea lor: „În mod firesc ar trebui să mâncăm în 
Sfânta și Marea Sâmbătă, pe când această sâmbătă este aproape”. Sau 
se poate să-și fi spus: „Hristos a postit patruzeci de zile (Vezi Mt. 4, 2 
și Le. 4, 2), pentru mine ce este să postesc o săptămână?”. Pe lângă 
aceasta aveau și multă simplitate și de aceea rezistau. Dacă cineva are 
simplitate şi smerenie primeşte cu lesnire harul lui Dumnezeu și astfel 
posteşte cu smerenie și se hrăneşte dumnezeiește. Are putere 
dumnezeiască şi multă rezistenţă la postiri îndelungate. Un tânăr din 


Australia, de vreo douăzeci şi opt de ani, a ajuns să nu mănânce nimic 
douăzeci și opt de zile. Duhovnicul lui l-a trimis la mine să-mi spună 
despre aceasta. Era foarte evlavios și avea un duh de nevoință rar 
întâlnit. Se spovedea, mergea la biserică, citea cărți patristice și mai 
ales noul Testament. Într-o zi, în timp ce citea în Evanghelie că Hristos 
a postit patruzeci de zile, a fost atât de mișcat sufletește, încât şi-a 
spus în sinea sa: „Dacă Domnul, care a fost Dumnezeu și om fără de 
păcat, a postit patruzeci de zile, atunci eu, un om atât de păcătos, ce 
trebuie să fac?”. De aceea a cerut binecuvântare de la duhovnicul său 
să postească şi el, dar nu s-a gândit să-i spună și gândul său că 
intenționa să nu mănânce patruzeci de zile. A început așadar să 
postească din lunea primei săptămâni a Postului Mare, a trecut de 
Duminica închinării Sfintei Cruci fără să bea nici măcar apă, deși lucra 
la o fabrică săvârşind o muncă destul de grea - stivuia lăzi. Când a 
ajuns la ziua a douăzeci şi opta de post, a simţit o mică ameţeală în 
timp ce lucra și de aceea s-a așezat puțin jos. După aceea a băut un 
ceai şi a mâncat puțin posmag, deoarece se gândea că, de va cădea jos 
și îl vor duce la spital, vor depista că a suferit aceasta din cauza 
postului, și vor spune: „la te uită, creștinii mor din cauza postului”. 
„Părinte, mi-a spus acela, după atâtea zile de post mă scârbeam de 
mâncăruri, dar mă sileam să mănânc ca să pot lucra”. Îl chinuia însă 
gândul că nu a postit patruzeci de zile și i-a spus aceasta duhovnicului 
său. Atunci acela i-a spus cu discernământ: „Și aceste zile pe care le-ai 
postit au fost destule. Să nu mai ai gânduri”. Apoi acela l-a trimis la 
mine, ca să nu-i mai rămână nici un gând de îndoială care să-l 
chinuiască. Ca să fiu sigur că îndemnul său lăuntric a fost curat, l-am 
întrebat: „Te-ai jurat să postești patruzeci de zile?”. „Nu”, mi-a 
răspuns. „Atunci când ai luat binecuvântare de la duhovnicul tău să 
postești, nu te-ai gândit în clipa aceea să-ți spui gândul tău, cum că 
vrei să postești patruzeci de zile, sau ai ascuns gândul tău care ţi se 
părea bun, ca să postești după voia ta patruzeci de zile?”. „Nu, 
Părinte”, mi-a spus din nou. Atunci i-am spus și eu: „Desigur că știam 
aceasta, dar te-am întrebat numai ca să înţelegi tu singur că ai răsplată 
cerească pentru zilele ce le-ai postit, care au fost destule, și să nu te 
mai neliniștești că nu ai putut ține patruzeci de zile. Altă dată însă să-i 
spui duhovnicului tău și gândurile cele bune pe care le ai și orice 
intenţie bună ce o ascunzi în inima ta, iar duhovnicul tău va hotărî 
dacă va trebui să faci o asceză, etc.”. Şi fiindcă avea multă smerenie, 
pe care o dobândise din gândurile smerite pe care le cultiva, și a postit 
atâtea zile din multa sa dragoste pentru Hristos, era firesc ca Acesta 
să-l întărească cu dumnezeiescul Său har. Dacă un altul va încerca să 
ţină un astfel de post şi va spune cu mândrie: „Dacă a făcut-o acela, eu 
de ce să nu o fac?”, va posti numai o zi sau două și va cădea grămadă. 
I se va întuneca și mintea, pentru că îl va părăsi harul lui Dumnezeu și 


îi va părea rău chiar și de osteneala pe care a făcut-o. Poate ajunge 
până acolo încât să spună: „Şi ce am câștigat din aceasta?”. 

Omul dacă postește se face ca un mielușel. Iar atunci când devine ca 
o fiară, înseamnă că asceza pe care o face ori este mai presus de 
puterile lui, ori o face din egoism, și de aceea nu primește ajutorul 
dumnezeiesc. Dar uneori chiar și fiarele sălbatice sunt îmblânzite și 
smerite de post. Vezi, atunci când le este foame se apropie de om, căci 
din instinct simt că de nu vor mânca vor muri. În timp ce, dacă se 
apropie de om pentru a găsi de mâncare, se poate să nu pățească 
nimic. Eu am văzut un lup care, din pricină că era flămând, era ca un 
mielușel. Odată, într-o iarnă cu zăpadă multă, venise până în curtea 
noastră. Eu și cu fratele meu ieșiserăm să dăm hrană la animale. În 
timp ce eu țineam felinarul în mână, fratele meu a luat cociorva și a 
început să-l lovească, dar lupul nu se împotrivea deloc. 

Tot ceea ce face omul se zădărnicește dacă nu o face din dragoste 
pentru Dumnezeu și semenul său. Dacă postește și se mândrește cum 
că ar face ceva, se pierde postul său. Devine apoi ca un rezervor 
găurit, care nu mai poate ţine nimic în el. Pune apă într-un astfel de 
rezervor și vei vedea că încet-încet va curge toată. 


Satisfacţia stomacului ușor 

Atunci când cineva nu se înfrânează poartă cu sine magazii întregi. 
În timp ce, dacă se înfrânează și mănâncă numai cele care îi sunt 
necesare, organismul său arde toate substanțele hrănitoare și nu 
depozitează nimic. 

Felurimea mâncărurilor întinde stomacul și aduce pofta, dar 
pricinuieşte moleșeală și înfierbântare în trup. Dacă pe masă există 
numai un fel de mâncare și care nu este destul de gustos, se poate ca 
nimeni să nu mănânce o porţie întreagă, iar dacă este gustos și cineva 
se va lacomi, se poate să mănânce puțin mai mult decât îi trebuie. Dar 
atunci când pe masă există pește, supă, cartofi, brânză, ouă, salată, 
fructe și prăjituri, vrea să le mănânce pe toate și mai cere încă și 
altele. Pe toate le trage pofta, pentru că una o îndeamnă pe alta. Și 
uită-te, omul nu suportă nici măcar un singur cuvânt; pe unul nu-l 
înghite, pe celălalt iarăși nu-l înghite, în timp ce sărmanul stomac 
orice mâncare îi aruncăm, o suportă. Dar oare îl întrebăm dacă le 
poate mistui? Adică stomacul care nu are logică ne întrece în virtute și 
se nevoieşte să le mistuie pe toate. Și dacă un fel de mâncare nu se 
potrivește cu altul când intră înăuntru, se ceartă, și atunci bietul 
stomac ce să mai facă? Începe după aceea indigestia. 

- Şi cum putem, Părinte, să ne tăiem obişnuința de a mânca mult? 

- Este trebuință de puţină frână. Mai bine este să nu mănânci 
mâncarea care îţi place, ca să nu-ţi faci de lucru, pentru că încet-încet 
se mărește hambarul. Și după aceea acest „vameș” nemilostiv, așa cum 


îl numeşte Avva Macarie, va cere mereu. În vremea mesei eşti 
satisfăcut, dar după aceea simți nevoia să dormi, și nici să lucrezi nu 
mai poţi. Dacă mănânci un singur fel de mâncare, acesta îţi ajută să-ți 
tai pofta. 

- Părinte, atunci când există multe feluri de mâncare, dar în 
cantități mici, există iarăși același pericol? 

- Desigur, pericolul este la fel de mare, numai că partidele sunt mici 
şi nu pot face guvern. Atunci când există o mare felurime de 
mâncăruri, este ca și cum s-ar aduna în stomac multe partide, şi unul 
îl irită pe celălalt, apoi se încaieră între ele, se bat și începe 
indigestia... 

Plăcerea pe care o dă mâncarea simplă este mai mare decât cea pe 
care o dau cele mai bune mâncăruri. Atunci când eram mic, mergeam 
în pădure și mâneam numai o bucată de covrig, și nu mai voiam nimic 
altceva. Cele mai bune mâncăruri nu-mi puteau înlocui acea 
mulțumire duhovnicească pe care o simțeam. Dar făceam aceasta cu 
bucurie. Însă cei mai mulți oameni nu au simțit satisfacția stomacului 
ușor. La început, atunci când mănâncă ceva gustos, simt o oarecare 
satisfacție, dar apoi intră la mijloc lăcomia, mănâncă mult și, mai ales 
atunci când sunt bătrâni, simt o greutate în tot trupul, și astfel se 
lipsesc de satisfacția stomacului ușor. 


PARTEA A CINCEA ROSTUL ÎNCERCĂRILOR ÎN 
VIAȚA NOASTRĂ 


« Pentru ca să meargă cineva în 

Raiul cel dulce trebuie să mănânce 
aici multe amărăciuni, ca să primească 
în mână pașaportul încercărilor». 


CAPITOLUL 1 Trecut-am prin foc și prin apă...”1 


Crucea încercărilor 

- Părinte, cruciulița pe care mi-aţi dat-o o port mereu și mă ajută în 
încercările mele. 

- Iată, așa sunt și crucile pe care le suferim noi, ca acele cruciulițe 
pe care le atârnăm la gât și ne ocrotesc în viaţa noastră. Crezi că noi 
ducem vreo cruce mare? Numai Crucea lui Hristos a fost foarte grea, 
pentru că El din dragoste față de noi, oamenii, nu a vrut să folosească 
pentru Sine puterea Sa dumnezeiască. Și în continuare ridică greutatea 
crucilor întregii lumi și ne ușurează de durerile încercărilor cu 
dumnezeiescul Său ajutor și cu dulcea Sa mângâiere. 

Bunul Dumnezeu rânduieşte pentru fiecare om o cruce potrivită cu 
puterea lui de a rezista, nu pentru a se chinui, ci pentru a urca de pe 
cruce în cer, pentru că, în esenţă, crucea este scară către cer. Dacă am 
înțelege ce comoară ne învistierim din suferirea încercărilor, nu am 
mai murmura, ci am slavoslovi pe Dumnezeu ridicându-ne cruciulița 
pe care ne-a hărăzit-o, astfel încât și în această viață ne vom bucura, 
dar și în cealaltă vom lua o pensie bună. Dumnezeu ne-a asigurat 
acolo în cer multe bogății. Însă atunci când cerem să ne ușureze de o 
încercare, el dă aceste bogății altora și astfel o pierdem. În timp ce, de 
vom face răbdare, ne va da și dobândă. 

Fericit este cel care se chinuiește aici, pentru că, cu cât este pedepsit 
mai mult în această viață, cu atât mai mult se pregăteşte pentru 
cealaltă, deoarece i se șterg din păcate. Crucile încercărilor sunt mai 
presus de „talanți”, de harismele pe care ni le dă Dumnezeu. Fericit 
este cel care are cinci cruci, iar nu una. O suferință sau o moarte 
mucenicească aduc cu adevărat răsplată cerească. De aceea la fiecare 
încercare să spunem: „Îţi mulțumesc, Dumnezeul meu, pentru că 
tocmai aceasta îmi trebuia pentru mântuirea mea”. 


Încercările îi ajută pe oameni să-și revină duhovnicește 

- Părinte, mereu sunt înștiințată de suferinţa celor din familia mea. 
Se vor termina vreodată necazurile lor? 

- Fă răbdare, sora mea, și nu-ti pierde nădejdea în Dumnezeu. Din 
toate încercările prin care am auzit că trece familia voastră, am înţeles 
că Dumnezeu vă iubeşte și îngăduie toate necazurile acestea pentru o 
deplină curățire duhovnicească a familiei. Dacă privim cu ochi lumești 
încercările familiei tale, apăreţi ca niște oameni nefericiți. Însă de le 
vom privi duhovnicește, sunteți fericiți, iar în cealaltă viață vă vor 
invidia toți cei care s-au considerat fericiți în viaţa aceasta. În felul 
acesta se nevoiesc și părinții tăi, deoarece nu cunosc sau nu înțeleg să 
se nevoiască duhovniceşte cu mărime de suflet. Cu toate acestea, în 


încercările familiei tale, precum și ale altor familii se ascunde o taină, 
deși se face atât de multă rugăciune. „Cine a cunoscut judecăţile iui 
Dumnezeu?” (Vezi Ps. 35, 6). Dumnezeu să-și întindă dreapta Sa și să 
pună capăt încercărilor. 

- Părinte, nu se poate ca oamenii să-și revină în alt fel şi nu prin 
încercări? 

- Mai înainte ca Dumnezeu să îngăduie o încercare, a căutat să-i 
îndrepte cu blândeţe, dar aceia nu au înţeles și de aceea El a îngăduit 
ispitirea. Vedeţi, când un copil este sucit, la început tatăl său îl ia cu 
binișorul, îi face toate mofturile, dar văzând că nu se schimbă, atunci 
se poartă cu asprime faţă de el, ca să se îndrepte. Tot astfel și 
Dumnezeu, adeseori, atunci când cineva nu înţelege de bună voie, îi 
dă o încercare ca să-şi revină. Dacă nu ar fi existat puţină durere, boli, 
etc., oamenii ar fi devenit fiare, nu s-ar fi apropiat deloc de 
Dumnezeu. 

- Viaţa aceasta este mincinoasă și scurtă; și puţini sunt anii ei. Și 
bine că sunt puţini, căci repede vor trece amărăciunile, care ca niște 
medicamente amare ne vindecă sufletele noastre. Vezi, medicii le dau 
sărmanilor bolnavi care suferă medicamente amare deoarece se vor 
însănătoși cu amarul, nu cu dulcele. Vreau să spun că, precum 
sănătatea se dobândeşte prin amar, tot astfel și mântuirea sufletului 
tot din amar iese. 


Suferind durerea ne cercetează Hristos 

Omul care nu trece prin încercări, care nu vrea să-l doară nimic și 
să sufere ceva, care nu vrea să fie mâhnit sau să i se facă vreo 
observaţie, ci vrea să trăiască bine, este în afara realității 
duhovniceşti. „Trecut-am prin foc și prin apă și ne-ai scos pe noi la 
odihnă” (Ps. 65, 11), spune psalmistul. 

Vezi că şi Maica Domnului și Sfinţii au suferit, de aceea trebuie ca și 
noi să suferim, mai ales că mergem pe același drum pe care au mers și 
ei. Cu deosebirea că noi, atunci când suferim puţin în această viață, ne 
plătim datoriile și ne mântuim. Dar și Hristos a petrecut cu durere pe 
pământ. A coborât din cer, S-a întrupat, a pătimit și a fost răstignit. Iar 
creştinul își dă seama că l-a cercetat Hristos, atunci când suferă 
durere. 

Atunci când îl cercetează durerea pe om înseamnă că îl vizitează 
Hristos. În timp ce, atunci când omul nu trece prin nici o încercare, 
este ca și cum l-ar părăsi Dumnezeu, nici nu plătește datoriile, nici nu 
depune. Vorbesc desigur despre cel care nu vrea reaua pătimire pentru 
dragostea Iui Hristos, care își spune în sinea sa: Sunt sănătos, am poftă 
de mâncare, mănânc bine, o duc foarte bine, sunt liniștit, etc...” și nu 
spune nici măcar un „Slavă Ţie, Dumnezeule”. Cel puțin dacă ar 
recunoaște că toate aceste binecuvântări sunt ale lui Dumnezeu, 


oarecum s-ar aranja situația. Să spună: „Nu meritam toate acestea, dar 
fiindcă sunt neputincios, de aceea Dumnezeu mi le-a rânduit pe toate”. 
În viața Sfântului Ambrozie (Pomenirea lui se prăznuieşte la 7 
decembrie) se spune că odată Sfântul a fost găzduit de un oarecare 
bogat. Iar Sfântul văzând bogăţiile nemăsurate ale aceluia l-a întrebat 
dacă a fost încercat vreodată de vreo mâhnire. „Nu, niciodată, i-a 
răspuns acela. Ci bogăţiile mele mereu se înmulțesc, ogoarele îmi 
rodesc. Nu am simțit niciodată durere și nici vreo boală nu m-a 
cercetat”. Atunci Sfântul a lăcrimat şi a spus însoțitorilor săi: 
„Pregătiţi trăsurile ca să plecăm repede de aici, pentru că pe acesta nu 
l-a cercetat Dumnezeu”. Și de îndată ce a ieșit în drum, casa bogatului 
s-a scufundat. Traiul bun al aceluia dovedea că Dumnezeu l-a părăsit. 


» 


„Domnul ceartă pe cel pe care-l iubește 

(Pilde 3, 12) 

- Părinte, de ce astăzi lumea suferă atât de mult? 

- Din pricină că Dumnezeu o iubește. Tu, ca monahie, te scoli 
dimineața, îți faci canonul, rostești rugăciunea lui lisus, faci metanii, 
etc. însă pentru mireni greutățile prin care trec sunt canonul lor; și 
prin ele se curăţesc. Iar acestea le pricinuiesc un bine mai mare decât 
traiul bun lumesc, care nu îi ajută nici să se apropie de Dumnezeu, 
nici să dobândească răsplată cerească. De aceea trebuie să le 
primească ca pe niște daruri ale lui Dumnezeu. 

Bunul Dumnezeu, ca un Părinte bun, prin încercările pe care le 
îngăduie își educă copiii Săi din dragoste, din bunătatea Sa 
dumnezeiască, iar nu din răutate sau din dreptate lumească, juridică, 
pentru că vrea ca aceia să se întoarcă la el. Adică Dumnezeu, vrând să 
mântuiască făpturile Sale și ca ele să moștenească împărăția Lui cea 
cerească, îngăduie încercările pentru ca omul să se lupte, să se 
nevoiască și să dea examene la răbdarea în dureri, astfel încât să nu 
poată diavolul să-l spună: „Cum îl răsplătești pe acesta, sau cum îl 
mântuieşti de vreme ce nu s-a ostenit?”. Pe Dumnezeu nu-L 
interesează viaţa aceasta, ci cealaltă. El se îngrijește de noi mai întâi 
pentru cealaltă viață și apoi pentru aceasta. 

- Părinte, dar de ce Dumnezeu unor oameni le dă multe încercări, în 
timp ce altora nu le dă deloc? 

- Ce spune Sfânta Scriptură? „Domnul ceartă pe cel pe care-l iubește”. 
Un tată, de pildă, are opt copii. Cinci dintre ei stau lângă tatăl lor, iar 
trei pleacă de acasă și nici nu se mai gândesc la el. Dacă cei care stau 
lângă el fac vreo neorânduială, tatăl lor îi trage puţin de urechi, sau le 
dă vreo pălmuţă, iar dacă sunt cuminţi, îi mângâie și le dă o ciocolată. 
În timp ce aceia care sunt departe, nu primesc nici mângâiere, nici 
palmă. Tot astfel face și Dumnezeu. Oamenilor care sunt lângă El și 
celor care au intenție bună, dacă greşesc puţin, le dă câte o pălmuţă și 


astfel își achită datoria, sau dacă le dă mai multe, mai și depun în 
casieria cerească. Iar celor care sunt departe de Dumnezeu le dă ani 
îndelungaţi pentru a se pocăi. De aceea vedem pe unii mireni că 
săvârşesc păcate grave și cu toate acestea au bunuri materiale din 
belșug și trăiesc mulți ani, fără să treacă prin încercări. Și aceasta se 
face din iconomia lui Dumnezeu, pentru a se pocăi. Iar dacă nu se vor 
pocăi, în cealaltă viață vor fi fără de răspuns. 


Durerea lui Dumnezeu pentru încercările oamenilor 

Câte suferințe are lumea! Câte probleme! Și unii vin aici să mi le 
spună stând în picioare, fie și numai pentru două minute, pentru a se 
mângâia puţin. O mamă îndurerată îmi spunea: „Părinte, vin clipe 
când nu mai pot suporta și atunci spun: «Hristoase al meu, fă să 
înceteze pentru puțin suferințele și apoi pot să înceapă iarăși»”. Câtă 
nevoie de rugăciune au oamenii! Însă orice încercare este un dar al lui 
Dumnezeu, este un examen pentru cealaltă viață. Această nădejde a 
răsplătirii în cealaltă viață îmi dă bucurie, mângâiere și curaj și pot 
suporta durerea ce o simt pentru toți oamenii care trec prin încercări. 

Dumnezeul nostru nu este Baal, ci Dumnezeul dragostei. El este 
Părintele Care vede suferința copiilor Săi pricinuită de diferite ispite și 
încercări prin care trec, și Care ne va răsplăti pentru aceasta, numai 
noi să facem răbdare în mica mucenicie a încercării sau, mai degrabă, 
a binecuvântării pe care o suferim. 

- Părinte, unii spun: „Oare nu este dureros ceea ce îngă-duie 
Dumnezeu? Oare nu-l doare pe Dumnezeu pentru aceasta?”. 

- Durerea lui Dumnezeu pentru oamenii care sunt chi-nuiți de boli, 
de diavoli, de barbari, etc., are în același timp și bucurie prin răsplata 
cerească pe care le-a pregătit-o. Adică, Dumnezeu cunoscând 
răsplătirea pe care o va primi în cer cel care trece prin încercări, și 
bunătăţile care îl așteaptă, „suferă” cu ușurință durerea ce o simte 
pentru acela. Iată, Dumnezeu a îngăduit ca Irod să facă atâtea crime 
(Vezi Mt. 2, 16). Păi unsprezece mii de prunci a junghiat și încă 
nenumărați părinţi care nu i-au lăsat pe soldaţi să le omoare copiii. 
Acei ostași barbari, ca să se arate mai buni în fața mai-marilor lor, i-au 
tăiat pe copii bucățele. Cu cât copiii erau mai chinuiți, cu atât mai 
mult îl durea pe Dumnezeu, dar și mai mult se bucura pentru cea mai 
mare slavă de care aveau să se desfăteze în cer. Se bucura pentru 
aceşti îngerași, care urmau să alcătuiască tagma mucenicească și 
îngerească totodată, îngeri și Mucenici! 


În mâhniri dăruiește Dumnezeu adevărata mângâiere 

Dumnezeu vede de aproape suferințele copiilor Lui și îi mângâie ca 
un Părinte bun. Pentru că, ce crezi, suferă să-și vadă copilașul Său 
chinuindu-se? Toate suferinţele și lacrei-mile lui, Dumnezeu le ia în 
considerare și după aceea răsplătește. Numai Dumnezeu dăruieşte în 


mâhniri adevărata mângâiere. De aceea omul care nu crede în 
adevărata viaţă, care nu crede în Dumnezeu ca să-i ceară mila Sa în 
încercările prin care trece, cade mereu în deznădejde, iar viaţa lui nu 
are nici un sens. Întotdeauna rămâne neajutorat, nemângâiat și chinuit 
în această viață, dar își osândește și sufletul său în cea veșnică. 

Însă oamenii duhovniceşti, care înfruntă toate încercările alături de 
Hristos, nu au propriile lor mâhniri, ci adună amărăciunile altora, dar 
în același timp primesc din belșug dragostea lui Dumnezeu. Atunci 
când cânt troparul: „Ajutorului omenesc nu ne încredința pe noi. Prea 
Sfântă Stăpână”, câteodată mă opresc la „ci primeşte rugăciunea 
robilor tăi...”. Căci de vreme ce nu am mâhniri, cum să spun „că 
scârbele ne cuprind și nu putem răbda”? (Din Paraclisul Maicii 
Domnului). Să spun minciuni? În înfruntarea duhovnicească a 
încercărilor nu există mâhnire, pentru că atunci când omul se așează 
corect, duhovnicește, toate se schimbă. Dacă omul își atinge 
amărăciunea durerii sale de Preadulcele lisus, atunci toate 
amărăciunile și otrăvurile sale se preschimbă în miere. 

Dacă cineva înţelege tainele vieții duhovnicești și modul tainic în 
care lucrează Dumnezeu, încetează să se mai mâhnească pentru tot 
ceea ce i se întâmplă, pentru că primește cu bucurie medicamentele 
amare pe care i le dă Dumnezeu pentru însănătoșirea sufletului său. 
Pe toate le consideră răspunsuri la rugăciunea sa, de vreme ce 
neîncetat îi cere lui Dumnezeu să-i curățească sufletul. Însă atunci 
când oamenii înfruntă lumește încercările, se chinuiesc. De vreme ce 
Dumnezeu ne supraveghează pe toți, trebuie ca fiecare să se predea 
Lui cu totul. Altfel se va chinui. Cere să-i vină toate așa precum vrea 
el, dar lucrurile nu se petrec după dorința lui, și de aceea nu află 
odihnă. 

Fie sătul, fie flămând de ar fi cineva, fie că este lăudat, fie că este 
nedreptăţit, trebuie să se bucure și să le înfrunte pe toate cu smerenie 
şi răbdare. Și atunci unuia ca acestuia Dumnezeu îi va dărui mereu 
binecuvântări, până când sufletul său va ajunge să nu mai poată 
„încăpea și suporta” bunătatea lui Dumnezeu. Și cu cât va înainta 
duhovniceşte, cu atât va vedea dragostea lui Dumnezeu într-o măsură 
mai mare şi se va topi de recunoștință. 


Ispitele și mâhnirile ce vin din îngăduinţa lui Dumnezeu 
Încercările care ne vin sunt uneori antibioticul pe care ni-l dă 
Dumnezeu pentru bolile sufletului nostru și care ne ajută mult 
duhovniceşte. Omul mănâncă numai o palmă ușoară și îndată i se 
înmoaie inima. Dumnezeu știe foarte bine în ce stare duhovnicească se 
află fiecare dintre noi, dar fiindcă noi nu știm, îngăduie să fim ispitiți 
ca să ne cunoaștem pe noi înșine, să ne aflăm patimile ce sunt ascunse 
înlăuntrul nostru și să nu avem pretenții nesăbuite în Ziua 


Judecăţii. Pentru că, de ar trece cu vederea patimile noastre și ne-ar 
lua în Rai așa cum suntem, și acolo am crea probleme. De aceea 
Dumnezeu îngăduie diavolului să creeze aici ispite ca să ne scuture, 
astfel încât să se smerească și să se curăţe sufletul nostru prin mâhniri, 
după care ne umple de har. 

Adevărata bucurie se naște din amărăciunea pe care cineva o gustă 
cu bucurie pentru Hristos, Care s-a umplut de amărăciune ca să ne 
mântuiască. Creștinul trebuie să se bucure mai ales atunci când trece 
prin vreo încercare fără ca el să fi fost pricina ei. 

Uneori spunem lui Dumnezeu: „Dumnezeul meu, nu știu ce voi face, 
dar eu mă predau Tie cu totul, ca să mă faci om”. Și atunci Dumnezeu 
nu mă face numai om, ci mai presus de om, și-l lasă pe diavol să vină 
să mă ispitească și să mă chinuiască. Și în cancerul care bântuie astăzi 
văd vicleșugurile diavolului și râd. Măi, și diavolul acesta! Voi ştiţi cu 
ce săpun îl spală diavolul pe om atunci când Dumnezeu îngăduie să-l 
ispitească, să-l încerce? Cu spuma răutății lui. Și încă ce săpun bun 
are! Așa cum cămila scoate spume atunci când se mânie, la fel face și 
diavolul în astfel de situații. Și după aceea îl freacă pe om nu ca să-l 
curețe de murdărie, ci din răutate. Iar Dumnezeu îl lasă pe diavol să-l 
săpunească pe om numai atât cât trebuie pentru a-l curăța. Căci dacă 
l-ar lăsa să-l frece așa cum se freacă rufele, l-ar sfâșia. 

- Părinte, putem spune despre diferitele ispite care se întâmplă în 
viața noastră, că aceasta a fost voia lui Dumnezeu? 

- Nu. Să nu amestecăm voia lui Dumnezeu cu ispita și cu cele pe 
care le aduce ea. Dumnezeu îl lasă pe diavolul liber să-l ispitească pe 
om până la un punct, iar pe om îl lasă liber să facă binele sau răul. 
Dar nu Dumnezeu este vinovat pentru răul pe care îl va face omul. 
Iuda, de pildă, era ucenicul lui Hristos. Dar oare putem spune că a fost 
voia lui Dumnezeu ca el să devină vânzător? Nu, ci luda însuși a 
îngăduit diavolului să intre în el. Cineva a spus unui preot: „Părinte, te 
rog fă un Trisaghion pentru luda”. Iar aceasta este ca și cum ar fi spus: 
„Tu, Hristoase, ești nedrept. Aceasta a fost voia Ta, ca să Te vândă 
Iuda. Și de aceea acum ajută-l”. 

Puţine sunt cazurile în care Dumnezeu îngăduie să fie ispitiți unii 
creștini evlavioși pentru a-și veni în simţire cineva care duce o viață 
păcătoasă și să se pocăiască. Oamenii aceștia vor avea o îndoită 
răsplată. Adică Dumnezeu le dă unora care, cu încercările prin care 
trec, îşi plătesc păcatele în această viață, dar care în același timp 
cârtesc fără motiv, posibilitatea de a fi ajutaţi de răbdarea celor care, 
deși nu au greșit, suferă dar nu cârtesc. Să presupunem că un familist 
foarte bun și foarte evlavios se află în casă cu toată familia sa și dintr- 
odată se face un cutremur și cade casa peste ei strivindu-i, iar după o 
înfricoșătoare suferință mor cu toţii. Oare de ce a îngăduit Dumnezeu 
aceasta? Ca să nu cârtească ceilalți care sunt pedepsiți atunci când 


greşesc. 

De aceea toți cei care se gândesc la crucile mari pe care le-au purtat 
drepții niciodată nu se mâhnesc pentru micile lor încercări. Și văd că, 
deși au greșit în viața lor, cu toate acestea suferă mai puțin decât acei 
drepți, şi de aceea spun ca tâlharul cel bun (Vezi Luca 23, 29 ș.u): 
„Dacă aceștia care nu au făcut nimic rău au suferit atât de mult, atunci 
noi ce trebuie să pătimim?”. Din păcate însă unii seamănă cu tâlharul 
cel răstignit de-a stânga lui Hristos (Vezi Luca 23, 29 ş.u) și spun: „Au 
mers cu crucea în mână și uite ce au păţit!”. 

Există şi cazuri - acestea sunt foarte rare - în care Dumnezeu 
îngăduie din dragoste ca unii nevoitori aleși să treacă prin mari 
încercări, pentru a fi încununați. Aceștia sunt următorii lui Hristos. 
Vedeţi, la Sfânta Singlitichia, deoarece ajuta duhovniceşte multe 
suflete cu poveţele ei, a mers diavolul ca să o împiedice de la această 
lucrare. Trei ani şi jumătate a rămas fără glas din pricina bolii pe care 
a suferit-o (Vezi Vieţile Sfinților, luna ianuarie, ziua a cincea). 

Altădată un adevărat următor al lui Hristos cere de la Dumnezeu să 
ierte greșalele semenilor săi, să-și întoarcă de la ei urgia Sa cea 
dreaptă și să fie pedepsit el în locul acelora, deși nu este vinovat cu 
nimic. Unul ca acesta se înrudeşte mult cu Dumnezeu, Care este 
înduioșat de această mare și nobilă dragoste a copilului Său. În afară 
de darul pe care i-l face, iertând greșelile celorlalți, îngăduie ca acesta 
să aibă şi sfârșit mucenicesc, după cererea lui stăruitoare. În acelaşi 
timp însă îi pregăteşte în Rai cel mai frumos și mai minunat palat, 
precum și o slavă încă și mai mare, deoarece mulți oameni l-au 
nedreptăţit prin judecata lor superficială, crezând că Dumnezeu l-a 
pedepsit pentru păcatele lui. 


Nerecunoștința faţă de dragostea lui Dumnezeu 

- Părinte, încercările îi folosesc întotdeauna pe toți oamenii? 

- Depinde de felul cum înfruntă fiecare încercările. Cei care nu au 
intenţie bună îl hulesc pe Dumnezeu atunci când trec prin diferite 
încercări. „De ce să sufăr eu aceasta? - spun ei. Iată, acela are atâtea 
bunuri! Dumnezeu este acesta?” Nu spun „am greşit”, ci se chinuiesc. 
Iar cei cu mărime de suflet spun: „Slavă lui Dumnezeu! Încercarea 
aceasta m-a adus lângă Dumnezeu. El a îngăduit-o pentru binele meu”. 
Şi dacă mai înainte se poate să nu fi călcat deloc în biserică, 
dupăaceea încep să meargă regulat la biserică, să se spovedească, să se 
împărtășească. De multe ori Dumnezeu chiar și pe oamenii cei mai 
împietriți îi aduce la un moment dat, printr-o încercare, la o astfel de 
mărime de suflet, încât ei înșiși se întorc spre bine şi-şi ispășesc 
păcatele prin durerea ce o simt pentru tot ce au făcut. 

- Părinte, trebuie să spunem: „Slavă Ţie, Dumnezeule!”, atunci când 
toate merg bine? 


- Dacă nu spunem „Slavă ie, Dumnezeule!” în bucurii, cum vom 
spune în mâhniri? Tu spui aceasta în mâhniri, și nu vrei s-o spui în 
bucurii? Dar atunci când cineva este nerecunoscător, nu cunoaște 
dragostea lui Dumnezeu, nere-cunoștința este un mare păcat. Iar 
pentru mine este unul de moarte. Nerecunoscătorul cu nimic nu poate 
fi mulțumit. Pentru toate cârteşte, nimic nu-i convine. În satul meu 
natal, în Farasa, se folosea mult magiunul. Într-o seară o fată plângea 
pentru că voia magiun. Ce putea să facă mama ei? S-a dus şi a cerut 
de la vecina. Iar copila, de îndată ce mama ei i-a adus magiunul, a 
început iarăși să plângă. Bătea din picioare și striga: „Mamă, vreau și 
iaurt”. „Copilul meu, unde să găsesc iaurt la ora aceasta?”, îi spune 
mama ei. „Nu, vreau iaurt”. Atunci sărmana femeie a mers și a cerut 
iaurt de la o altă vecină și l-a adus fiicei ei. După ce fata l-a luat și pe 
acesta, a început din nou să plângă. „Acum de ce mai plângi?”, o 
întrebă mama ei. „Mamă, le vreau amestecate”. Atunci mama le ia și 
le amestecă, dar aceasta iarăși începu să plângă. „Mamă, nu le pot 
mânca așa. Le vreau separat”. La care mama ei a luat-o la palme și 
astfel... s-a separat magiunul de iaurt. 

Adică vreau să spun că tot astfel se comportă mulți oameni, după 
care vine pedagogia lui Dumnezeu. Cel puţin să ne mărturisim 
nerecunoștința noastră și să-l mulțumim zi și noapte lui Dumnezeu 
pentru binecuvântările ce ni le dăruiește. Iar în felul acesta îl vom 
pune pe fugă pe diavolul cel fricos, care îşi va aduna drăcuşorii lui și 
se va preface într-un fum negru, pentru că deja i-am aflat punctul slab. 


Să comparăm încercarea noastră cu una mai mare a altuia 
Medicamentul cel mai bun pentru fiecare încercare a noastră este 
încercarea mai mare a semenilor noștri, pe care este de ajuns să o 
comparăm cu a noastră pentru a ne putea da seama de marea 
diferență dintre ele şi de marea dragoste pe care ne-a arătat-o 
Dumnezeu, Care ne-a îngăduit o încercare mai mică. Atunci îi vom 
mulțumi, ne va durea pentru cel ce suferă mai mult și ne vom ruga din 
toată inima ca să-l ajute Dumnezeu. Mi-au tăiat, de pildă, un picior? 
Să spun „Slavă Ţie, Dumnezeule, că am cel puţin un picior. Aceluia i 
le-au tăiat pe amândouă”. Și dacă aș rămâne un buștean, fără mâini și 
picioare, tot va trebui să spun: „Slavă ie, Dumnezeule, că am umblat 
atâţia ani, în timp ce alţii s-au născut infirmi”. Eu, din clipa în care am 
auzit că un familist are hemoragii de unsprezece ani, mi-am spus: „Ce 
fac eu? Acesta este mirean și are hemoragii de unsprezece ani, are 
copii şi trebuie să se scoale dimineaţa ca să meargă la serviciu, iar eu 
nici şapte ani nu am împlinit de când am hemoragii” 43). 
Dacă mă gândesc la celălalt care suferă atât de mult, nu mă mai pot 
îndreptăți pe mine. Iar dacă mă voi gândi că eu sufăr iar ceilalți o duc 
bine, că mă scol noaptea la fiecare jumătate de ceas, deoarece am 


probleme cu intestinul gros și nu pot dormi, în timp ce ceilalți dorm 
liniștiți, mă îndreptăţesc pe mine însumi dacă murmur. Dar tu, soră, 
de cât timp suferi de herpes:32? 

- De opt ani, părinte. 

- Vezi, Dumnezeu unora le lasă această boală două luni, altora zece, 
iar altora cincisprezece. Îmi dau seama că durerea este mare, și din 
pricina ei unii ajung până la deznădejde. Dar dacă un mirean care are 
herpesul de o lună, două și se deznădăjduieşte din pricina marii 
dureri, află că un om duhovnicesc îl are de un an și face răbdare și nu 
cârtește, atunci de îndată se mângâie. Și îşi spune: „Eu sufăr de două 
luni și am ajuns la deznădejde. Acela, însă, sărmanul, suferă de un an 
și nu se plânge. Eu fac și neorânduieli, în timp ce acela trăiește 
duhovnicește”. Și astfel se ajută fără să fie sfătuit. 


Mâhnirile pe care ni le pricinuiesc oamenii 

- Părinte, atunci când cineva rabdă pentru Dumnezeu mâhnirile și 
nedreptăţile pe care i le pricinuiesc oamenii, această răbdare îl curăță 
de patimi? 

- Dacă îl curăță întrebi? Nu numai că îl curăță, ci îl face să și 
strălucească. Există ceva mai presus decât aceasta? În felul acesta își 
poate plăti păcatele. Vedeţi, pe un criminal îl bat, îl închid în 
închisoare, îşi face acolo micul său canon și, dacă se pocăieşte cu 
sinceritate, se izbăveşte de închisoarea cea veşnică. Oare este mic 
lucru să-şi plătească prin această suferință o socoteală veșnică? 

Orice mâhnire să o suportați cu bucurie, mâhnirile pe care ni le 
pricinuiesc oamenii sunt mai dulci decât siropurile ce ni le oferă cei 
care ne iubesc. Vedeţi, în Fericiri Hristos nu spune: „Fericiţi veţi fi 
când vă vor lăuda”, ci: „Fericiţi veţi fi când vă vor ocări” (Mt. 5, 11) și 
mai ales „când vă vor minţi din pricina Mea”. Atunci când ocărârea nu 
este pe dreptate, cel ocărât adună răsplată. Iar dacă ea este pe 
dreptate, atunci acela își plătește păcatele. De aceea, nu numai că 
trebuie să-l răbdăm fără murmur pe cel care ne ispitește, ci să simțim 
şi recunoștință, pentru că ni se dă prilejul să ne nevoim în smerenie, 
dragoste şi răbdare. 

Desigur, clevetitorii lucrează împreună cu aghiuţă. Vântul puternic 
de obicei rupe și dezrădăcinează numai copacii sensibili care nu au 
rădăcini adânci, în timp ce pe aceia care au rădăcini adânci îi ajută să- 
şi adâncească rădăcinile și mai mult. 

Noi trebuie să ne rugăm pentru toți cei care ne vorbesc de rău şi să 
cerem de la Dumnezeu să le dea pocăință, luminare și sănătate și să 
nu lăsăm înlăuntrul nostru nici măcar o urmă de ură față de ei. Să 
păstrăm numai experiența dobândită din ispită, să aruncăm toate 
otrăvurile și să ne amintim mereu de cuvintele Sfântului Efrem Șirul: 
„Dacă ţi se va întâmpla să fii clevetit, iar după aceasta se va dovedi 


curăția conștiinței tale, nu te semeți, ci slujește cu smerenie Domnului 
Care te-a slobozit de clevetirea oamenilor, ca să nu pătimești cădere 
de mirare” (Sfântul Efrem Șirul, Opere, Voi. 1). 


CAPITOLUL 2 Boala 


Bolile îi ajută pe oameni 

- Părinte, ce înseamnă „Rai bun” {33}? 

- Adică să mergi cu bine în Rai. 

- Dar oare nu se poate înțelege: „Să mergi în Raiul cel bun”? 

- Ai auzit tu vreodată vorbindu-se de raiul cel rău? Oricum, pentru a 
merge cineva în Raiul cel dulce, trebuie să mănânce aici multe 
amărăciuni, ca să primească în mână pașaportul încercărilor. Dacă ai 
şti ce se întâmplă la spitale! Ce drame! Ce durere are lumea! Câte 
mame, sărmanele, nu fac operaţii, se gândesc la copilașii lor și sunt 
cuprinse de neliniște pentru întreaga lor familie! Câţi familiști nu au 
cancer, fac radioterapie şi se chinuiesc! Să nu poată lucra şi să aibă de 
plătit chirie și o mulțime de alte datorii! Unii sunt sănătoși și nu o pot 
scoate la capăt, cu cât mai multatunci când cineva este bolnav și se 
sileşte să lucreze pentru a putea face fată cât de cât la îndatoririle lui! 
Cu adevărat, m-au copleșit problemele oamenilor. Câte nu aud în 
fiecare zi! Mereu suferințe, mereu greutăți! Toată ziua îmi este gura 
amară, iar seara cad de oboseală și, flămând fiind, mă întind puţin ca 
să mă odihnesc. Simt multă oboseală trupească, dar şi o pace 
lăuntrică. 

- Părinte, boala ajută întotdeauna? 

- Da, întotdeauna ajută. Bolile îi ajută pe oameni să-și 
„ispăşească”{34 păcatele, atunci când nu au virtuţi.Sănătatea este un 
lucru mare, dar binele pe care îlpricinuieşte boala nu-l poate dărui 
sănătatea. Un bine duhovnicesc. Boala este o binefacere foarte mare, 
într-adevăr foarte mare! Îl curăță pe om de păcat şi de multe ori îi 
asigură chiar și răsplată. Sufletul omului este ca aurul, iar boala este 
ca focul care-l curăță. Vezi că şi Hristos i-a spus Apostolului Pavel: 
„Puterea Mea se desăvârșește în slăbiciune” (2 Cor. 12, 9). Cu cât mai 
mult se chinuiește omul de vreo boală, cu atât mai mult se curăță și se 
sfințește, ajunge numai să facă răbdare și s-o primească cu bucurie. 

În unele boli este nevoie numai de puţină răbdare. Şi pe acestea le 
îngăduie Dumnezeu ca să-i îndrepteze omului unele cusururi și să-i 
dăruiască putină răsplată. Pentru că boala trupească ajută la 
vindecarea bolii duhovnicești. O neutralizează cu smerenia pe care o 
aduce. Dumnezeu pe toate le pune în valoare spre binele nostru. Tot 
ceea ce el îngăduie este pentru folosul nostru duhovnicesc. Ştie de ce 
anume are nevoie fiecare din noi și ne dă vreo boală, fie ca să ne 
răsplătească, fie ca să plătim păcatele. 


Răsplata cerească primită prin suferirea bolii 
- Ce face mama ta? 


- Nu se simte bine. Părinte. Din când în când îi crește foarte mult 
temperatura și atunci își pierde cunoștința. Pielea i se umple de răni și 
în timpul nopţilor o dor. 

- Iată, astfel de oameni sunt mucenici. Și chiar dacă nu sunt 
mucenici desăvârșiți, sunt pe jumătate. 

- Toată viaţa ei a fost o suferință, Părinte. 

- Pentru aceasta răsplata ei va fi îndoită. De câte bunătăţi are a se 
desfăta! Raiul îl are deja asigurat. Atunci când Hristos vede că cineva 
poate suporta o boală grea, i-o dă astfel încât prin puţina suferință din 
această viață pământească, să primească răsplată multă în cea 
cerească și veşnică. Suferă aici, dar va fi răsplătită acolo, în cealaltă 
viață, pentru că există şi Rai, există și răsplătire. 

Astăzi o femeie ce suferă de rinichi și de ani de zile face tratament 
pentru purificarea sângelui, mi-a spus: „Părinte, faceţi, vă rog, semnul 
Crucii pe mâna mea. Venele îmi sunt numai o rană și nu mai pot 
suporta să fac acest tratament”. „Aceste răni, i-am spus, în cealaltă 
viață vor fi niște diamante mai prețioase decât diamantele din această 
lume. De câți ani faci acest tratament?”. „De doisprezece ani”, mi-a 
spus. „Adică ai dreptul la o pensie redusă”, i-am spus din nou. După 
aceea îmi arată o rană la cealaltă mână și îmi spune: „Părinte, rana 
aceasta nu se închide şi se vede osul”. „Da, dar de acolo din rană se 
vede cerul, îi spun. Mă rog ca Hristos să-ți dea răbdare și să-ți 
mărească dragostea pentru El, ca să uiţi de durere. Desigur există și 
altă rugăciune pentru a alina durerile, dar atunci se micșorează și 
răsplata cea mare. Prin urmare rugăciunea de mai înainte este mai 
bună”. Și astfel s-a mângâiat mult, sărmana. 

Atunci când trupul suferă, sufletul se sfințește. Boala face să ne 
doară trupul, această casă a noastră făcută din pământ, dar astfel se va 
bucura mult stăpânul ei, adică sufletul nostru, în palatul ceresc pe care 
ni-l pregătește Iisus Hristos. De această înțelegere duhovnicească, care 
este iraţională pentru oamenii lumești, mă bucur și eu și mă fălesc 
pentru neputințele trupești pe care le am. Iar singurul lucru la care nu 
mă gândesc este că aş putea avea din ele răsplată cerească. Şi-mi dau 
seama că astfel plătesc nerecunoștința mea fată de Dumnezeu, pentru 
că nu am răspuns la marile Lui daruri și faceri de bine. lar aceasta 
pentru că în întreaga mea viață toate sunt o petrecere; și călugăria și 
bolile prin care trec. Dumnezeu îmi face numai îngăduințe și 
pogorăminte. Rugaţi-vă să nu-mi plătească cu acestea în viața aceasta, 
pentru că atunci va fi vai de mine. Mare cinste mi-ar face Hristos dacă 
mi-ar da să sufăr și mai mult pentru dragostea Lui, numai să mă 
întărească ca să pot răbda, și nu vreau răsplată. 

Atunci când omul este cu desăvârșire sănătos nu este bine. Este mai 
bine să aibă ceva. Cât de mult m-am folosit eu din boală, nu m-am 
folosit din toată asceza pe care am făcut-o până astăzi. De aceea spun, 


dacă cineva nu are îndatoriri, să prefere bolile în locul sănătății. Când 
omul este sănătos devine dator, iar când este bolnav și înfruntă boala 
cu răbdare, are de primit. Atunci când eram în viața de obștei: a 
venit odată la mănăstire un episcop sfânt, foarte bătrân, pe nume 
Ierotei, care pustnicea în Schitul Sfânta Ana. 

La plecare, voind să se urce pe catâr, i s-au ridicat puţin pantalonii 
şi i s-au văzut picioarele umflate. Părinţii care au mers să-l ajute, le-au 
văzut și s-au înfricoșat. Acela însă a înțeles și le-a spus: „Acestea sunt 
cele mai prețioase daruri pe care mi le-a dat Dumnezeu. Și îl rog să nu 
mi le ia înapoi”. 


Răbdarea în dureri 

Atunci când ne ajunge vreo boală este bine să ne lăsăm cu totul în 
voia lui Hristos. Să ne gândim că sufletul nostru are mai multă nevoie 
de răbdare și slavoslovie în dureri decât de un trup de oțel, cu care am 
putea face mari nevoințe trupești, care însă se poate să ne facă să ne 
fălim fără să ne dăm seama, crezând că cu sabia noastră vom câștiga 
Raiul. 

Ştiţi de câţi ani am dureri, când suportabile, când insuportabile? 
Durerea suportabilă este o stare a mea permanentă. Câte am tras mai 
întâi cu bronșectazia și cu operaţia pe care am făcut-o! Apoi au 
început istoriile cu intestinele. După care o jumătate de an am avut 
discopatie, din pricina căreia am suferit foarte mult. Nu-mi mai 
puteam face nici metaniile pe care le făceam mai înainte, și îmi era 
greu să mă slujesc chiar pe mine însumi, cu atât mai mult lumea care 
venea la Coliba mea. În continuare mi-a apărut ceva tare în pântece; 
mi-au spus că a fost hernie. Când mă oboseam, mă durea tare și se 
umfla. Într-o zi, în ajunul Sfântului Pantelimon, era umflată și mă 
durea. Trebuia însă să merg la Schit la privegherea de toată noaptea. 
Atunci mi-am spus în sinea mea: „Voi merge orice s-ar întâmpla”, 
pentru că trebuia să merg. În timpul privegherii am vrut să mă aşez 
puţin, dar m-am gândit „Dacă voi cobori strana să mă așez, vor face 
toți ca mine”, şi astfel am preferat să nu mă așez deloc în strană. După 
doisprezece ore cât a ținut privegherea, am presupus că s-a înrăutățit 
mult situația. Când m-am întors la Chilie, nu am apucat bine să intru 
înăuntru, că a și sunat clopoțelul. „Părinte, deschide!”, îl aud pe 
cineva strigând. Am început să râd. „E-n regulă, mi-am spus, de acum 
vom merge fără întrerupere”. Şi într-adevăr, peste puțin au venit alții, 
apoi alții. Seara, când am terminat cu lumea, am simțit că umflătura a 
dispărut cu totul. A doua zi, deşi mă odihnisem, a apărut din nou. 
Apoi a început să mă deranjeze și să mă doară, dar mă mândream cu 
aceasta. De vreme ce Hristos cunoaște situația mea și știe că aceasta 
mă ajută, de aceea o lasă. Cinci ani a ţinut aceasta. Ştii ce greu a fost? 

- Dar atunci, Părinte, când aţi avut probleme cu picioarele? 


- Aceea a fost altceva. Nu puteam sta în picioare. Mă chinuiam mai 
ales atunci când venea lume la mine. A trecut aceasta și a început 
hemoragia. „Colită ulceroasă”, mi-au spus. Altă poveste... Iată sunt 
șapte ani cu hemoragii, cu dureri... Dar nu vă mâhniţi, ci numai 
rugați-vă pentru sănătatea sufletului meu. Eu mă bucur pentru că 
Dumnezeu m-a cinstit și mi-a dat acest dar, şi de aceea nu vreau să mă 
lipsesc de el. Slavă lui Dumnezeu! Fl îngăduie aceasta pentru a mă 
folosi. În felul acesta dăm examene la răbdare. Acum aceasta, după 
aceea alta... „Avem trebuință de răbdare” (Evr. 10, 36). Pentru că dacă 
noi, care avem puţină frică de Dumnezeu, nu facem răbdare, ce vor 
face atunci mirenii? Deşi văd că mulți mireni ne întrec în virtute. 
Părinţii mei îmi spuneau că farasioții, atunci când seîmbolnăveau, nu 
alergau de îndată la Hagi-efendi:6y ca să-i vindece. 

Ci mai întâi sufereau durerile cât puteau, potrivit cu răbdarea și 
mărimea lor de suflet, deoarece considerau binecuvântare să sufere. 
„Să-mi chinuiesc și eu puțin sufletul pentru Hristos, spuneau, pentru 
că şi El a suferit mult ca să ne mântuiască”. Și numai atunci când 
vedeau că treburile lor nu merg deloc și li se chinuiesc familiile 
mergeau la Hagi-efendi ca să-i vindece. Ai văzut ce mărime de suflet 
aveau! Dacă aceia, care erau mireni, gândeau astfel și făceau răbdare, 
eu care sunt călugăr cum trebuie să gândesc? Hristos a spus: „Întru 
răbdarea voastră vă veţi dobândi sufletele voastre” (Lc. 21, 19). Vedeţi că 
Dumnezeu nu a fost atât de înduioșat de milosteniile lui Iov atunci 
când avea toate bunătățile precum a fost de răbdarea din vremea 
încercării (Vezi Vechiul Testament, lov). 

- Părinte, atunci când un bolnav face răbdare în dureri, trebuie să 
nu arate deloc că îl doare? 

- La mare nevoie poate lăsa să se facă puţin perceptibil de ceilalți. 
Poate spune că îl doare, dar nu atât de tare. Pentru că, de nu face 
deloc cunoscută boala sa celorlalți, unii se pot sminti de vreo purtare 
de a sa. Dacă, de pildă, un monah suferă de ceva și nu poate merge la 
slujba bisericii, îl poate vătăma pe unul care nu are gânduri bune. 


Înfruntarea durerii 

- Părinte, despre care durere spuneţi că este denesuportat? 

- Durerea care face să-ți curgă lacrimi din ochi. Aceste lacrimi nu 
sunt nici de pocăință, nici de veselie. Unde le așezăm? Ce spui? 

- Oare aceasta nu este o mucenicie, Părinte? 

- Da, mucenicie este! 

- Părinte, atunci când am o durere foarte mare, îmi vine greu să 
spun „Slavă Ţie, Dumnezeule!”. 

- Dar de ce îţi vine greu? Gândeşte-te ce a suferit Hristos. Bătăi, 
ocări, biciuire, răstignire (Vezi Mt. 27, 26-44; Ne. 15, 15-32; Le. 23, 
23-43 şi In. 19,). Și pe toate le-a suferit „fără de păcat fiind” (Vezi Isaia 


53, 9), pentru mântuirea noastră. Iar pe tine când te doare să spui: 
„Pentru dragostea Ta, Hristoase al meu, voi răbda”. 

- Părinte, de ce este trebuinţă pentru a depăși durerea? 

- De bărbăţie și silință. 

- Dar durerea insuportabilă cum o poate înfrunta cineva? 

- Dacă este om lumesc cu o cântare, dacă este om duho-vnicesc cu 
psalmodia. Odată tatăl meu avea temperatură și o durere puternică de 
cap. Şi atunci ce face? Mănâncă o sardea sărată, bea și un pahar cu vin 
şi începe să cânte: „Deşteaptă-te, sărmane oropsit” şi alte cântece de 
haiducie, după care s-a făcut bine. Aşa să cântăm și noi, ca să se 
împrăștie durerea. Și eu într-o zi am răcit și m-a luat o durere de cap 
de parcă voia să mi-l spargă. Atunci am început o psalmodie foarte 
frumoasă şi imediat mi-a dispărut durerea de cap. Într-adevăr, 
psalmodia împreună cu rugăciunea lui lisus ajută foarte mult în aceste 
cazuri; înmoaie sufletul, îl îndulcește, pentru că mâhnirile și durerile 
neîncetate îl răpun și îl răcesc. Și noaptea trecută nu am putut dormi 
din pricina durerii. Mi-am spus că dacăvoi muri înainte de a se face 
ziuă, voi avea... o zi mare, căci în cealaltă viață nu va însera niciodată, 
nici nu va fi noapte ca să se facă ziuă... Apoi am luat un 
„medicament”; am cântat „Pentru durerile Sfinţilor...”437;. Iar efectul 
acestei „pastile” durează toată noaptea. Medicii au astfel de pastile 
aici la voi? 

- Părinte, se spune că noaptea durerile se înteţesc. 

- Da, pentru că noaptea omul se îngreuiază. În timpul zilei, bolnavii 
având companie, discuţii, etc. Îşi uită durerea. Iar noaptea când sunt 
singuri mintea lor se duce la durere și li se pare că ea este mai mare. 
În boală vor exista totdeauna dureri, însă scopul este să răsucim 
butonul la altă frecventă, pentru a le uita. Pentru că de nu înfrunți 
corect durerea, te va durea de două ori mai mult. Dacă te gândești la 
durere, ea se va mări. În timp ce un gând bun, de pildă, dacă îţi aduci 
aminte de cei care suferă mai mult decât tine, sau dacă psalmodiezi 
puţin, durerea se uită. 

- Părinte, de obicei durerea te previne că se întâmplă ceva în 
organism. În continuare câtă atenție trebuie să-i dai? 

- Trebuie ca fiecare să-și încerce rezistenta sa și astfel să ia aminte. 
Mai ales atunci când omul este la o vârstă înaintată, este trebuință de 
mai multă atenţie, pentru că o mașină veche, dacă va alerga cu 
aceeași viteză cu care alerga atunci când era nouă, îi vor sări și rotile 
și carburatorul... În perioada în care mă durea mijlocul, nu puteam 
rosti rugăciunea lui Iisus stând în picioare. Când am văzut că situația 
s-a îmbunătăţit puțin, m-am ridicat și am început să fac rugăciunea în 
picioare și metanii, dar a început să mă doară din nou. M-am așezat 
puţin. Apoi mi-am spus: „Hai să mai încerc”. Dar din nou a început să 
mă doară. După aceea nu am mai continuat, dar eram împăcat cu 


conștiința. 

- Părinte, când ştiu că o durere nu are și alte consecințe neplăcute în 
organism, nu mă neliniștesc. Dar atunci când ea arată că există o 
vătămare gravă, aceasta mă nelinișteşte. 

- Ascultă, durerea de mijloc, de pildă, se poate să nu lase nici o 
urmare neplăcută în organism, ci numai ne imobi-lizează, în timp ce 
pe celelalte dureri le suportă trupul. 

- Părinte, atunci când suferă trupul, suferă în același timp și 
sufletul? 

- Atunci când șoferul este bolnav, mașina nu poate merge. Sufletul 
suferă atunci când trupul suferă și el. Ai înțeles? Îi lipsește dispoziția 
pe care o are atunci când trupul este sănătos. Se indispune și sufletul 
într-un anumit fel. 

- Părinte, durerea îl irită pe om? 

- Atunci când omul nu înfruntă duhovnicește durerea, se poate irita. 
Însă de o va înfrunta duhovnicește, se linişteşte şi se mângâie. Și 
atunci boala este pentru el sărbătoare. Se bucură pentru că va merge 
împreună cu mărturisitorii și cu mucenicii. Sfinții mucenici uitau 
durerea pentru că dragostea lor fată de Hristos era mai mare decât 
chinurile pe care le sufereau. 

- Dar cel care suferă și nu înfruntă duhovniceşte durerea, nu se 
curăţă? 
- Mireanul se curăță, nu însă și monahul. 


Participarea la durerea celorlalți 

Atunci când pe om îl doare pentru semenul său, Dumnezeu se 
înduioșează și se bucură într-un anumit fel, pentru că unul ca acesta, 
prin dragostea pe care o are, se înrudește cu El şi de aceea primește 
mângâierea Lui cea dumnezeiască. Altfel nu ar fi putut suporta 
durerea pentru semenul său. 

- Părinte, cum poți simţi durerea celorlalți? 

- Atunci când ai și tu vreo durere dar te gândești la durerea 
celuilalt, te pui în situaţia lui și te doare mai mult pentru acela. Adică 
durerea ta te ajută să înţelegi durerea celorlalți. Iar atunci când 
primeşti cu bucurie propria ta durere, dăruiești mângâiere celor 
îndureraţi. 

- Oricum, altceva este să afli că s-a îmbolnăvit cineva și altceva este 
să te îmbolnăvești tu. Abia atunci îl înţelegi pe cel bolnav. Auzeam 
despre „chimioterapii” și credeam că sunt „hymoterapii” (Hymos = 
suc de fructe), adică credeam că bolnavilor de cancer li se face terapie 
cu sucuri, cu alimente naturale. De unde să știu? Acum însă am înțeles 
ce suferință este. 

- Părinte, chimioterapiile sunt mai grele decâtradioterapiile? 

- Mai grele? Toate, și radioterapiile și chimioterapiile sunt... Cel mai 


rău este că ele îți taie pofta de mâncare. Cu toate că trebuie să 
mănânci bine, nu poți mânca deloc. Și medicii îţi spun: „Trebuie să 
mănânci”. Dar cum să mănânc dacă toate acestea îţi taie pofta de 
mâncare și te fac ca un cadavru. Atunci când făceam radioterapii, deși 
ardeam de sete, nu puteam bea deloc apă. Îmi venea să vomit şi 
simțeam repulsie și pentru apăt3s. 

- Părinte, dacă aţi fi făcut operaţia puţin mai înainte... 

- Ce mai înainte? Eu nu fac rugăciune ca să treacă, pentru că astfel 
sufăr împreună cu lumea care suferă. Astfel îi înțeleg mai mult pe cei 
îndureraţi şi particip la durerea lor. De altfel și pe mine boala mă 
folosește duhovniceşte. Cer de la Dumnezeu numai să mă pot sluji 
puţin pe mine și să slujesc şi pe alţii. Dar facă-se voia lui Dumnezeu. 

Când ai vreo problemă de sănătate și nu te preocupă aceasta, atunci 
într-un anumit fel ai dreptul să-L rogi pe Dumnezeu să îmbunătățească 
starea sănătăţii celorlalți. Iar cel care nu are propria sa durere este 
bine să-l doară cel puţin pentru cei care suferă. „Să-ţi iau gatadocul 
tău”, spuneau farasioții, adică durerea ta, chinul tău, suferința ta. 

- Părinte, dar în ce fel îl luau? 

- Prin dragoste. Atunci când cineva spune cu dragoste „lasă-mă să-ti 
iau durerea”, o ia cu adevărat. Iar dacă o ia, atunci este trebuință de 
multă răbdare, multă bărbăţie și multă putere pentru a o putea 
înfrunta. Vin unii și îmi spun: „Părinte, vreau să vă iau durerea”. Unii 
o spun cu toată credinţa lor, alții, mai fricoși, nu știu ce spun. Aceştia 
pentru cel mai mic lucru aleargă la medic și ușor cad în deznădejde. 
Putina lor durere nu o pot duce și spun că vor să o ducă pe a mea. Mai 
bine este să facă răbdare în durerea lor, să primească cu bucurie tot 
ceea ce Dumnezeu îngăduie pentru ei și să nu ceară, chipurile din 
dragoste, să ia durerea altuia. Pentru că dacă Dumnezeu le împlinește 
cererea și uită că ei înșiși au cerut aceasta, vor murmura și se poate 
chiar să se și răzvrătească împotriva lui Dumnezeu. 


Slujirea bolnavilor 

Ieri seara, în timp ce mergeam la biserică pentru slujba privegherii, 
am văzut un tată cu un copilaș într-un cărucior pentru invalizi. M-am 
apropiat, l-am îmbrățișat pe copil și l-am sărutat. „Eşti un înger, i-am 
spus. Ştii asta?”. Apoi m-am adresat tatălui: „Este o mare cinste pentru 
tine să slujești un înger. Bucuraţi-vă, pentru că veți merge amândoi în 
Rai”. Auzind acestea fețele amândurora au strălucit, pentru că au 
simțit mângâierea dumnezeiască. 

Cei care îi slujesc pe cei bolnavi, invalizi, etc. cu dragoste și 
răbdare, dacă au păcate li se şterg prin jertfa pe care o fac, iar dacă nu 
au se sfințesc. Cândva o femeie mi-a povestit unele fapte foarte 
minunate din viața ei. M-am mirat deoarece erau niște stări pe care le 
întâlnim numai în vieţile sfinților, iar ea era o femeie simplă. Când mi- 


a spus cum și-a petrecut cei mai mulți ani ai vieţii ei, am văzut că 
toată viaţa ei a fost o jertfă. De tânără slujise bolnavilor, pentru că în 
casa părintească aveau pe bunicul și pe bunica bolnavi. După ce s-a 
căsătorit, a slujit pe socrul și soacra sa, care și ei erau bolnavi. Apoi s- 
a îmbolnăvit și bărbatul ei, fiind țintuit la pat. Adică această femeie și- 
a petrecut toată viaţa ei slujind bolnavilor. În toţi aceşti ani înseta 
după citit și voia să meargă măcar la o priveghere, dar nu avea timp. 
Deoarece era îndreptățită să primească harul lui Dumnezeu, Hristos i 
l-a dăruit la sfârșit tot o dată. 

- Părinte, unii oameni atunci când se îmbolnăvesc dobândesc multe 
ciudățenii. 

- Da, aceasta se întâmplă, dar și cei sănătoși trebuie să justifice 
puțin neliniștea, nemulțumirea și capriciile bolnavilor, pentru că 
acestea sunt firești la cei bolnavi. Și mai ales cel care nu s-a 
îmbolnăvit niciodată nu-l poate înţelege pe cel bolnav, pentru că nu l- 
a durut vreodată, și de aceea inima îi este puțin înăsprită. 

Cei care slujesc unui bolnav, și mai ales celui care este țintuit la pat, 
trebuie să fie foarte atenți ca să nu-l facă să murmure. Se poate să-l 
slujească ani de zile, dar dacă îl fac să murmure o singură dată la 
sfârșit pierd totul. Este dureros pentru suflet să plece cârtind din 
lumea aceasta. Dar și pe cei care l-au slujit îi va chinui după aceea 
vicleanul, subțiindu-le, chipurile, conștiința lor. 

- Părinte, atunci când slujeşti un bolnav, nu te răpune numai 
oboseala, ci și mâhnirea pentru că vezi cum se stinge încet unul din 
cei de aproape ai tăi. 

- Da, dar Dumnezeu pe toți îi iconomisește. Vezi, atunci când se 
îmbolnăvește un membru al familiei, toată familia suferă. Și dacă este 
tatăl și nu poate lucra, atunci cu toţii suferă și trăiesc în sărăcie. Sunt 
cuprinși de neliniște, zicând: „Va trăi? Nu va trăi?”. Se chinuiește și el, 
dar se chinuiesc şi ceilalți. Se stinge el, se sting și cei din jurul său. 
Atunci mama trebuie să lucreze mai mult, să se îngrijească de copii, să 
meargă la spital ca să aibă grijă de cel bolnav. Vreau să spun că, 
atunci când cineva se îmbolnăvește de o boală grea, suferă și el, se 
descurajează și vrea să moară, dar și ai săi care-l slujesc se mâhnesc, 
se chinuiesc și se descurajează. Și cu cât sunt mai uniți și trăiesc în 
mai multă armonie. Dumnezeu îngăduie ca la sfârșit, şi bolnavul și cei 
care îl slujesc să se chinuiască mai mult, să sufere mai mult, până 
ajung să spună: „Mai bine să-l ia Dumnezeu, ca să se odihnească” - dar 
aceasta o spun pentru a se odihni și ei. Vedeţi, atunci când o familie 
trăiește în multă armonie, iar părinţii mor fără pricină, fără să se fi 
îmbolnăvit, şi nu se chinuiesc nici ei, nici copiii lor, care ar fi trebuit 
să-i slujească, durerea despărțirii este foarte dureroasă. 

- Părinte, cât de mult poate influența starea sufletească asupra 
sănătăţii trupești? 


- Atunci când cineva are o stare sufletească bună, durerea trupească 
se ușurează. lar când nu are, starea rea sufletească îi agravează 
sănătatea. Ia drept pildă un bolnav de cancer căruia medicii nu mai au 
ce să-i facă. Dacă crede în Dumnezeu și se află într-o atmosferă 
duhovnicească veselă, poate trăi mai mult, altfel se poate topi de 
supărare și să se stingă în câteva săptămâni. Se poate ca uneori cineva 
să fie sănătos din punct de vedere medical, analizele să nu arate nimic 
rău, dar dacă are ceva care îl chinuiește sufletește, atunci să nu fie pe 
deplin sănătos. Pentru că cele mai multe boli încep de la supărare. 
Toţi oamenii au câte un punct sensibil. Și de aceea o supărare pe unul 
îl va lovi în stomac, pe altul în cap. 

Medicamentul cel mai bun pentru o boală este bucuria 
duhovnicească, pentru că ea împrăștie harul lui Dumnezeu în suflet. 
Bucuria duhovnicească are cea mai mare putere tămăduitoare pentru 
toate bolile. Ea este alifia dumnezeiască care închide rănile, în timp ce 
mâhnirea le irită. 


Suferinta bolnavului și încrederea în Dumnezeu 

- Părinte, dacă cineva are o boală grea și se hotărăște să se lase cu 
totul în voia lui Dumnezeu, procedează bine? 

- Dacă nu are îndatoriri, face ce vrea. Iar dacă are înda-toriri, lucrul 
acesta va depinde și de ceilalți. Și eu m-am dus la medic fără voia 
mea. lar dacă nu mergeam și nu făceam acea „simplă consultaţie”, 
cum mi-a spus medicul, mi s-ar fi blocat cu desăvârșire intestinul. Așa 
că aş mai fi băut puţine lichide, după care s-ar fi terminat toate. O 
„simplă consultație”, după care am intrat într-un astfel de ciclu... 
Tomografii pe de o parte, cardiologul, pe de alta, globulele albe când 
scad, când cresc, tăieturi, peticiri... şi în cele din urmă ce a ieșit? Așa 
cum merg, se vede că voi muri aici. 

De obicei noi spunem: „Să ne îngrijim ca bolnavii să fie mai întâi 
ajutați omenește, iar în ceea ce nu vor putea fi ajutați omenește, îi va 
ajuta Dumnezeu”. Dar nu trebuie să uităm că, pentru ca oamenii care 
suferă de o boală gravă să fie ajutați omenește, trec printr-o mare 
suferință, printr-o adevărată mucenicie. Trebuie să facă o mulțime de 
consultații, operaţii, transfuzii, chimioterapii, radioterapii. Înţepături 
pentru transfuzii, înțepături pentru perfuzii... Să i se găurească venele, 
să-i bage hrană pe nas, să nu poată dormi... Iar toate acestea pentru ca 
să se facă ceea ce este omenește. Ai înțeles? Nu este ceva simplu, ca, 
de pildă, o rană care a adunat puroi și trebuie spartă ca să iasă 
puroiul, după care se tămăduiește. Ci aici toate acestea sunt o întreagă 
procedură. De aceea nu trebuie să stăm liniștiți și să spunem: „Este în 
regulă, bolnavul acesta a ajuns pe mâinile unor medici buni”, ci să 
avem în vedere că, pentru a fi ajutat bolnavul medical, trebuie să 
treacă printr-o întreagă suferință, iar noi să ne rugăm cu durere pentru 


el ca să-i dea Hristos răbdare. Şi să-i lumineze pe medici, pentru că ei 
pot face greșeli, mai ales atunci când nu au smerenie. 

Vezi, când se strică casa, stăpânul ei nu poate sta nepăsător. Tot 
astfel și stăpânul trupului, sufletul, nu poate sta nepăsător, dacă i se 
strică casa, adică trupul. Acum încearcă să-l țină pe stăpân în casă cu 
fier, cu... oţel, cu vitamine A, B, C..., adică să-i ajute pe bolnavi cu 
ştiinţa, dar nu pot fi ajutați toți în felul acesta, ci, cu ajutorul pe care îl 
oferă nu fac altceva decât să le prelungească viața lor suferindă, sau 
mai bine zis, să le prelungească durerea. Pentru că nu ajunge numai 
ştiinţa, ci este trebuință și de credinţă și rugăciune. Uneori văd și aici 
în mănăstire pe surorile care sunt medici că vor să-l ajute pe cel 
bolnav mai mult cu știința, decât cu încrederea în Dumnezeu și cu 
rugăciunea. Rugăciunea făcută din inimă le va da o diplomă medicală 
mai înaltă, care le va face să înceteze de a mai folosi știința 
omenească. De obicei când se cultivă dragostea cu durere pentru toți 
oamenii, atunci lucrează dumnezeieştile puteri, numai să existe 
smerenie adâncă în suflet, pentru ca acesta să nu se mândrească 
crezând că aceste puteri sunt ale lui și astfel să fie nedreptăţit 
Dumnezeu. 

Nu trebuie să uităm însă că Hristos le poate tămădui și pe cele care 
nu se pot vindeca de medici, dar trebuie să existe un motiv serios și 
creștinul să fie foarte credincios şi foarte dăruit lui Hristos. 

- Adică, Părinte, atunci când oamenii suferă, să nu ceară ajutor 
medical? 

- Nu am spus aceasta, copilul meu! Nu spun „Nu-ida oxigen”, ca să 
se sufoce omul. Vreau să spun ce trage bolnavul pentru a fi ajutat 
omenește și că trebuie să facem rugăciune pentru ca Hristos să-i ajute 
pe bolnavi și să nu sufere. Dacă este ceva grav, să-l rugăm pe Hristos 
să-l ia la El cu o mângâiere de a Sa. Căci atunci când Hristos îi 
mângâie puţin pe oameni pe mână, le dispar toate și se fac sănătoși. 
Iar după aceasta nu mai este nevoie nici de medicamente, nici de alte 
leacuri. Dacă îi mângâie pe fatăeste și mai bine. lar dacă îi 
îmbrățișează, le înmoaie și inima. Aţi înțeles? Este nevoie însă de 
mare credință. Dacă bolnavul nu are credință, nu se va face bine. 


Copiii bolnavi 

- Părinte, acest copil bolnav, pe care l-au adus astăzi părinții lui, 
suferă foarte mult. 

- Încet-încet va depăşi boala, dar îi va rămâne o sensi-bilitate 
pentru a-și aduce aminte de boala sa, iar această sensibilitate îl va 
ajuta duhovnicește. 

- Părinte, și copiii care au leucemie suferă mult. 

- Pe unii ca aceştia îi ajută mult Sfânta Împărtășanie. Mulţi copii s- 
au făcut sănătoși cu Sfânta împărtășanie. Atunci când citim psalmul 


1459, prin care îl rugăm pe Dumnezeu să oprească hemoragiile, să-L 
rugăm să-i ajute și pe copiii care au leucemie, dar și pentru ca să 
existe sânge la spitale pentru copiii care au anemie mediteraneană. 

Acești copii suferă o mucenicie mai mare chiar decât mucenicia 
copiilor pe care i-a junghiat Irod (Vezi Mt. 2, 16). Copiii primesc 
răsplata întreagă din suferirea bolii, pentru că nu au păcate. Câţi copii 
mici nu vom vedea în cealaltă viață în tagma mucenicească și 
îngerească a pruncilor? Prunci de două luni să fie operaţi, să li se facă 
injecții şi perfuzii.Unde să afle vene la sărmanii aceștia? Îi înțeapă 
când într-un loc, când în altul... să vezi copiii cu tumoare la cap cum li 
se fac raze și li se pun furtune într-un căpșor atât de mic. Dacă unul 
mare nu poate suporta, cum vor suporta copiii? 

- Dar copiii aceştia. Părinte, în cele din urmă se vindecă sau mor? 

- Ei, mulți fireşte că mor, dar și părinţii lor nu se îndurau să-i lase 
fără ajutor medical. 

- Părinte, se merită osteneala ca medicii pediatri să încerce să țină 
în viață prunci născuți prematur? 

- Medicii trebuie să facă tot ce pot și în paralel să se roage pentru ei, 
zicând: „Dumnezeul meu, dacă este ca acest copil să trăiască și să 
sufere în toată viața sa, atunci Te rog să-l iei”. Să se îngrijească însă 
să-i boteze pe prunci și astfel vor fi întâm-pinaţi în Rai cu făclie 
aprinsă. 

Atunci când copiii sunt mai mari, medicii trebuie să fie foarte atenți 
cum să spună diagnosticul. Era un copil de opt ani și medicul i-a spus: 
„Vei orbi”. Apoi vine și tatăl şi-mi spune înaintea copilului: „L-am dus 
şi în străinătate pentru consultaţii, dar și acolo ne-au spus că va orbi”. 
Chiar și sănătos să fie copilul, mâhnirea îl poate lovi acolo unde are 
sensibilitate, cu atât mai mult dacă este bolnav. 


Jertfa pentru binele celui bolnav 
Dacă cerem ceva de la Dumnezeu fără să jertfim şi noi ceva, 
rugăciunea nu ne este ascultată. Dacă stau și spun: „Dumnezeul meu, 
Te rog, fă-l bine pe cutare bolnav”, fără să fac vreo jertfă, este ca și 
cum aş spune niște cuvinte frumoase. Numai atunci când Hristos va 
vedea dragostea mea, jertfa mea, îmi va împlini cererea, desigur dacă 
ea este spre folosul duhovnicesc al aceluia. De aceea atunci când 
oamenii vă cer să vă rugaţi pentru un oarecare bolnav, să le spuneţi să 
se roage și ei sau, cel puţin, să se nevoiască să-şi taie cusururile lor. 
Unii oameni vin şi-mi spun: „Fă-mă bine! Am auzit că poți să mă 
ajuţi”. Însă vor să fie ajutaţi fără ca ei să se silească pe ei înșiși câtuși 
de puţin. Spun, de pildă, unuia: „Nu mânca dulciuri! Fă jertfa aceasta 
ca să te ajute Dumnezeu!”, iar acela îmi răspunde: „De ce? Oare 
Dumnezeu nu mă poate face bine și așa?”. Dacă nu fac nici o jertfă 
pentru ei înşişi, cum vor face pentru altul? Unul nu mănâncă dulciuri 


pentru ca Hristos să-i ajute pe toţi cei ce suferă de diabet, sau nu 
doarme pentru ca Hristos să dea puţin somn celor care suferă de 
insomnii. În felul acesta se înrudește omul cu Dumnezeu. Și numai 
astfel Dumnezeu dăruiește harul Său. 

Atunci când cineva îmi spune că nu se poate ruga pentru o rudă de 
a sa care este bolnavă, eu îi spun să facă cel puţin o jertfă pentru cel 
bolnav. De obicei îi spun să facă ceva care îi va ajuta și propriei lui 
sănătăți. 

Odată la Coliba mea a venit un creştin din Germania a cărui fiică 
începuse să paralizeze. Medicii nu mai puteau face nimic. Sărmanul 
era cu desăvârșire deznădăjduit. „Fă și tu o jertfă, i-am spus, pentru 
sănătatea copilului tău. Să faci metanii nu poți, să te rogi nu poți. Hai 
să zicem că nu poți. Dar, ia spune-mi, câte pachete de țigări fumezi pe 
zi?”. „Patru şi jumătate”, îmi răspunde. „Să fumezi numai un pachet, 
iar banii ce i-ai fi dat pentru celelalte ţigări să-i dai vreunui sărac”. 
„Părinte, mai întâi să se facă bine copilul meu, și eu voi lăsa fumatul”. 
„Ei, atunci nu va avea nici un rost. Acum trebuie să-l lași. Aruncă 
ţigara! Nu-ţi iubeşti copilul?”. „Eu să nu-mi iubesc copilul?, îmi spune 
acela. De la etajul cinci mă arunc pentru dragostea copilului meu”. 
„Eu nu-ţi spun să te arunci jos de la etajul cinci, ci să arunci ţigara. 
Dacă faci vreo nebunie și te arunci de la etajul cinci, vei lăsa copilul 
pe drumuri şi-ţi vei pierde și sufletul. Eu îţi spun să faci ceva ușor. 
Iată, aruncă acum țigara!”. Dar cu nici un chip nu a vrut s-o arunce, în 
cele din urmă a plecat plângând, așa cum a venit. Cum poate fi ajutat 
un astfel de om? Cei care ascultă, însă, pot fi ajutați. 

Altă dată a venit unul care gâfâia din pricina mersului pe jos. Mi-am 
dat seama că fuma mult și i-am spus: „Măi binecuvântatule, de ce 
fumezi atât de mult? O să păţești ceva rău”. De îndată ce și-a revenit și 
a putut vorbi, mi-a spus: „Femeia mea este foarte bolnavă și este în 
primejdie să moară. Vă rog, faceți vreo rugăciune să se facă o minune. 
Medicii nu mai au ce să-i facă”. „Îţi iubeşti femeia?” l-am întrebat. „O 
iubesc”, mi-a răspuns acela. „Atunci de ce nu faci și tu ceva ca să o 
ajuţi? Ea a făcut tot ce a putut, medicii și ei la rândul lor au făcut tot 
ce au putut, iar acum vii şi-mi spui ca să fac şi eu ceva, să mă rog ca 
să o ajute Dumnezeu. Tu ce ai făcut pentru a-ţi ajuta femeia?”. „Ce pot 
face eu. Părinte?”, m-a întrebat. „Dacă vei lăsa fumatul, i-am spus, 
femeia ta se va face bine”. M-am gândit că dacă Dumnezeu va vedea 
că nu este de folos femeii lui să se facă bine, cel puţin va scăpa el de 
răul pe care îl pricinuiește ţigara. După o lună a venit din nou bucuros 
pentru a-mi mulțumi: „Părinte, m-am lăsat de fumat, mi-a spus, iar 
femeia mea s-a făcut bine”. După o perioadă de vreme a venit din nou 
tulburat să-mi spună că s-a apucat iarăşi să fumeze pe ascuns, iar 
femeia sa s-a îmbolnăvit din nou grav. „Ştii acum medicamentul, i-am 
spus. Lasă fumatul”. 


Rugăciunea pentru bolnavi 

- Părinte, cineva a transmis să vă rugați pentru un copil bolnav și 
întreabă dacă se va face bine. Ce să le spunem? 

- Spuneţi-le că: „Părintele se va ruga, iar Hristos, Care îi iubeşte pe 
copii, va face ceea ce îi va fi de folos. Dacă va vedea că, atunci când 
va creşte mare, copilul se va face un om bun, va asculta rugăciunea 
lui. Iar de va vedea că mai târziu nu va fi într-o stare duhovnicească 
bună, atunci, deoarece îl iubeşte, îl va lua”. „Cere și îti voi da” (Vezi 
Mt. 7, 7; Mc. 11, 24; Le. 11, 10 și In. 16, 24) se spune. Dar Dumnezeu 
îmiva da ceea ce cer dacă eu sunt dăruit Lui, altfel de ce să-mi 
dăruiască viața? Ca să mă depărtez mai mult de El? Eu mă bucur fie 
că se face bine, fie că moare bolnavul pentru care mă rog. 

- Părinte, este bine să ne rugăm pentru sănătatea noastră? 

- Este mai bine să cerem de la Dumnezeu să neelibereze de patimile 
noastre. Adică să cerem mai întâiîmpărăţia lui Dumnezeu. Dacă îl 
rugăm pe Dumnezeu să ne facă bine, ne împuţinăm averea noastră 
cerească. Iar când nu mai putem suporta durerile bolii, atunci să-L 
rugăm pe Dumnezeu să ne vindece, iar Acela va face ceea ce va crede 
de cuviință. 

- Părinte, faptul de a fi ajutat un bolnav prinrugăciunea ce o facem 
depinde şi de ceea ce cere cel bolnav de la Dumnezeu? 

- Bolnavul nu face bine atunci când se roagă să se vindece numai el 
și nu se roagă și pentru sănătatea celorlalți bolnavi. Tu, soră, atunci 
când erai în lume și lucrai la spital, ce făceai când bolnavul nu putea 
zice rugăciunea „Doamne lisuse Hristoase...”. 

- O rosteam eu, Părinte. 

- Bine, dar și bolnavul trebuia să spună vreo rugăciune. 

- Spunea şi acela „Maica Domnului, ajută-mă”, sau,„Maica 
Domnului, mântuiește-mă”. Părinte, dar oarerăbdarea în boală nu este 
rugăciune? 

- Da, într-adevăr, așa este. Iar voi, atunci când cine va vă cere să 
faceți rugăciune pentru că în cutare zi va face operaţie, să vă rugați 
chiar din clipa în care vă cere aceasta. Să nu așteptați ora când va 
intra în sala de operaţie și după aceea să vă rugați. Iar la slujbe, atunci 
când preotul spune: „Pentru cei ce zac în neputințe...” (Din ectenia de 
la Miezonoptică și Pavecerniţă), să spuneţi „Doamne miluieşte” cu 
durere. Dacă însă faceţi cu diapazonul „vuu..., pentru a rosti „Doamne 
miluieşte” muzical, mintea vă va fi la „vuu...” şi la melodie, iar 
sărmanii bolnavi care suferă în zadar vor aștepta de la voi puțin 
ajutor. Aceia au durerea lor, dar tu, care nu ai nici o durere, roagă-te 
pentru aceia ca să fie ajutaţi. Dacă nu suspini în pat, suspină cel puţin 
în rugăciunea pentru bolnavi. Dacă cei sănătoși nu fac puțină 
rugăciune pentru cei bolnavi, Hristos le va spune la Judecată: „Aţi fost 
sănătoşi dar nu ați făcut rugăciune pentru cei care sufereau. De aceea 


«Nu vă cunosc pe voi..»” (Mt. 25, 12). 

Dacă nu facem rugăciune pentru un bolnav, boala își va continua 
drumul ei firesc. În timp ce, de vom face rugăciune, se poate schimba 
cursul ei. De aceea întotdeauna să faceți rugăciune pentru cei bolnavi. 


CAPITOLUL 3 Infirmitatea este o binecuvântare a 
lui Dumnezeu 


Înfruntarea corectă a infirmităţii 

- Părinte, o infirmitate poate crea un complex de inferioritate? 

- Acestea sunt prostii. 

- Părinte, însă la invalizi uneori se întâmplă aceasta. 

- Se întâmplă pentru că nu sunt bine așezați duhovni-cește. Atunci 
când vor înţelege că infirmitatea este o binecuvântare a lui Dumnezeu, 
se vor așeza şi vor scăpa de complexul de inferioritate. Când un copil 
mic are o oarecare infirmitate și nu a fost ajutat duhovnicește astfel 
încât să se bucure în ea, în inferioritate, atunci are circumstanţe 
atenuante. Dar dacă va creşte şi va rămâne în el acel complex de 
inferioritate înseamnă că nu a înțeles sensul cel mai profund al vieții. 
Unei fetițe de nouă ani i-a apărut o tumoare la ochi și medicii i-au 
scos ochiul. La școală copiii o luau în râs și copila suferea. Tatăl ei a 
venit la colibă șimi-a spus durerea lui. „Părinte, m-am gândit că dacă 
îi voi cumpăra fiicei mele tot ceea ce-mi cere, o voi ajuta, pentru că se 
va bucura și va uita mâhnirea pricinuită de infirmitatea ei. Dar nu știu 
cum să procedez, deoarece mai am cinci copii mici, care o vor invidia 
pentru că nu înţeleg de ce fac aceasta”. „Ce înseamnă aceasta? îl 
întreb. Ceea ce vrei să faci este o mângâiere falsă, nu este o rezolvare. 
Dacă îi vei lua de pe acum orice lucru pe care îl cere, după câţiva ani 
îți va cere să-i cumperi și mercedes. Și cum o vei scoate la capăt? Apoi 
va afla că unii au avioane pe terasele caselor lor și-ți va cere să-i iei și 
un avion. Atunci ce vei face? Încearcă să-ţi ajuţi copilul să se bucure 
că are numai un ochi. Să simtă că este o muceniță. Multor mucenici le- 
au fost scoși ochii, li s-au tăiat urechile, nasul și lumea râdea de ei. 
Aceştia însă, cu toate că sufereau de durere și de batjocura oamenilor, 
nu cedau, ci răbdau neclintiți mucenicia. Dacă copilul tău va înţelege 
și va înfrunta cu doxologie invaliditatea sa, Dumnezeu îl va așeza 
împreună cu mărturisitorii. Oare este un lucru mic să rânduiască 
Dumnezeu să-i scoată ochiul copilului în felul acesta, fără să-l doară, 
și să-l așeze împreună cu mărturisitorii? Și pentru că fata nu are 
păcate de plătit va primi răsplata întreagă din această invaliditate”. 
Mi-a mulțumit sărmanul și a plecat ușurat. Şi într-adevăr a ajutat-o pe 
copila sa să înțeleagă că invaliditatea ei este o binecuvântare a lui 
Dumnezeu și pentru aceasta trebuie să-L slavoslovească. A crescut 
mare, a studiat filologia, iar acum lucrează ca profesoară și se bucură 
mai mult decât alte fete care le au pe toate, dar se chinuiesc pentru că 
nu au înțeles sensul cel mai profund al vieţii. 

Atunci când oamenii nu prind sensul cel mai profund al vieţii, se 
chinuiesc chiar și atunci când primesc binecu-vântările lui Dumnezeu 


și prilejurile pe care EI le dă pentru mântuirea lor. În timp ce acela 
care se aşează corect duhovnicește, de toate se bucură. Chiar și șchiop 
să fie, se bucură. Şi mai slab la minte să fie, se bucură. Și sărac să fie, 
tot se bucură. 

Desigur îmi dau seama cât de mult suferă invalizii și de aceea mă 
rog mult pentru ei, și cel mai mult pentru fete. Pentru un băiat o 
invaliditate nu este atât de greu de suportat, însă pentru o fată care 
vrea să se căpătuiască este foarte greu. 

Cât de mult suferă orbii! Sărmanii nu se pot sluji, când merg, se 
împiedică... În rugăciunea mea cer de la Dumnezeu să le dea orbilor 
cât de puţină lumină pentru a se putea sluji pe ei înșiși. 

- Părinte, și eu mă mâhnesc pentru că nu pot citi nici măcar un 
capitol din Evanghelie, deoarece nu văd bine. Ne-aţi spus că dacă 
citește cineva în fiecare zi câte un capitol se sfințește. 

- De ce te mâhnești pentru aceasta? Oare dacă citeşti numai câteva 
stihuri, sau un cuvânt, sau numai săruți Evanghelia nu te sfințeşti? De 
altfel tu nu L-ai cunoscut abia acum pe Hristos. De ce nu cercetezi 
gânditor cele pe care le-ai citit sau le-ai auzit până acum? Totul este să 
te așezi corect duhovnicește. Să-ţi spui: „Acum Dumnezeu mă vrea 
așa. Cu câțiva ani mai înainte m-a vrut altfel”. Un avocat evlavios nu 
mai vedea la bătrâneţele sale și mi-a spus: „Părinte sfinte, fă rugăciune 
ca să pot citi puţin și să pot vedea fețele persoanelor dragi”. „Feţele 
persoanelor dragi le poţi recunoaște și după voce, i-am spus. Cât 
despre citit, ai citit atâţia ani. Acum să rostești rugăciunea lui lisus. Se 
vede că acum Dumnezeu aceasta o vrea de la tine”. Și de atunci 
sărmanul a simţit o bucurie mai mare decât cea pe care o avea când 
vedea. 


Răsplata cerească pentru invaliditate 

Când avem vreo invaliditate, dacă facem răbdare și nu cârtim, 
atunci primim mai mare răsplată. Pentru că toți invalizii depun în 
Banca cerească. Un surd are cec în Banca lui Dumnezeu de la urechea 
sa surdă, un orb de la ochiul său orb, un șchiop de la piciorul său 
șchiop. Este mare lucru! Dacă mai fac și puţină nevoință împotriva 
patimilor sufletești, vor lua și cununi de la Dumnezeu. Vezi, invalizii 
de război primesc şi o pensie bună, dar și decoraţii. 

Cel care are frumusețe, nobleţe și sănătate și nu se nevoiește să-și 
taie defectele sale, Dumnezeu îi va spune: „Te-ai desfătat în viaţa ta de 
bunătăţile tale, de frumuseţea ta. Acum ce-ţi mai datorez? Nimic”. 
Însă cel care are o invaliditate - fie că astfel s-a născut, fie că a 
moștenit-o de la părinţii săi, fie că a dobândit-o mai târziu - trebuie să 
se bucure pentru că în cealaltă viață va avea numai de primit. Și mai 
ales atunci când nu a greșit, va avea răsplată cerească întreagă, fără 
rețineri. Nu este lucru mic ca cineva toată viața să nu poată, de pildă, 


întinde piciorul, să nu poată ședea, sau să nu poată face metanii, etc. 
Pentru aceasta în cealaltă viață Dumnezeu îi va spune: „Vino, fiul 
Meu, și stai de acum confortabil în acest fotoliu pentru veșnicie”. De 
aceea spun că de ar fi să mă nasc de o mie de ori, aș prefera ca de 
fiecare dată să mă nasc întârziat mintal, orb, sau surd, pentru că aș fi 
avut numai de primit de la Dumnezeu. 

Invalizii, dacă nu cârtesc, ci slavoslovesc cu smerenie pe Dumnezeu 
şi trăiesc lângă El, vor avea locul cel mai bun în Rai. Dumnezeu îi va 
așeza împreună cu mărturisitorii și cu mucenicii care pentru dragostea 
lui Hristos și-au dat mâinile și picioarele lor la tăiere, iar acum sărută 
cu evlavie, neîncetat, picioarele și mâinile lui Hristos. 

- Părinte, dar ce se întâmplă cu cineva care este, de pildă, surd și 
cârteşte? 

- Şi copiii cei mici cârtesc, dar Dumnezeu multora nu le dă 
importanță. Vedeţi, părinţii cei buni își iubesc toţi copiii la fel, însă 
arată interes deosebit pentru copiii cei slabi și invalizi. La fel face și 
Dumnezeu, Bunul nostru Părinte, cu copiii Săi care sunt neputincioşi 
trupește şi duhovnicește, este destul ca aceștia să aibă intenţie bună și 
să-l dea dreptul să intervină în viaţa lor. 


Copiii întârziaţi mintal 

Cât de mult suferă mamele care au copii întârziați mintal, care le 
fac mereu probleme și mereu se murdăresc și murdăresc! Mucenicie! 
Am cunoscut o mamă care are ditamai băiatul, pe care însă nu-l poate 
ţine în frâu deoarece face mari neorânduieli. Sărmanul ia necurăţiile și 
unge pereţii, cearşafurile... Mama lui aranjează lucrurile, curăță casa, 
iar el pe toate le răscoleşte și le murdărește. Ascunde, sărmana, 
detergentii, iar el îi află și îi bea. Aruncă dulapuri întregi de pe balcon. 
Dar a păzit Dumnezeu ca să nu omoare pe cineva. Și asta nu se petrece 
numai o zi sau două, ci ani întregi durează această situaţie. 

- Părinte, cineva care este redus mintal poate avea smerenie și 
bunătate? 

- Cum să nu? lată, copilașul acesta care vine des lamănăstire este 
întârziat mintal, dar bunătatea pe care o are el, la care om cu mintea 
întreagă o întâlneşti? Dacă aţi ști ce rugăciune și câte metanii face! 
Atunci când aveam probleme cu hernia și nu puteam face metanii, 
părinţii lui i-au spus: „Părintele este bolnav, nu poate face metanii”. 
„Fac eu”, a spus acela și a început să facă metanii pentru mine, 
udându-se de transpiraţie. Ce mărime de suflet şi ce nobleţe avea! 
Odată un alt copil l-a bătut, iar el după ce a mâncat bătaie, i-a întins 
mâna aceluia și i-a spus: „Cu bine”. Auzi? Cine dintre cei cu mintea 
întreagă face aceasta, deşi a cititevanghelia și o mulțime de cărți 
duhovnicești. Iată, cu câteva zile mai înainte, când a venit toată 
familia lor să mă vadă, copilul stătea lângă mine, iar surioara lui puţin 


mai departe. Dar văzând-o pe sora lui că stă mai departe de mine, i-a 
spus: „Vino lângă Părintele”, și a adus-o lângă mine. Foarte mult m-a 
mișcat gestul lui și pentru aceasta i-am dat o cruce mare de fildeș, care 
mi-a fost adusă de la Ierusalim. De îndată ce a luat-o în mâini, a spus: 
„bunica”, şi a arătat că o va pune la mormântul bunicii lui. 
Înduioșător! nimic nu voia să ţină pentru el însuși, ci pe toate le dădea 
altora. Acesta va merge cu opinci în Rai, dar îi va băga și pe părinții 
lui acolo. 

Ce bine dacă aș fi fost în locul lui, chiar să nu fi înțeles nimic și să 
nu fi vorbit. Însă Dumnezeu mi-a dat toate bunătăţile în dar, pe care 
eu le-am risipit. În cealaltă viață chiar și teologii nu vor putea sta 
înaintea lui. Deoarece gândul îmi spune că teologii sfinți nu vor avea 
locuri mai bune în cer în ceea ce priveşte cunoașterea lui Dumnezeu, 
decât ale acestor copii. Cred că acestora Dumnezeu cel drept le va da 
şi ceva mai mult, pentru că au trăit aici lipsiți. 


Boli sufletești 

- Părinte, atunci când cineva este cuprins de melancolie, ce trebuie 
să facă ca să depășească? 

- Este nevoie de mângâiere dumnezeiască. 

- Și cum o va primi? 

- Să se agaţe de Hristos, iar El i-o va dărui. De multe ori mărimea de 
suflet se amestecă cu egoismul. Cei mai mulți schizofrenici sunt niște 
suflete sensibile. Se poate întâmpla un lucru neînsemnat sau ceva pe 
care nu-l pot înfrunta și din pricina aceasta suferă mult. Unul poate 
omorî un om și se poartă ca și cum nu s-ar fi întâmplat nimic, în timp 
ce unul sensibil, chiar și o pisică de ar călca-o puţin pe picior, suferă și 
nu poate dormi din pricina mâhnirii. lar dacă nu va dormi două-trei 
nopți, fireşte că va alerga la medic. 

- Părinte, psihologia spune că pentru a putea fi ajutat un bolnav 
psihic, trebuie să lipsească cauza. 

- Da, dar dacă totuși cauza există? Pentru că uneori, în timp ce 
unele lucruri sunt firești, se justifică într-un anumit fel, pe unii oameni 
îi copleșesc gândurile în așa măsură încât ajung aproape să 
înnebunească. „Nu cumva am ceva ereditar? Nu cumva sunt bolnav?” 
își spun aceia. Am cunoscut un tânăr care era la studii și învăța 
unsprezece ore din douăzeci și patru şi lua bursă. Își ajuta și familia 
pentru că tatăl său era bolnav. În cele din urmă a obosit pentru că era 
sensibil, avea mereu dureri de cap și cu multă osteneală și-a luat 
diploma. După aceea se gândea dacă nu cumva suferința lui era 
ereditară. Ce ereditar? Numaidacă ar citi cineva unsprezece ore pe zi 
ar ajunge la surmenaj, cu cât mai mult să-și mai ajute și părinții și să 
fie și sensibil. 

- Părinte, un copil a căzut în melancolie după sinuciderea tatălui 


său. Nu cumva este ceva ereditar? 

- Se poate să se fi rănit sufletește copilul. Nu este sigur că aceasta 
este ceva ereditar. Pe lângă aceasta nu știu în ce situație s-a aflat tatăl 
său de s-a sinucis. Desigur, un copil al cărui tată este închis în sine din 
fire are nevoie de ajutor, căci dacă va continua și el să fie închis în 
sine și îl va supăra gândul că ar putea fi ceva ereditar, se poate 
îmbolnăvi. 

Dumnezeu îngăduie ca omul să fie încercat numai atât cât poate 
rezista, dar se adaugă la aceasta și batjocurile oamenilor, și atunci 
sufletul se încovoaie sub greutatea mărită și murmură. Pe cei nebuni 
oamenii îi înnebunesc și mai mult. Când nebunia este într-o fază de 
început se poate iconomisi cumva. Mai demult nu existau psihiatri și 
dacă cineva era nebun era închis într-o cameră cu gratii de fier. Era o 
femeie, pe care oamenii o numeau Porumbiţa, şi pe care cei de 
aproape ai ei o închiseseră în casă. Copiii aruncau cu pietre și își 
băteau joc de ea. Sărmana femeie se mânia, se prindea de gratii și 
arunca afară orice găsea în casă. Dar în cealaltă viață vei vedea că 
Porumbiţa va fi înaintea multor femei cu mintea întreagă. 

Îmi aduc aminte și de un alt caz. Era o familie a cărei fiică mai mare 
era puțin redusă la minte, dar avea multă bunătate. Avea patruzeci de 
ani, însă se purta ca un copil de cinci ani. Câte șicane nu-i făceau toți 
şi mici și mari! Odată părinţii ei s-au dus să lucreze la câmp, iar pe ea 
au lăsat-o acasă să facă mâncare. Fratele ei urma să vină de la câmp 
cu porumbul, și să ia apoi mâncarea pentru părinții lor și pentru 
lucrători. A adunat sărmana din grădină dovlecei, vinete, fasole și le 
avea pregătite pentru mâncare. Atunci sora ei mai mică, care era o 
adevărată ispită, s-a dus şi trăgând măgarul de ureche l-a pus de a 
mâncat toate legumele. Și a trebuit apoi, sărmana, să adune altele. Cu 
toate acestea ea nu a spus nimic. Dar până să le pregătească din nou a 
venit fratele ei, dar ea tocmai atunci punea mâncarea la foc. A 
descărcat animalele şi văzând că mâncarea nu era gata, i-a tras o 
bătaie. Câte nu suferea în fiecare zi! Sărmana ei mamă se ruga să 
moară mai întâi fiica ei și după aceea ea, pentru că se gândea că nu va 
avea cine să o îngrijească. Și într-adevăr, a murit mai întâi fiica, apoi 
mama. 

Oricum, cei care nu sunt sănătoși la minte sunt mai buni decât mulți 
alții. Datorită stării lor de iresponsabilitate trec în cealaltă viață fără 
examene. 


Modul corect de înfruntare a invalidităţii copiilor de către 

părinții lor 

Există mame care, depistând în perioada purtării sarcinii lor că vor 
naște un copil invalid sau redus mintal, fac avort și îl omoară. Nu se 
gândesc că acesta are suflet. Câţi părinți nu vin şi-mi spun: „Copilul 


meu să sufere de spasme? De ce îngăduie aceasta Dumnezeu? Nu pot 
să sufăr asta”. Câtă obrăznicie fată de Dumnezeu, câtă încăpățânare și 
cât egoism nu are acest fel de înfruntare a situaţiei. Pe aceștia dacă i- 
ar ajuta Dumnezeu ar deveni și mai răi. Odată a venit la Coliba mea 
un student împreună cu tatăl său. Tânărul se stricase la minte din 
pricina gândurilor apăsătoare și de aceea i-au făcut şoc electric. 
Sărmanul fusese foarte presat de părinţii lui. Dacă aţi ști câtă evlavie 
avea! Făcea metanii și-și lovea capul de pământ. „Poate i se va face 
milă lui Dumnezeu de pământ, spunea el, și astfel i se va face milă și 
de mine că l-am lovit”. Adică poate i se va face milă lui Dumnezeu de 
pământul pe care l-a durut din pricina loviturii lui, și astfel se va 
milostivi și de acela. M-a impresionat mult aceasta! Se simțea pe sine 
nevrednic. Atunci când era chinuit de gânduri venea în Sfântul Munte. 
Îi puneam gândurile în rânduială, se simțea mai bine o lună, două, 
după care se repetau aceleași lucruri. Tatăl său nu voia ca acesta să fie 
văzut de cunoscuţii lui, pentru că i se strica reputaţia. Suferea de 
egoism. „Mă fac de rușine în fața lumii cu fiul meu”, mi-a spus. Dar de 
îndată ce l-a auzit copilul său, îi spuse: „Bre, să te smerești. Eu sunt 
nebun și mă mișc liber. Ce, vrei să mă pui pe calapoade? Să știi că ai 
un copil nebun și de aceea să te mişti liber. Tu eşti singurul care are 
un copil nebun?”. Iar eu stăteam și mă gândeam: „Acum, care dintre 
aceştia doi este nebun?”. 

Vedeţi unde poate duce de multe ori egoismul? Să ajungă tatăl până 
acolo încât să dorească distrugerea fiului său! Și atunci când eram în 
lume am cunoscut un întârziat mintal pe care rudele lui nu-l luau 
niciodată cu ei oriunde ar fi mers, ca să nu se rușineze. Dar și pe mine 
mă disprețuiau, deoarece cutezam să discut cu el. Însă eu îl prețuiam 
în inima mea mai mult decât aceia. 


CAPITOLUL 4 Legile duhovniceşti 


Cum acționează legile duhovnicești 

- Părinte, care legi se numesc duhovnicești? 

- Îţi voi explica: Așa cum în natură există legile naturale, tot astfel și 
în viața duhovnicească există legile duho-vnicești. De pildă, atunci 
când cineva aruncă un obiect greu în sus, cu cât mai mult avânt și cu 
cât mai mare este înălțimea la care îl aruncă, cu atât mai mare va fi 
puterea cu care va cădea și se va zdrobi. Aceasta este legea naturală. 
În viaţa duhovnicească cu cât se înalță cineva mai mult cu mândria, 
cu atât mai mare va fi căderea lui duhovnicească, și potrivit cu 
înălțimea mândriei lui se va zdrobi. Pentru că cel mândru se înalță, 
ajunge până la un punct, după care cade și își sparge capul - „cel care 
se va înălța pe sine se va smeri” (Lc. 18, 14; Vezi și Mt. 23, 12). Aceasta 
este legea duhovnicească. 

Există însă o diferență esenţială între legile naturale și duhovnicești: 
în timp ce legile naturale nu au milă și omul nu le poate schimba, 
legile duhovnicești au milostivire și omul le poate schimba, pentru că 
are de a face cu Creatorul și Făcătorul său, cu preamilostivul 
Dumnezeu. Adică atunci când cineva își va da seama imediat de 
înălțarea cugetului său și va spune: „Dumnezeul meu, eu nu am nimic 
al meu și totuși mă mândresc. Iartă-mă!”, îndată mâinile milostive ale 
lui Dumnezeu îl apucă și îl coboară încet jos, fără să se observe 
căderea lui. Și astfel nu se zdrobeşte, deoarece a mers mai înainte 
zdrobirea inimii prin pocăinţa ce a arătat-o. 

Aceasta este valabil şi pentru „cei ce scot sabia, de sabie vor pieri” 
(Vezi Mt. 26, 52), precum spune Evanghelia. Adică cel „care scoate 
sabia” în mod natural trebuie să plătească cu sabia. Dar când îmi 
conștientizez greşala, mă înjunghie conștiința și cer iertare de la 
Dumnezeu, atunci încetează să mai acționeze legile duhovnicești și 
primesc de la Dumnezeu dragostea Sa ca pe un balsam. 

Adică îl vedem pe Dumnezeu că se schimbă potrivit judecăților Sale 
care sunt abis nepătruns atunci când se schimbă și oamenii. Când 
copilul cel neastâmpărat își revine, se pocăieşte și este mustrat de 
conștiința sa, atunci tatăl său îl răsfață cu dragoste și îl mângâie. Mu 
este un lucru mic ca omul să poată schimba hotărârea lui Dumnezeu. 
Faci rău? Dumnezeu îți dă o pălmuţă. Spui „am greșit”? El îţi dă 
binecuvântări. 


Copiii nobili ai lui Dumnezeu 

Unii oameni, cu toate că s-au pocăit de greșelile lor și Dumnezeu i-a 
iertat, făcând astfel să înceteze acționarea legilor duhovnicești, nu-și 
uită greșelile lor. Ci cer cu insistență de la Dumnezeu să fie pedepsiți 


în această viață pentru păcatele lor, ca astfel să-și plătească datoriile. 
Şi fiindcă aceia stăruiesc, Bunul Dumnezeu le împlinește această 
cerere mărinimoasă a lor, însă răsplata lor le-o înmulțește cu dobândă 
în Banca Sa cerească, în Rai. Unii ca aceștia sunt copiii cei nobili ai lui 
Dumnezeu, sunt copiii cei mai mărini-moși ai Lui. 

În „Limonar” (Vezi Ioan Moshu, „Limonar”, ed. Alba Iulia, 1991, p. 
1589, de pildă, se spun următoarele despre Avva Pimen păstorul. 
Odată l-a cercetat cineva și i-a cerut să-l găzduiască peste noapte în 
chilia sa. Și fiindcă avva nu avea loc deosebit pentru găzduire, l-a lăsat 
pe vizitator în chilia sa, iar el s-a dus să înnopteze într-o peșteră. A 
doua zi dimineaţa după ce s-a întors, vizitatorul l-a întrebat: „Cum ai 
petrecut noaptea, avva? Nu cumva ti-a fost frig?”. Nu. Ci am intrat 
într-o peșteră și am aflat în ea un leu dormind. M-am întins şi eu și m- 
am lipit cu spatele de coama lui. De la răsuflarea lui peştera s-a 
încălzit ca un cuptor şi nu mi-a fost frig”. „Bine, dar nu te-ai temut că 
te va mânca leul?”, l-a întrebat vizitatorul. „Nu, i-a răspuns avva. Dar 
să știi că pe mine mă vor mânca fiarele”. „De unde știi asta?”. „În 
lume eram păstor, îi spuse avva, iar odată, în timp ce pășteam turma, 
câinii au sfâșiat un trecător, însă eu stăteam nepăsător, deși l-aș fi 
putut izbăvi. De atunci cer mereu de la Dumnezeu să mă mănânce 
fiarele. Şi cred că Dumnezeu îmi va face acest hatâr”. Și într-adevăr pe 
acest avvă l-au mâncat fiarele. În cealaltă viață însă acești oameni vor 
fi în locul cel mai ales. 

- Părinte, am citit în comentariile unei oarecare cărți patristice că 
omul, atunci când face un păcat, trebuie să fie pedepsit ca să plătească 
pentru răul ce l-a făcut. 

- Nu, nu este așa. Dacă omul se pocăiește nu este pedepsit, ci îl 
miluiește Hristos. Trebuie multă atenţie la comentarii, deoarece se 
poate ca un comentator să fie destul de bun, dar uneori să facă erminii 
greşite. Dacă cineva nu este sigur că un oarecare comentator este bun, 
este mai bine să citească numai textul original. Și mie mi-a spus 
cineva că proorocul Isaia a fost tăiat cu ferăstrăul pentru că trebuia 
fierăstruit pentru păcatele lumii. În timp ce chiar el L-a rugat pe 
Dumnezeu să fie fierăstruit pentru păcatele lumii, iar Dum-nezeu s-a 
plecat dragostei lui arzătoare ce o avea pentru popor. Dar pentru 
fiecare fierăstruire Dumnezeu îi va da câte o cunună. Avva Pimen, 
despre care am spus mai înainte, l-ar fi putut înțelege pe proorocul 
Isaia, deși cazul unuia se deosebea de al celuilalt, pentru că în cazul 
proorocului Isaia exista jertfa pentru lume. 

- Părinte, avem și în vremea. noastră astfel de situații? 

- Da, desigur. Mi-aduc aminte de un oarecare fapt care s-a petrecut 
atunci când eram în Mănăstirea Filoteu. Un oarecare monah atunci 
când era în lume arsese un turc într-un cuptor, deoarece acela îl 
junghiase pe tatăl său. După aceea s-a pocăit, a venit în Sfântul Munte, 


a devenit monah și şi-a pus o rânduială duhovnicească bună. Însă zi şi 
noapte îl ruga pe Dumnezeu să îngăduie să fie ars. Odată a izbucnit un 
foc în mănăstire. Pe atunci eu eram chelar. Am umplut toate vasele cu 
apă şi, alergând cu toţii, am stins focul. Iar pe acel monah l-am găsit 
ars. Neuitată îmi va rămâne scena descoperirii lui. Ce se întâmplase? 
Acesta avea pe atunci optzeci şi cinci de ani și era îngrijit de un 
monah de șaptezeci și cinci de ani. În acea zi, ca să-l ușureze puţin de 
durerile reumatismului, slujitorul său i-a frecat picioarele cu petrol și 
l-a învelit cu o pătură, așezându-l lângă cămin. Din lemnele de castan 
care ardeau în cămin a sărit o așchie aprinsă, de la care a luat foc 
monahul, iar de la el s-a aprins toată mănăstirea. Eu m-am mâhnit 
foarte mult pentru aceasta și nu mă puteam liniști. După aceea 
duhovnicul lui mi-a spus: „Nu te mâhni, căci el însuși a cerut de la 
Dumnezeu să ardă pentru a-și ispăși păcatul său. Aceasta a fost un dar 
al lui Dumnezeu”. 


Legile duhovnicești și dragostea lui Dumnezeu 

- Părinte, legile duhovnicești acționează întotdeauna imediat? 

- Depinde. De multe ori rămâi uimit cât de repede acțio-nează ele. 
Unul se mândrește puţin și imediat o păţește; adică legile duhovnicești 
au acționat fulgerător. De pildă, o soră șterge geamurile și îi vine un 
gând de mândrie că le şterge mai bine decât alta. Atunci dintr-odată se 
întâmplă ceva și, ţac, se sparge geamul. Alteori aceste legi acționează 
mai târziu. 

- Părinte, ce înseamnă atunci când legile duhovnicești acționează 
imediat? 

- Aceasta este bine. Căci în această situație omul trebuie să înțeleagă 
că dragostea lui Dumnezeu îl ocrotește, pentru că plătește treptat și nu 
le va plăti toate odată. Însă atunci când nu acţionează legile 
duhovniceşti asupra unui om se află în primejdie, deoarece aceasta 
arată că acel om este un copil îndepărtat de Dumnezeu; nu se află în 
casa Sa. Există unii care acționează mereu cu mândrie și nu păţesc 
nimic. Aceasta arată însă că mândria lor a depășit-o pe cea omenească 
şi a ajuns la gradul cel mai înalt al ei, la mândria diavolească, la 
trufie. Atunci căderea lui se face de cealaltă parte a vârfului, când 
cade direct îniad. Iar aceasta este căderea luciferică pe care nu o văd 
cei ce se află de cealaltă parte a vârfului. Adică asupra unora ca 
acestora nu acționează legea duhovnicească în această viaţă, 
potrivindu-li-se spusa Apostolului: „Oameni vicleni și fermecători care 
vor merge spre tot mai rău, rătăcind pe alţii și rătăciţi fiind ei înșiși.” 
(2Tim. 3, 13.) 

- Părinte, se poate ca cineva să-și admire un lucru făcut de el și din 
aceasta să-i vină vreo vătămare? 

- Da, pentru că acționează legile duhovniceşti.Dumnezeu îşi retrage 


harul Său de la cineva, iar acesta îi strică celuilalt lucru pentru care s- 
a mândirit. lar aceasta o îngăduie Dumnezeu pentru a se cuminţi. 

- Părinte, adică atunci când se întâmplă aceastaînseamnă că 
acționează legile duhovnicești? 

- Firește. 

- Dar nu se poate ca cineva să facă aceasta dinneîndemânare? 

- Rare sunt aceste cazuri. De aceea pe cât puteţi să trăiţi în 
smerenie. Să vă gândiţi că nu avem nimic al nostru, ci pe toate ni le-a 
dat Dumnezeu. Toate pe carele avem sunt ale lui Dumnezeu, numai 
păcatele sunt ale noastre. Dacă nu ne vom smeri, vor acționa mereu 
asupra noastră legile duhovnicești până ce ni se va încovoia egoismul 
nostru. Să dea Dumnezeu să se facă aceasta înainte de a ne găsi 
moartea. 

- Părinte, se poate ca omul să nu-și dea seama că au acţionat asupra 
lui legile duhovnicești? 

- Dacă nu se cercetează cineva pe sine însuși, nimic nu înțelege și de 
nimic nu se folosește. 

- Așadar, Părinte, legile duhovnicești încetează să acționeze numai 
atunci când se smereşte omul? 

- Da, mai ales cu smerenia, sau atunci când cineva se află în starea 
de iresponsabilitate. Să-ţi spun un exemplu: O femeie își bătea mereu 
bărbatul, iar el nu spunea nimic ca să nu-şi piardă prestigiul, deoarece 
era învățător. Asupra acestuia însă acționau legile duhovnicești. 
Rămăsese orfan de tată încă de mic copil, iar mama lui cu o pensie de 
văduvă se străduia să-l poarte la școală și să-l facă învățător însă el o 
bătea. Câte nu a avut de tras sărmana lui mamă! Și astfel a îngăduit 
Dumnezeu ca să-l bată femeia lui, pentru ca să-și plătească păcatele. 
Dar ce s-a întâmplat după aceea? Moare acesta, iar fiul său a început 
să o bată pe mama lui. Astfel şi-a plătit și ea păcatele. Fiul ei se 
însoară și ia pe una ușoară la minte, care îl bătea și cânta „Hristos a 
înviat!”. Cum a rânduit Dumnezeu ca să-și plătească și acesta păcatele. 
Aici însă legile duhovnicești au încetat să acționeze, pentru că aceasta 
se afla în stare de iresponsabilitate. 

- Părinte, atunci când cineva cade într-un păcat și se mâhnește, i se 
iartă păcatul în felul acesta? 

- Simte că este dator sau se mâhnește în chip egoist? Dacă simte că 
este dator, nu va plăti. Dacă însă nu-și simte datoria, atunci Dumnezeu 
îngăduie să plătească. De pildă, creștinul trebuie să facă milostenii. 
Dacă cineva este împietrit la inimă și nu dă ci adună banii, atunci vor 
intra hoţii la el, îl vor bate, îi vor lua și banii și astfel va plăti 
nemilostivirea sa. Atunci când avem datorii și nu le plătim în această 
viață, acesta este un semn foarte rău, este o părăsire a lui Dumnezeu. 
Iar atunci când cineva nu primește palme ci numai binecuvântări, se 
vede că a făcut ceva bun și este răsplătit aici de Hristos îndoit și 


întreit. Cuaceasta însă nu-și ispăşeşte greșelile lui. Și aceasta este un 
semn rău. Să presupunem că am făcut zece fapte bune, iar Hristos îmi 
răsplătește pentru douăzeci la sută și nu am nici mâhniri, nici 
supărări. În cazul acesta însă nu-mi plătesc păcatele. 

„Cel certat aici pentru rușinea lui mănâncă din gheena lui”, spune Avva 
Isaac ( Sfântul Isaac Șirul, Cuvinte Ascetice, Cuv. 55, ed. I.B.M.B.O.R., 
1981, p.277). Adică atunci când asupra cuiva acționează legile 
duhovniceşti, i se ridică o parte din chinurile iadului. 


PARTEA A ȘASEA MOARTEA ȘI VIAȚA VIITOARE 


«Este foarte dureros ca după 

atâtea pe care le-a făcut Hristos 
pentru noi oamenii, să mergem în 
iad și astfel să-L mâhnim. Dumnezeu 
să păzească ca nu numai 

om, dar nici măcar o pasăre să nu 
meargă în iad). 


CAPITOLUL 1 Înfruntarea morții 


Pomenirea morţii 

- Părinte, la ce trebuie să se gândească cineva în ziua nașterii sale? 

- Să se gândească la ziua în care va muri și să sepregătească pentru 
marea călătorie. 

- Părinte, dacă la dezgroparea unui mort se va afla trupul său 
neputrezit, aceasta se datorează vreunui păcat de care acel om nu s-a 
pocăit? 

- Nu, nu întotdeauna pricina este un oarecare păcat. Aceasta se 
poate datora şi medicamentelor pe care le-a luat, sau pământului din 
cimitir. Dar, oricum ar fi, atunci când cineva este scos neputrezit, își 
ispăşeşte oarecum păcatele sale prin defăimarea pe care o suferă după 
moartea sa. 

- Părinte, de ce noi uităm de moarte deși ea este faptul cel mai sigur 
pentru om? 

- Ştii că mai demult în viețile de obște exista un monah care avea 
ca ascultare să le aducă aminte celorlalți părinți de moarte? în timpul 
ascultării sale trecea pe la toți părinții și frații și îi spunea fiecăruia: 

„Frate, vom muri”. Viaţa este înfășurată într-un trup muritor. Iar 
această mare taină nu este uşor să o înțeleagă acei oameni care sunt 
numai „trupuri”, care nu vor să moară și nici măcar să audă de 
moarte. De aceea pentru unii ca aceştia sfârșitul vieţii lor este o 
îndoită moarte și o îndoită mâhnire. 

Din fericire, însă, Bunul Dumnezeu a rânduit astfel lucrurile așa 
încât cel puţin bătrânii, care firește sunt mai aproape de moarte, să se 
folosească duhovniceşte de unele lucruri. Părul li se albeşte, curajul li 
se împuținează, puterile trupești încet-încet îi părăsesc, începe să le 
curgă saliva, şi astfel se smeresc și sunt nevoiţi să filozofeze la 
deșertăciunea acestei lumi. Chiar și de ar vrea să facă vreo 
neorânduială, nu vor putea pentru că toate acestea îi frânează. Sau 
dacă aud că cineva de vârsta lor sau mai tânăr a murit, îşi aduc 
aminte și ei de moarte. Vedem mai ales la sate, atunci când sună 
clopotul de înmormântare, cum cei în vârstă își fac semnul crucii și 
întreabă cine a murit și când s-a născut. „Ne vine și rândul nostru, 
spun ei. Toţi vom pleca din lumea aceasta”. Îşi dau seama că anii au 
trecut, că firul vieţii lor începe să se scurteze și că moartea se apropie. 
Și astfel îşi aduc aminte mereu de moarte. Spune-i unui copil mic 
„adu-ți aminte de moarte”, și el îți va spune „tra la la” și va continua 
să bată cu piciorul în pământ. Fiindcă de l-ar fi ajutat Dumnezeu pe 
un copil mic să înțeleagă moartea, s-ar fi deznădăjduit sărmanul și s-ar 
fi făcut netrebnic, pentru că nu ar mai fi avut poftă de nimic. De aceea 
Dumnezeu, ca un Părinte bun, iconomisește ca acesta să nu înțeleagă 


moartea și să se joace nepăsător şi bucuros. Însă cu trecerea timpului, 
încet-încet va înţelege și el moartea. 

Vezi că și un frate începător, mai ales atunci când este tânăr, nu 
poate avea pomenirea morții. Se gândeşte că are mulți ani de trăit și 
nu-l preocupă chestiunea aceasta. Vă aduceţi aminte de Apostolul 
Pavel care a spus: „Chemaţi pe tineri să~l ia pe mortul Anania și pe 
Safira” (Vezi F. Ap. 5, 6 şi 10)? Și în mănăstiri de obicei călugării 
tineri îi îngroapă pe cei morți. Vârstnicii înduioşaţi aruncă cu evlavie 
puțin pământ pe trupul mortului, dar niciodată pe cap. Mi-a rămas o 
amintire neplăcută de la o mănăstire în care a murit un călugăr. În 
vremea înmormântării, atunci când preotul spunea „pământ ești și în 
pământ te vei întoarce”, toți părinții cu multă evlavie și zdrobire au 
luat puțin pământ și l-au aruncat pe trupul monahului, așa cum se 
obișnuiește. Atunci un monah tânăr și-a pus dulama în brâu, şi luând o 
lopată a început fără grijă și cu o râvnă nepotrivită să arunce deasupra 
mortului orice găsea în cale, pământ, pietre, lemne, pentru a-și arăta 
bravura sa. A găsit momentul potrivit ca să-și arate puterea și hărnicia 
sa. Nu era vorba de plantat copaci sau de astupat vreo groapă, ca să-și 
arate acela bunătatea și jertfirea de sine, pentru care să spună: 
„Ceilalţi sunt bătrâni. Ce să aştept de la ei? Lasă că lucrez eu”, și astfel 
să se ostenească puțin mai mult, ca să-i odihnească pe aceia. Chiar și 
un animal mort de ar vedea cineva, i se face milă de el, cu cât mai 
mult atunci când îl vede pe fratele său în mormânt, iar nu să arunce 
fără evlavie peste trupul celui mort pământ, pietre, etc. Aceasta arată 
că nu avea nici o simţire a morţii. 


Împăcarea cu gândul morții 

- Părinte, a ieşit diagnosticul final. Tumoarea pe care o aveţi este 
cancer, și încă unul care avansează repede. 

- Adu-mi o batistă ca să joc. „Adio, sărmană lume!”. Eu nu am jucat 
niciodată în viața mea, dar acum de bucurie că se apropie moartea voi 
juca. 

- Părinte, medicul a spus că mai întâi trebuie să se facă 
radioterapiile pentru a se micșora tumoarea și după aceea se va face 
intervenţia chirurgicală. 

- Am înţeles. Mai întâi va bombarda aviația și după aceea se va face 
ofensiva terestră. Așadar, voi pleca sus și vă voi aduce noutăți... Unor 
oameni, chiar bătrâni de ar fi, dacă le va spune medicul „vei muri”, 
sau „există numai cincizeci la sută șanse ca să trăieşti”, se mâhnesc. 
Vor să trăiască. Dar ce vor câștiga? Mă mir! Dacă cineva este tânăr 
atunci se justifică, dar un bătrân să încerce să-și prelungească viața, 
asta nu o mai înțeleg. Altceva este să facă un tratament pentru a putea 
suferi oarecum durerea. Adică nu vrea să-și prelungească viaţa, ci 
dorește numai ca durerile să-i fiemai suportabile pentru a se putea 


sluji până când va muri. Da, aceasta are sens. 

- Părinte, noi ne rugăm lui Dumnezeu ca să vă pre-lungească viaţa. 

- Dar de ce? Nu spune Psalmistul că viaţa noastră va fi de șaptezeci 
de ani (Ps. 89, 10)? 

- Însă Psalmistul adaugă și „iar de vor fi în putereoptzeci de ani”. 

- Da, dar mai spune și „ce este mai mult decât aceștia osteneală și 
durere”. Aşadar este mai bună odihna în cealaltă viață. 

- Părinte, se poate ca cineva din smerenie să se simtă nepregătit 
duhovniceşte pentru cealaltă viață și să dorească să mai trăiască 
pentru a se pregăti? 

- Acesta este un lucru bun, dar de unde știe că dacă va mai trăi nu 
va face mai rău? 

- Părinte, când se împacă cineva cu gândul morţii? 

- Mă întrebi când? Dacă va trăi Hristos în el, atunci moartea este 
bucurie. Dar să nu se bucure că va murideoarece s-a îngreuiat de 
viață. Atunci când te bucuri de moarte în înțelesul cel bun, ea pleacă 
de la tine și se duce să caute vreun fricos. Când vrei să mori, atunci nu 
mori. Cel care duce un trai mai bun se teme de moarte, deoarece este 
satisfăcut de viața lumească și nu vrea să moară. Dacă i se spune 
despre moarte, el bate în masă şi spune: „Ferească Dumnezeu!”. În 
timp ce acela care se chinuiește, suferă, etc., consideră moartea ca o 
slobozire şi spune: „Păcat că nu a venit încă moartea să mă ia. O fi 
având de lucru în altă parte”. 

Puţini oameni își așteaptă moartea cu nerăbdare. Cei mai mulți însă 
mai au ceva de terminat și de aceea nu vor să moară. Dar bunul 
Dumnezeu rânduiește ca fiecare să moară numai atunci când crede El 
că îi este de folos. Oricum un om duhovnicesc, fie tânăr, fie bătrân, 
trebuie să se bucure și pentru faptul că trăiește, dar și pentru că va 
muri, însă să nu caute cu dinadinsul să moară, pentru că aceasta este 
sinucidere. 

Pentru unul care a murit lumii și a înviat duhovnicește nu există 
deloc agonie, frică și neliniște, ci așteaptă moartea cu bucurie, pentru 
că va merge lângă Hristos şi se va bucura veșnic. Dar se bucură și 
pentru faptul că trăiește, căci și astfel tot lângă Hristos trăieşte și simte 
încă de pe pământ o parte din bucuria Raiului, întrebându-se dacă 
există o bucurie mai mare în Rai decât cea pe care o simte pe pământ. 
Astfel de oameni se nevoiesc cu mărime de suflet şi lepădare de sine, 
şi deoarece își pun înaintea ochilor moartea și se gândesc zilnic la ea, 
se pregătesc mai duhovniceşte, se nevoiesc cu mai mult curaj și astfel 
biruiesc deșertăciunea. 


Muribunzii 
- Părinte, ni s-a cerut să ne rugăm pentru cineva care timp de mai 
multe zile se afla în agonia morţii și nu-i ieșea sufletul. 


- Dar de ce nu-i ieșea sufletul? S-a spovedit? 

- Nu, nu a vrut să se spovedească. Părinte, adică chinul pe care îl 
suferă omul atunci când își dă sufletul se datorează păcătoșeniei lui? 

- Aceasta nu este o regulă. Atunci când sufletul omului iese liniștit 
nu înseamnă că este într-o stare duho-vnicească bună, dar nici nu 
înseamnă că au păcate multe cei care se chinuiesc la sfârșitul vieţii lor. 
Sunt unii care, din multa lor smerenie, cer cu stăruință de la 
Dumnezeu să aibă un sfârșit urât, pentru ca astfel să rămână 
necunoscuți după moartea lor. Sau se poate ca cineva să aibă un 
sfârșit urât pentru a plăti puţin din datorie. Fiindcă l-au lăudat 
oamenii mai mult decât merita, Dumnezeu îngăduie ca acesta să facă 
niște lucruri ciudate în ceasul morții lui pentru a scădea în ochii 
oamenilor. Alteori Dumnezeu rânduiește ca unii să se chinuiască în 
vreme ce-și dau sufletul pentru ca cei care sunt lângă el să înțeleagă 
cât de greu este în iad atunci când nu te aranjezi duhovnicește încă de 
aici. În timp ce dacă ai actele în regulă, adică eşti pregătit 
duhovniceşte, treci dintr-o viață în alta fără ca vameșşii să se mai 
apropie de tine. 

- Părinte, unui muribund sau unuia care are o boală gravă este bine 
să-i spunem adevărul? 

- Depinde ce fel de om este. Uneori mă întreabă câte un bolnav de 
cancer: „Ce spui. Părinte? Voi trăi sau voi muri?”. Dacă îi voi spune 
„vei muri”, va muri în acea clipă din pricina supărării. Dacă nu-i voi 
spune, prinde curaj și înfruntă cu bărbăţție boala sa. Iar când se va 
maturiza își va ridica singur crucea sa şi va înainta. Și astfel va mai 
putea trăi câțiva ani sprijinindu-și familia și pregătindu-se și el și cei 
ai lui pentru moarte. Firește nu-i spun că va trăi o mie de ani sau că 
ceea ce are nu este nimic, ci îi spun: „Omenește este greu să fii ajutat, 
însă pentru Dumnezeu nu este nimic greu. Tu caută numai să te 
pregătești”. 

- Părinte, rudele sale șovăie să-l împărtășească, ca să nu intre la 
gânduri. 

- Adică să plece neîmpărtășit ca să nu-şi dea seama că va muri și 
astfel să se mâhnească? Nu, ci trebuie să-i spună: „Sfânta împărtășanie 
este medicament. O să te ajute. Este bine să te împărtășești”. Dacă se 
împărtășește, se folosește şi în același timp se și pregăteşte pentru 
cealaltă viață. 

- Părinte, celor muribunzi trebuie să li se facă Sfântul Maslu? 

- Celor care nu-și pot da sufletul, li se citește „Slujba la ieșirea cu 
greu a sufletului”. Sfântul Maslu se face pentru toți bolnavii, nu numai 
pentru cei care se află la sfârșitul vieţii lor. 

- Părinte, cele pe care le spune cineva atunci când nu-şi poate da 
sufletul au vreo legătură cu starea lui? 

- Să nu tragem uşor concluzii. Se poate ca cineva în clipa când își dă 


sufletul să sufere, să se chinuiască, iar faţa lui să arate o expresie de 
durere, şi de aceea unii cred că acela nu este într-o stare 
duhovnicească bună. Diferă însă expresia de durere de cealaltă care 
este sălbatecă și înfricoşată. Acela suferă, are durerea sa, sărmanul, iar 
ceilalți pot spune că se luptă cu diavolii care au venit să-i ia sufletul. 

- Părinte, un suflet care pleacă din această viață pregătit 
duhovnicește va mai trece pe la vămi? 

- Atunci când un suflet este pregătit duhovnicește și urcă la cer, 
diavolii nu-i pot face nici un rău. Iar dacă nu este pregătit, atunci este 
chinuit de ei. Uneori Dumnezeu îngăduie ca sufletul omului care are 
datorii să vadă vămile în clipa ieșirii lui pentru a ne ajuta pe noi care 
vom mai trăi, astfel încât să ne nevoim ca să ne achităm aici datoriile 
noastre. Vă aduceţi aminte de întâmplarea cu Teodora (Vezi Viaţa 
Sfântului Vasile cel nou din 26 martie)? Adică Dumnezeu rânduiește 
ca unii să vadă anumite lucruri pentru a se folosi ceilalți și a se pocăi. 
În viaţa Sfântului Eufrosin (Vezi Viaţa Sfântului Eufrosin din 11 
septembrie) citim că egu-menul, după vedenia pe care a avut-o, s-a 
deșteptat cu merele în mână pentru a le vedea și ceilalți și astfel să se 
folosească duhovnicește. 

Uneori Dumnezeu iconomiseșşte ca sufletul să aibă un dialog în clipa 
ieșirii lui, pentru ca să se pocăiască însuşi omul care se află la sfârșitul 
vieţii lui sau cei care îl ascultă. Vezi că Dumnezeu are multe moduri 
de a-l mântui pe om. Uneori ajută prin îngeri, alteori prin încercări 
sau prin diferite semne. Am cunoscut o femeie care se purta cu 
brutalitate cu bărbatul și soacra ei, ajungând până acolo încât îi bătea 
pe amândoi. Aceea umbla pe la vecine și stătea de vorbă, iar pe soacra 
ei, care era bătrână, o trimitea în fiecare zi la ogor. Mergea sărmana 
bătrână în fiecare zi la ogor, două ceasuri de mers pe jos, târându-și 
picioarele și lucra de dimineaţa până seara fără să se plângă. Și a făcut 
aceasta până într-o zi când, de îndată ce s-a întors acasă, ruptă de 
oboseală, a căzut jos şi i-a spus nurorii ei: „Arhanghelul Mihail îmi ia 
sufletul. Iar tu, fiică, șterge sângele”. „Care sânge, mamă?” o întrebă 
nora cu neliniște, pentru că nu vedea să aibă sânge pe trupul ei. „lată, 
fiică, sângele care curge. Șterge-l, șterge-l!”. Când nora căuta să vadă 
mai bine, bătrâna își dădu sufletul. După această întâmplare nora și-a 
venit în simțiri și şi-a schimbat viața; din fiară a devenit miel. A fost 
iconomia lui Dumnezeu ca s-o vadă pe soacra sa dându-și sufletul cu 
aceste cuvinte și că Arhanghelul Mihail ia sufletul, chipurile, cu sabia, 
pentru ca să se înfricoșeze și să se pocăiască. Adică Dumnezeu i-a 
vorbit pe limba pe care o înţelegea ea, ca să-și revină deoarece se vede 
că avea intenţie bună. 

- Părinte, atunci când muribundul își strigă rudele lui moarte, ce 
înseamnă? 

- De multe ori se întâmplă și aceasta, pentru a primi o lecţie bună 


ceilalți care sunt lângă muribund. Am cunoscut o femeie bogată, care 
avea o viață sfântă. Nu se căsătorise, ci rămăsese cu sora ei căreia îi 
dăduse toată averea. Cumnatul ei, care a murit după ea, a început să o 
strige atunci când îşi dădea sufletul: „Despina, vino să ne iertăm! Să 
mă ierți, căci mult te-am chinuit! lartă-mă!”. „Dar unde este Despina?” 
l-am întrebat. „Iat-o, nu o vedeţi? Iată, acolo este!” le-a răspuns și apoi 
şi-a dat sufletul. 

- Părinte, oamenii se pot ierta și în felul acesta, chiar și în ultima 
clipă a vieţii lor, cu cineva care deja a murit? 

- Dumnezeu îngăduie ca oamenii să se ierte chiar și în felul acesta, 
deoarece omul în clipa morţii se pocăiește și simte nevoia să ceară 
iertare. 


Sinuciderea 

- Părinte, unii oameni atunci când întâmpină o mare greutate în 
viaţa lor imediat se gândesc să se sinucidă. 

- Intră egoismul la mijloc. Cei mai mulți care se sinucid îl ascultă pe 
diavolul care le spune că dacă-și vor pune capăt vieţii vor scăpa de 
chinul lăuntric prin care trec, și din egoism se sinucid. Dacă, de pildă, 
cineva fură ceva şi se dovedește că a furat, spune: „S-a terminat, am 
ajuns de batjocura lumii”, și în loc să se pocăiască, să se smerească și 
să se spovedească pentru a se ușura, se sinucide. Altul se sinucide 
pentru că fiul său este paralizat. „Cum să am eu un copil paralizat?”, 
spune el și se deznădăjduiește. Dacă este răspunzător pentru faptul că 
este paralizat și recunoaște aceasta, atunci să se pocăiască. Cum își 
pune capăt vieţii și-și lasă copilul pe drumuri? Nu va fi mai 
răspunzător după aceea? 

- Părinte, adeseori auzim despre cineva care s-a sinucis că ar fi avut 
probleme psihologice. 

- Bolnavii psihici, atunci când se sinucid, au circum-stanţe 
atenuante, pentru că mintea lor este stricată. Chiar și nori de ar vedea, 
simt o senzație de apăsare, de sufocare. lar dacă mai au și vreo 
supărare, atunci au o îndoită „înnourare”. Însă pentru cei care se 
sinucid fără să fie bolnavi mintal - precum și pentru eretici - Biserica 
nu se roagă, ci îi lasă la judecata și mila lui Dumnezeu. Preotul nu 
pomenește numele lor la Proscomidie, nici nu le scoate miride, 
deoarece prin sinucidere se leapădă, dispreţuiesc viața care este un 
dar al lui Dumnezeu. Este ca și cum le-ai arunca pe toate în obrazul lui 
Dumnezeu. 

Noi însă trebuie să facem multă rugăciune pentru cei care se 
sinucid, pentru ca Bunul Dumnezeu să facă ceva și pentru ei, deoarece 
nu știm ce s-a întâmplat de s-au sinucis, nici în ce stare s-au aflat în 
ultima clipă. Se poate ca în clipa în care și-au dat sufletul să se fi 
pocăit, să fi cerut iertare de la Dumnezeu și astfel să fi fost primită 


pocăinţa lor, iar sufletul lor să fi fost luat de îngerul Domnului. 

Am auzit că o fată dintr-un sat s-a dus odată cu capra la păscut. A 
legat-o în livadă, iar ea s-a dus mai departe și se juca. Luându-se cu 
joaca a uitat de capră, care s-a dezlegat și a plecat. A căutat-o peste 
tot, dar nu a găsit-o și s-a întors acasă fără capră. Atunci tatăl ei s-a 
mâniat foarte tare, a bătut-o și a alungat-o de acasă, spunându-i: „Să 
te duci să cauţi capra. Iar dacă nu o găsești, să mergi să te spânzuri”. 
Sărmana copilă a pornit să caute capra. Se înnoptase și ea încă nu se 
întorsese acasă. Părinţii ei văzând că s-a înnoptat au pornit neliniștiți 
să-și caute copilul. Au căutat mult și în cele din urmă au găsit-o pe 
copilă spânzurată de un copac. Își legase gâtul cu funia caprei şi așa se 
spânzurase, nenorocita avea mărime de suflet și a luat după literă cele 
pe care i le-a spus tatăl ei. Apoi au îngropat-o în afara cimitirului. 

Fireşte, Biserica a făcut bine că a îngropat-o în afara cimitirului 
pentru a-i frâna pe cei care se sinucid pentru lucruri de nimic, dar și 
Hristos va face bine dacă o va băga în Rai. 


CAPITOLUL 2 „Ca să nu vă întristați, ca 
ceilalţi,care nu au nădejde” 


(1 Tes. 4, 13) 


Moartea copiilor 

- Părinte, o mamă al cărei copil a murit acum nouă ani vă roagă să 
faceţi o rugăciune ca să-l vadă cel puţin în somn, pentru a se mângâia. 

- Câţi ani avea copilul? Era mic? Aceasta are importanță. Dacă 
copilul a fost mic, i-ar fi apărut în vis dacă mama ar fi fost pregătită 
duhovnicește, astfel încât să nu se tulbure la vederea lui. Așadar 
mama este pricina că nu i se arată copilul. 

- Părinte, în loc să i se arate copilul mamei care cere acest lucru, se 
poate să se arate altcuiva? 

- Cum nu se poate? Dumnezeu rânduieşte aceasta numai dacă vede 
că va exista folos duhovnicesc. Atunci când aud despre moartea 
vreunui tânăr, mă mâhnesc, dar omenește. Pentru că dacă vom cerceta 
lucrurile mai în profunzime, vom vedea că, cu cât creşte cineva, cu 
atât mai multă nevoință trebuie să facă, căci adaugă și mai multe 
păcate. Mai ales atunci când este mirean, cu cât trec anii, în loc să-şi 
îmbunătăţească starea duhovnicească, o înrăutățește cu griji, cu 
nedreptățiți, etc. De aceea omul este mai câștigat atunci când îl ia de 
tânăr. 

- Părinte, de ce îngăduie Dumnezeu ca să moară atâția oameni 
tineri? 

- Nimeni nu a făcut învoială cu Dumnezeu când va muri. Însă EI îl ia 
pe fiecare om în clipa cea mai potrivită a vieţii lui, cu o moarte prin 
care să-i aducă iertare de păcate și mântuirea sufletului său. Dacă 
vede că cineva va deveni mai bun, îl lasă să trăiască. Iar dacă vede că 
va deveni mai rău, atunci îl ia ca să-l mântuiască. Pe unii care duc o 
viață păcătoasă dar au dispoziţia de a face binele, îi ia lângă El mai 
înainte de a apuca să-l facă, deoarece Dumnezeu știe că ar fi făcut 
binele de îndată ce li s-ar fi dat ocazia. Este ca şi cum le-ar spune: „Nu 
vă osteniți! Ajunge buna voastrăintenție”. Pe un altul, deoarece este 
foarte bun, îl alege și îl ia lângă El pentru că Raiul are nevoie de 
boboci de floare. 

Firește, pentru părinți şi rude este puţin cam greu să înțeleagă 
aceasta. Vezi, moare un copil și Hristos îl ia ca pe un îngeraș, însă 
părinţii plâng și se tânguiesc, în timp ce ar fi trebuit să se bucure. 
Pentru că de unde știu ei ce ar fi devenit el atunci când ar fi crescut? 
Oare s-ar fi putut mântui? În 1924, când am plecat din Asia Mică cu 
corabia pentru a veni în Grecia, eu eram prunc. Corabia era plină de 
refugiați și, aşa cum eram înfășat de mama mea, un marinar a călcat 


pe mine. Mama crezând că am murit a început să plângă. O 
consăteană însă a desfăcut feșele și a văzut că nu pățisem nimic. Dacă 
aş fi murit atunci, sigur aș fi mers în Rai. Acum, însă, când am atâţia 
ani şi am făcut atâta asceză, nu sunt sigur că voi merge în Rai. 

Dar și pe părinţi îi ajută moartea copiilor lor. Trebuie să știe că din 
clipa aceea au un mijlocitor în Rai. Iar atunci când vor muri, vor veni 
copiii lor cu ripide în mâini la poarta Raiului pentru a întâmpina 
sufletul lor. Iar aceasta nu este un lucru mic. Copiilor care au fost 
chinuiți aici de boli sau de vreo infirmitate, Hristos le va spune: 
„Veniţi în Rai și alegeţi-vă locul cel mai bun”. Atunci aceia îi vor 
spune: „Este frumos aici, Hristoase al nostru, dar o vrem şi pe mămica 
noastră lângă noi”. lar Hristos îi va asculta și o va mântui într-un chip 
oarecare și pe mamă. 

Desigur, mamele nu trebuie să ajungă în cealaltă extremă. Unele 
mame cred despre copilul lor care a murit că a devenit sfânt și astfel 
cad în înșelare. O mamă a vrut să-mi dea drept binecuvântare un lucru 
de la fiul ei care murise, deoarece credea că a ajuns sfânt. „Este 
binecuvântare să dau din lucrurile copilului?”. Nu, i-am spus. Este mai 
bine să nu dai”. Alta, în seara Joii Mari, a lipit de Crucea 
Mântuitorului fotografia fiului ei pe care îl omorâseră germanii și 
spunea: „Și copilul meu a pătimit ca Hristos”. Femeile care stăteau și 
privegheau lângă Crucea Celui Răstignit au lăsat-o, ca să nu o 
rănească. De vreme ce era rănită sufletește ce puteau să-i spună? 


Mângâierea celor îndoliaţi 

- Părinte, de câtă putere sufletească au trebuințăoamenii pentru a 
înfrunta moartea năprasnică? 

- Dacă au înţeles sensul cel mai adânc al vieţii, află putere să 
înfrunte moartea, pentru că o înfruntă duhovnicește. Câţi copii nu se 
distrug cu motoretele! Câţi tineri nu mor cu motocicletele! Ridică 
motocicleta pe roata din spate și astfel ușor se răstoarnă și își sparg 
capetele. Consideră mare ispravă a ridica cât mai mult motocicleta. 
Vezi ce le dă diavolul în gând să facă, pentru a se lovi la cap? Dacă ar 
merge cum trebuie, chiar de ar avea vreun accident, se poate să se 
lovească în altă parte şi să nu se nenoroceas-că. Dar fiindcă îngăduie 
Dumnezeu răutatea diavolului sau neatenţia tânărului, înseamnă că va 
ieşi ceva bun. 

- Atunci, Părinte, de ce Biserica noastră se roagă „pentru ca să se 
păzească” de moarte năprasnică (4)? 

- Aceasta este altceva. Biserica cere de la Dumnezeu ca să nu ne 
găsească moartea nepregătiți. 

- Părinte, o mamă este nemângâiată deoarece copilul ei a fost 
omorât de o mașină în timp ce mergea la servici. 

- Întreab-o: „Oare din răutate a lovit acel șofer pe copilul tău? Tu l- 


ai trimis la servici ca să-l omori? Nu. Așadar să spui: „Slavă Ţie, 
Dumnezeule?”, pentru că fiul tău ar fi putut deveni un vagabond, însă 
Dumnezeu l-a luat la vremea potrivită. Acum este asigurat în cer. De 
ce plângi? Ştii că prin plânsul tău îl chinuiești pe copil? Vrei ca fiul 
tău să se chinuiască sau să se bucure? Îngrijește-te să-i ajuţi pe ceilalți 
copii ai tăi, care sunt departe de Dumnezeu. Pentru ei să plângi”. Iată 
că și ieri a venit o mamă și mi-a spus plângând: „Dumnezeu mi-a luat 
pe scumpul și singurul meu copil” și îl învinuia pe Dumnezeu. „Dacă 
te gândeşti bine, i-amspus, Dumnezeu te-a cinstit. Căci așa botezat 
cum era, l-a luat lângă El îngeraș. Acesta este acum îngeraș, iar tu te 
cerți cu Dumnezeu? Vei vedea mai târziu că el va mijloci pentru tine 
la Dumnezeu”. După aceea, când mi-a vorbit despre viața ei, mi-a spus 
că ar fi putut avea mulți copii, dar atunci când a fost tânără nu a vrut 
să aibă niciunul. 

Câte mame nu se roagă și cer ca să fie lângă Dumnezeu copiii lor! 
„Nu ştiu ce vei face. Dumnezeul meu, spun ele, dar vreau numai să se 
mântuiască copilul meu; să fie lângă Tine”. Dacă Dumnezeu vede că 
acesta apucă pe un drum greșit, că se îndreaptă spre pierzare și că nu 
există un alt mod de a se mântui, îl ia în felul acesta. Îngăduie, de 
pildă, ca unul beat să-l lovească cu mașina și să-l omoare și astfel îl ia 
lângă El. Iar în cazul că ar fi devenit mai bun. Dumnezeu ar fi 
împiedicat accidentul. După aceea se trezește și cel care l-a lovit pe 
copil, își vine în simțiri și este chinuit toată viața de mustrarea 
conștiinței sale. „Am făcut o crimă”, spune el și îl roagă mereu pe 
Dumnezeu să-l ierte. Şi astfel se mântuiește și acela. Dar și mama, prin 
durerea ei, se gândeşte la moarte și se pregătește pentru cealaltă viață, 
mântuindu-se astfel și ea. Vedeţi cum rânduieşte Dumnezeu ca prin 
rugăciunea mamei să se mântuiască suflete? Dar dacă mamele nu 
înțeleg aceasta, atunci se ceartă cu Dumnezeu. Câte nu trage și 
Dumnezeu cu noi! 

Atunci când cineva încetează de a mai înfrunta lucrurile lumește, 
află odihnă. Pentru că, altfel cum ar fi cu putință ca omul să se 
mângâie cu adevărat dacă nu crede în Dumnezeu și în viața cea 
adevărată și veșnică de după moarte? Atunci când eram la Mănăstirea 
Stomio, în Koniţa trăia o văduvă care mergea mereu la cimitir și striga 
acolo ore întregi. Pe toţi îi răscolea cu strigătele ei. Se lăsase pradă 
durerii și își lovea capul de piatra mormântului. Își vărsa acolo toată 
durerea ei. Mergeau unii și o luau de acolo, dar ea se întorcea iarăși. 
lar aceasta s-a petrecut ani de zile. Bărbatul ei fusese omorât de 
germani, iar fiica ei, după câţiva ani de la moartea tatălui ei, când 
abia împlinise nouăsprezece ani, a murit de inimă și astfel rămăsese 
singură sărmana. Dacă va privi cineva lucrul acesta numai la 
suprafață, va spune: „De ce îngăduie Dumnezeu așa ceva?”. Dar și 
acea femeie tot la suprafață înfrunta durerea ei și nu se putea 


mângâia. Odată, atunci când am mers să văd ce se întâmplă, mi-a 
spus: „De ce a făcut Dumnezeu aceasta? Bărbatul meu a murit în 
război. Am avut o fată, dar mi-a luat-o și pe aceasta...”. Spunea vrute 
şi nevrute și se certa cu Dumnezeu. După ce am lăsat-o să se ușureze 
puțin, i-am spus: „Să-ti spun și eu ceva. L-am cunoscut pe bărbatul 
tău. Era un om foarte bun. A murit în război îndeplinindu-și datoria 
sfântă pentru Patrie şi de aceea Dumnezeu nu-l va lăsa. Apoi ţi-a lăsat 
pentru câțiva ani pe fiica ta lângă tine, și astfel ai avut puţină 
mângâiere. Și fiindcă se putea ca ea să apuce pe un drum greșit, 
Dumnezeu a luat-o în acea stare bună în care se afla pentru a o 
mântui”. Deşi bărbatul ei a fost un om foarte liniștit, ea însă era puțin 
lumească. Firește, nu i-am spus: „Tu ai fost o femeie lumească...”, ci 
am întrebat-o: „Acum ce te gândești să faci? lubești lumea?”. „Nu 
vreau să văd nimic și pe nimeni”, mi-a răspuns. „Vezi, i-am spus, acum 
lumea a murit și pentru tine. Durerea te ajută și nu te interesează nici 
un lucru lumesc. Și astfel în curând veţi fi toți împreună în Rai. Cui a 
mai făcut Dumnezeu o astfel de cinste? Ai înţeles aceasta?”. După 
această discuție a încetat să mai meargă la cimitir. De îndată ce a fost 
ajutată să înţeleagă sensul cel mai adânc al vieţii, s-a liniștit. 

- Părinte, am auzit că atunci când cineva este ucis își ispășeşte 
păcatele pentru că i le ia ucigașul. 

- Are circumstanțe atenuante într-un fel și îi poate spune lui 
Dumnezeu: „Eu m-aş fi pocăit, însă acesta m-a ucis”. Şi astfel 
greutatea va cădea asupra ucigașului. Unii care nu au minte spun: 
„Dacă ar exista Dumnezeu, nu ar lăsa să se facă mereu crime ci i-ar 
pedepsi pe criminali”. Dar ei nu înțeleg că Dumnezeu îi lasă pe 
criminali să trăiască pentru a fi fără răspuns în Ziua Judecăţii, căci nu 
s-au pocăit cu toate că EI le-a dat destui ani pentru a se pocăi, în timp 
ce pe cei care au fost uciși îi va aranja cumva. 


Moartea este o despărțire pentru câțiva ani 

Trebuie să înțelegem că în realitate omul nu moare, ci moartea este 
numai o trecere dintr-o viață în alta. Este o despărţire pentru o mică 
perioadă de timp. Precum atunci când cineva, să spunem, pleacă în 
străinătate pentru un an, cei ai lui se mâhnesc deoarece se vor despărți 
de el vreme de un an, sau dacă va lipsi zece ani sunt cuprinși de 
mâhnirea despărțirii de zece ani, tot astfel trebuie să vadă și 
despărțirea de persoanele lor iubite prin moarte. Dacă moare cineva 
iar cei apropiaţi ai lui sunt în vârstă, să spună: „Ne vom întâlni după 
cincisprezece ani”. Iar de sunt tineri să spună: „Ne vom întâlni după 
cincizeci de ani”. Firește, îl doare pe fiecare moartea unei rude, dar 
este trebuință de înfruntare duhovnicească. Ce spune Sfântul apostol 
Pavel? „Ca să nu vă întristaţi, ca ceilalți care nu au nădejde” (I Tes. 4, 
13). De câte ori să-l fi văzut aici pe pământ? O dată pe lună? Să se 


gândească că acolo îl va vedea mereu, numai atunci se justifică să ne 
neliniștim, când cel care pleacă nu a avut o viață bună. Dacă, de pildă, 
a fost nemilostiv, atunci dacă într-adevăr îl iubim și vrem să-l întâlnim 
în cealaltă viață, trebuie să facem multă rugăciune pentru el. 


CAPITOLUL 3 Viaţa de după moarte 


Mortii vinovaţi 

- Părinte, atunci când omul moare, conștientizează imediat în ce 
stare se află? 

- Da, îşi revine şi spune: „Ce am făcut? Dar ce folos!”. Precum un 
om beat, care, de pildă, își omoară mama, râde, cântă, deoarece nu-și 
dă seama ce a făcut, iar atunci când se trezește plânge, se tânguiește și 
spune: „Ce am făcut?”, tot astfel şi cei care în această viață fac 
neorânduieli sunt ca niște beţi. Nu-şi dau seama ce fac, și nu-și simt 
vinovăția lor. Însă abia atunci când mor le pleacă această beție şi își 
revin. Li se deschid ochii sufletului lor și își conștientizează vinovăția 
lor, pentru că sufletul, atunci când iese din trup, se mișcă, vede și 
percepe totul cu o repeziciune foarte mare. 

Unii întreabă când va fi a Doua Venire. Însă pentru omul care 
moare se face într-un fel a Doua Venire, deoarece este judecat potrivit 
cu starea în care l-a aflat moartea. 

- Părinte, cum sunt acum cei din iad? 

- Sunt vinovați și întemnițați, chinuindu-se potrivit cu păcatele pe 
care le-au făcut, și așteptând să se facăJudecata de Apoi. Există acolo 
condamnați cu pedepse mari, există însă și vinovați cu pedepse mai 
ușoare. 

- Dar Sfinţii şi tâlharul? 

- Sfinţii și tâlharul sunt în Rai, dar nu au primit încă slava 
desăvârșită, aşa cum nici vinovaţii din iad nu au primit osânda 
deplină. Deşi Dumnezeu a spus de atâtea veacuri: „Pocăiți-vă, că s-a 
apropiat Împărăția Cerurilor” (Mt. 3, 2 și 4, 17; 10, 7; Mc. 1, 15; Le. 10, 
9 și 11), cu toate acestea adaugă timp, amânând sfârşitul, deoarece 
aşteaptă să ne îndreptăm. Dar noi rămânând în ticăloşiile noastre, îi 
nedreptățim pe Sfinți, pentru că nu pot primi slava desăvârșită pe care 
o vor lua după Judecata de Apoi. 


Rugăciunea și parastasele pentru cei adormiti? {42} 

- Părinte, morţii vinovaţi se pot ruga? 

- Îşi vin întru simţiri şi cer ajutor, dar nu se pot ajuta pe ei înșiși. 
Toţi cei care se află în iad numai un singur lucru şi-ar dori de la 
Hristos: să trăiască cinci minute pentru a se pocăi. Noi, cei care trăim, 
avem posibilități de pocăință, în timp ce sărmanii răposaţi, nu-şi mai 
pot îmbunătăţi ei singuri starea lor, ci așteaptă ajutor de la noi. De 
aceea suntem datori să-i ajutăm cu rugăciunea noastră. 

Îmi spune gândul că numai zece la sută din morții vinovaţi se află în 
stare demonică şi acolo unde sunt îl hulesc pe Dumnezeu precum fac 
diavolii. Nu cer ajutor, dar nici nu vor să primească ajutor. Ce poate 


să mai facă Dumnezeu cu unii ca aceștia? Se aseamănă unui copil care 
se depărtează de tatăl său, îi risipește toată averea, iar pe deasupra îl 
mai şi înjură. Ei, atunci ce să-i mai facă tatăl său? Însă ceilalți vinovați 
care au puțină mărime de suflet își simt vinovăția lor, se căiesc și 
suferă pentru păcatele lor. Cer ca să fie ajutaţi și într-adevăr sunt 
ajutați de rugăciunile credincioșilor. Adică Dumnezeu le dă 
posibilitatea să fie ajutaţi mai înainte de a se face a Doua Venire. Și 
precum în această viață, dacă cineva este prieten cu împăratul poate 
mijloci și ajuta un vinovat, tot astfel și cel care este prieten cu 
Dumnezeu poate mijloci la El prin rugăciunea sa și astfel să mute pe 
morții vinovaţi dintr-o „temniță” în alta mai bună, dintr-o „celulă” în 
alta mai bună. Sau îi poate muta chiar într-o „cameră”, sau într-un 
„apartament”. 

Așa cum îi ușurăm pe cei întemnițați cu sucuri răcoritoare, etc., pe 
care le ducem atunci când îi cercetăm, tot astfel și pe morți îi ușurăm 
prin rugăciunile și milosteniile pe care le facem pentru sufletele lor. 
Rugăciunile credincioșilor pentru cei adormiți și parastasele sunt 
ultima posibilitate pe care le-o dă Dumnezeu celor răposaţi pentru a fi 
ajutați înainte de a se face Judecata de Apoi. După ea nu vor mai 
putea fi ajutaţi cu nimic. 

Dumnezeu vrea să-i ajute pe cei adormiţi, deoarece suferă pentru 
pierzania lor, dar nu o face pentru că are noblețe. Nu vrea să-i dea 
diavolului dreptul să-l spună: „Cum îl mântuiești pe acesta de vreme 
ce nu s-a ostenit?” Însă atunci când noi ne rugăm pentru cei adormiţi, 
îi dăm dreptul lui Dumnezeu să intervină. Fl se înduioșează mai mult 
atunci când facem rugăciune pentru cei răposaţi decât pentru cei vii. 

De aceea și Biserica noastră are rânduiala parastaselor. Parastasele 
sunt cel mai bun avocat pentru sufletele celor adormiți. Au puterea să 
scoată un suflet chiar și din iad. Și voi să faceţi la fiecare Sfântă 
Liturghie colivă pentru cei adormiți. Grâul are semnificația lui, căci 
spune Scriptura: „Se seamănă întru stricăciune, înviază întru 
nestricăciune” (I Cor. 15, 42). În lume sunt unii care se îngreuiază să 
fiarbă puţin grâu și duc la biserică stafide, covrigi, colaci, ca să facă 
preoții parastas. Dar în Sfântul Munte vezi niște bătrânei, sărmanii, 
care la fiecare Sfântă Liturghie fac colivă pentru morți și pentru 
Sfântul pe care îl prăznuiesc pentru a primi binecuvântarea lui. 

- Părinte, cei care au murit de curând au mai multă nevoie de 
rugăciune? 

- Atunci când intră cineva în temniță, nu-i vine mai greu la început? 
Să facem rugăciune pentru răposaţii care nu au plăcut lui Dumnezeu, 
pentru ca să facă ceva şi pentru ei. Și mai ales când știm că cineva a 
fost nemilostiv - vreau să spun că părea a fi nemilostiv, pentru că se 
poate să credem că a fost așa, dar în realitate să nu fi fost - și a avut o 
viață păcătoasă, atunci să facem mai multă rugăciune. Sfinte Liturghii, 


Patruzeci de Sfinte Liturghii pentru sufletul aceluia și să dăm 
milostenie (Vezi Sfântul loan Damaschin, „Despre cei adormiți în 
credință”, P.Q. 95, 248.) săracilor pentru mântuirea sufletului său, 
pentru ca, rugându-se săracii „Dumnezeu să-l ierte”. Acela să fie 
înduplecat și să-i miluiască. Și astfel ceea ce nu a făcut acela facem 
noi pentru el. În timp ce un om care a avut bunătate, adică a avut 
intenție de a face bine, chiar dacă viaţa lui nu a fost creştinească, 
numai cu puţină rugăciune este ajutat foarte mult. 

Cunosc multe cazuri care mărturisesc cât de mult sunt ajutați cei 
adormiţi de rugăciunea oamenilor duhovnicești. Odată a venit cineva 
la Colibă şi mi-a spus plângând: „Părinte, nu am făcut rugăciune 
pentru un oarecare cunoscut de al meu care a murit și de aceea mi-a 
apărut în somn spunându-mi: «De douăzeci de zile nu am mai primit 
nici un ajutor de la tine. M-ai uitat și acum sufăr». Și într-adevăr, îmi 
spuse acela, de douăzeci de zile m-am luat cu diferite treburi și nici 
pentru mine nu m-am rugat”. 

- Părinte, atunci când moare cineva și rudele lui ne cer să ne rugăm 
pentru el, este bine să facem în fiecare zi câte un șirag de metanii (o 
sută de rugăciuni) până la împlinirea celor patruzeci de zile. 

- Dacă faci rugăciune pentru el, pune și pe alți adormiţi. De ce să 
meargă un tren la destinaţie numai cu un singur pasager de vreme ce 
mai încap și alții? Câţi răposaţi, sărmanii, nu au nevoie de ajutor, dar 
nu au pe nimeni care să se roage pentru ei! Unii fac parastase foarte 
dese, dar numai pentru vreun apropiat de-al lor. Dar în felul acesta nu 
este ajutat nici acela, pentru că rugăciunea lor nu este atât de bine 
plăcută lui Dumnezeu. Dacă tot fac atâtea parastase pentru acel suflet, 
să facă în același timp și pentru străini. 

- Părinte, mă preocupă uneori mântuirea tatălui meu, pentru că nu a 
avut nici o legătură cu Biserica. 

- Nu poți ști judecata lui Dumnezeu și nici dacă acela nu s-a pocăit 
în ultima clipă. Dar când te preocupă aceasta? În fiecare sâmbătă? 

- Nu am urmărit acest lucru. Dar de ce să mă preocupe în fiecare 
sâmbătă? 

- Pentru că pe această zi o pretind cei morți. 

- Părinte, morţii care nu au oameni să se roage pentru ei sunt ajutați 
de rugăciunile celor care se roagă pentru toți morţii în general? 

- Desigur că sunt ajutați. Eu, atunci când mă rog pentru toți cei 
adormiţi, îi văd în somn pe părinții mei, pentru că și ei se mângâie de 
rugăciunea pe care o fac. De fiecare dată când se face Sfânta Liturghie 
la Coliba mea, fac și un parastas de obște pentru toţi adormiţii, și mă 
rog pentru împărați, arhierei, etc., iar la urmă spun „și pentru cei ale 
căror nume nu s-au pomenit”. Dacă vreodată nu fac rugăciuni pentru 
cei adormiţi, îmi apar înainte morți cunoscuţi. Pe o rudă de a mea 
care a murit în război am văzut-o stându-mi înainte după Sfânta 


Liturghie, în vremea parastasului, pentru că numele ei nu-l pomenisem 
la parastas alături de numele celorlalți adormiţi, deoarece fusese 
pomenită la Proscomidie împreună cu eroii care au căzut în luptă. Și 
voi să nu daţi să se pomenească la Sfânta Proscomidie numai numele 
bolnavilor, ci și numelemorţilor, pentru că mai multă nevoie de ajutor 
au aceștia. 


Cel mai bun parastas pentru cei morţi 

Parastasul cel mai bun dintre toate pe care îl putem face pentru cei 
morți este viața noastră petrecută cu luare aminte, nevoinţa pe care o 
facem pentru a netăia neputinţele și a ne curăța sufletul. Pentru că 
dezlipirea noastră de lucrurile materiale și de patimile sufletești, pe 
lângă faptul că ne pricinuiește nouă ușurare, are ca rezultat și 
ușurarea sufletelor celor adormiţi din tot neamul nostru. Cei adormiți 
se bucură atunci când un urmaş de-al lor se află lângă Dumnezeu. 
Dacă noi nu suntem într-o stare duhovnicească bună, atunci suferă 
părinţii noștri adormiți, moșii și strămoșii și tot neamul nostru. „Uită- 
te ce nepot am făcut!” spun ei și se mâhnesc. Dacă însă suntem într-o 
stare duhovnicească bună, se bucură pentru că și ei au contribuit la 
nașterea noastră, iar Dumnezeu într-un anumit fel este obligat să-i 
ajute. Adică ceea ce va da bucurie celor adormiţi este străduința 
noastră de a bineplăcea lui Dumnezeu, astfel încât să-i întâlnim în Rai 
și astfel să trăim cu toții împreună în viața cea veșnică. 

Prin urmare merită osteneala să lovim în omul nostru cel vechi ca să 
se facă nou, astfel încât să nu se vatăme nici pe sine, nici pe ceilalți 
oameni, ci să se ajute atât pe sine însuși, cât și pe ceilalți, fie ei vii sau 
morți. 

Îndrăzneala drepţilor la Dumnezeu 

- Părinte, în Epistola Sfinţiei Voastre către frații începători scrieți: 
„Cu toate că adevărații monahi își dau seama că bucuria de care se 
desfată în această viață este doar o parte din bucuria Raiului și că în 
Rai va fi mult mai multă, totuşi, din multa lor dragoste față de 
aproapele, vor să trăiască pe pământ pentru a-i ajuta pe oameni cu 
rugăciunea, ca astfel Dumnezeu să intervină şi lumea să fie ajutată” 
(Cuviosul Paisie Aghioritul, „Epistole”, ed. Evanghelismos, p. 43). 

- Scrie: „Vor să trăiască pe pământ ca să pătimească împreună cu 
oamenii și să-i ajute cu rugăciunea”. 

- Părinte, dar oare în cealaltă viață un călugăr virtuos nu va putea 
ajuta cu rugăciunea sa pe oameni? 

- Da, şi în cealaltă viață va putea ajuta cu rugăciunea, însă nu va 
suferi. În timp ce aici împreună-pătimește, nu petrece în bucurie, cu 
fața zâmbitoare și privire veselă. Și cu cât suferă mai mult pentru 
aproapele său, cu atât mai mult este răsplătit cu mângâiere 
dumnezeiască, iar aceasta este într-un anumit fel și vestirea că 


aproapele este ajutat. Această bucurie paradisiacă este răsplătirea 
dumnezeiască pentru durerea ce o simte pentru fratele său. 

- Părinte, adică Sfinții pe care îi chemăm să ne ajute nu suferă 
împreună cu noi? 

- Acolo nu este durere, copilașul meu! În Rai să sufere? Oare nu se 
spune: Unde nu este durere, nici întristare, nici suspin”? lar Sfinții 
privesc numai la răsplata dumnezeiască pe care o vor primi toți 
oamenii care se chinuiesc în această viaţă și aceasta îi face să se 
bucure. Dar oare Dumnezeu, Care are atâta dragoste, atâta milostivire, 
cum suferă această mare durere a oamenilor? O suferă deoarece știe 
cât de mare este răsplata dumneze-iască care îi aşteaptă. Așadar cu cât 
mai mult se chinuiesc oamenii aici, cu atât mai multă răsplată le 
pregătește Dumnezeu în cer. În timp ce noi nu vedem toate acestea și 
de aceea pătimim împreună cu cei ce suferă. Iar cel care vede puțin 
aceste lucruri nu suferă atât de mult. 

- Părinte, atunci când îl rugăm pe Dumnezeu pentru un oarecare 
răposat care nu are nevoie, se pierde această rugăciune? 

- Cum să se piardă? Atunci când spunem „odihnește pe robul Tău 
cutare”, iar acela în cealaltă viață se află într-o stare bună, nu se 
supără, ci mai degrabă este înduioșat. „la te uită, spune el, eu sunt 
într-o stare bună, iar aceia se neliniștesc”. De aceea, cuprins de 
mărinimie, ne ajută mai mult, rugându-se lui Dumnezeu pentru noi. 
Dar de unde poţi şti în ce stare se află acela? În mod firesc, mai întâi 
faci rugăciune pentru cei despre care știi că prin viaţa lor au mâhnit 
pe Dumnezeu și te rogi pentru alte cazuri asemănătoare, și numai 
după aceea te rogi pentru toți cei adormiți. 


Judecata de Apoi 

- Părinte, cum se curăţă sufletul? 

- Când omul lucrează poruncile lui Dumnezeu, săvârşeşte o lucrare 
lăuntrică și se curăță de patimi, atunci mintea i se luminează, ajunge 
la înălțimea contemplaţiei, iar sufletul străluceşte și devine așa cum a 
fost mai înainte de căderea celor întâi zidiți. Dar în această stare se va 
afla după învierea morţilor. Însă omul își poate vedea învierea 
sufletului său mai înainte de învierea obştească dacă se va curăți cu 
desăvârșire de patimi. Trupul lui va fi atunci îngeresc, nematerialnic și 
nu va mai dori hrana cea pământească. 

- Părinte, cum se va face Judecata de Apoi? 

- La Judecata de Apoi se va descoperi într-o clipă starea fiecărui om 
şi el se va îndrepta înspre acolo unde va trebui să fie. Fiecare va 
vedea:44; ca la televizor halul sufletului său și starea duhovnicească a 
celuilalt.Se va oglindi în aproapele său, după care va pleca capul și va 
merge la locul lui. Atunci nu va putea spune, de pildă, o noră ce stătea 
picior peste picior înaintea soacrei ei care cu piciorul rupt îngrijea de 


nepoțelul ei: „Hristoase, de ce o bagi pe soacra mea în Rai, iar pe mine 
nu?”, deoarece îi va apărea înaintea ochilor ei acea scenă. Își va aduce 
aminte de soacra ei care deși avea piciorul rupt îngrijea de nepoţel și 
nu va avea îndrăzneala să meargă în Rai, căci nici nu va încăpea în el. 
Sau monahii vor vedea greutăţile,încercările pe care le-au avut mirenii 
şi cum le-au înfruntat și, dacă nu au trăit cum trebuie, își vor pleca 
capetele și se vor îndrepta singuri într-acolo unde vor trebui să fie. Și 
monahiile care nu au plăcut lui Dumnezeu vor vedea acolo mame 
eroine, care nici făgăduințe nu au făcut, nici binecuvântările și 
posibilitățile lor nu le-au avut, dar care s-au nevoit și au ajuns la o 
stare duhovnicească înaltă. Iar ele, călugărițele, se vor rușina, văzând 
cu ce fel de lucruri josnice s-au ocupat și s-au chinuit. Așa îmi spune 
gândul că va fi Judecata. Adică Hristos nu va spune: „Tu, vino-ncoace! 
Ce ai făcut?” sau: „Tu vei merge în iad, iar tu în Rai”, ci fiecare se va 
compara pe sine cu celălalt și se va îndrepta înspre acolo unde va 
trebui să fie{45}. 


Viaţa ce va să fie 

- Părinte, am adus dulciuri să le împărțiți. 

- Uită-te cum se bucură! În cealaltă viață vom spune: „De ce lucruri 
neînsemnate ne bucuram! Cât de mult ne emoționau acelea!”. În timp 
ce acum ne tresaltă inima văzându-le. 

- Părinte, cum vom putea înţelege aceasta încă de acum? 

- Dacă o veţi înțelege de acum, nu o veți spune în cealaltă viață. 
Oricum, cei care se află acolo sus o duc bine. Ştii ce lucru de mână fac 
ei acolo sus în cer? Slavoslovesc pe Dumnezeu. 

- Părinte, de ce trupului mortului i se mai spune și „rămășițe 
pământeşti”? 

- Deoarece este ceea ce rămâne de la om aici pe pământ, după 
moartea lui. Căci adevăratul om, care este sufletul, se suie la cer. La 
Judecata de Apoi Dumnezeu va învia și trupul, deoarece cu el a trăit și 
a păcătuit. În cealaltă viață toţi vor avea același trup - trup 
duhovnicesc - aceeași înălțime și cei scunzi și cei înalți, aceeaşi vârstă 
și tinerii și bătrânii și pruncii, deoarece sufletul este același. Adică va 
exista o vârstă îngerească. 

- Părinte, în cealaltă viață cei care vor fi în iad îi vor vedea pe cei 
care vor fi în Rai? 

- Ascultă, așa cum în vreme de noapte cei care sunt afară în 
întuneric îi văd pe cei care sunt înlăuntrul unei camere luminate, tot 
astfel şi cei care se află în iad îi văd pe cei care sunt în Rai. Iar aceasta 
va fi pentru ei un iad și mai mare. Și iarăși, precum cei care în timpul 
nopții se află în lumină și nu-i văd pe cei care sunt afară în întuneric, 
tot astfel cei care se vor afla în Rai nu-i vor vedea pe cei care sunt în 
iad. Fiindcă de i-ar vedea pe cei osândiţi ar suferi, s-ar întrista pentru 


chinurile acelora şi astfel nu s-ar desfăta de Rai, căciacolo „nu este 
durere...”. Şi nu numai că nu-i vor vedea pe aceia, dar nici măcar nu-și 
vor aduce aminte că au avut frate sau tată sau mamă, dacă nu-i va 
vedea pe aceia în Rai. „în ziua aceea vor pieri toate gândurile lui” (Ps. 
145, 4 9, spune psalmistul. Pentru că de și-ar aduce aminte, cum ar 
mai fi Rai? Pe lângă aceasta, cei care sunt în Rai vor crede că nu mai 
există alți oameni, și nici nu-și vor mai aduce aminte de păcatele pe 
care le-au făcut. Fiindcă de-și vor aduce aminte de păcatele lor, din 
multa lor mărime de suflet nu vor putea suferi gândul că L-au mâhnit 
pe Dumnezeu. 

Iar cantitatea de bucurie a fiecărui suflet din Rai va fi diferită. Unul 
va avea un degetar de bucurie, altul un pahar, iar altul un bazin 
întreg. Însă cu toții se vor simți deplini și niciunul nu va cunoaşte 
mărimea bucuriei și a veseliei celuilalt. Bunul Dumnezeu le-a rânduit 
astfel pentru că, dacă ar cunoaște unul că celălalt are mai multă 
bucurie, atunci nu ar fi Rai, deoarece ar exista nemulțumirea: „De ce 
acela să aibă mai multă bucurie, iar eu mai puțină?”. Adică în Rai 
fiecare va vedea slava lui Dumnezeu potrivit cu curăţia ochilor 
sufletului său. Iar măsura în care fiecare va vedea slava lui Dumnezeu 
nu va fi hotărâtă de El, ci va depinde de propria curăție. 

- Părinte, unii nu cred că există iad și Rai. 

- Nu cred că există iad și Rai? Atunci cum este cu putință ca morții 
să rămână în inexistentă, de vreme ce sunt suflete? Dumnezeu este 
nemuritor, dar și omul este nemuritor după har. Prin urmare, 
nemuritor va fi și în iad. Pe lângă aceasta. Raiul și iadul le trăiește 
sufletul într-un anumit grad încă din această viață, potrivit cu starea 
în care se află. 

Când cineva are mustrări de conștiință și simte frică, tulburare, 
neliniște, deznădejde sau este stăpânit de ură, invidie, etc., atunci 
trăieşte iadul. În timp ce, dacă înlăuntrul său există dragoste, bucurie, 
pace, blândeţe, bunătate, etc., atunci trăieşte Raiul. Totul este sufletul, 
deoarece el este cel care simte și bucuria și durerea. Iată, mergi la un 
mort și spune-i cele mai plăcute lucruri, de pildă: „A venit fratele tău 
din America”, etc., și vei vedea că nu va înţelege nimic. Chiar dacă i-ai 
rupe mâinile și picioarele, tot nesimţitor va rămâne. Prin urmare 
sufletul este cel care simte. Toate acestea nu le creează probleme de 
conștiință? Sau să presupunem că ai un vis frumos și de aceea te 
bucuri, inima simte o negrăită dulceaţă și nu vrea să se mai termine. 
Te trezești și te mâhnești pentru că te-ai trezit. Sau ai un vis urât, în 
care se face că îți rupi picioarele și de durere plângi. Din pricina 
agoniei pe care o ai, te trezești cu lacrimi în ochi, dar văzând că nu ai 
pățit nimic, spui: „Bine că a fost numai un vis!”. Adică sufletul 
participă și la bucurie și la durere. Omul suferă mai mult din pricina 
unui vis urât decât atunci când acel lucru s-ar petrece în realitate. Tot 


astfel şi bolnavul, suferă mai mult noaptea decât ziua. La fel se 
întâmplă și atunci când moare omul, va fi foarte dureros dacă va 
merge în iad. Gândiţi-vă să trăiască cineva un coșmar fără sfârșit și să 
se chinuiască veșnic. Aici nu poți suporta un vis urât nici măcar 
pentru câteva minute. Cum dar vei putea suferi să fii veșnic - Doamne 
fereşte? - În mâhnire? De aceea este mai bine să nu mergem în iad. 
Voi ce spuneţi? 

- Părinte, de atâta vreme ne nevoim să nu mergem în iad, și oare 
acolo să sfârşim? 

- Dacă nu avem minte, acolo vom merge. Eu mă rog ca să meargă 
ori toți în Rai, ori niciunul în iad. Nu spun bine? Este foarte dureros 
ca, după atâtea pe care le-a făcut Hristos pentru noi oamenii, să 
mergem în iad și astfel să-L mâhnim. Dumnezeu să păzească ca nu 
numai om, dar nici măcar pasăre să nu meargă în iad. 

Bunul Dumnezeu să ne dea pocăință adevărată pentru a ne găsi moartea 
într-o stare duhovnicească bună și astfel să ne sălășluim în Împărăţia Lui 
cea cerească. Amin. 


PROLOG 
Tinerii în fața celor două căi ale vieții 
Neliniştea tinerilor pentru aflarea rostului lor în viață 
Să-i ajutăm pe tineri să-și urmeze chemarea lor 
Hotărâre pentru alegerea modului de viață 
Studiile și rostul în viață 
Viaţa duhovnicească este condiția de bază pentru asigurarea unui viitor bun 


PARTEA INTAI PENTRU CONSOLIDAREA 
FAMILIEI 


CAPITOLUL 1 Pentru o familie armonioasă 
Începutul cel bun al vieții familiale 
În deosebirea caracterelor se ascunde armonia lui Dumnezeu 
Respectul între soți 
Dragostea dintre soți 


CAPITOLUL 2 Prin răbdare se menține familia 
Răbdarea îl umple pe om de har 
Soția credincioasă 
Copiii familiilor destrămate 
„Vina” și „dreptatea” părinților 


PARTEA A DOUA PĂRINŢII ȘI ÎNDATORIRILE 
LOR 


CAPITOLUL 1 Nașterea de prunci 
Sfinții Ioachim și Ana sunt perechea cea mai nepătimașă 
Înfrânarea în viața de căsătorie 
Intervenţia rațiunii omenești în voia lui Dumnezeu în ce privește nașterea de prunci 
Greutăţi în nașterea de prunci 
Cazuri de nerodire 
Familiile cu mulți copii 
Avorturile sunt un păcat înfricoșător 


CAPITOLUL 2 Rolul mamei în educaţia copiilor 
Dragostea mamei 
Punerea în valoare a nerodirii 
Puterea mamei de a rezista 
Purtarea sarcinii și alăptarea 
Mame cu servici 
Grija pentru casă și viața duhovnicească a mamei 


CAPITOLUL 3 Responsabilitatea părinților pentru educația copiilor 
Părinţii să-şi încredinţeze copiii lui Dumnezeu 
Renașterea duhovnicească a copiilor 
Exemplul părinților 
Copiii trebuie să se sature de afecțiune și dragoste în sânul familiei 
Suferința copiilor din pricina părinților 
Înrâuririle pe care le primesc copiiide la cei din jur 
Dragostea dintre frați 


Anturajele îi influențează foarte mult pe copii 
Ajutorarea copiilor 

Certarea și lauda copilului 

Constrângerea nu-i ajută pe copii 

Dragostea fără discernământ și exagerată a părinților 
Împărțirea averii 


PARTEA A TREIA COPIII ȘI DATORIILE LOR 


CAPITOLUL 1 Copiii - bucuriile și greutăţile lor 
Copiii mici 
Îngerul păzitor ocrotește copiii 
Botezul 
Copiii orfani 
Îngrădirea copiilor este necesară până la maturizarea lor 
Dificultățile copiilor în timpul studiilor 


CAPITOLUL 2 Respectul și dragostea copiilor față de părinți 
Respectul copiilor față de părinți şi de cei mai mari 
Dragostea copiilor față de părinți după căsătoria lor 
Bătrâneţele îl smeresc pe om 
Răsplata pentru îngrijirea bătrânilor 
Binecuvântarea părinților 


PARTEA A PATRA VIAŢA DUHOVN ICEASCĂ 


CAPITOLUL 1Viaţa duhovnicească în familie 
Cu cât cârtește cineva mai mult cu atât se distruge pe sine 
Să-L punem pe Dumnezeu cârmuitor vieții noastre 
Durerea pentru aproapele ajută familia 
Lucrarea virtuții în familie 
Rugăciunea în familie 
Viaţa duhovnicească a soților 
Copiii şi viața duhovnicească 
Legăturile cu rudele şi prietenii 
Ispitele în sărbători 


CAPITOLUL 2 Munca și viața duhovnicească 
Munca este o binecuvântare 
Alegerea meseriei 
Dragostea de muncă 
Fiecare să-și pună în valoare, în chip duhovnicesc, harisma pe care o are 
Stresul și munca 
Sfinţirea muncii 
Nu meseria îl face pe om 


CAPITOLUL 3 Înfrânarea în viața zilnică 
Prin asceză omul se imaterializează 
Postul copiilor 
Post cu mărime de suflet 
Satisfacția stomacului uşor 


PARTEA A CINCEA ROSTUL ÎNCERCĂRILOR ÎN 


VIAȚA NOASTRĂ 


CAPITOLUL 1 Trecut-am prin foc și prin apă...”1 
Crucea încercărilor 
Încercările îi ajută pe oameni să-și revină duhovniceşte 
Suferind durerea ne cercetează Hristos 
„Domnul ceartă pe cel pe care-l iubește” 
Durerea lui Dumnezeu pentru încercările oamenilor 
În mâhniri dăruiește Dumnezeu adevărata mângâiere 
Ispitele şi mâhnirile ce vin din îngăduința lui Dumnezeu 
Nerecunoștința față de dragostea lui Dumnezeu 
Să comparăm încercarea noastră cu una mai mare a altuia 
Mâhnirile pe care ni le pricinuiesc oamenii 


CAPITOLUL 2 Boala 
Bolile îi ajută pe oameni 
Răsplata cerească primită prin suferirea bolii 
Răbdarea în dureri 
Înfruntarea durerii 
Participarea la durerea celorlalți 
Slujirea bolnavilor 
Suferința bolnavului și încrederea în Dumnezeu 
Copiii bolnavi 
Jertfa pentru binele celui bolnav 
Rugăciunea pentru bolnavi 


CAPITOLUL 3 Infirmitatea este o binecuvântare a lui Dumnezeu 
Înfruntarea corectă a infirmității 
Răsplata cerească pentru invaliditate 
Copiii întârziați mintal 
Boli sufletești 
Modul corect de înfruntare a invalidităţii copiilor de către părinții lor 


CAPITOLUL 4 Legile duhovnicești 
Cum acționează legile duhovnicești 
Copiii nobili ai lui Dumnezeu 
Legile duhovnicești și dragostea lui Dumnezeu 


PARTEA A ȘASEA MOARTEA ȘI VIAȚA VIITOARE 


CAPITOLUL 1 Înfruntarea morții 
Pomenirea morții 
Împăcarea cu gândul morții 
Muribunzii 
Sinuciderea 


CAPITOLUL 2 „Ca să nu vă întristaţi, ca ceilalți,care nu au nădejde” 
Moartea copiilor 
Mângâierea celor îndoliați 
Moartea este o despărțire pentru câțiva ani 
CAPITOLUL 3 Viaţa de după moarte 
Morţii vinovați 
Rugăciunea și parastasele pentru cei adormiți? 
Cel mai bun parastas pentru cei morți 
Judecata de Apoi 
Viaţa ce va să fie 


uy Expresie călugărească care arată rugăciunea făcută cu şiragul de 
metanii pentru sine sau pentru alţii. 

i În 1966 Starețul, fiind în Sanatoriu, a fost operat la plămâni, 
pentru că suferea de bronşectazie. 

(3 „De aceea pun cununi pe cap, ca simbol al biruinţei, căci 
rămânând nebiruiţi, astfel s-au apropiat la cununie” (Sfântul Ioan 
Gură de Aur, Comentariu la Epistola întâi către Timotei, Omilia 9, 
P.Q. 62, 546) 

{14 Starețul se referă aici la faptul că lucrarea aceasta se face de către 
duhovnic şi este eficientă, dacă soţii au acelaşi duhovnic, astfel încât 
rindeluirea să se facă „cu aceeaşi rindea”. 

15} Starețul ca mirean învățase meseria de tâmplar. 

1 Erou naţional al grecilor, luptător în Revoluţia de la 1821. 

m Maica Domnului s-a născut în chip firesc şi nu fără împreunare. 
„A fost preacurată”, pentru că, aşa cum scrie şi Sfântul Ioan 
Damaschin în cuvântul său „La Naşterea Preasfintei Stăpânei noastre 
Născătoarea de Dumnezeu şi pururea Fecioara Măria”, s-a zămislit „în 
întreagă înţelepciune” (vezi P.G. 96, 669A), dar, prin nevoinţa ei, şi-a 
sporit sfinţenia pe care a primit-o de la părinţi, respingând „tot gândul 
nefolositor şi vătămător de suflet înainte de a se îndulci de el” (Ibidem 
676B). 

« Starețul a pustnicit la Sinai, la Peştera Sfinţilor Qalaction şi 
Epistimia, între anii 1962-1964. Iar cele descoperite lui, Starețul nu ni 
le-a spus. 

w Referitor la subiectul relaţiilor dintre soţi, Părintele Paisie a scris 
într-o scrisoare: „Despre subiectul de care mă întrebi, referitor la 
relaţiile între soţi, atât ale preoţilor căsătoriţi, cât şi ale mirenilor, 
Sfinţii Părinţi nu rânduiesc ceva precis, şi de aceea el este ceva care nu 
poate fi încadrat în canoane, pentru că nu pot fi puşi toţi oamenii pe 
acelaşi calapod. Sfinţii Părinţi lasă lucrul acesta la discernământul, 
mărimea de suflet, sensibilitatea duhovnicească şi la puterea fiecăruia. 
Pentru a mă face mai înțeles îţi scriu câte-va cazuri de preoţi 
căsătoriţi şi mireni care încă trăiesc şi pe care îi cunosc. Dintre aceştia 
sunt unii care au venit în contact după căsătoria lor şi după ce au 
dobândit unul, doi sau trei copii, au hotărât apoi să trăiască în curăţie. 
Alţii vin odată pe an pentru naştere de prunci, după care trăiesc ca 
fraţii. Alţii evită perioadele posturilor şi după aceea vin în contact. Iar 
alţii nu pot izbuti nici aceasta. Unii, o dată în mijlocul săptămânii, 
pentru a avea trei zile înainte de Sfânta împărtăşanie şi trei zile după. 
Iar alţii se poticnesc şi în aceasta. De aceea şi Hristos, după înviere, 
atunci când S-a arătat apostolilor, cunoscând neputinţa firii omeneşti, 
a rostit mai întâi aceste cuvinte: „Precum M-a trimis pe Mine Tatăl, vă 
trimit şi eu pe voi... Luaţi Duh Sfânt; cărora veţi ierta păcatele. le vor 
fi iertate şi cărora Ie veţi ţine, vor fi ţinute”. Scopul este să se 


nevoiască omul cu discernământ şi mărime de suflet, potrivit cu 
puterile lui duhovniceşti. La început, fireşte, nu ajută vârsta, dar, cu 
cât trec anii şi se vlăguieşte trupul, se poate impune duhul şi astfel pot 
şi cei căsătoriţi să guste puţin şi din desfătările dumnezeieşti. Şi astfel 
se retrag în chip firesc de la plăcerile trupeşti, pe care încep să le vadă 
ca pe nişte nimicuri. În felul acesta se înduhovnicesc, oarecum, şi cei 
căsătoriţi ajungând astfel în Rai pe cărarea odihnitoare cu cotituri. 
Monahii însă o iau de-a dreptul, căţărându-se pe stânci şi astfel se urcă 
în Rai. Trebuie să ai în vedere. Părinte, că subiectul relaţiilor 
conjugale nu este numai subiectul tău şi nici nu ai dreptul să-l aranjezi 
numai tu singur, ci „cu bună învoială”, după cum spune Apostolul 
Pavel. Dar şi atunci când se face „cu bună învoială”, este trebuinţă de 
atenţie. Căci cel tare duhovniceşte trebuie să se pună în situaţia celui 
slab. De multe ori, ca să nu mâhnească un soţ pe celălalt, spune că 
este de acord să se înfrâneze pentru o vreme, dar lăuntric se 
chinuieşte. Iar aceasta o pătimesc mai ales femeile, care au şi puţină 
frică de Dumnezeu, dar au şi un trup vioi. De multe ori, unii bărbaţi 
evlavioşi din lipsă de discernământ, atunci când aud de la femeile lor 
că sunt de acord, se silesc să prelungească această perioadă de 
înfrânare, făcându-le astfel pe femeile lor să se chinuiască, să 
izbucnească în crize de nervi, etc... Bărbaţii crezând că femeile lor au 
sporit în virtutea înfrânării, vor să trăiască în înfrânare pentru 
perioade şi mai mari de timp, dar în felul acesta duc pe femeile lor în 
ispită, silindu-le să-şi caute pri-eteni. Şi dacă se întâmplă aceasta, le 
chinuie mustrarea conştiinţei pentru cădere, iar bărbaţii încearcă să 
trăiască şi mai virtuos, văzând pe femeile lor că nu mai au dispoziţie. 
Şi cred astfel că ele au sporit duhovniceşte şi nu mai doresc lucruri 
trupeşti. Fireşte, pricina este egoismul femeiesc justificat şi invidia lor, 
datorate sentimentului de complexitate pe care îl au. Femeia atunci 
când îl vede pe bărbatul ei că vrea să ducă o viaţă duhovnicească, se 
sileşte pe sine ca să-l întreacă. Dar, iartă-mă, că am intrat în livezi 
străine, căci lucrarea monahului este şiragul de metanii şi nu aceste 
subiecte. Dar ca să nu te mâhnesc, am fost nevoit să-ţi scriu câteva din 
cele (pe care le ştiu de departe), care îi chinuiesc pe fraţii noştri din 
lume şi prin care dau loc vrăjmaşului. Are mare însemnătate şi faptul 
ca amândoi soţii să aibă acelaşi temperament. Iar dacă se întâmplă ca 
unul să aibă un temperament mai domol şi celălalt mai vioi, atunci 
trebuie să se facă o jertfă din partea celui mai puternic pentru cel slab, 
care încet-încet va fi ajutat să-şi dobândească sănătatea sufletească. Şi 
astfel, sănătoşi amândoi, să meargă înainte” (Preot Dionisie Taţi 
„Starețul Paisie”, Koniţa 1995, pp. 176-178). 

uoy Starețul a mers în Australia în 1997, în urma invitaţiei făcută de 
Biserică, pentru a-i ajuta duhovniceşte pe grecii de acolo. 

an Sfântul Arsenie, aşa cum se vede din viaţa lui, în cazurile de 


sterpiciune binecuvânta o sforicică şi o dădea femeii s-o poarte ca să i 
se dezlege sterpiciunea. Starețul ne spunea ca în cazurile 
asemănătoare să atingem o bucată de panglică de Sfintele Moaşte ale 
Sfântului Arsenie şi să o dăm femeii care are problema, s-o poarte. 

a2 Slujba Ceasurilor se săvârşeşte pentru sfinţirea orelor, în care a 
fost împărţită ziua în timpul Imperiului Roman. Ceasul întâi se citeşte 
la ora şase dimineaţa, Ceasul al treilea la ora nouă dimineaţa, Ceasul 
al şaselea la ora doisprezece, la amiază şi Ceasul al nouălea la ora trei 
după-amiază. 

a3} Sfântul Nectarie, episcopul Pentapolei, „35 de epistole 
pastorale”, epistola 26, editura „Ypakoi” , Atena, 1993, p. 123. 

ua Vezi Starețul Paisie Aghioritul, Cuviosul Hagi-Gheorghe 
Athonitul, ed. Evanghelismos, Bucuresti, 2006. 

as; Moloh a fost o zeitate semită. În Vechiul Testament această 
zeitate este legată întotdeauna de jertfele omeneşti, mai ales de cele 
ale copiilor mici, care erau înjunghiaţi, apoi arşi pe grătare de fier şi 
aduşi astfel jertfă statuii lui Moloh. 

a6} Judeţul care cuprinde peninsula Calcidică, în care este inclus şi 
Sfântul Munte Athos. 

a7 Odată i s-au adus nişte struguri lui Avva Macarie. Însă acela, 
deşi îi plăceau, s-a înfrânat şi i-a trimis unui frate bolnav care dorea să 
mănânce struguri. Fratele, de îndată ce i-a văzut, s-a bucurat mult, 
dar, nici el nu voia să-şi împlinească pofta, i-a trimis la alt frate, 
înştiintindu-l că el nu are poftă să-i mănânce. Iar acela a făcut la fel, şi 
astfel strugurii au trecut pe la mulţi fraţi, fără ca cineva să guste din 
ei. Ultimul frate, neştiind că strugurii proveneau de la Avva Macarie, 
i-a trimis aceluia ca pe un mare dar. lar acela cunoscându-i, s-a 
minunat de înfrânarea fraţilor (Paladie, Istoria lausiacă). 

as) Starețul a pus în pământul proaspăt săpat bomboane şi ciocolată 
iar deasupra lor a pus câte o floare de liliac ca să pară înflorite. 

a9 Provincie grecească trecută în componenţa statului albanez după 
cel de-al doilea război mondial. 

2% În cazuri de prigoană, moarte grabnică, etc. copiii nou-născuţi 
sunt botezați, în lipsa preotului, numai prin rostirea for-mulei de 
botez şi însemnarea pruncului cu semnul Sfintei Cruci. 

{121} S-a spus în anul 1992 când încă mai era valabilă această 
legislaţie. 

122} Pe atunci Mănăstirea Filoteu era idioritmică. 

123} Mănăstirile idioritmice sunt conduse de Consiliul proiestoşilor 
care deţin această funcţie pe viaţă. 

24 Numele pe care l-a primit Starețul atunci când a fost făcut 
rasofor. 

{25} Biserica principală a unui schit la care asceţii de la chiliile din 
jur se adună duminicile şi sărbătorile pentru slujba obştească. 


{26} Proiestosul unui schit, care este ales în fiecare an dintre stareţii 
chiliilor cuprinse în teritoriul lui. 

27- Fragment din Troparul la Cuvioşi: „Locuitor pustiului şi înger în 
trup”. 

{128} Ceasul al nouălea după ora bizantină înseamnă ora 3 după masă. 

9 Veche fortăreață în Farasa, în care în perioada bizantină locuiau 
ostaşi împreună cu familiile lor, care erau rânduiţi de statul bizantin 
ca străjeri ai regiunilor mărginaşe ale imperiului. 

40 Sfântul Nil Ascetul, „Despre cele opt duhuri ale răutăţii” PG 79, 
M60C. 

4 Starețul din 1988 avea hemoragii neîntrerupte de la intestinul 
gros. 

42 Inflamaţie caracteristică a pielii, foarte persistentă şi dureroasă, 
cu caracter recidivant, provocată de un virus, manifestată prin grupuri 
de băşicuţe localizate de obicei în jurul gurii, al nasului, etc. 

433 Urare folosită printre creştinii şi călugării din Grecia şi Sfântul 
Munte. 

134 Sensul „ispăşirii” în Teologia Ortodoxă nu are caracterul juridic 
al Teologiei apusene, ci exprimă pedagogia iubitoare de oameni a lui 
Dumnezeu pentru omul păcătos în scopul mântuirii lui. 

(35) Între anii 1953-1955 Starețul s-a închinoviat în Mănăstirea 
Esfigmenu. 

136} Aşa îl numeau farasioţii pe Sfântul Arsenie Capadocianul. 

7 Troparul Sfinţilor Patruzeci de Mucenici. Pomenirea lor se 
cinsteşte la 9 martie. 

48 S-au spus în iunie 1994, cu o lună mai înainte de adormirea 
Stareţului, după opt luni de suferinţă pricinuită de cancer. 

439 Sfântul Arsenie Capadocianul citea psalmul 145 pentru astfel de 
cazuri. 

uo În discuţiile sale cu oamenii despre diferitele lor probleme, 
Starețul adeseori se referea la legile duhovniceşti, dar a şi scris despre 
acest subiect în cartea: „Bătrânul Hagi-Gheorghe Atonitul”. 

un În Liturghierele greceşti la ectenia: „încă ne rugăm pentru ca să 
se păzească...” după „...războiul cel dintre noi” sunt adăugate şi aceste 
cuvinte. 

«2 Sfântul Nectarie al Eghinei în lucrarea sa „Studiu despre 
nemurirea sufletului şi despre sfintele parastase”, ediţia Vasile 
Rigopoulos, 1973, Tesalonic, p. 202, scrie ca o concluzie a celor pe 
care le-a dezvoltat din mărturiile Sfinţilor Părinţi: „Din toate acestea 
se arată că sufletului după moarte îi este cu neputinţă să mai facă vreo 
lucrare mântuitoare sau să se slobozească din legăturile nedezlegate 
ale iadului, şi că numai sfintele liturghii, rugăciunile rudelor şi ale 
drepţilor făcute pentru ei, precum şi milosteniile se fac pricină de 
mântuire şi de slobozire din legăturile iadului”. 


143} Adică: „Doamne lisuse Hristoase, Fiul lui Dumnezeu, odihnește 
pe adormitul robul tău”. 

«4 Sfântul Ioan Damaschin spune: „Să nu creadă cineva că nu va 
recunoaşte unul pe celălalt la acea înfricoşată adunare. Da, întradevăr, 
fiecare va recunoaşte pe aproapele său, nu din înfăţişarea trupească, ci 
prin ochiul cel străvăzător al sufletului”, PG. 95, 276A. 

{45} Sfântul Simeon Noul Teolog spune: „Şi simplu fiecare om 
păcătos, în acea zi înfricoşătoare a judecății, având înaintea lui viaţa 
veşnică şi acea lumină nespusă, va vedea pe aproapele lui şi va fi 
judecat de el”, „Despre pocăință”. Cuvântul V, Sources Chretinnes, 96, 
434. 

